
Stál v prítmí okrasnej lampy, takže mu do tváre poriadne nevidel. Ale nos z nej vytŕčal. Ten mu vraj vytŕčal vždy. Veľký jastrabí zobák, pripomínajúci otvárač na konzervy. A rovno nad ním drobné krtie oči. Modré. Prýštilo z nich však toľko inteligencie a prefíkanosti, že sa do nich nedokázal dívať dlhšie než pár sekúnd.

	Pomyselný súboj nervov radšej prehral.

	Čo ak by ho ten sukin syn uriekol?

	S Grékom si nebolo radno zahrávať. Vzrastom malý, no činmi vraj dokonalý šialenec. Povrávalo sa, že dal vlastnú sestru pochovať zaživa, kdesi na poli za dedinou Višňové, neďaleko Žiliny. Asi robila problémy. Čo už…

	On by tomu aj veril.

	Stačilo sa pozrieť do tých večne poskakujúcich okáľov. Vtedy si bol istý, že by ho dal práve teraz rozkúskovať a zožrať svojím obrovským kangalom. Grék mal navôkol seba obrovské všetko.

	Akoby si tým kompenzoval menší vzrast a bohvie čo ešte.

	Milenky vraj striedal častejšie než zubné kefky. Mohol si to však dovoliť. Vlastne si toho mohol dovoliť veľmi veľa. Kradnúť, zabíjať, podvádzať, dílovať. Patrili mu desiatky nehnuteľností, barov, podnikov. Všade mal zakvačené svoje tenké, prsteňmi preťažené pahýle.

	No ako to už býva, aj do jeho úspešne stráženého rajónu vtrhla líška, aby potajme vyrabovala kurník.

	Votrelec.

	Ďalšia tlupa, ktorej členovia si hovorili Domáci, akoby mu tým chceli naznačiť, že Grék nie je nik iný, ako obyčajný prisťahovalec. Áno, bol ním. Nehádal sa…

	No a čo?

	Udomácnil sa tu skôr a tie neúctivé zmije mu začali snoriť v rozrobených viacročných kšeftoch. Najprv opatrne, pomaličky, no neskôr už získavali sebavedomie a ich prvotný rešpekt opadával ako jesenné lístie.

	Grék, samozrejme, zúril. Musel poistiť svoj rajón, potreboval ukázať akt sily a patriarchátu.

	Preto sa rozhodol, že to vyrieši veľkolepo. Aby každý vedel, kto danú vec vykonal, no nikto ho nemohol usvedčiť, ukázať naňho prstom.

	Konkurencie sa musel určite zbaviť. Tí ľudia boli ako nechcené znamienka na príliš viditeľnom mieste. Špatili ho.

	Potreboval ich odstrániť. Teraz a navždy.

	Preto si zavolal Démona.

	Tak ho nazývali v zločineckých kruhoch a nájomcovi prezývky to vôbec nevadilo. Aj keď si taký nepripadal. Sám o sebe by skôr tvrdil, že je obyčajný človek, ktorý sa naučil neľahkému remeslu zabíjania.

	Málokto vie zabiť správne a vtedy, keď je to potrebné.

	On delil ľudí na dve sorty. Tí, ktorí strašia, a tí, ktorí dokážu konať.

	Neznášal tých, ktorí iba strašili.

	Démon toho veľa nenarozprával, ale konať dozaista vedel. Preto si ho mnoho zúfalcov a mecenášov objednávalo tak, ako si v nedeľu, keď sa ich ženám nechcelo variť, objednávali menu z najbližšej reštaurácie.

	Vraždil. Na počkanie, premyslene, a ak bolo treba, aj kruto.

	Spôsobom, ktorý si klient objednal. Snažil sa byť precízny a presný, aby mu nemohol nikto nič dokázať.

	Kvôli svojej puntičkárskej práci mal už v tých správnych kruhoch aj správny cveng.

	A teraz sa mu ozval Grék. Už o ňom počul. O jeho zvláštnej krutosti… či takmer vesmírnej namyslenosti. No aj o jeho zlomyseľnej inteligencii, s ktorou si vraj neradno zahrávať. Nepodceňoval ho. Nikdy by nikoho nepodceňoval. Tak, ako by nikdy nikomu neradil, aby podcenil jeho.

	V podsvetí ho volali Démon. Vraj kvôli jeho zovňajšku, no i preto, lebo ním naozaj mohol byť. Všetku prácu vykonal v tichosti, dôkladne a bez akýchkoľvek stôp. Ako samotný pekelník.

	Tá prezývka sa mu vlastne pozdávala. Veril, že aj Grékovi sa jeho vlastná prezývka páči. Na svoju vlasť bol hrdý, veď to dával všade okázalo najavo. No takisto sa naučil metóde prežívania tu… na Slovensku.

	Nevedel presne, v čom Grék frčí, ale počul, že skoro v každej oblasti. Prachy, drogy, kurvy. Biznis s nehnuteľnosťami, s politikmi, či kšefty v športe na celoštátnej úrovni.

	Jednoducho sa vedel šikovne predať.

	Dnes si ho nechal zavolať, pretože mu vraj predloží veľkolepú a veľmi výnosnú ponuku.

	Tak teda prišiel, pozeral naňho a v tichosti čakal.

	Okolo Gréka, ktorý sedel na akejsi gýčovo ozdobenej vysokej stoličke, postávalo pár vyholených chlapov, ktorí sa nenútene hrali s mobilmi. Dvaja drepeli ešte obďaleč. No on vedel, že sú v strehu.

	Bolo to vidieť na ich neprirodzených polohách a strnulých pohyboch.

	Mali rešpekt… a to bolo správne.

	„Dobrý deň! “ pozdravil sa slušne a ponaprával si sako. Vždy chodil oblečený v kvalitnom značkovom obleku, pretože sa tak cítil lepšie. Hlavne na prvé stretnutia. Jeho práca si istým spôsobom vyžadovala, aby sa cítil čo najviac komfortne.

	Grék si ho nemo premeriaval, tvár mal vážnu a primračenú, v popredí pohyblivých očí mu do éteru vytŕčal jeho legendárny nos.

	„Zdravím ťa, Démon. Myslím, že hneď na úvod by som mohol navrhnúť, nech si tykáme!” prehovoril s kamennou tvárou.

	Démon iba vydul peru.

	„Nie je problém! Teší ma…” pridvihol obočie, naznačujúc, nech Grék doplní koniec tajničky a prezradí svoje ctené meno. „Grék,” usmievajúc sa dokončil. Hovorilo sa, že nikto presne nevie, ako sa volá. V podstate to bolo asi každému ukradnuté. Bol to jednoducho šialený malý Grék.

	„V tom prípade teší aj mňa. Démon!” uškrnul sa aj on. „Ruku si podávať nemusíme!” dodal ešte. Grékom trochu trhlo. Znelo to ironicky a on iróniu neznášal. Hlavne, keď sa týkala jeho. No ovládol sa a usalašil na stoličke.

	„Nie. Ruku si podáme až po našej spoločne vykonanej veci.”

	Démon mykol ramenami.

	„V pohode. O čo teda ide? Koľko ľudí a v akom časovom rozmedzí?” prešiel rovno k jadru návštevy.

	Grék sa opäť zaceril. Tentoraz srdečnejšie.

	„To sa mi páči!” zvolal. „Žiadne okúňanie. Rovno k veci!”

	Pár chlapov sa zasmialo.

	„Všetko mám v papieroch, ktoré si môžeš neskôr prečítať. Máš dva dni, aby si mi dal vedieť. Ak odmietneš, nájdem si iného.”

	„Ak je to zložité, iného nenájdeš.”

	„To sa uvidí. Podľa mňa to ale zložité nie je. Len som chcel najlepšieho. Aspoň sa to o tebe vraví!” Démon sa primračil.

	„Opravím ťa!” zodvihol ukazovák.

	„Najkvalifikovanejšieho!”

	Grék len mykol ramenami.

	„Mne je to úplne u riti! Nech si, čo si, hlavne nech je to spravené presne podľa mojich predstáv a ešte aj svedomito.”

	„Inak to ani neviem!” pritakal potichu Démon.

	„To som rád!” Grék ukázal na hárok papiera v priesvitnom obale, ktorý mu predtým podal. „Prečítaš si to až doma?”

	„Jasné! Chcem pokoj. A tu ho nemám. Cítim sa tu ako kdesi v Kongu!” zatváril sa naoko nervózne.

	„Prečo v Kongu?”

	Démon prekrútil ebenovými očami.

	„Priveľa goríl!” zašepkal sprisahanecky.

	Grék sa kašľavo zarehlil a chlapi, rozostavaní ako hračky na pieskovom hrade, ešte viac pretiahli svoje kamenné tváre.

	Démon sa však nebál. Nikdy sa nebál. Naučil sa strach obmedzovať tak, ako sa dieťa naučí zastavovať nočné pomočovanie. Jednoducho ho k sebe nepustil. A na dôvažok, vyzeralo to tak, že to Gréka naozaj pobavilo. Keď už nič iné, má ten svojský jastrab aspoň zmysel pre humor.

	„Ty si teda fičúr!” vystrúhal mu poklonu s cudzím prízvukom, ktorý bol pri slove fičúr veľmi badateľný.

	„To vždy. Takže papiere mám, môžem ísť?” už ho tu nič nezdržiavalo.

	„Pravdaže! Prečo by si nemal? Za dva dni sa mi ozvi, áno? V hárkoch máš číslo, ktoré môžeš použiť. Jássas!”

	Démon sa jemne uklonil, otočil a chcel pokračovať v nastolenej ceste, no rovno pred neho sa postavil mohutný vyholený chlap s výrazom vraždiaceho bábätka. Aspoň tak nejako mu na okamih pripadal. A na okamih len preto, že viac mu už do tváre nevidel. To hebedo sa ohlo v kolenách, zúrivo pribehlo k nemu a chcelo ho podobrať, akoby sa nachádzali kdesi v aréne historického Ríma, no pravdaže mu to nedovolil. Šípil nejakú zákernosť, takže sem prišiel so zmyslami našponovanými na maximum.

	Podobný útok čakal. Prečo by nie? Od Gréka musel čakať všetko. A keď sem vkročil, nedával si práve servítky pred ústa. To mohlo Gréka popudiť. Ale servítky si nedával nikdy, takže bohužiaľ.

	* * *

	Odskočil nabok a jediným rýchlym pohybom pravej ruky sekol opakom dlane gorile do krku, tesne pod ohryzok. Nechcel ho zabiť. Iba zneškodniť. Teraz nepotreboval robiť rozruch.

	Golem sa vyvalil na zem, prstami zovrel vlastné hrdlo a z jeho tupej tlamy v neprestajnom kuse vychádzalo iba bolestivé: „Piči, piči, piči…”

	Na nič iné sa nezmohol. Skrúcal sa ako obrovský medveď s blchami, ktorý si škriabe na jar chrbát o vysokú trávu.

	Trafil ho presne. Bol spokojný. Za jeho chrbtom sa ozval monotónny potlesk, ktorý sa neustále stupňoval. Obrátil sa.

	„Výborne!” zaplesal Grék teatrálne a popritom sa postavil. „Musel som si ťa vyskúšať! Určite to chápeš,” zvážnel zrazu a stiahol šikmo položené obrvy.

	Démon si iba napravil rukávy a neskôr aj pokrkvaný golier.

	„Asi áno. Možno som to aj čakal. Takže sa zajtra ozvem,” obrátil sa, nikomu v miestnosti už nevenoval ani letmý pohľad. Spolu s jeho tichými krokmi sa ozývalo neprestávajúce chrčanie a kliatby zraneného osobného strážcu.

	Démon vyšiel von, pričom za sebou zabuchol dvere.

	Usmieval sa.

	Listinu neotváral. Až doma.

	Vedel, že Grék bude chcieť vykonať nejakú špecialitu, no teraz sa tým nemienil zaťažovať. Veď načo? Času bolo habadej.

	Poobzeral si svoj drahý oblek od Armaniho, skontroloval všetky časti, či si ho nezašpinil alebo nedajbože nenatrhol. Keď zistil, že sa nič podobné nestalo, cítil sa spokojne.

	Teraz si zájde na jeden kopček pistáciovej zmrzliny. V lete ju mali iba v centre Žiliny, neďaleko Auparku. Bol to jeho malý rituál.

	V teplých mesiacoch chodieval sem, v zime do obchodného centra na sídlisku Solinky, kde ju predávali nonstop.

	No pistáciová v centre mu chutila viac. Každý voľnejší deň… jediný kopček. Inklinoval k presnosti a všeobecnému poriadku. V pracovnom, ale aj v súkromnom živote.

	Inak by vo svojom biznise prežil ťažko, hoci konkurencia tu bola vlastne minimálna.

	* * *

	Vzal zmrzlinu, zaplatil a pobral sa smerom domov. Býval v starobylejšej bytovke na Bulvári, neďaleko centra. Kúpil si útulný dvojizbový byt, ktorý mu zatiaľ bohato stačil.

	Keď prechádzal cez uličku, ktorá oddeľovala masívne obchodné centrum a blízke športové ihrisko, zastavil sa.

	Prudko obrátil hlavu a zaostril.

	Kohosi zbadal.

	Akoby spojený tieň dvoch postáv práve zmizol v dave, ktorý sa vpíjal do budovy obchodného centra. Vchod mu pripadal ako obrovská tlama jaštera, tráviaceho víriacich sa mravcov.

	Kto to mohol byť? Zrak mal už vycvičený, takže si všimol skoro všetko nepatričné. A toto tam rozhodne patrilo.

	Postava? Alebo dokonca dve?

	Ktosi ma normálne sleduje?!

	Akiste oblečený v čomsi tmavom, viac si už, žiaľ, nestihol všimnúť.

	Že by ho dával Grék špehovať? Načo? Veď musí predsa veľmi dobre vedieť, kde býva, čo robí, kedy vysypáva smeti a kedy chodí na občasnú chlapskú chľastačku… Musel vedieť úplne všetko.

	Mal veľmi hustú sieť donášačov, o tom mal už informácie.

	Preto pochyboval, že by ho teraz dával sledovať práve on. Veľmi o tom pochyboval. Tak kto teda?

	Nemal ani šajnu. No rozhodilo ho to. Z jeho pokojne noblesného kráčania sa zrazu stal nervózny polobeh.

	Lízal roztápajúcu sa zmrzlinu a očkom sledoval okolie po bokoch, vpredu, občas aj za jeho chrbtom.

	Niekto mu chcel silou-mocou znepríjemniť tento milo sa rozvíjajúci deň.

	Zamračil sa.

	Neznášal, keď mu ktosi krížil plány. Dnes už chcel len dôjsť do bytu, prezrieť si ďalšiu potenciálnu robotu a večer zbehnúť dole na terasu, vypiť zopár pohárov bieleho vína, možno zbaliť nejakú neukojenú ženu alebo si zaplatiť šľapku. S tým si problémy nerobil.

	Ženiť sa aj tak nikdy nebude. Na dlhodobý vzťah nemal čas, chuť, ani (podľa neho) vrodené gény. Už si na takýto spôsob prežívania zvykol. Život samotára a občasné večerné povyrazenia.

	Jeho definícia šťastia bola asi o čosi skromnejšia než u iných spoluobčanov.

	No nezávidel im. Skôr naopak, zavše im nerozumel. Prečo by si mal život ničiť prispôsobovaním sa komusi druhému, zabratiu miesta vo svojom dome deťmi, neskôr nejakými domácimi zvieratami a potom dokonca vnúčatami?

	Preňho neuskutočniteľné.

	Prišiel až k vchodu a ešte sa prudko obrátil.

	To sa mu snáď iba zdalo?

	Úplne na konci dlhej uličky, plnej kráčajúcich ľudí či presúvajúcich sa bicyklistov, ich opäť zbadal. Tentoraz však už aj dokázal dešifrovať, kto to bol.

	Muž a pes.

	Muž a pes! Dokonca sa mu zdalo, že ten chlap mal na sebe policajnú uniformu!

	Čože?

	To musí byť nejaký debilný blud. Dával si extrémny pozor a podľa jeho skromnej mienky boli policajti, a im podobní, veľmi vzdialení tomu, aby sa k nemu a jeho práci priblížili čo i len na piaď. Ale zbadal ich.

	Chlapa a jeho psa! Pravdepodobne nemeckého ovčiaka.

	V jeho vizuálnom poli vyzerali ako dve svietiace hračky uprostred zhasnutej izby. Jednoducho vedel, že tam nepatria… a že ho práve sledujú. Ale policajt so psom? Totálna sprostosť! To sa mu fakt muselo len mariť.

	Samotnému mu to muselo vyznieť ako vystrihnuté z filmu pre pamätníkov s kompletnými šedinami. Takto by ho predsa v súčasnosti nikto nesledoval! Ale občas je možné všetko. To si takisto uvedomoval.

	Dojedol zmrzlinu a ešte chvíľu vyčkal. Poobzeral sa na všetky strany. Všetko ostávalo pokojné a všedné. Tak to mal rád.

	Párkrát preglgol, vnoril sa dnu a zavrel dvere.

	„Pán sused a čože tak ukradomky?” zvýskla na schodoch jeho postaršia suseda a Démon mimovoľne zovrel päsť. Zbraň so sebou nemal. Na stretnutie s Grékom si ju radšej nebral.

	Ale zabiť by ju dokázal hocijako.

	Naľakala ho.

	Chvíľočku rozdýchaval tento napätý moment a pokúsil sa na striebrovlasú susedu vyčariť priateľský výraz.

	Netušil, či sa mu to aj podarilo, ale fakt sa vynasnažil.

	„Len sa mi zdalo, že som videl svoju bývalú!” predhodil prvé, čo mu prišlo na um.

	„Aha! Ženy, čo?” stále sa ostrieľané uškierala staršia pani.

	„Presne tak. Nejako sa mi s ňou stretávať nechce. To asi chápete.”

	„Taký pekný mladý muž! Musíte mať nápadníčok viac než dosť! Čo tam po nej,” pichala doňho očkami, skrytými za hrubými dioptriami.

	„Ale nie, nemám,” odsekol. Vedel, o čo jej ide. Musela registrovať jeho občasné dámske návštevy, ktoré si sem vodieval. Chcela vedieť viac.

	Omnoho viac.

	Avšak neriešil to. Bolo mu to ukradnuté.

	„Ale pred ženami sa skryť nedá, to už viete, však?” pozorovala ho, neustále sa zubiac.

	„To už, pravdaže, viem,” pripustil znudene. „Ale občas to treba vyskúšať. Ako pri zlej bývalej,” takisto nadvihol kútik.

	„Ozaj, zajtra máme schôdzu, prídete sa pozrieť? Aspoň raz?” zmenila náhle tému.

	Démon mal neustále zovretú päsť a žmolil si popritom prsty. Dokázal by ju zneškodniť jediným úderom. Nechcel nad tým premýšľať, no aspoň ho to trochu vymedzilo z tejto prebytočnej situácie. „Možno prídem. Mám teraz veľa roboty,” vysvetlil jej a čakal, že sa spýta na to, kde pracuje, no suseda iba prikývla. Otočila sa a schádzala smerom k suterénu, k pivniciam.

	„Rada vás tam uvidím,” ukončila cez chrbát zvláštny rozhovor a on sa bručiac pobral hore, do bytu.

	Býval na druhom poschodí, čo mu akurátne vyhovovalo. Ani na prízemí, ani úplne pod strechou. Ak by chcel rýchlo zbehnúť dole, nemal problém. Takisto na strechu sa dalo vystúpiť za pár sekúnd.

	Bytovka mala len štyri poschodia. Bola ešte z tých starších. Bez výťahu a s malými balkónikmi – ako stvorenými pre fajčenie.

	Aj on mal taký, no na dymenie nikotínu ho vôbec nevyužíval.

	Nemal na to ani dôvod, ani chuť. To si radšej vypil kvalitné víno. Alebo whisky.

	No len občas.

	Poväčšine potreboval byť v strehu.

	* * *

	Rozvalil sa na svojom koženom gauči za nekresťanské peniaze, štós s novou prácou hodil na stôl, a už si aj šiel naliať pohárik whisky. Práve teraz ten „nezvyklý” čas prišiel. Dnes si dopraje. No nateraz len trochu. Pri prehodnocovaní prípadu, ktorý mal pre Gréka vykonať, potreboval mať hlavu ako-tak čistú. Poriadne si odpil a nechal karamelovú chuť, nech mu vyplní ústnu dutinu, pomasíruje ďasná, a napokon pevne obkľúči každú chuťovú bunku.

	Len tak pre seba pokrútil hlavou.

	Stále mu to chodilo po rozume.

	Niekto ma dnes sledoval!

	Niekto je taký drzý, či azda dobrý, že si ho dovolil špehovať!

	Podobný pocit ešte asi nezažil.

	Väčšinou mu všetko vychádzalo do najmenších detailov, ktoré sa snažil vždy vycibriť na najvyššiu možnú úroveň. Stále nedokázal uveriť tomu, že by bol Grék taký debil. Ale možno áno. Však uvidí časom.

	Prehol sa ponad stôl a vzal papiere, starostlivo napakované v priesvitnom umelohmotnom obale. Úplne na vrchu si všimol maličkú nálepku:

	Pekné čítanie, majstre!

	Srandista! pohrdlivo pokrútil hlavou. V okolí Žiliny sa už všeobecne rozprávalo, že Grék má veľmi svojský zmysel pre humor.

	Vytiahol prvý papier a čítal základné detaily ich dohody, ktoré mali obe strany dodržať.

	Grék si dal záležať. Normálna obchodno-pracovná zmluva!

	Odpil si z jantárovej tekutiny a s pôžitkom pritom zamľaskal.

	Zaujato pozrel na prvú úlohu, neskôr na druhú, pričom sa v jeho očiach odrážala najvyššia pozornosť, akú bol momentálne schopný zo seba vydať.

	Zvážnel.

	Odpil si znovu a prevracal ďalšie papiere. Zaujímavé! Veľmi zaujímavé! konštatoval v duchu. Takže Grék potrebuje presne dvanásť vrážd svojich oponentov, ktorí sa mu votreli do jeho anektovaného územia.

	Časovo nič neohraničil, no istý rituálny spôsob usmrcovania opísal veľmi zaujímavo a svojím spôsobom až detailne.

	Dvanásť vrážd – preňho dvanásť starostlivo vykonaných fušiek.

	Štýlom pre Gréka veľmi príznačným.

	V podstate si práve prečítal, že ma odkrágľovať jeho tunajšiu opozíciu spôsobom, akým kedysi Herkules splnil svojich dvanásť úloh zákernému kráľovi Eurystheovi.

	Takže „Grécke báje a povesti” prevedené do súčasnosti…

	Šialené? Možno. Ale pre Démona zaiste interesantné.

	Grék chce dať jednoducho domácim votrelcom svojský odkaz. A rovno po grécky. Podľa najlegendárnejšieho hrdinu z bájí jeho vzdialeného domova.

	Slušné. Musel uznať, že ten krpec fantáziu má…

	* * *

	Stále si starostlivo čítal predbežné úlohy, ktorými ho jeho možný zamestnávateľ počastoval. Grécke povesti zbežne poznal, čítal ich. Dokonca kedysi videl aj filmy s podobnou tematikou.

	No každá vražda bola rozpracovaná svojsky a celkom presne. V rámci jeho voľnosti však Grékov pisálek poznačil, že Démonovej fantázii sa medze nekladú. Jeho šéf chcel len to, aby každý vedel, že vražedný rituál je vykonaný na spôsob gréckej mytológie, pričom môže čosi samostatne navrhnúť…

	Konkrétne išlo o Herkulesove preslávené úlohy. Aby bolo jasné, že rozkaz vydal on a nikto iný. Bolo ich dvanásť, no ako z hrdinových úloh nemali so zabitím nič spoločné. Aj tam že je vhodné použiť vlastnú fantáziu, o je teda divný magor!

	Pekne debilné slovo! Démon pobavene vyprskol. Zaujalo ho to… Dokonca viac než si sprvoti myslel. Museli by však ešte podiskutovať na tému financií. Istá čiastka bola pod každou úlohou poznačená, no vzhľadom na teatrálnosť vrážd a riziko s tým spojené, sa mu to zdalo dosť málo.

	Aj keď to nízka suma nebola. Potreboval by však viac. Chcel to tu čo najrýchlejšie zabaliť, kdesi vypadnúť, a do konca života si užívať len bohapusté ničnerobenie. Pokojne niekde pri mori. Stačil by mu aj Rhodos! Tam sa mu vždy páčilo. Také milé grécke miestečko na leňošenie! zamyslel sa ironicky.

	Znovu si šiel odpiť z pohára a zistil, že ho má prázdny. Postavil sa, aby si dolial, keď náhodou pozrel von oknom a v malom parku, ktorý oddeľoval radové bytovky od seba, zbadal opäť počernú postavu chlapa so psom.

	Tentoraz ho už videl ostrejšie.

	Bol to celkom iste policajt a jeho pes bol statný nemecký ovčiak.

	Dívali sa naňho. Obaja. Akoby si so záujmom obzerali klenby starobylých domov, no ich pohľady určite patrili jemu. Choré!

	Čo je to za čuráka! začínal zúriť. Nič naňho nemôžu mať, tak prečo fízli posielajú takéto okázalé indivíduum?

	Ako rád by mu teraz vystrelil mozog z hlavy. Aj z tejto diaľky. Rozprskol by sa na chodníku ako paradajka, čo vypadne nešikovnej žene z tašky. A potom by ešte zložil psa.

	Obidvaja pekne pri sebe. Akoby sa navzájom hriali. Prerušil svoje predstavy, pretože policajt z ničoho nič odkráčal. No pes sa za ním ešte chvíľku díval. Zdalo sa mu, že vyplazil vlhký jazyk.

	Ale nebol si tým veľmi istý.

	Znervóznel.

	Teraz už skoro na maximum. Možno toho fízla fakt poslal Grék. Len aby mu nahnal strach? Alebo je to ďalší z jeho stupídnych žartíkov? Taký, ktorý okrem neho nikto nedokáže pochopiť? Aj to je možné.

	Srať na to!

	Nalial si whisky a pohárik vypil na jeden veľký hlt.

	Ihneď si nalial ďalšieho panáka a znovu si sadol k pracovným inštrumentom. Už mu bolo lepšie.

	Alkohol ho hrial a pozvoľne mu vstupoval do rozháranej mysle. Odbremeňoval ho od problémov.

	Topili sa v ňom.

	Takže, čo to tu máme? Opäť sa zadíval na spisy o jeho dvanástich výletoch – aj s poznačenými osobami. Fotky a mená vraj dostane až po odsúhlasení džobu, hlásal papier. Hneď prvá úloha. Nemejský lev.

	Vraj obrovská šelma, ktorú poslala bohyňa Héra, aby sužovala akúsi Nemeu. Trochu sa na príbeh z detstva pamätal. No fakt len trochu.

	Koža leva bola nezraniteľná, preto musel napokon Herakles leva uškrtiť.

	Takže indíciu by ihneď mal. Ešte to nejako narafičiť, aby bolo každému jasné, že obeť padla podľa predlohy z gréckej mytológie. Aby si každý zainteresovaný domyslel, že dotyčného dal zavraždiť krpatý Grék.

	Démon zauvažoval.

	Pekné. Mohol sa do toho naplno vložiť a zapojiť aj svoj umelecký font, ktorým určite disponoval. Jednoducho sa vyblázniť. Predstavoval si, ako niekoho škrtí, ako mu červenejú vypúlené oči a z kútikov úst vychádzajú jarčeky bublinkových ružových slín. Po dokonaní diela naňho natiahne leviu kožu, možno inú časť zvieraťa, a niečo k nemu pripíše. Krvou na stenu.

	Vedel, že je to klišéovité, no hádam by to nevadilo nikomu.

	Hlavne Grékovi. Ale možno vymyslí aj čosi lepšie.

	Rozhodne na to mal.

	Uvidí sa, koľko mu ten šialenec nechá času. Asi bude musieť všetko šiť horúcou ihlou, čo síce nemal v obľube, ale vedel sa prispôsobiť. Zadíval sa ďalej.

	Ďalšia z úloh. Lernská hydra aj so svojimi nesmrteľnými hlavami! Tento príbeh si pamätal dobre. Vždy ho fascinovalo, že hydra bola skoro nesmrteľná a namiesto jednej odseknutej hlavy jej dorástli hneď dve ďalšie. Ako ju to len Herkules dostal?

	No jasné! Každú odseknutú hlavu ihneď prepálil ohňom, takže sa mäso scvrklo, zablčalo, a ďalšia hlava ohave nenarástla. Tú nesmrteľnú nakoniec privalil obrovským kameňom.

	Prefíkané! A skvelá indícia pre ďalšie teátre.

	* * *

	Začínalo ho to nadchýnať. To zasa nebolo úplne dobré. Tušil, že je to aj vypitým alkoholom, preto radšej fľašu zavrel a pohárik odložil do drezu.

	Vrátil sa, sadol si za stôl a prezeral ďalej. No akosi sa mu nedalo vnímať. Zrazu sa cítil o dosť horšie. Sprvoti to dával za vinu svojmu egu, pretože práve odložil whisky a ono asi búrlivo protestovalo, aby ju položil naspäť, no potom zauvažoval racionálnejšie.

	Čosi mu prebleskovalo mysľou.

	Akoby nejaké pretekajúce sny. Zrazu zbadal dom, okolo neho pokosenú trávu, ktorá už žltla na silnejšom slnku. Všade poletoval bzukotajúci hmyz. Farby chvíľkami bledli, v iných momentoch zasa naberali na sýtosti.

	On stál vo dverách v nejakom otrhanom tričku a šortkách. Úplne bosý. Všimol si nejakú postavu.

	Až ho zamrazilo.

	Akoby mu dýchala na krk.

	No v konečnom dôsledku zistil, že mu pravdepodobne nechce spraviť nič zlé. Dokonca sa asi aj usmievala. Nevedel to však určiť presne.

	Vyzerala rozmazane, akoby ju videl cez nečisté sklo.

	Asi mu naozaj nechce ublížiť. Alebo áno? Zdalo sa mu, že má blonďavé vlasy. Viac však nedokázal určiť.

	Potom sa zasa náhle ocitol tu, vo svojej obývacej izbe, s rozhádzanými papiermi na stole a kričiacim odtlačkom pohára od whisky, ktorý už pozvoľne schol.

	Toto sa mu stalo aj včera. Kriste na nebi!

	Presne! Po prvýkrát.

	Že sa na moment ocitol mysľou kdesi inde.

	Nechápal to!

	Asi je už trošku preťažený. Ďalší dôvod na to, aby po tejto fuške so všetkým sekol a zmizol zo Žiliny. A najlepšie aj z krajiny – kamsi nadobro preč.

	Takže ten prípad vezmem? spýtal sa sám seba a dlho neotáľal. Hneď si zabručal. Celkom určite!

	Celkom určite ho vezme. Bude ho to dokonca baviť, a to bolo v rámci roboty významné plus.

	Už sa mu grécke báje ani nechcelo študovať ďalej. Je to dvanásť úloh, ktoré musí napodobniť, takže sa bude na pár dní cítiť ako novodobý Herkules.

	Ešte si trochu navýši odmenu a môže byť spokojný. A veril, že Grék takisto. Dá do toho schopnosti, emócie. A aj svoje čierne, no zato veľké srdce.

	Tak, ako to robil vždy.

	* * *

	Ema Danicová pozerala von oknom a hoci sa dnes úplne vyčasilo a obloha bola až azúrovo modrá, jej tvár špatili tie najpesimistickejšie úvahy.

	Pripomínala starého bígla, smutne hľadiaceho na úzky dvor, kde dožíva svoj psí život. No Ema Danicová ho rozhodne nedožívala.

	Tie chmáry, čo jej zastreli myseľ a odtlačili optimizmus na druhú koľaj, prileteli skôr kvôli niekomu inému. Konkrétne jej synovi.

	Žili na predmestí Žiliny, v časti Bytčica, zastrčení pod idylickým lesíkom. S mužom sa rozviedla pred dvoma rokmi, no a ten neskôr odcestoval so svojou mladšou spoločníčkou kamsi do zahraničia. Už ani netušila kam a bolo jej to vonkoncom jedno. Vedela, že občas čosi synovi napíše na mobil, ale vlastne ju to ani nezaujímalo.

	Bola šťastná, že ho už nevidí. Kurevníka hnusného! Keby sa len o jeho niekoľkomesačnej nevere dozvedela o čosi skôr! Možno by ho bezcitne otrávila!

	Jej syn však absenciu otca zvládal ťažšie. Žiadneho nového náhradníka si nenašla, pretože ani nechcela. Zaprela sa a pokúsila zabudnúť na mužské pokolenie. Aspoň v takej miere, aby dokázala prežiť aj bez spoločnosti silnejšieho Pohlavia. A to doslovne.

	Ostali iba oni dvaja. Proti všetkým problémom a zradám krutého sveta.

	Ivan sa častejšie flákal. A v poslednej dobe podľahol niečomu, čo všeobecne nechápala. Predsa len, ona bola celkom iný ročník, v drogách sa až tak nevyznala.

	No raz počula, ako s niekým volá a spomína trávu a piko, ešte čosi navyše, to už však dobre neregistrovala. Keď naňho kvôli telefonátu z prítmia vyskočila, rozzúril sa a utiekol z domu. Po týždni sa však vrátil, pričom ju učičíkal a uprosil, nech mu odpustí, že s tým svinstvom skončí.

	Takže to už mala čierne na bielom.

	Jej syn frčí v drogách! Nejako extra sa ho na to nepýtala, bála sa totiž, že jej ujde aj on a ostane na všetko úplne sama.

	Ivan sa o drogách ani baviť nechcel. Postupne však na ňom badala očividné fyzické zmeny. Pochudol a pohyby mal akési iné, akoby trhané, nekoordinované. Neboli to však zmeny extrémne, no ako matka si to musela všimnúť.

	Podľa ďalších telefonátov, ktoré šikovne spoza steny vypočula, tušila, že jej syn drogy nielen berie, ale aj predáva.

	Prepadol im. A ona po ňom tak strašne nechcela kričať!

	Snažila sa, fakt sa snažila, ale Ivan ušiel z domu opäť.

	Tentoraz ani nechápala prečo.

	Nenadávala mu a ani sa ho na nič nevypytovala. Nechávala ho napospas jeho hroznému koníčku a postupne sa boriacemu osudu.

	No on ušiel a domov neprichádzal celé dva dni. A to si, vraj len na moment, odskočil za kamarátom. Že sa vtedy aspoň nespýtala za akým. Možno by jej to v zlomkoch náhleho súcitu povedal!

	Bože, aká len bola hlúpa! A čo teraz? Hľadela do okna a smutne zažmurkala. Musí zavolať políciu!

	Nikdy by si nebola pomyslela, že na svojho syna bude volať pánov v zelenom, no táto situácia ju už dostala do úzkych. Akoby sa ocitla na kraji priepasti, kde ju tlačí akási hrôzostrašná nadpozemská sila a ona jej nedokáže odolávať. Nijakým spôsobom.

	Spomenula si na Ivana, keď bol ešte malým ufňukancom, keď padal na zem, rovno na zadok obalený mäkkou plienkou, a popritom strašne rumázgal, takže ho vždy musela utíšiť.

	Ihneď, ako k nemu priskočila, prestal. Už vtedy si vedel vypýtať pozornosť svojsky prefíkaným spôsobom.

	Trošku sa nad tým pousmiala. No len trošku. Pri tom úkone jej do úst vbehlo pár slz, ktoré jej stekali dolu lícami.

	Chutili sladko-slano. Takže sa smeje aj plače naraz? Možno jej na tvári vyprskne pestrofarebná dúha?

	‚Polícia! Musím im ihneď zavolať! spamätala sa a prestala snívať.

	Veď čo ak jej syn práve leží kdesi na dne rokle – s dopichaným predlaktím. Vedľa neho sa váľajú použité striekačky a bankovky poletujúce nad zemou. A okolo už len pustina, hmyz… a krv! Zatriaslo ňou, asi ako psom, ktorý práve preplával kalnú rieku.

	Počkať! Jej bratranec Cyril! Veď robí kdesi na kriminálke v Žiline! Už si ani nepamätala kde a čo, no bola si celkom istá, že tam kdesi pracuje. Mohla by zavolať rovno jemu! Aspoň toto svinstvo ostane v rodine!

	Nemusia všetci vedieť a neskôr roztrubovať, že jej syn sa stal úbohým feťákom a predavačom drog! Túto vetu by ani nedokázala vysloviť! Akoby nesmela. Akoby to bolo zaklínadlo, ktoré ju v zlomku sekundy usmrtí.

	Rozbehla sa do kuchyne, vzala mobil a začala hľadať číslo na bratranca. Po chvíľke ho skutočne našla.

	Chvíľku naň zadumane hľadela, ešte analyzujúc, či robí naozaj správne, no napokon ťukla bruškom palca na vytáčanie a telefón začal poctivo volať. Ema Danicová preglgla.

	Preletela ňou vlna očakávania. Zachráni svojho syna! Veď už možno kdesi bezmocne leží. Alebo jednoducho nereaguje na jej telefonáty? Má jej plné zuby? To je fuk! No radšej nech o ňom vie polícia! Povie im iba to, že sa dal dokopy so zlou partiou. Možno aj to, že asi berie drogy. Ale nikdy nie to, že ich predáva!

	Za to by mohol ísť predsa sedieť!

	„Áno, Ema? To si ty?” ozval sa na druhom konci unavený mužský hlas.

	***

	Fúha.

	Zasekla sa.

	Ako dlho ho už nepočula? Veľmi dlho. A ten jeho hlas vôbec neznel prívetivo. Veď akoby aj mohol? Nevolala mu a ani sa naňho nepýtala, pretože ju nezaujímal.

	A on to vedel. Takisto vedel aj to, prečo sa ľudia ozývajú po takom dlhom čase. Pretože tie mrchy niečo potrebujú!

	Také banálne a isté.

	„Ahoj, Cyril, bože, také milé ťa zasa počuť!” vyhŕklo z nej a samotnej jej to všetko prišlo trápne. No musela hrať svoju rolu. Išlo tu o jej jediné dieťa!

	O maminkinho feťáčika!

	„To je pravda, nepočuli sme sa dlho,” prehodil ešte serióznejšie, až jej z toho hlasu nabehli na lopatkách zimomriavky.

	„Vieš...“ vydýchla a odmlčala sa.

	„Niečo potrebuješ?“ prerušil ju sucho.

	Ale áno, áno, áno! pomyslela si strnulo.

	Ale  musíš byť taký grobiansky a hrubý? Viem, idem sa vtierať, no ešte ani nevieš, o čo vlastne ide.

	Vtom si na niečo spomenula.

	Cyril mal predsa vždy Ivana rád! Pamätala si, že ho zopárkrát zobral aj na policajnú stanicu. Na takú malú exkurziu. To ešte vtedy, keď sa ako rodina občas stretávali a pomáhali si.

	Neskôr si išiel každý po svojom, ako to už v terajšej uponáhľanej dobe chodí. No v pivnici pamätí jej ostalo pekné zobrazenie faktu, že Cyril mal Ivana skutočne v obľube. A to úplne nehrane.

	„Áno, je to tak,” potvrdila potichu. „No nie kvôli mne! Ja nepotrebujem pomoc. To môj syn! Ivan,” stále šepkala, pretože sa jej rozochvel hlas, stislo hrdlo, a len trocha sebaovládania ju delilo od nezastaviteľného plaču.

	„Ivan? Čo sa s ním deje?” prekvapivo zvýšil tón.

	„Neviem úplne presne. Zaplietol sa s nejakou bandou výrastkov! Behá s nimi a asi berie aj nejaké svinstvo! Už dva dni nebol doma, neozýva sa, nezdvihne mi telefón a ani neodpíše na správy! Neviem, čo mám robiť! Len preto som si dovolila otravovať ťa!” dokončila odzbrojujúco. Na linke ostalo visieť veľavravné ticho.

	„To sa mi ani nechce veriť! Ivan? Veď to bol taký pohoďák a slušné chalanisko! Ten žeby skončil na nejakom svinstve a s bandou debilov?” nesnažil sa hovoriť prívetivo. Už si aj spomenula, že bol takýto vždy. Priamy a pichľavý.

	V rámci rodiny ho dokonca nazývali Kaktus. „Bohužiaľ,” zaslzila. „Po rozvode som ho už zvládala ťažšie. Všetko s ním išlo dole kopcom! Skoro všetko!”

	„Hm. To neznie veľmi dobre,” zadumal sa. „Ako dlho si ho už teda nevidela?”

	„Dva dni. Už takto raz ušiel. No vtedy sme sa škaredo pohádali. Mal aspoň nejaký dôvod. Ale tentoraz som naňho bola milá! Šiel iba za kamarátom, že si na chvíľu odskočí,” na moment sa odmlčala. „A už sa nevrátil.”

	„Dobre teda. Pokúsime sa ihneď niečo zistiť,” začal sa Cyril správať ako policajt.

	Pomôže mi! Dokázala som to! Nalomila som ho!

	„Nevieš, ako sa ten kamarát volá? Kde býva?”

	„Nie. Bohužiaľ, to neviem. Mal ich strašne veľa. Tých, akože, kamarátov,” chcela urobiť vo vzduchu úvodzovky, ale zmysel by to asi nemalo. „Asi tiež nejakí povaľači a drogáči,” ukončila monológ.

	„Dobre… Takže nemáš ani šajnu?”

	„Nie. Naozaj nemám. Takto si odskakoval často. Ale vždy sa vrátil. Už som to ani neriešila.”

	„Nevieš ani, s kým sa stýkaval?” Cyril si nahlas zívol.

	Debil!

	„Viem iba o jednom dievčati od susedov. To je ale dobré a slušné dievča. A tej som sa už čosi pýtala. Nič o ňom nevie. Asi nepatrila do toho jeho pokazeného sveta, ak ma chápeš.”

	„Rozumiem. No možno by sa od nej dalo čosi zistiť.”

	„Možno áno. Ak by sa jej pýtal ktosi kompetentný, ale ja neviem podobné otázky klásť.”

	Cyril si zasa zívol. Chce jej dať čosi najavo? Že ho až tak strašne otravuje? Alebo ho práve zobudila?

	„Prepáč, že tak vyzivujem, ale bol som včera dlho v práci. Nedostatok spánku, chápeš?” vysvetlil, akoby jej čítal myšlienky.

	Celkom jej odľahlo.

	„Všetci by sme potrebovali pár týždňov voľna navyše, že?” pokračovala žoviálnejšie.

	„To hej. Ja určite. Ale k veci,” zaodŕhal. „ Niekoho na to nasadím. Nech sa povypytuje a pozrie miesta, kam chodieval. Najprv príde za tebou, okej?”

	„Aha, takže ktosi iný?” nechápala presne, kam mieri.

	„Jasné. Ja už som teraz o čosi vyššie než kedysi. Skoro pod riaditeľom,” chrchľavo sa zasmial.

	„Takže sa ti darí? To som rada. Aj ja mám z toho teraz osoh,” stále sa začudovane zubila.

	„Ale hej. Celkom to ide. Dobre, ja už ale fakt musím končiť. Zajtra sa ti kolega ozve, hej? Hádam Ivana rýchlo nájdeme. Ak by sa niečo stalo, objavil sa, alebo si čosi zistila, hneď mi volaj, hej?”

	„Jasné, budem,” ihneď potvrdila. „Tak sa zatiaľ maj.”

	„Ahoj. A ďakujem pekne!”

	„Niet za čo. Veď sme predsa rodina!”

	* * *

	Chvíľku zahĺbené pozerala na svoj starší ošúchaný mobil.

	Rodina! Vtipné! Už dlhé roky sa tak nesprával, vlastne ani ona, takže jej teraz pripadal iný a cudzí. Ale v tejto chvíli bola vďačná nebesiam, aj všetkým svätým, že Cyril tou rodinou skutočne je.

	Konečne videla udalosti o čosi ružovejšie. Odišla do kuchyne a naliala si pohár pomarančového džúsu. Vypila ho na jeden dúšok, keď sa vyľakane strhla a otočila hlavu smerom k oknu.

	Sklenená výplň obloka divoko zarinčala a v strede sa objavila jemná prasklina. Niečo doň práve prudko narazilo.

	Okamžite hodila pohár do umývadla a vybehla von, na ich menší dvorček.

	Pod oknom sa váľal kameň.

	Krista! Tupé deti! Debilné deti!

	Chcela zvriesknuť, no hrdlo sa jej akosi zúžilo, akoby úplne stuhlo a nadobudlo iný rozmer či tvar. Len pridusené zapišťala.

	Vtom si všimla, že kameň je obalený nejakým linajkovým papierikom a nešikovne prelepeným zdrapom lepiacej pásky.

	Niekto jej práve šmaril do okna akýsi odkaz! A takto sa asi dobré odkazy neposielajú, však! S naširoko roztvorenými očami röntgenovala každú piaď okolia ich pozemku, no všade sa prevaľovalo ticho, akoby predmestie ešte tvrdo spalo. Len v korune veľkej lipy, ktorá si už desaťročia rástla vľavo na ulici, sa hašterili drozdy. Opatrne zacúvala ku kameňu. Kvokla si a našmátrala-ho rukou.

	Stále vyplašené pozorovala každý nečakaný pohyb alebo tieň, ktorý by mohol potenciálny útočník spraviť.

	Možno ma chcel iba vylákať von! A teraz to schytám. Odstrelí ma ako škodnú!

	No zatiaľ sa nič podobné neudialo.

	Konečne chytila kameň do svojich studených prstov, podržala ho pred očami a začala rozbaľovať.

	Šlo to celkom rýchlo, ústrižok sa akiste pri náraze uvoľnil. Aj tak bol zázrak, že jej neprerazil celé okno.

	Odhalila papierik a pozrela naň.

	ZAPLAŤ!!

	Stálo na ňom krivolako načarbané čiernou fixkou. Zaplať!

	Na malý moment naň tupo zízala, následne ho pokrkvala v ruke a silne stlačila, akoby pred svetom schovávala drahocenný diamant.

	No bol to len agresívny odkaz pre ňu.

	ZAPLAŤ!

	Ale čo? Preboha, nikomu nič nedlžila. Veď ešte aj tetke Marte z druhého konca ulice prednedávnom vyplatila štyridsať eur, ktoré jej požičala na kúpenie porcelánovej misy, keďže sa spolu stretli v meste a ona ju veľmi chcela, ale peňaženku si zabudla doma.

	Peňazí určite nemala na rozdávanie, ale takisto netrela biedu, aby si napožičiavala toľko, čo nemôže nikdy splatiť.

	Tak kto by to mohol byť?

	Kto si myslí, že mu čosi dlží?

	Alebo?

	Zasekla sa v dumaní. Veď to je istotne odkaz pre jej strateného synátora! Ivan niekomu čosi visí a oni ešte nevedia, že sa stratil alebo ušiel.

	Kriste! Len nech čosi nevyvedú jej.

	Ona predsa za nič nemôže!

	Začala okamžite spätkovať do domu, pričom sa párkrát nepekne potkla, no nakoniec za sebou s výdychom privrela vchodové dvere, oprela sa o ne a zavrela oči.

	Sprosté decko! Čo všetko nastváral? Nemala by teraz zavolať Cyrilovi a všetko mu vyrozprávať? Veď jej prízvukoval, nech sa okamžite ozve, ak sa čosi stane. Alebo ak sa niečo nové dozvie.

	Stále zazerala spoza záclony von oknom.

	Čosi sa stalo! Ivan určite dakomu dlží za drogy, alebo nejaké iné kšefty, a ten si prišiel pýtať svoju pozornosť. Hádala, že to asi nebude nejaká veľká ryba, pretože taký človek by jednoducho vtrhol do domu a možno by ju na mieste zahlušil.

	Nepáral by sa so mnou.

	Tento úsudok ju, samozrejme, povzbudil, no teraz uvažovala hlavne nad Cyrilom. Nie, nemôže mu to prezradiť! Nechcela, aby vedel, že Ivan predával to biele svinstvo ďalším, pretože ho prestane mať rád a na jeho hľadanie sa vykašle. Už aj teraz si istotne myslí svoje.

	Radšej bude držať jazyk za zubami. Uvidí, ako sa všetko vyvinie. Či bude vymáhač agresívnejší, alebo sa neskôr stiahne.

	Možno sa ten človek na ulici dozvie, že Ivan zmizol. Dúfala v to.

	Práve zistila, že je strašne spotená, kvapky jej perlili čelo, nos aj bradu. Hruď a prsia mala akoby obliate vedrom vody.

	Bála sa. Hrozne sa bála. Akoby si to uvedomila až teraz.

	Veď mohla pokojne prísť o život! Kvôli jej hlúpemu synovi! Somár! Nadvihla sa a ešte raz sa pozrela na dvor.

	Všetko vyzeralo tak neskutočne obyčajne, až ospalo…

	No Ema už neverila ničomu.

	* * *

	Démon si poupravoval vrch odevu, pozrel na svoje nalakované špičky topánok, a ešte raz si skontroloval vlasy v odraze vchodových dverí. Takých zdanlivo obyčajných, až lacných.

	No za nimi žil, obchodoval, a kazil tunajší vzduch, najmocnejší muž žilinského kraja. Ak štruktúra jeho organizácie nesiahala ešte ďalej.

	Tým sa ale nezaoberal.

	Zistil, že vyzerá k svetu. Zatváril sa spokojne a na zvončeku vyťukal dohodnutý kód.

	„Áno?” ozval sa na druhom konci dunivý hlas jedného z telesných strážcov.

	„Herkules,” povedal Démon ich posledné heslo, zaznamenané v listinách, ktoré si predtým odniesol domov.

	Dvere sa so bzukotom otvorili, vošiel do tmavej úzkej chodbičky a spoza rohu k nemu ihneď vyštartovali dvaja chlapi, pričom prvý z nich, ktorý vyzeral ako rodený ryšavý Ír, mu slušne ukázal kadiaľ má ísť.

	Dnes ho viedli inam.

	Ani to neriešil. Iba mlčky kráčal.

	Ich kroky sa odrážali od studených bielych stien, inak vládla navôkol až cintorínska tíš.

	Prešli okolo ďalšej hliadky, pričom si všimol, že jeden z dvojice naňho nenávistné zazeral. Hneď ten krivý pohľad pochopil. Veď to bol jeho nedávny súper v krátkom pästnom súboji. Chcel mu niečo milé povedať, no rozmyslel si to a pokračoval so svojím sprievodom ďalej. Možno potom, až pôjde nazad…

	Túto prácu by rád prijal. Nech je to zatiaľ čisté a bez bočných následkov. Načo robiť zbytočné problémy?

	Konečne sa dostali k obrovským dverám, ktoré mu pripomínali vráta do chladiaceho boxu. Muž vyťukal pár čísel, čosi nezrozumiteľne zareptal do mikrofónu, a dvere sa s pukotom otvorili. Vošli dnu.

	Čakala ho tu priestranná a nevetraná miestnosť. Vzadu sedel Grék, ktorý práve popíjal z veľkého pohára červené víno.

	Všimol si, že nikde nie sú okná, len pod stropom sa tiahla odsávacia vzduchotechnika. Iná miestnosť než minule…

	Vedľa Gréka sedela na koženom gauči dlhonohá blondínka a viditeľne mala dosť. Avšak nie alkoholu. Bola sfetovaná. Badal to hlavne na jej rozšírených zreniciach. Pozerala sa naňho ako nejaká znudená šelma v zoologickej záhrade, dokonca z ničoho nič zažívala, čo mu prišlo nadmieru komické, no neustále sa tváril ako vážnosť sama.

	Keďže Grék nebol veľkého vzrastu, musela ho táto dlhonohá bytosť prevyšovať minimálne o hlavu. Grék s ňou však rodinku a romantickú domácnosť iste neplánoval.

	„Tak si tu! Presne načas,” dopil prisťahovalec svoj pohár a jeho nežná súčasť mu okamžite dopĺňala ďalší.

	„Som,” potvrdil mu Démon.

	„Ako si sa rozhodol? Počkaj! Počkaj!” Grék zrazu vyskočil na nohy a spod župana mu vykuklo vypuklé, čiernymi chlpmi ozdobené brucho. Predpažil ruku s otvorenou dlaňou, akoby chcel zastaviť nejaké neviditeľné zlo.

	„Povedz mi aspoň, ako to u teba prebiehalo? Premýšľal si nad tým dlho? Mal si pochybnosti?” uškieral sa.

	„Dlho ani nie. Prečítal som a rozhodol sa,” vyjadril sa Démon.

	Grék sa opito zarehlil.

	„Ty si teda ukecaná osoba, to ti poviem! Ale počul som o tebe, že sa radšej činíš, ako rozprávaš. Podľa mňa správny prístup! Chválim!”

	„Rozprávam sa,” prízvukoval seriózne Démon. Grék vybuchol v ďalší nákazlivý smiech, takže sa jeho ochranka začala pochechtávať tiež.

	„Fakt si veselá kopa. Som s tebou spokojný!” tľapkal si malými rukami po kolenách.

	„To som. Každý ti to potvrdí,” mykol Démon ramenami.

	Grék sa prestal smiať, odpil si z plného pohára, opäť sa posadil a zvážnel.

	„Tak teda, ako si sa nakoniec rozhodol?” Démon podišiel k nemu a položil lajster so zmluvou rovno pod Grékove nohy.

	„Beriem to. Je to zaujímavý džob.” Grék sa rozžiaril.

	„Naozaj? Tak to je super! Aj keď, povedzme si otvorene, inú možnosť som ani neočakával! Že áno?”

	„Vravím… je to fajn práca. Ale mám určité pripomienky!”

	Grék sa začal opäť usmievať.

	„No tak sa teda rozkecaj!” vyzval ho.

	„Vlastne mi ide o výšku odmeny! Nejako sa mi nevidí. Vzhľadom na náročnosť akcií a konečnému umeleckému prevedeniu,” Démon neustále sledoval blondínu, ktorá sa naňho začala nebezpečne uškierať. No jej zdevastovaná tvár a umelé prsia ho vôbec nepriťahovali. Mal rád naturálne balenia a hlavne aspoň trochu príčetné ženy. Táto k nim mala tak ďaleko ako on k prstencu Saturna.

	„Takže sa ti to zdá málo?” Grék ani nevyzeral prekvapene.

	„Samozrejme.”

	„Koľko by si si teda predstavoval?”

	Démon okamžite zašmátral rukou vo vnútornom vrecku obleku, na čo dvaja z bodyguardov nervózne vyskočili, no Grék ich mávnutím ruky zahriakol.

	Démon vytiahol lístok, kde mal úhľadne poznačenú výšku financií, ktorú si predstavoval. Podal hárok Grékovi, ten prižmúril, chvíľku hľadel na číslice, neskôr papierik roztrhal a franforce divadelne odhodil pod bosé nohy. „Beriem,” kývol hlavou.

	„Výborne!” pochválil ho Démon. „Mám tu však ešte niečo. Dúfam, že si ma nedal sledovať?” spýtal sa príkro.

	Grék neveriacky vypleštil oči, logol si z vína, a schuti sa zarehlil.

	„Nevieš, načo by som ťa asi dával sledovať, há? Aj tak viem o tebe všetko. Ja mám oči aj uši všade, chápeš?” ukázal postupne na vyslovené zmyslové orgány.

	„Jasné, rozumiem. Len som si chcel byť istý!”

	„Tak to si teda, sakra, buď! Nepotrebujem ťa sledovať, lebo moje mesto ťa sleduje samo!” Démon nadvihol posmešne kútik.

	„Pravdaže! “ potvrdil rýchlo, no Grék si jeho tón nevšimol. Bol už dosť pripitý a jeho hlas i gestikulácia podskakovali, akoby sa viezol na starej tatrovke.

	„Môžeš odísť!” mávol naňho rukou, predstierajúc, že je iba dotieravý ovad.

	„Výborne. Takže časovo nie je nič ohraničené?” nadhodil ešte.

	„Nie! Ale poponáhľať sa môžeš. Nech tie svine zdochnú čo najskôr!”

	„Vynasnažím sa!” potvrdil mu svoju ochotu. Hneď nato sa otočil a kývol rukou na pozdrav.

	„Kali Týchiii!” zakričal za ním ešte Grék a už sa aj venoval svojej blonďavej kamarátke, ktorá bola viditeľne z celej situácie ešte viac mimo než zo všetkých oblbovákov, čo mala od rána v sebe. Démon vyšiel so svojimi sprievodcami von z miestnosti. Keď prechádzali okolo strážcu, s ktorým mal pred časom potýčku, neodpustil si a s úsmevom mu zamával.

	* * *

	Ten si od zúrivosti takmer zlomil čeľuste napoly.

	No ostal stáť. Ovládal sa – ako poslušný psík.

	Démon vykročil von na ulicu a lúče slnka mu ihneď zohriali pokožku na tvári. Počasie sa už slušne pozviechalo. Ďalší prívetivý deň mohol začať…

	Avšak večer sa mu až taký prívetivý nezdal. Riadne sa opil a zavolal eskort službe, nech mu pošlú hrdzavú štetku, ktorá sa už za tie roky stala jeho obľúbenou nositeľkou radosti. Bola o čosi staršia, no aspoň čiastočne inteligentná, čo mu vyhovovalo.

	Občas mu pripomínala jeho matku. No naozaj len občas a len v čomsi, takže na tom nič podivné nevidel.

	Najviac sa mu páčil fakt, že bola čistotná. Nie ako štetky, ktoré mal predtým. Čistotná a v rámci možnosti aj vychovaná. Vedel, že od kuriev nemôže čakať žiadne zázraky, ale aspoň nejaký potenciál k slušnému správaniu by na začiatok potreboval. Nechcel mať v posteli drevorubača s prsiami či ženskú so slovnou zásobou vyslúžilého korheľa.

	Volal ju Kukučka. Nijako inak.

	Mala veľmi vypuklé vodnaté oči! Fascinovali ho. K jej hlave boli až neúmerne veľké a široké. Volala sa Zuzana. Aspoň sa mu marilo, nebol si už vôbec istý… Na jej mene mu nezáležalo, vlastne sa mu zdalo, že jej samotnej sa páči, ak ju volá len Kukučka.

	On sa jej predstavil ako Erik. Vlastné meno by jej nikdy neprezradil. Už len z princípu, že je to zástupkyňa najstaršieho ľudského remesla, a tým pádom sa jej nedá veriť.

	Dnes pil nadmieru. Zajtra už začne pracovať.

	Teraz si potreboval zresetovať hlavu.

	Od všetkého svinstva a stresov, ktoré sa naňho nabaľovali ako vrstvy použitého toaletného papiera. Nasledujúci deň by už mal začať sledovať prvú obeť. Nájsť jej slabé miesta a zvyky, aby mohol neskôr zaútočiť.

	Uvedomoval si, že jeho terčmi nebudú žiadni obyčajní spoluobčania. No Grék mu dával pri výbere voľnejšiu ruku. Spôsob vraždy si v konečnom dôsledku mohol zvoliť sám, i keď aj k tomuto kumštu mal priložené inštrukcie.

	A tak len pil, sedel a čakal na svoju Kukučku. Náhle sa znudene postavil a nazrel na nočnú, pouličnými lampami osvietenú ulicu.

	A vtedy ich zbadal. Fakt ich opäť uvidel!

	Muža a jeho zablšeného psa. Stáli na druhej strane chodníka a pozorovali ho. Do tvárí im neprenikol, hoc boli otočení smerom k nemu.

	„Krista!” zahromžil, privrel oči, znovu ich roztvoril a zrazu zistil, že v jeho zornom poli nikto nie je.

	Jednoducho zmizli. Ako ponurá spomienka.

	Striaslo ho ako nejaké zmáčané vtáča. Úplne stratil náladu a obrvy sa mu stiahli hnevom.

	Mal by vybehnúť von?

	Čo si to dovoľujú?

	Možno by zneškodnil toho idiota aj to jeho tupé zviera nejakým kreatívnym spôsobom a trochu by sa zahrial.

	No nechcelo sa mu. O chvíľku mala prísť spoločníčka a vedel, že je dostatočne opitý, takže pohyby aj reflexy má teraz nekoordinované. Mohlo by sa čosi stať. Nechcel to riskovať.

	Ale hnev mu doslova bičoval zvnútra celú lebku. Sadol si. Vtom zazvonil zvonček. Prudko ním myklo. Pod fotelkou mal ukrytý nôž a mimovoľne po ňom siahol. Bežný reflex.

	Miloval nože, hlavne tú mäsiarsku prácu s nimi. Boli omnoho osobnejšie ako strelné zbrane. Akoby sa na moment s obeťou spojil. Stmelili sa v jedno telo a jednu existenciu.

	Ako pri sexe. Len o niekoľko stupňov intenzívnejšie.

	Postavil sa a podišiel k dverám. Zapol vonkajšiu kameru, ktorá bola umiestnená v kvetináči naľavo od nich. Čiernobiely obraz mu hlásal, že sa skutočne dostavila Kukučka. Ešte chvíľku počkal, následne otvoril.

	„Ahoj,” nasilu sa usmiala, pobozkala ho na líce, vošla dnu a s ňou sa dovalila aj aróma korenistého vanilkového parfumu.

	„Ahoj,” rýchlo zavrel. „Vyzeráš, že máš naponáhlo…” pozoroval, ako odhodila do smerného koša bielu žuvačku.

	„Hej. Mám ďalšieho zákazníka. Teba som si dala bokom. Povedala som, že idem ešte na rýchly nákup. Nevedia, že som tu. Vidíš, ako ta mam rada? nadvihla tenké vytetované obočie. Démon sa zľahka usmial. „Hej. Vidím, potvrdil ticho.

	„Ideme do spálne? Do kuchyne? Tu?” rozhliadala sa naokolo, akoby mu chcela prezentovať profesionálny výkon vysávača.

	„Čo sa tak ponáhľaš? Toto sa mi nepáči!1 zaprotestoval podgurážené.

	„Ja viem, že nie. Ale dnes mi je to jedno, iná možnosť nie je. Potrebujem to rýchlo. Fakt, iba dnes,” naliehala.

	„Ale ja nie!” zachmúril sa.

	„Bože, to nemôžeš aspoň raz ustúpiť? Vieš, že som vždy rozumná,” našpúlila pery.

	„Viem. Ale platím dosť.”

	„To je pravda. Nehádam sa. No dnes potrebujem bežať, okej?”

	„Nie, Kukučka. Nikam nepôjdeš.”

	Sadol si za stôl a nalial si ďalší pohárik. Iba naň nemo pozeral, no nenapil sa.

	„Akože ma tu chceš držať nasilu?” usmiala sa, akoby nechápala, čo je zač, a potriasla pritom luxusne ostrihanou hrdzavou hrivou. Akoby si neuvedomovala, že toto je jeho parcela. Že je tu jedinečným pánom a nemilosrdným Bohom. A že ju môže v momente rozmliaždiť ako malého hajzlového pavúčika. Bez mihnutia oka. Bez výčitky.

	Možno si však neuvedomovala nič. „Nasilu nie. Len mi dáš to, za čo si platím.”

	„Putá a šatky tu aj tak nemám, zlatý môj. Takže rýchlovka a spustím ti čosi dole,” žmurkla naňho sprisahanecky.

	Začínala mu liezť na nervy.

	Dnes sa k nemu správala divne. Ako k nejakému nadržanému idiotovi. Nevravel, že nadržaný nie je, ale k idiotovi mal ďaleko.

	A vedel sa ovládať. Rokmi vybudovaný tréning. Ak by naozaj chcel, zbaví sa v sekunde všetkého chtíča a môže si ísť čítať nejakú filozofickú knihu. Bez problémov.

	„Niečo vymyslíme,” teraz sa už napil.

	„Bože, čo si naozaj tupý? Ja musím rýchlo, tak sa rozmysli a daj mi vedieť! Haló!” zvýšila hlas a hrozivo roztiahla svoje kukučkové oči. Boli lesklé a popretkávané žilkami. Asi mala v sebe riadnu dávku koksu.

	„Tupý?” pozrel na ňu ako na hlúpe zvieratko, ktoré niečo vyparatilo.

	„Áno, dobre si počul! Rozhodni sa, alebo idem preč. Chcela som byť ústretová, no s tebou to ide ťažko!”

	Démon sa postavil a pohýbal pritom rozložitými ramenami.

	„Dobre teda, ako myslíš. Poď so mnou. Rozdáme si to rýchlo v sprche. A žiadne námietky! To zvládneš!” zodvihol ukazovák.

	Na moment premýšľala, no nakoniec prevrátila očami, nasilu sa usmiala a pokývala hlavou. „Dobre, máš to mať. Poďme!”

	Išla prvá, veď už tu bola ako doma. Démon premýšľal, ako dlho sa vlastne poznajú? Možno to budú tri roky? Čosi o ňom vedela, no dával si pozor, aby si ohrozujúce tajomstvá nechával len pre seba. Mal ju svojím spôsobom rád. A myslel si, že aj ona jeho.

	Ale teraz si dovolila veľa. Takže tupý? Neznášal, keď ho niekto častoval nadávkami. Hlavne tými, ktoré mali k pravde veľmi ďaleko.

	Došli do kúpeľne a ona odkopla pančušky stranou. Veselo sa pritom zachichotala, akoby si spomenula na čosi strašne smiešne. Démon za ňou stál ako prízrak. Rovný ako svieca a črty jeho tváre stvrdli do jednoliatej voskovej masky.

	Počkal, kým sa dorehotala. Potom ju chytil prudko za šiju, predklonil nad vaňu a spolu s jej prekvapeným výkrikom jej jedným ťahom kuchynského noža podrezal hrdlo.

	Ani si nevzal čosi lepšie. Nestala mu za to. Len nôž pohodený v umývadle s riadom, možno ešte zašpinený od masla či horčice. A zistil, že ani nie je nejako ostrý. Naopak, dosť tupý. Musel poriadne pritlačiť, no to, čo si práve zaumienil… presne vyšlo.

	* * *

	Tentoraz sa správal pudovo. Jednoducho to tá sprostá dievčina prehnala, povolila si priveľa, takže jej musel dať príučku.

	… čo si naozaj tupý?

	Najprv jej chcel len ublížiť, možno kdesi bodnúť a pozorovať jej prestrašenú tvár a bolesť, šíriacu sa telom, ale neskoršie by mu mohla narobiť problémy. Ak by ju nechal žiť.

	Nebál sa ani jej pasákov či kumpánov. Avšak v najbližšom časovom slede ho čakal kopec roboty, takže zbytočné problémy nepotreboval.

	A najviac ho dorazil jej smiech. Práve vtedy, keď odkopávala pančušky.

	Znel tak zvláštne, povýšenecky a nemiestne, až mu od navrstveného odporu zatriaslo šijou. Jednoducho ju musel podrezať. Inak sa nedalo.

	Pozeral, ako krv steká do vane, mieša sa s kvapkami vody, z pozostatkov jeho predošlej sprchy, a vytvára bizarné ružovkasté obrazce. Prekotil ju celú dovnútra a udivene zistil, že sa mu zdá akási ľahká.

	Akoby zrazu vážila o čosi menej.

	O čomsi podobnom kdesi čítal… Keď človek zomrie, odľahčí sa, pretože jeho schránku opustí duša.

	No duša vážiť veľa nemôže. Avšak čierna duša hriešnej kurvy váži tak akurát, aby to človek v pažiach aj pocítil.

	Prevrátila sa horeznačky a jej vyvrátené oči blikotali prekvapením. Ešte stále ho mala v celej tvári.

	Tak si nakoniec dostala, čo si chcela.

	Rýchlo v ku!

	Nemala mu nadávať do tupých! Rozzúrilo ho to.

	A vtedy s ním nebývala zábava.

	Krvavá ryha na jej hrdle vyzerala ako roztvorené ústa. Prýštil z nich vodopád krvi a maľoval všetok okolitý smalt na červeno.

	Chvíľku sa na ňu díval. Bola pekná. Fakticky pekná a ešte aj teraz dosť zaujímavá.

	Moja Kukučka.

	No mala až príliš grobiansky jazyk. Také poväčšine nedopadnú najlepšie.

	Čo už, nájde si nejakú inú, možno z ďalšieho eskortu či podobne slúžiacej spoločnosti.

	Ešteže nikomu nepovedala, kam ide… Informácia o tom, že ide nakúpiť, mu nevadila.

	A kto je tu potom tupý? Hm? Možno, ak by mu tento fakt neprezradila, by jej nič nespravil. No podobným poznatkom akoby mu z rúk sňala kovové putá. Isto neklamala. A Démon to využil.

	Nikto nevedel, že tu bola.

	* * *

	Zhlboka dýchal a pozoroval decilitre krvi, ktoré pahltne požieral odtok vo vani. Lesk z jej prekvapených očí sa už postupne vytrácal. Momentálne vyzerali inak. Smrť si ich zobrala do svojich rybacích nemilosrdných paprčí. Bohvie, kam jej duša vlastne odletela? Nebo?

	To ťažko, veď bola profesionálnou štetkou.

	Peklo?

	Ak existuje, tam asi pravdepodobnejšie.

	Ktovie, kam nakoniec zabrúsi on? No myslel si, že to bude práve nebo. Veď sa skoro permanentne modlil. Boha mal rád a veril, že aj on jeho. Po večeroch sa s ním pod rúškom tmy občas rozprával a vysvetľoval mu, prečo musel urobiť toto a inokedy zasa tamto. Spovedal sa mu. Myslel si, že ho chápal a aj si na diaľku rozumeli. Aj keď mu Boh nikdy neodpovedal, no to ani nečakal. Akýže by to bol Boh, keby odpovedal každému malichernému pozemšťanovi?

	Podľa neho príliš lacný.

	Vlastne ho potreboval len preto, aby mu ktosi porozumel. To, že vraždí, že sa na podobných záležitostiach duševne ukája, ho občas miatlo. A jeho vlastný Boh mu v tomto pokrútenom rozpoložení nevýslovne pomáhal. Dodával mu silu a patričnú vyrovnanosť.

	To, čo potreboval.

	„Bože, daj tejto duši pokoj a rovnováhu, akú dávaš mne. Nemala ma nazývať tupým a viem, že ty to tiež chápeš! “ zašeptal do medenej arómy, ktorá sa začala vznášať vo vlhkom vzduchu kúpeľne a nakoniec ešte rýchlo dodal: „Amen!” Otočil sa a prešiel do obývacej izby. Viac sa mu tam stáť nechcelo.

	Zapol notebook a začal vyhľadávať údaje o prvej obeti. Kukučku odprace neskôr. Hľadať ju tu určite nikto nebude.

	Teraz sa cítil dobre. Mohol to využiť na to, aby našiel to, čo potreboval.

	Prvá herkulesovská úloha, ktorou sa malo čiastočne naplniť Grékovo ego. Aspoň do jednej dvanástiny.

	Martina Greksova, Závodie. Rodinný dom, postavený priamo pri hlavnej ceste.

	Pozeral fotky v jeho papieroch a odhadoval dobre viditeľnú tvár. Vyzerala strhané a splašene, no črty mala veliteľské a značne ostré. Žena činu.

	Asi sa pri tom trochu zababre.

	Čítal si ďalšie a ďalšie údaje a na dôvažok sa už snažil nepiť.

	Tá žena toho vlastnila veľa. Nehnuteľnosti, pozemky, pár firiem, ako aj nejaké finančné rezervy v podobe účtov v ostrovných daňových rajoch.

	Musel uznať, že je šikovná.

	Jej pôsobnosť v žilinskom kraji datovali Grékovi ľudia na približne dva roky.

	Takže, čo sa týka pokriveného biznisu, v podstate nováčik.

	Ten malý škriatok sa jej teda musel báť.

	Vlastne zo všetkých budúcich dvanástich obetí musel mávať bezsenné noci. Vykrádali mu jeho kurník a ako správnemu strážnemu psovi mu ostávala jediná možnosť. Zaútočiť.

	Čakala ho teda prvá úloha. Nemejský lev. Kvôli svojej zázračnej koži bol nezraniteľný, preto ho bolo potrebné uškrtiť. Antický hrdina to aj dokázal. Finálne prevedenie sa mu zdalo až príliš jednoduché. Ale načo vymýšľať? Možno neskôr. Nech Grék vie, že si vybral správneho. Jednoducho ju zadusí a zanechá príznačný odkaz, ktorý by nejako zosobňoval leva. Čosi skutočne delikátne a svojské. Odrazu si však na niečo spomenul a jeho tmavé zrenice sa zaleskli divným optimizmom. Ako prskavky uprostred silvestrovskej tmy.

	Neďaleko Žiliny, smerom na Kysucké Nové mesto, medzi Snežnicou a Brodnom, stála malá súkromná zoo.

	Vedel, že tam chovajú obrovského leva a tigra. Dokonca si pamätal, že sa volajú Diego a Lango. Ich mená sa vynímali na klietkach. Kedy tam bol naposledy? Už dávno, utkvelo mu to však v pamäti.

	Žeby akt trochu okrášlil? S uspávacou puškou by nemal mať problém! Vlastne uspí iba tigra, ktorý mal klietku hneď vedľa. Leva potrebuje zneškodniť. Nerád zabíjal hocaké zviera, preto by spravil iba nevyhnutné…

	Tu, za stenou v trezore, mal pár zbraní. Tých potrebných. Ak chcel viac, nebol problém zadovážiť si hocičo. Hlavne medzi svojimi kontaktmi v Poľsku.

	Avšak to, čo skrýval v byte, by malo stačiť. Zamyslel sa. Lev by nemal byť neriešiteľný problém, ale terén si najprv poriadne zmapuje. No zajtra sa musí predovšetkým zastaviť v Závodí. Prezrieť okolie, bezpečnostné riziká a celkové zabezpečenie ženy, ktorú mal zlikvidovať ako prvú. Akiste ju ktosi strážil, ale bolo možné, že na nejaké riziká nedbala.

	Ak jej už dlhšiu dobu nič nehrozilo, stala sa benevolentnejšou a celkovo nedbalejšou. Už to párkrát zažil.

	Vedel, že žije s mužom, ktorý sa však doma nachádzal iba zriedka. Ako maklér bol neustále časovo zaneprázdnený. Grék mu poznačil, že Greksová má milenca, ktorého však využíva iba sporadicky. Asi jej manželská absencia sexu až tak nevadí…

	Viac mu nebolo treba. Ráno si zistí všetky ostatné detaily a jej dennú rutinu, ktorá by ho mohla ohroziť.

	***

	Ľahol si a predstavoval si pritom nahú Kukučku. Ležala na ňom, milo sa usmievala a robila si nejaké oplzlé žarty na adresu jej zamestnávateľa. Pritom sa laškovne cerila a jej biele zuby cengali o pohár vína a leskli sa ako perly pod morskou hladinou.

	Dnes večer si ju chcel zapamätať práve takto. Napokon zaspal so spokojným výrazom vtesaným do tváre.

	Keď sa zobudil na budík o štvrtej hodine, rozbolela ho hlava. V ústach mal sucho a jazyk sa mu lepil na podnebie.

	Trochu to s tým alkoholom prehnal.

	Postavil sa, poriadne nalogal vody a opláchol tvár. Prešiel ku kúpeľni a otvoril. Už to páchlo. Podivne. Arómou starej krvi a trochou moču. Asi sa jej tam dole niečo uvoľnilo. Čo už. To sa stávalo často…

	Došiel si pre obrovské igelitové vrece, ktorých mal ešte pár… a šikovne doň Kukučku zabalil.

	Mal ohromnú silu a aj nejakú prax, takže konal neunáhlené a presne. Aj keď mu celkovo rozťahaný úkon trochu trval.

	Napokon opláchol vaňu, postriekal ju dezinfekčným prostriedkom a nechal ho pôsobiť. Neskôr to všetko zmyje horúcou sprchou. Vybehol na balkón a opatrne odtiaľ vzal starý zrolovaný koberec. Bol akurátne dlhý a tenký. Taký už aj v minulosti párkrát potreboval. Nechával si ho pre podobné prípady, aj keď ich určite nijako neprivolával.

	Rozložil ho v obývačke, puntičkársky vyroloval a na moment sa vydýchal. V hlave mu stále trešťalo, ale už o čosi menej. Akiste mu pomohlo trochu fyzickej námahy a závan čerstvého vzduchu na balkóne, poprášenom raňajšou rosou.

	Došiel pre čierne vrece s Kukučkou a preniesol ju na koberec.

	Hneď na to ju starostlivo zroloval a na koncoch strčil igelit hlboko do tmavej diery v rolke s chladnúcou ľudskou náplňou…

	Prezrel si puntičkársku prácu zo všetkých strán. Zdalo sa, že mu zámer vyšiel tak, ako si predsavzal. Vonku ešte stále vládla tma a väčšina ľudstva spala. Zobúdzali sa hlavne po piatej, keďže najzaužívanejší pracovný čas bol všeobecne ten od šiestej hodiny.

	Otvoril dvere a mrkol na chodbu.

	Všade vládol pokoj a temnota. Presne tak to teraz potreboval. Dole mal odstavené dve autá. Jedno staršie, osobné, a bielu dodávku, ktorú využíval na účely podobného charakteru. Došiel si po koberec s Kukučkou, vyhodil ju na plece, poriadne sa rozkročil a zaprel.

	Nie. Vôbec nebola ťažká.

	Jej duša štetky už odletela tam, kam si odletieť zaslúžila.

	Vyšliapol z bytu a nohou šikovne zabuchol dvere. Hlavne, aby ho nikto nezbadal. Zblízka. Tak by mohol čosi zistiť, aj keď si dal na kamufláži patrične záležať.

	Dole zišiel pomerne rýchlo, prepchal sa vchodovými dvermi a zamieril ku svojej dodávke. Koberec musel položiť dozadu, pred dvere do úložného priestoru, a práve vtedy sa uvoľnila jedna noha a spolu s čiernym igelitom vystrčila z rolky von. Ako kúsok neposlušnej šunky. Rýchlo ju zasunul nazad, otvoril auto a poobzeral sa naokolo, či ho ktosi nelustruje zbytočným pohľadom.

	Zvedavcov nemal rád. Hlavne v takýchto pálčivých situáciách.

	Nič sa však nedialo, a tak pokračoval v činnosti, hodil koberec s Kukučkou na podlahu auta a pomaličky ho posúval ďalej.

	„Čo tak skoro, pán sused?” ozvalo sa zrazu tesne za jeho chrbtom stareckým hlasom, no on sa div-divúci v poslednej stotine ovládol a neotočil, pričom by presne mierenou ranou trafil votrelcovi do stredu priedušnice.

	Taká rana bývala smrteľná.

	Obeť sa v totálnej agónii zadusila.

	Opäť jeho stará známa suseda, ktorú začínal mať v čoraz väčšej „obľube”!

	Bodala ho temnými hnedými očami, pričom jej vráskavá tvár vyzerala ako zložitá geologická mapa. Nasadila na nej výraz absolútnej vážnosti. Všimol si, že má na vôdzke nejaké biele strapaté čudo, čo malo byť akože psom, no jemu to skôr pripomínalo zle rozmotané klbko vlny.

	Pes po ňom gúľal čiernymi korálkami a on už-už čakal, kedy začne nemiestne štekať a hnev v jeho útrobách vykypí von.

	No nezaštekal. Našťastie preňho, aj pre jeho skvelú pani.

	„Idem s kobercom,” vysvetľoval trpezlivo Démon.

	„Veď vidím, ale prečo tak skoro ráno?” zaujímala sa starena, akože len tak.

	„Idem ho zaviezť tete a býva ďaleko. Preto radšej skôr,” frkol prvé, čo mu prišlo na um.

	Suseda skúmala jeho koberec, chvíľku naň len tak nemotorne pozerala, náhle sa zadívala na Démona, ešte raz na koberec s mŕtvolou a neskôr zasa do Démonových očí.

	„Je celkom pekný!” poznamenala. „Ani som netušila, že nejakú rodinu máte,” dodala ešte, milo sa usmiala a Démon dumal nad tým, či náhodou nezbadala Kukučku večer prichádzať. Hádam len nie. Nebude robiť problémy.

	„Ale áno. Aj ja nejakú mám,” silou-mocou nadvihol kútik.

	Ešte sa na moment ostýchala, no potom potiahla vodidlom, aby zavolala svoje biele čudo, ktoré sa práve s čímsi hralo, a konštatovala:

	„Dobre, už vás nebudem rušiť. Poď, Goro, ideme!” Čudo sa ešte pristavilo pri aute, zavetrilo vo vzduchu, pričom si už bol Démon istý, že pes zacítil mŕtvu, no napokon iba zatriasol hlavou a spolu so svojou paňou sa pobrali smerom ku vchodu.

	„Majte sa!” zabručal ešte cez rameno Démon a popudené zabuchol dvere na dodávke.

	Tá stará si nad sebou nevedomky plietla silnú ľanovú slučku. A myslel to vážne. Vedel si ju živo predstaviť, ako sa hojdá, visiac bosými nohami smerom do šachty a jej tvár nadobúda tmavobordový nádych.

	Sadol do dodávky, naštartoval a vyrazil.

	S Kukučkou sa nemienil nejako párať. Aj tak po nej ani pes neštekne. Veď to biele čudo to pred chvíľkou aj potvrdilo.

	Jednoducho zájde k vodnému dielu alebo vodnej elektrárni spojenej s hrádzou, ktorá sa nachádzala medzi Žilinou a dedinou Mojš, tam zaťaží koberec kamením a praští ho do vody.

	Možno ju časom nájdu. To už bude ohryzená rybami a inou podvodnou háveďou… Nerozozná ju ani vlastná mater, ak nejakú ešte vôbec má. Vybral sa teda smerom na Martin, tam odbočil v prudkej zákrute na hrádzu a po hrboľatom teréne sa dostal až k vode.

	* * *

	Vládol tu nebeský pokoj. Počul len šuchotanie trstín na brehu a čľapot vodnej plochy či vtáctva. Inak nič. Vietor mu šuchoril vlasy a chladil pokožku. Už mu ani nebrnelo v hlave. Toto bolo pravé antibiotikum na alkoholickú opicu.

	Čerstvý kyslík a nezrozumiteľný šepot prírody.

	Akoby sa ani neocitol kúsok od mesta. No nemohol tu ostávať príliš dlho. Vyteperil koberec von z auta a zavrel dvere. Nesmel ho ťahať, aby neostali stopy, a tak si znovu bremeno prehodil cez rameno a vykročil.

	Došiel až k vode, položil Kukučku na zem a začal zbierať väčšie kamene. Popritom sa ešte obzeral, či náhodou nezazrie skoro vstávajúceho rybára alebo venčiteľa psa.

	Ale osud mu prial.

	Nahádzal kamene ku Kukučke do vreca, dobre ho zavrel, takisto obviazal drôtom koberec, a potom došiel k najstrmšiemu brehu, zgúľal ju na kraj a silne do nej kopol.

	S čľapotom sa stratila v hlbine.

	Pozoroval kruhy, čeriace narušenú hladinu, ešte chvíľku postál, či sa náhodou niečo neuvoľní a ona nevypláva nahor, no nič také sa nestalo.

	Svoju prácu si odviedol dobre. Teraz môže ísť pozrieť Greksovú do Závodia. Času aj chuti mal stále dosť.

	* * *

	Mestská časť Závodie sa nachádzala na druhej strane Žiliny, takže mu cesta trvala o čosi dlhšie. Ale neponáhľal sa.

	Ešte stále vládlo nad okolitou krajinou šeré prítmie, ani poriadne nevidel, a to pri pozorovaní jej domu výhodou nezaváhalo.

	Keď sa konečne dostavil až do spomínanej obytnej štvrte, po chvíľke hľadania dom zbadal. Stál blízko hlavnej cesty. Majestátna novostavba bola obohnaná vysokými múrmi z prírodného kameňa a andezitu, navyše ozdobená kamerami.

	Ako svojská zmenšenina hradu zo stredoveku. Najprv si prezrel kamery. Hneď aj zbadal mŕtvy bod, kde by mohol nerušene sledovať scénu pred ním v dosť dlhých intervaloch.

	Každý bezpečnostný systém má svoje slabiny a v letku si uvedomil, že kamery mohli byť nainštalované omnoho praktickejšie a účinnejšie. Ale majiteľ akiste usúdil, že nie…

	Odstavil auto dostatočne ďaleko a zbadal, ako spoza okolitých kopcov začína vykúkať prvý záblesk štverajúceho sa slnka.

	Najlepší čas, aby si všetko prezrel.

	Prikrčené prebehol k časti plotu, ktorú si vytipoval, počkal na kameru, pokiaľ sa s bzukotom obráti na opačnú stranu, a vyhupol telo na vrcholok múru.

	Ostal tak visieť, rukami a lakťami pevne zapretý o prednú časť.

	Zbadal veľký priestor, garáž, bazén a slušne pokosený trávnik.

	Inak nič svetoborné.

	Nevšimol si žiadnu stráž či nejakého pochôdzkara, takže si žena verí. Alebo bezpečnosť úplne bagatelizuje. Veď prečo nie? Nenachádza sa kdesi v Neapole, kde mariánska vojna zúri každý boží deň…

	Ale preňho to bolo dobre. Veľmi dobre.

	Ešte sa chvíľku kochal, no napokon musel zoskočiť, pretože sa kamera vrátila do bodu, kde sa nachádzal.

	Učupený počkal, pokiaľ sa otočí nazad a znovu vyskočil na múrik.

	Vtom ho prekvapil ostrý brechot.

	Z druhej strany naňho vyskočilo obrovské biele psisko. Akiste argentínska doga, usúdil v okamihu.

	Zúrivo zavrčala a Démon pochopil, že sa musí rýchlo pratať.

	Prekvapila ho.

	Takže toto je dámin pochôdzkar? Statný kúsok. Ale zbaví sa aj jeho. To by nemala byť ťažká prekážka. Okamžite sa zvrtol, zoskočil a zasa sledoval kameru. Napokon sa šikovne dostal k svojej dodávke bez toho, aby ho niekto zočil.

	Všetci ešte spali a štekot psa v zástavbe rodinných domov nemohol byť ničím neobvyklým.

	Okolie sa mu zapáčilo tiež. Vyzeralo to na pokojnú a harmonickú štvrť. Ďalší pozitívny bod.

	V okrajových snoch by si dokonca vedel predstaviť, že tu raz, po rokoch, ostane aj dožiť.

	* * *

	Ema nespala skoro vôbec.

	Len v akýchsi nepravidelných intervaloch. Ráno sa prebudila spotená ako myš, jej nočná bielizeň sa na ňu doslova prilepila.

	Snívalo sa jej o Ivanovi.

	Stáli kdesi uprostred lesa, on sa na ňu strašidelne škeril a v ruke držal ten odporný kameň, obalený lístkom s nápisom: ZAPLAŤ!

	A Ivan to slovíčko neustále opakoval.

	Zaplať! Zaplať! Zaplať! Zaplať!

	Akoby toho nemala beztak dosť. Ešte si na ňu prisadnú aj nočné mory o zmiznutom synovi! Rozhodla sa na ne nemyslieť.

	Dnes sa jej príde možno čosi popýtať ten policajt od bratranca. Bude ho čakať. Momentálne bola nezamestnaná, takže sa nikam neponáhľala.

	Zháňala si niečo v obchode, ako pokladníčka alebo skladníčka. Bližšie k domu, aby nemusela ďaleko cestovať. Už ju nebavilo prehajdákať štvrtinu výplaty len na komplikované spoje do mesta. Koho by aj.

	Práve ako zamierila do kúpeľne, zazvonil zvonček. Skoro zvýskla od náhleho prívalu strachu a prekvapenia.

	Čože? Koľko je vlastne hodín? Prebehla do kuchyne, pozrela na stenu, a s hrôzou zistila, že je skoro obed.

	Kriste, ako dlho vlastne spala? Akoby preflámovala celú noc.

	Nevedela, čo má robiť. Veď musí vyzerať strašne! Ale do kúpeľne ísť nemôže, nestihne so sebou čosi spraviť, ani keby mala osem rúk a osobnú kaderníčku k tomu.

	Prešla k dverám a cez priezor pozrela, kto vlastne vonku stojí. Nejaký chlap, asi päťdesiatnik. Vyzeral nadmieru seriózne. Tvár mu zdobila mierne šedivá brada a pristrihnuté fúzy.

	Bol síce oblečený v bežnom odeve, žiadna uniforma ani nič podobné, ale mohol to byť on.

	Detektív. Veď tí predsa aj vo filmoch chodia v civile.

	Počkať, ale čo ak sa sem doteperil niekto, komu Ivan dlží peniaze alebo spolu frčali v nekalých kšeftoch?

	To síce nemohla tušiť, ale podľa toho, čo mal blízko stojaci muž oblečené, pravdepodobne k Ivanovým kumpánom nepatril.

	„Počkáte chvíľku? Trochu sa upravím!” zakričala do dreva pred ňou.

	Chlap sa iba chápavo usmial.

	„Pravdaže, pani Danicová. Ja mám času habadej. Počkám!” pokojne odvetil.

	„Ste od polície, však?”

	„Áno, to som ja. Dúfam, že nejdem nevhod?”

	„Nie, nie, len som si dlhšie pospala. Počkajte moment, prosím!”

	Rýchlo prebehla k umývadlu, učesala sa, umyla si tvár a na líca naniesla vrstvu mejkapu. Na špirálu už času neostalo. Hneď na to si umyla zuby a poriadne sa nasprejovala. Teraz sa sprchovať nemienila. To by bolo na dotyčného asi priveľa…

	Prebehla nazad a otvorila.

	Policajt stál otočený chrbtom a fajčil. Začudovane sa obrátil.

	„Ste rýchla,” uznanlivo zahasil cigaretu o svoju podrážku.

	„Rýchla? Veď ste museli čakať,” nechápala.

	„To áno, ale práve ste vstali, nie? Bolo to počuť na hlase,” mykol len tak ramenami a ukázal jej svoju legitimáciu.

	Ema sa neisto usmiala.

	‚Máte pravdu. V poslednej dobe toho bolo na mňa priveľa. Príliš hektické na môj chabý organizmus. Potrebovala som si riadne pospať,” stále sa ospravedlňujúco cerila.

	y poriadku. Ja som tiež spáč. Chápem to,” vložil ruky do vreciek, akoby chcel pôsobiť čo najležérnejšie.

	„Tak poďte dnu,” pozvala ho mávnutím ruky. „Dáte si kávu alebo niečo tvrdšie?”

	„Kávu, ak vám to nerobí starosti, ďakujem. Tvrdšie si nemôžem dovoliť.” „Nebojte sa, nerobí,” usadila ho v kuchyni a zatiaľ išla dať variť vodu.

	Popravde, aj ona teraz potrebovala poriadneho turka. Možno až dvoch naraz. A ani to tvrdšie by nezaškodilo.

	„Tak, kedy ste syna videli naposledy?” opýtal sa z rieku a vytiahol na stôl malý notes a pero.

	„Presne pred štyrmi dňami. Koľko lyžičiek kávy? Cukríte?”

	„Stačia dve a necukrím. Ďakujem,” trochu sa poobšmietal. „Takže vravíte pred štyrmi dňami? To je naozaj nedávno.”

	„Áno, to je. Ale odvtedy o ňom nemám ani tucha!” ihneď si spomenula na kameň s papierikom, no o tom sa rozhodla pomlčať. Synovu lepšiu povesť bude chrániť až do špiku kostí. Možno všetko nie je až také čierne, ako vyzerá.

	„Tak mi skúste porozprávať, čo sa v ten deň vlastne stalo… až po čas, kedy sa vám neozval,” vyzval ju milo a prižmúril úzke oči.

	Ema položila horúcu kávu rovno pred policajta a malú kuchyňu rozvoňala zemitá aróma.

	Sadla si oproti, nohy spojila úzkostlivo k sebe a prstami na rukách zatiaľ klepotala po povrchu stola.

	Náhle prikývla.

	„Všetko vám poviem,” zvážnela. „Všetko! Naozaj všetko.”

	* * *

	Policajt Ján Záhorský si informácie starostlivo zapisoval.

	Tváril sa síce tak, že ho tento prípad naozaj zaujíma a všetko s ním spojené si urputne značí, zatiaľ čo v hlave dumá nad budúcimi alternatívami, ale v skutočnosti sem šiel nasilu. Cyril Zátopek bol jeho nadriadený, v takomto prípade sa neodmietalo. Už od počiatku hrali spolu zaujímavú hru.

	Tvárili sa, že sú kamaráti, že spolu dobre vychádzajú, ohadzovali sa nemravnými vtipmi, smiali sa. Občas zbehli aj na pivo a rozoberali svoje životy, či životy všetkých naokolo…

	No obaja veľmi dobre vedeli, že je to len ich interné veľkolepé divadlo.

	V skutočnosti sa nemuseli.

	Ale ich otcovia stáli kedysi v žilinskej policajnej hierarchii na najvyšších Postoch, takže sa rešpektovali.

	Nič viac na tom nevidel. To preto ho sem Zátopek poslal.

	Pretože ho v skutočnosti neznášal.

	Zapisoval si brutto údaje, ktorými ho táto roztržitá a zlomená žena zaplavovala ako rozvodnený Váh okolité lúky, pričom neustále kyvkal hlavou a bručal si popod zastrihnuté fúzy, aby vedela, že to chápe.

	Pochopil však len jedno.

	Nejaký usoplený mladý hajzlík sa dal na drogy, nemal otca, ktorý by naňho vzal remeň alebo poriadnu palicu, takže začal časom matke skákať po hlave, utekať z domu, dal sa do bratríčkovania s nejakou feťáckou bandou a teraz je určite kdesi s nimi. Na svoju matku má neadekvátne nervy, ako to už u vyšumených fetákov býva… Neozýva sa, azda leží kdesi pod mostom a azda je už aj mŕtvy.

	Ktovie? V tom najšpinavšom leveli ulice je možné všetko.

	Matke z toho nič nepovedal, len ju ubezpečil, že sa naozaj posnaží a vloží do nájdenia jej syna celý svoj kumšt.

	Matka sa hneď na to úzkostlivo rozplakala, takže ju správnymi chlapskými slovami utíšil, ale hlavne si od nej vypýtal mená, a pokiaľ to bolo v jej silách aj adresy nejakých kamarátov, kamarátok, frajeriek, ktorí by mu istotne povedali viac než táto zlomená schránka.

	Cítil z nej, že má toho mladého bastarda stále rada, hoci si z jej citov urobil trhací kalendár, a to sa mu fakt bridilo.

	Dokonca ho ani raz neprekliala!

	Ale práve kvôli tomu naňho nevyriekol škaredé slovko ani on. Rozlúčili sa a Záhorský ešte matku upozornil, nech mu dá okamžite vedieť, ak by sa čosi neštandardné stalo alebo sa niečo dozvedela. Následne si zapísala telefónny kontakt, so slzami v očiach sa s ním rozlúčila, a on vytiahol z vrecka udusenú cigaretu, ktorú tam po cely čas od otvorenia vchodových dverí schovával…

	S pôžitkom si opäť zapálil.

	Prešiel po nepokosenom trávniku, ešte raz sa otočil, a vtom si všimol prasklinu na okne do kuchyne.

	Zaujímavé. Buď nepozorný vták, alebo doň ktosi čosi úmyselne hodil.

	Možno má žena, či jej syn, nepriateľov viac, než si sprvoti myslel.

	Vyzerala byť úplne nekonfliktnou osobou, no zdanie mnohokrát klame. Ba zdanie je niekedy tá najväčšia lož sama o sebe.

	Ešte sa chvíľku poobzeral a potom opustil dvor Emy Danicovej.

	Zamieril si to do protiľahlej zástavby, kde by mala o nejaký blok nižšie, smerom na Rajec, bývať Silvia, ktorá bola Ivanovou priateľkou. Vraj sa v blízkej minulosti, čo sa týka žien, stýkal len s ňou.

	Z odpovedí na pár otázok matky pochopil, že to asi bude len slušnejšia kamarátka, ktorú si možno Ivan nechával ako posledný mostík do sveta rozumných.

	Akási záchranná brzda vo vlaku s názvom Život.

	Prešiel po prašnej vozovke, až zbadal zelený dom, ktorý sa do šedej zástavby absolútne nehodil, a ktorý mu Ema Danicová spomenula.

	Ako si ktosi môže hodiť na svoje obydlie takúto odpornú farbu?

	Podišiel až k plotu a zazvonil.

	po chvíľke prestupovania skúsil ešte raz.

	Nakoniec sa vystrčila akási strapatá žena s pokriveným výrazom na tvári, ktorý neveštil ani jednu kladnú emóciu. Mala na sebe dlhú nočnú košeľu, na ktorej vyčnievali škvrny od jedla.

	Na jej nohách zbadal pestro-farebné papuče, ktoré mali pôsobiť veselým dojmom, no na tejto čudáčke pôsobili skôr úplne opačne. Hrôzostrašne. Celkovo bola nízka a vyžarovala z nej skrytá agresivita.

	„Čo tu chcete?” zagánila naňho takým spôsobom, až si bol v momente istý, že tu nepotrebujú žiadneho strážneho psa. Pripomenula mu hlúpu Marfu z Mrázika práve vtedy, keď si prvýkrát naplno uvedomil krásu Nástenky. Niežeby sa on porovnával s Nástenkou.

	„Chcel by som sa porozprávať so Silviou. Vaša dcéra?” nadvihol obočie.

	„Je, a? Kto ste vy? Všetko mám zaplatené a opečiatkované. Nemáte tu čo robiť, rozumiete?!” vyštekla.

	„Som od polície,” snažil sa ostať pokojný a preukázal sa. „Neprišiel som vlastne kvôli nej, ale kvôli susedovi, ktorý býva tuto blízko. Ivan Danie. Je nezvestný a vaša dcéra vraj bola jeho dobrou kamarátkou. Iba som sa chcel spýtať na pár informácií.”

	„Je nezvestný?” udivene pootvorila neforemné ústa. „Však sa ani nečudujem! Spustil sa! Ten galgan. Spustil! A možno by so sebou stiahol aj Silviu, ale ja na ňu dávam pozor!” hrozivo vztýčila ukazovák, aby to aj on jasne pochopil. „Veľký pozor!”

	„To vám, samozrejme, verím,” podotkol. „No ešte vôbec nevieme, čo s ním vlastne je, takže nemôžem predbiehať udalosti. Možno sa stalo nejaké nešťastie. Keď ste ale spomenuli, že sa spustil, ako ste to mysleli?” zaujato pretiahol bradu.

	„Ako to myslím? No predsa sa dal dokopy s nejakými kumpánmi, čo frčia v drogách! Vie to celá ulica. Nebojte sa, tu sa nič neudrží v tajnosti! Určite už viete aj to, že som bola na protialkoholickom, však?” hrozivo doňho zapichla zrak.

	>,Nie, o tom som nič nevedel, ani ma to nezaujíma. Riešim tu jedine zmiznutie Ivana Danica,” ubezpečoval ju.

	„Aha, ale som čistá, len aby ste vedeli,” prikývla permanentne namosúrená ženská.

	„Viac teda neviete?”

	„O Ivanovi? Iba to, že bol kedysi slušný chalan, ale v poslednej dobe mu to Preskočilo v hlave,” teatrálne pokrútila päsťou popred čelo. „Jednoducho sa začal stretávať so zlými ľuďmi, ale viac neviem. Žiadne mená ani nič podobné,” pevne zovrela sinavé pery a ani pritom nemrkla.

	„Dobre. Ďakujem aj tak,” sklopil viečka.

	Vtom ich vytrhlo z rozhovoru mladé dievča, ktoré zrazu vykuklo spoza ramena nízkej matky.

	„Dobrý deň!” slušne pozdravila. „Mama, čo sa deje?”

	Mala okrúhlu milú tváričku a hlboké oči, z ktorých nerazilo nič skazené či falošné.

	Akoby sa tu zjavilo úplné opozitum vlastného rodiča.

	„Tento pán prišiel za tebou,” odvrkla jej ona.

	„Za mnou?” dievča ostalo udivené. „Čo som spravila?”

	„Neboj sa, nič si nespravila!” usmial sa milo Záhorský.

	„Tak niekto známy?” nechápala stále Silvia a keď už Záhorský zbadal, že jej nepríjemná matka ide spustiť monológ, radšej ju predbehol.

	„Ide o tvojho dobrého kamaráta, Ivana Danica, ktorý býva kúsok nižšie. Teda… ste dobrí kamaráti, nie?” nadvihol obrvy.

	Silvii akoby sa na moment rozjasnila tvár.

	„Áno, celkom aj sme, * potvrdila. „Ale v poslednej dobe sme sa nejako nestretávali. Chodil za novými kamošmi, kamsi do mesta. No nechcel mi za svet prezradiť, kto to je. Viem len to, že behával do lesoparku. Tam sa stretávali,” prezradila nenútene a zvonivý hlas jej o tóninu klesol.

	„A nevieš, kde presne? Myslíš, že začal brať drogy?”

	„Zmenil sa… Pochudol aj na tele. Možno aj hej, neviem,” pritakala. „Viem, že kdesi pri hlavných hojdačkách, ako odstavíte auto, ale je isté, že to bolo hlavne v piatok okolo ôsmej, pretože presne vtedy vždy zdrhol. Ale viac o ňom z poslednej doby neviem. Našiel si nových kamošov a na mňa sa postupne vykašľal.”

	„Chvalabohu!” dodala spokojne matka.

	Silvia to nekomentovala, iba smutne zazerala na zvláštneho policajta, ktorý si niečo starostlivo zapisoval do notesa.

	„Takže hovoríš lesopark a o ôsmej v piatok?” sklopil na moment viečka.

	„Áno, približne o takom čase mi vždy ušiel. Ale čo je s ním teraz, to vôbec netuším. Dúfam, že sa mu nič zlé neprihodilo,” v jej hlase zavanul náznak zdesenia. „V posledných týždňoch naozaj pochudol a správal sa… zvláštne. Akoby si nepamätal detaily, ktoré sa stali nedávno. Bol nesústredený a mal divné oči. Ako zakalené, či čo… Zdalo sa mi, že stále premýšľa nad niečím, čo je kdesi ďaleko…” Silvii sa už do očí nahrnuli drobné kvapôčky.

	„Buď rada!” prerušila ju matka. „Proste začal fetovať a ty si mu už nebola dobrá! Teraz je kdesi so svojou bandou a bohvie, čo mu všetko je! Ale kto mu za to môže? My? Jeho matka? Nie!” zavrtela hlavou. „Iba on!”

	Teraz s ňou musel Záhorský súhlasiť. Celkom trefne zhrnula aj jeho myšlienky.

	Hoci mal len zbežné a prvotné informácie, jeho inštinkt mu navrával to isté.

	„Nevieš, kde v mestskom lesoparku by sa mohli takí ľudia stretávať?” pozeral na červenolícu Silviu. „Viem, že to tam nie je extra veľké. Teda zastavaná časť,” dodal ešte.

	„V strede je taká drevená reštaurácia, ktorá býva otvorená len občas. Počula som, že sa stretávajú práve za ňou. No to som len začula. Neviem to naisto!” Silvia už vyzerala ako vytesaná z kameňa. „To nevadí. Pomôže každý detail. Možno ho kdesi nájdem a prípad máme vyriešený,” pokúsil sa o silený úškrn.

	„Myslíte, že pôjde na liečenie?” Silvia sa zhrozila.

	„Ktovie, kam pôjde? Závisí to od toho, čo urobil. Alebo čo sa v jeho blízkosti stalo, vieš?” snažil sa vysvetľovať.

	„Svinské drogy! Kvôli nejakej sprostej tabletke, či čomu, si zničí mladý chalan život!” vyprskla ešte stále namosúrená matka a Záhorský s ňou musel zasa súhlasiť.

	„Len, aby si neublížil! Plánovali sme si budúcnosť. Ale to už dávno. Keď bol ešte normálny!” fňukala Silvia a Záhorský si všimol, ako sa jej trasie hrdlo. Silou-mocou bránila svojej slabosti, aby sa pred nimi nespustila a nerozplakala.

	„Dúfajme, že bude v pohode,” utrúsil.

	„Chcete vedieť ešte niečo?” zašpárala do rozhovoru opäť matka. „Pozrite, čo ste s ňou urobili! Je celá roztrasená. Je to krehké dievča, viete?” vyprskla ako prišliapnutá vretenica.

	„Samozrejme, že som nechcel vašej dcére privodiť nejaké zlé spomienky. Robím si len svoju prácu, viete?” kontroval jej podobným štýlom. Matka ostala zarazene mlčať.

	„Dobre, rozumiem,” zaťala sa. „Máte ešte teda nejaké trefné otázky? My máme aj svoju robotu!”

	„Myslím, že teraz je to všetko. Ďakujem pekne!” usmial sa, hlavne na zaslzenú Silviu, matke venoval krátky a odmeraný pohľad, pričom sa otočil na päte.

	„Majte sa pekne! A dúfam, že mu nič nie je!” počul ešte hlások dievčaťa, na čo sa s tupým buchnutím zavreli hlavné dvere.

	„Poriadne šialená bosorka!” zahundral si neveriacky len tak pre seba a opäť si jednu zapálil.

	* * *

	Poobzeral sa naokolo.

	Bolo tu fakt pekne.

	Čistá ulica, lemovaná zelenými javormi a brezami. Nové chodníky a útulné, renovované domčeky. Možno by si tu vedel predstaviť aj nejaký ten vlastný. Ale vlastne načo a s kým? Bol zarytým starým mládencom a na tomto fakte nemienil v blízkej budúcnosti nič meniť.

	Veď mu bolo tak akurátne.

	Sám sebe vlastným a hlavne šetrným pánom, bez zbytočných rečí či ústupkov. Žil v dvojizbovom byte. Ak potreboval ženu, vedel si ju rýchlo vybaviť.

	Viac k životu nepotreboval. Nebol náročný ani chúlostivý.

	Lipol len na cigaretách a poháriku kvalitnejšieho alkoholu.

	Ale ten si dal len zavše. Keď sa stretol v lokálnom bare s partiou podobne „rodinne” založených chlapov a spolu sa zasmiali a riadne do nemoty opili.

	Ach, ako sa mu len nechcelo týmto prípadom zaoberať. Ten fagan možno leží vo vlastných zvratkoch a nájde ho iba ťažko. Pravdepodobne už nemusí byť ani v Žiline.

	Feťáci zvyknú migrovať. Občas sú ako bociany! Ako sa vlastne mohol, v takej pozitívne pôsobiacej uličke žilinského predmestia, vyvinúť mladý bezútešný narkoman?

	Asi tu netrávil nejako veľa času…

	* * *

	Démon pozeral na prístrojovú dosku a analyzoval, koľko kilometrov môže mať auto ešte dojazd. Bol to starší typ dodávky, takže mohol úsek odhadovať iba podľa malej palivovej paličky, ktorá sa nachádzala tesne nad červenou hranicou. Zo Závodia a obhliadky domu prvej potenciálnej obete sa vybral rovno do zoologickej záhrady.

	Do Brodna a nazad by mal v pohode dôjsť.

	Túto svoju dvadsaťročnú herku už poznal dobre. Ford. Celá karoséria sa stávala potravou pažravej hrdze, takže si vyžadovala neustále estetické riešenia, no samotný motor bežal, akoby bol nesmrteľný. Hladké dízle boli vždy vytrvalými koňmi určenými na dlhé trate. Večná škoda, že sa už viac-menej prestali vyrábať.

	Motor dunivo vrčal a Démon premýšľal.

	Mieril smerom na Kysuce, k osamotenému ranču, kde sa nachádzala súkromná miniatúrna zoo aj s jeho vytúženým cieľom – levom.

	Už tušil, čo s prvou úlohou spraví. Naaranžuje kompetentným umelecké í dielo. Usmieval sa. Vždy, keď sa mu zámery darili, len tak sa uškieral a šúchal si bradu.

	Ešte stále bolo skoro ráno. To mu vyhovovalo.

	Leva aj tak teraz zabiť nemienil. To spraví až v noci. Pravdepodobne už túto noc. Ešte uvidí.

	Kvôli jednej ženskej musí v podstate uspať tri zvery. Leva, tigra a psa.

	Potom môže prísť na rad hlavný terč.

	Žena pri sebe žiadnych strážcov nemá a jej muž by mal byť dlhšiu dobu odcestovaný. Celkom prívetivá situácia, aby vykonal, čo je treba.

	Chcel byť rýchly, aj kvôli tomu, aby o ňom Grék nezapochyboval. Jeho prachy boli teraz veľmi potrebné.

	Možno až priveľmi.

	Ak chcel začať nový život, musel si ho najprv krvavo vykúpiť. A zatiaľ nemal adekvátne našetrené.

	Dostavil sa až tesne k ranču, auto však nechal odstavené bližšie, pri domoch v dedine, aby nevyzeralo príliš nápadne. Vyšiel z vozidla a zbehol do lesa, ktorý sa týčil rovno nad súkromnou zoo. Vybehol hore, potom zabočil prudko doľava a ocitol sa priamo nad najväčšími klietkami, kde práve odpočívali lev a tiger. Od lesa ich oddeľoval plot, ten by však nemal byť problémom. Prižmúril oči a pokúsil sa zistiť, kde práve zvery sú.

	Všade ešte panovalo ponuré prítmie, avšak po chvíľke si jeho oči zvykli a začal rozoznávať kontúry obdĺžnikových klietok zvierat.

	Diego a Lango – čítal nápisy mien obrovských mäsožravcov. Tiger Lango spal. Ležal v rohu klietky a vôbec sa nehýbal. Vyzeral ako mŕtvy, no Démon zbadal, ako sa mu systematicky dvíha bok hrude. Dýchal.

	Zato lev sa pohyboval.

	Diego. Aké komické meno pre taký nádherný exemplár. Zdalo sa mu, akoby zapĺňal tri štvrtiny klietky. Krúžil po nej, pohadzoval hrivnatou hlavou a vyzeralo to, že nad niečím nervózne dumá. Náhle sa zastavil.

	Pozrel smerom, kde sa práve nachádzal Démon a oči mu výhražne zasvietili. V tme vyzerali ako dva žeravé uhlíky.

	Zbadal ho. Možno najprv zacítil, no vedel, že ho už aj vidí.

	Nevadilo mu to. Rád sa díval do očí silnému predátorovi. Vlastne by ho Diego hocikedy premohol a zabil. O tom nemohla byť žiadna reč. To ho na ňom ešte viac fascinovalo. Keď ho zamorduje, bude to vzrušujúca smrť mocného a ušľachtilého tvora.

	Nie tie bezcenné vraždy typu Kukučky. Tie ho absolútne ničím nenaplnili, skôr mu vyrvali z duše ďalší kus, namiesto ktorého ostala iba suchá pórovitá prázdnota.

	Diego ho stále pozoroval. Čakal, že zavrčí, aby mu ukázal svoju nevôľu, no nič také sa nestalo. Len tak hľadel. Nehybne, majestátne a s neskrývaným záujmom.

	Akoby spolu zvádzali súboj nervov. Ale on vedel, že Diego to tak neberie. Jednoducho si ho premeriaval. Možno nejakým zmyslom, ktorý je pre ľudí neznámy, vycítil, že tá bytosť, ukrytá pod konármi stromov, je preňho potenciálne nebezpečná.

	Zrazu sa prudko postavil aj tiger vo vedľajšej klietke. Vyskočil, zatriasol hlavou, a takisto sa otočil smerom k Démonovi. Bol iba o čosi menší ako lev, ktorého na dôvažok zdobila mohutná hriva, čo mu dodávalo na majestátnosti.

	Až teraz si Démon všimol, že sú vykŕmení až príliš. Pod kožou im síce hrali všemožné uzly svalov, no celkom zreteľne zbadal aj prebytočný tuk. Prepchávali ich.

	Tieto krásne a živelné tvory.

	Bohvie, čím ich vlastne kŕmili? Možno najlacnejším žrádlom pre psy zo spodných regálov hypermarketu.

	Aspoň Diega z tohto kolobehu navždy vyslobodí! Možno mu bude nakoniec vďačný. Ktovie?

	Smrť je niekedy lepšia ako dlhý bezútešný život…

	Stále na seba hľadeli.

	Trojica tvorov, ktorí zabíjali oponentov v okamihu. Vôbec mu nepripadalo divné, že sa sám radil medzi predátorov. V podstate ním bol. Musel byť. Nie prirodzeným a divokým, ako tieto veľké mačky, ale šľachteným. A každým dňom sa učil a svoje remeslo vylepšoval.

	Podľa neho sa na akomsi vrcholovom rebríčku posúval čoraz vyššie. Možno až k špičkám samotného, nemo hľadiaceho, Boha. Nie, nebol povýšenecký. No veriť si musel.

	Veď práve to tak jasne oddeľuje Boha od krehkých ľudí. Fakt, že dokáže v mene svojej pravdy a presvedčenia zabiť.

	Zlikvidoval tak predsa celé pokolenia a mestá, veď to čítal v Biblii.

	A on sa stále snažil priblížiť k piedestálu neviditeľných nebies. Takých, ako ich po celý čas vnímal.

	Tiger slabo zavrčal.

	Vyrušil ho z chvíľkového zasnenia.

	Akiste mu začínal vadiť. Ani by sa nečudoval.

	Votrel sa do ich teritória. Aj keď boli zavretí v klietke, vedel, že tu naokolo nezablúdi žiadne zviera či človek, pretože majú z týchto zvierat prirodzený strach.

	On ho však nemal.

	Pretože sa k nim radil. Možno, keď na sebe zapracuje, časom sa dostane na úplne inú úroveň. Tých najčistokrvnejších predátorov.

	Lev mlčal. Len pozeral a šibal pritom chvostom. Akoby to pochopil. Že tento podivný človiečik bude onedlho jeho skutočným nepriateľom. Niekým, kto ho za posledné roky naozaj ohrozí na živote.

	Zavrčal na tigra. Ten naňho zlostne zazrel.

	Dívali sa do svojich zúžených očí. Zhlboka dychčali, až si napokon tiger opäť ľahol a sem-tam zastrihal ušami.

	Vyzeralo to, akoby mu jeho brat v druhej klietke dohovoril.

	Nechaj to na mňa! Toto bude môj boj!

	Opäť sa pozrel na Démona, náhle zatriasol hlavou, až sa mu mohutná hriva rozcuchala na všetky strany, a takisto hrdelne zavrčal. V tom zvuku akoby sa spájali všetky pocity, ktoré dokáže zviera vydolovať.

	Zmes hnevu, ľútosti, beznádeje a srdnatosti v jednom exkluzívnom balíčku.

	Potom sa náhle obrátil a ľahol si k nemu chrbtom.

	Bol to jasný odkaz.

	Čakám! Teraz ma však nezaujímaš.

	Démon ho pochopil.

	* * *

	Pobral sa domov a cesta mu trvala neuveriteľne krátko. V byte sa vyvalil na gauč.

	Ani sa len nevyzul, hoci o čistotu vždy dbal.

	Potreboval vypnúť.

	Možno aj preto už zasa premýšľal nad Kukučkou. Čo všetko by ešte v živote dokázala. Kam by to vlastne dotiahla? Možno by sa zbavila svojho bremena exkluzívnej prostitútky a časom sa pokúsila žiť odznovu.

	Čosi ušetrené iste mala. V tomto biznise sa predsa točili nekresťanské prachy…

	Ale v skutočnosti podvedome tušil, že by to nezvládla. Do normálnej spoločnosti by už nevedela zapadnúť. Kľúčik od týchto dverí dávno stratila a nájsť ho, to by bol pre ňu nadľudský výkon. Tak ako pre každú štetku… Podobne na tom bol aj on.

	Žili svoje lokálne životy, na míle vzdialené životom obyčajných ľudí, a to ho na nej fascinovalo. Svojím spôsobom mu bola podobná.

	Keby však nebola taká sprostá hus! Škoda. Mohla ešte žiť.

	Obrátil sa na druhý bok. Rozhodol sa, že si zdriemne. A poriadne… Tak aj spravil.

	Občas sa prevrátil. Občas vyskočil a šiel sa napiť studenej vody, no vkuse akoby sa nachádzal v podivnom polosne alebo nejakej neaktívnej hladine, ktorá predchádzala hlbokému spánkovému módu… Niečo, čo sa nachádza v iracionálnom časopriestore, vo vesmíre, ktorý existuje len medzi spaním a bdením.

	Napokon sa prepotený zobudil a zistil, že je večer.

	Fascinujúce!

	* * *

	Normálne prespal celé predpoludnie a ešte aj popoludnie.

	Občas sa mu to stávalo.

	Ani len netušil prečo, no bral to ako daň za psychicky vyčerpávajúcu prácu.

	Rýchlo vyskočil a zamieril do kúpeľne. Strhol zo seba veci, vyzul sa a chvatné sa osprchoval studenou vodou. Vždy sa sprchoval studenou. Či bol január alebo august. Nerobil rozdiely. Stával sa tak otužilejším a energickým.

	Keď sa osušil a prezliekol, vybral zo svojho trezora kušu, upravenú na strieľanie „uspávadla”. Takisto silné anestetikum Imobilon, ktoré si kedysi zadovážil zo zahraničia. Dávka by mala stačiť na oba zvery. Poťažkal zbraň a spokojne Pritom zažmurkal.

	Otočil sa a pozrel koľko je hodín… Najvyšší čas! Rýchlo zbehol dole, sadol do auta a okamžite vyrazil.

	* * *

	Keď došiel do Snežnice, bola už všade roztiahnutá hustá tma, takže sa vlastne dostavil presne načas. Auto nechal ešte nižšie ako minule a vybral sa na predošlé miesto svojho pozorovania.

	Majitelia zoo by mali bývať v budove neďalekej reštaurácie, v ktorej sa ešte svietilo. Najprv sa porozhliadal naokolo, či ktosi nekŕmi zvieratá alebo sa o niečo nestará. No zdalo sa, že vzduch je až priezračne čistý.

	Obe šelmy práve spali alebo len tak oddychovali. Nevedel to identifikovať presne, no vyhovovalo mu, že sa nehýbu.

	Ešte stále si premeriaval okolie, tiene ostatných ohrád, či pohyby zvierat v iných klietkach. Ako návštevník sa tu zastavil už dávnejšie, ani len netušil prečo, možno od nudy, možno s nejakým cieľom, ktorý si už nevybavoval. Inak zoo nemal rád.

	Pamätal si však, že tu chovali lamy, nejaké kozy, divoké svine, kengury a bohvie čo ešte. Na tak malej ploche celkom obsiahly zverinec.

	Vzadu zazrel opatrný pohyb, zamarilo sa mu, že sa v zemine kyprí malé ružové prasa. Naozaj. Jeho chrbát sa leskol vo svetle lámp, ktoré sem presakovalo z neďalekého parkoviska… Inak tu vládol až domáci pokoj.

	Ak by to malo nejaký význam, pomädlil by si od šťastia dlane.

	No nemalo. Ale s radosťou zamľaskať jazykom predsa mohol.

	Tlmene, aby ho šelmy nezačuli. Možno ho už však cítia, ale neberú veľmi na vedomie. Nepriznávajú status ohrozujúceho nebezpečenstva, hoci sa mu predtým zdalo, že v levích očiach objavil jemné zrniečka rešpektu.

	Asi si to len navrával.

	Neriešil to. Z vaku s výbavou vybral kušu a opatrne do nej vložil šípku naplnenú anestetikom. Musel ísť o čosi nižšie, aby hrot prerazil kožu a plná dávka mohla cirkulovať krvným obehom zvieraťa.

	Dával si pozor, aby nezlomil nejakú halúzku, alebo neprevalil kamene či pôdu, keďže sa nachádzal na strmom briežku a neustále zostupoval.

	Okolo záhrady sa tiahlo nízke pletivo, no všimol si, že práve nad úrovňou klietok s mačkovitými šelmami je narušené väčšou dierou, cez ktorú by sa mohol pokojne pretiahnuť.

	Akoby mu to tu ktosi predvídavo pripravil. Domáci sa o vonkajšiu ohradu asi príliš nestarali…

	Podišiel až k diere a veľmi opatrne prepchal svoje telo na druhú stranu. Oba zvery k nemu ležali otočené chrbtom. Ani sa nepohli.

	Možno sú poriadne nažraté, takže spia a zmysly majú otupenejšie. Zvieratá v záhradách musia mať už z princípu zmysly slabšie, než ich divoko žijúci príbuzní. No i tak ich pokladal za úchvatných predátorov.

	Opatrne zostúpil až tesne k prvej klietke s tigrom a ani pritom nedýchal. Zachytil ich typický pach, ktorý je roznesený v každej zoo. Zmes výkalov, pižma, zhnitej slamy a čohosi divokého, čo tunajší obyvateľ nikde inde do nosa nevtiahne.

	Postavil sa približne meter od mreží klietky a čupol si. Oči mal vypleštené, akoby práve zbadal svoju mŕtvu podobizeň. Dýchal pomaly a plynulé. Tiger sa nepohol a lev iba sem-tam plesol chvostom. Pravdepodobne nespal.

	Pripravil si kušu a zamieril na tigra.

	Ruku mal nehybnú a zuby pevne zacvaknuté do seba. Musel sa sústrediť. Potreboval ho trafiť kdesi za lopatku, do hornej časti tela.

	Pomedzi mreže. Strieľať z kuše nebolo práve jeho odborom, no nejaké slabšie skúsenosti z minulosti mal.

	Nachádzal sa naozaj blízko terča, takže si bol úspechom skoro istý. Potreboval len trpezlivo zamieriť.

	Natiahol ruku, počkal a stlačil kohútik. Nič sa nestalo. Nevystrelilo to!

	Na čelo sa mu vyrojili kvapky potu, spúšťací mechanizmus preťal ticho pukotajúcim zvukom, no zdalo sa, že zvieratá na zvuk nereagujú.

	Ak by narobili následný humbug, akcia mu nevyjde.

	Majitelia alebo správca by sa sem okamžite dotrepali, čiže by musel svoje pôsobisko opustiť a v najbližších dňoch od podobného plánu upustiť, čo by malo za následok veľké časové zlyhanie. To nemohol dopustiť.

	Musel by zmeniť plán zavraždenia prvej Grékovej obete.

	A on nerád menil plány.

	* * *

	Chvíľku počkal a prezrel kušu. Prečo skratovala? Zdalo sa, že je všetko v poriadku, možno stlačil slabo, to však netušil.

	Ale opakovanie je matka múdrosti…

	Zamieril opätovne, poriadne sa zaprel, jeho telo sa stalo jediným pevným organizmom, bez myknutia. Stlačil.

	A tiger so zúrivým zaprskaním podskočil, pričom sa papuľou okamžite zahnal k ľavej lopatke, odkiaľ mu trčal kývajúci sa koniec šípky. Hrot prerazil kožu a do zvieraťa mohla pozvoľne prúdiť uspávacia látka. Démon sa spokojne primračil. Dravec zreval a stiahnutými zrenicami pozrel do votrelcovej tváre. Jeho dlhé žltkasté zuby sa leskli, akoby boli potiahnuté fosforeskujúcim slizom.

	Úchvatná šelma! Rozzúrená a postupne balansujúca na hranici vedomia a sna.

	Videl, že narkotikum začína bleskovo účinkovať.

	Len nech nenarobí hluk!

	Postavil sa aj Diego a zaujato pozoroval, čo sa to pár metrov od jeho vyrušenej výsosti deje. Pozoroval svojho druha Langa, ktorý mraštil čelo a poklipkával očami, pripomínajúc dieťa, ktoré chce ešte bdieť a dopozerať rozprávku, no jeho organizmus sa rozhodol inak. Nohy sa mu podlamovali a obrovské telo sa krčilo k výstelke na spodku klietky.

	Narkotikum bolo silné. Zvolil dávku podľa približnej hmotnosti tela oboch zvierat a ešte ju navýšil.

	Tiger musí zaspať ako batoľa, aby nerušil následný priebeh akcie.

	Jeho zabiť nechcel. Nech ostane. No Diego pôjde s ním.

	Aj jeho neskrotná duša.

	Nakoniec sa šelma sklátila k zemi, ešte chvíľku dvíhala hlavu a mierne vrčala, no keďže neustále pozoroval okolie, už si bol istý tým, že ich nik nevidel ani sa nikto nezobudil.

	Uspal ho len preto, aby ho neznervózňoval. Ktovie, ako sú títo dvaja dravci medzi sebou sociálne prepletení. Zvieratá sú predsa inteligentné tvory.

	Pozoroval, ako droga víťazí nad metrákmi svalov a mäsa, až napokon Lango úplne položil statnú hlavu na slamu a jeho hruď sa nadvihovala lenivejšie, ako pri hlbokom spánku. Dostalo ho to.

	Pomerne rýchlo.

	Ešte moment vyčkal, na čo sa už skusmo presúval k Diegovi. Ten naňho obozretne hľadel a spolu s ním sa premiestňoval po malom priestore svojho obdĺžnikového sveta.

	Dostal sa až tesne ku vchodu do klietky, ktorý bol zahasprovaný ťažkou zámkou a reťazou.

	Z vonkajšej strany zbadal veľkú kovovú závoru, ktorú neskôr poľahky uvoľní.

	Z vaku, ktorý si vzal so sebou a väčšinu času ho mal prehodený cez jedno rameno, vybral silné kliešte, s ktorými by mal zámku precvaknúť.

	Všimol si, že hoci zámka vyzerala byť veľká, nebola až taká hrubá, takže by v aktuálnom prípade mohli skutočne pomôcť.

	No najprv musí uspať samotného Diega. Vytiahol kušu, nasadil druhú šípku, pričom postupoval veľmi opatrne a presne, aby nemal v najbližších sekundách komplikácie.

	Lev ho neustále pozoroval. Ocitli sa pri sebe dosť blízko.

	Videl jeho rozhnevané kráľovské oči a mocne sa nadvihujúcu vyklenutú hruď.

	Ak by ich nedelili mreže, bez milosti by ho zabil.

	Aj to bolo na celej situácii fascinujúce.

	Poriadne zamieril.

	Prižmúril jedno oko a druhým sa snažil hľadáčikom nájsť bok kráľovho tela. Práve vtedy, keď chcel konečne stlačiť a vystreliť, kolosálne zviera sa s revom vrhlo na dvierka klietky a tie nebezpečne zaprašťali pod náporom obrovskej váhy. Neodskočil.

	Udivene sa však zahľadel na oživenú obludu.

	nádhera! Lev ceril zuby, vrčal, prskal stovky kvapôčok slín, pokúšal sa labou popod dvierka dostať svojho drzého soka, no to mu nemohlo vyjsť.

	Doslova šalel.

	Konštrukcia klietky bola našťastie dostatočne pevná aj pre takéto situácie.

	Démon sa usmieval. To zviera bolo skutočne exkluzívne. Tá nekonečná zúrivosť, odvaha a skoro vesmírne ego!

	Táto šelma by sa určite nezastavila pred ničím. Vrhla by sa aj na rozbehnutý vlak!

	Úžasná dôvera v seba, ale svojím spôsobom úplne prirodzená, daná od sudičiek.

	Chcel by takú mať, no ešte nebol čas. Ale môže na nej popracovať.

	Opäť zamieril svoju malú kušu a neustále sa pritom smutne usmieval.

	Vystrelil, pričom si dával pozor, pretože dravec sa metal a besnel, akoby podskakoval na žeravej podlahe.

	Trafil.

	Excelentne, tesne pod lopatku, práve na miesto, kde to potreboval.

	Lev zúrivo zaprskal, hodil sa celou svojou váhou o dverce a zámka počuteľné zapraskala. Démon sa neustále škeril.

	Už vedel, že vyhral. Ale tá ohromná sila! A vôľa zničiť protivníka za každú cenu! Úchvatné! Prichytil sa pri tom, že levovi mlčky závidí.

	Ešte sa občas zahľadel na vysvietenú reštauráciu, no zdalo sa, že domáci sú dostatočne ďaleko, aby ich nejaké zvuky, či rev šelmy, vyrušili z odpočinku. Možno nakoniec ani nič nepočujú. A možno to už berú normálne.

	Diego sa zapotácal, začal klipkať očami, bručal a tancoval na zadných nohách akýsi svojský odzemok.

	Aj uňho začínala droga pôsobiť.

	O pár sekúnd už sedel na zadku, predné nohy mal neprirodzene vystreté a hlava mu neustále klesala k hrudi.

	Následne si celkom pokojne ľahol, narovnal všetky štyri nohy a začal zhlboka oddychovať. Úsmev z Démonovej tváre nezliezal.

	Odrazu vybral z vaku pílku so stredne veľkými tvrdšími zubami, aké sa v mäsiarstvach zvyčajne používajú na hrubšie kosti.

	Poťažkal ju v ruke. Čakal, pokým šelma úplne nezaspí, až potom môže začať pracovať.

	Diego nakoniec ustal, jeho hruď sa nadvihovala a klesala v čoraz dlhších intervaloch, prestal šibať chvostom či občasne vrčať.

	Stal sa otrokom miniatúrneho množstva tekutiny. Démon vytiahol z vaku kliešte a nasunul ich na zámku. Následne sa mocne zaprel.

	Ozval sa pukot, ale kov nepovolil.

	Opatrne nadstavil kliešte ešte raz a poriadne napol svaly. Dal do stisku všetky sily, no zámka opäť vydržala.

	
Všimol si však, že na mieste stisku pribudla malá prasklina.

	To by mohlo stačiť.

	Znovu sa zaprel, zatlačil a zámka sa zlomila na dve časti. Paráda! Démon rýchlo odmotal reťaz, následne na to zodvihol závoru a vkročil do životného priestoru fučiaceho pána zvierat. Možno mu bude v duchu nakoniec vďačný. Na tej druhej strane, za krvavočerveným horizontom…

	Takýto život nie je hoden žiadneho dýchajúceho tvora. Nieto kráľa púšte.

	Minimalistický priestor, kde sa zviera dennodenne pohybuje vo vlastných výkaloch a špine, v podstate iba točí dookola a rozdráždene reaguje na všetko, čo len trochu naruší jeho pokoj.

	Možno už z princípu.

	Alebo z chorobne narušených nervov.

	Smutné!

	Rozkročil sa ako bájny hrdina po víťaznej bitke a vychutnával si pocit tvora, ktorý má navrch.

	No rýchlo sa spamätal, vybral z vaku malú injekciu a fľaštičku, pričom z nej opatrne vysal vysoko koncentrovaný jedovatý roztok arzénu, ktorý okamžite vpichol levovi za krk. Ani sa nehol.

	Spal.

	A už sa nikdy neprebudí.

	Vzal pílku na kosti a chvíľku počkal, pretože zvieraťom párkrát prudko trhlo. Až potom jeho telo ostalo nehybne ležať. Diego práve v tichosti dokonal.

	Oslobodil ho.

	Hneď potom mu nožom trpezlivo narezal kožu okolo krku. O pár sekúnd už mohol o neho konečne oprieť zuby píly a začať s namáhavejšou časťou.

	Krv vytiekla ihneď po prvom ťahu, začala sa valiť po masívnom tele na spodok klietky a Démon si v okamihu pomyslel, aký je rád, že si na ruky včas natiahol vinylové rukavice.

	Robota mu šla od ruky, no nakoniec sa zapotil omnoho viac, ako sprvoti čakal.

	Avšak hlavu kráľovského zvieraťa mal po nejakom čase úpornej snahy konečne odrezanú a držal ju v pravej ruke ako mohutnú a strapatú bowlingovú guľu. Po prvotnom šoku si uvedomil, že je až neuveriteľne ťažká.

	Rýchlo ju vopchal do igelitového vreca, otočil sa a ešte raz pozrel na podlahu, plnú lepkavej hustej červene, na ktorú už sadali malé mušky. Dával si pozor, aby nikde nezanechal odtlačky topánok. Musel byť obozretný, aj keď ho striedavo zaplavovali vlny adrenalínu. Posnažil sa a teraz, aby už fujazdil preč.

	Nech ho tu nakoniec niekto nezbadá.

	Oddýchne si až neskôr.

	A Diegova hlava mu poslúži na ten správny účel. Zadíval sa ešte na tigra, no ten stále hlboko spal a zobudiť by sa mal až o dve-tri hodinky. To, čo uvidí vo vedľajšej klietke, ho asi zarmúti. A ktovie, či nakoniec aj nenadchne.

	Iste sa obaja vnímali aj ako potenciálna konkurencia. Sklon k patriarchátu u nich musel fungovať i v obmedzenom priestore.

	Démon sa vyštveral po briežku nahor a popri kráčaní za sebou zametal stopy. Dával si pritom pozor, aby sa nezachytil o nejakú ostrú vetvu či konárik, kde by mohli ostať kúsky oblečenia.

	Ešte predtým si utrel nohavice, ktoré mal zafúľané od levej krvi a handru hodil do igelitového vrecka a následne do vaku.

	Nemal pocit, že by sa musel snažiť až príliš, no nejaké rutinné kroky na zakrytie stôp spraviť potreboval.

	Vybehol z horičky a opatrne zamieril k svojmu autu. Všade vládol pokoj.

	Vak ho ťahal dole, mal pocit, že Diegova hlava môže mať až vyše desať kilogramov, čo by na jej kolosálne rozmery ani nemusel byť zlý odhad. Konečne hodil vak do kufra, sadol, naštartoval a pálil odtiaľto preč.

	* * *

	Prvú časť misie mal úspešne za sebou!

	Teraz nadišiel čas na druhú.

	Nechcel čakať. Nech splní jednu z dvanástich úloh už dnes nadránom a Grék si môže spokojne mädliť ruky.

	Čas mal stále dobrý, tá ženská musí spať. Takisto väčšina ľudí v okolí, teda ak niekto neponocuje. To však neskôr zistí.

	Aspoň to skúsi, ak plán nevyjde, pokúsi sa oň v ďalšie dni. No najradšej by mal už všetko z krku dnes. Nemal rád nedorobené úlohy. Vypĺňalo ho to zvláštnym napätím a istou podprahovou nervozitou. Snažil sa ich potláčať, no nikdy to úplne nevyšlo.

	Dostavil sa až do Závodia, nechal auto odstavené ďaleko od svojho bodu záujmu, na nenápadnejšom mieste pri rieke, a najprv sa prezliekol.

	Vzal si čisté veci, keďže predpokladal, že bude časovo stíhať obe polovice akcie. Poriadne si poutieral ruky aj tvár od krvavých škvrniek. Pri „odhlavovaní” leva si dával síce pozor, no nechcel, aby mal na sebe čo len jednu zbytočnú kvapôčku. Potom si vzal všetky potrebné maličkosti, ktoré si už skôr nachystal. Hlavne nesmel zabudnúť Diegovu hlavu a následne sa mohol vybrať k miestu, odkiaľ nedávno pozoroval dom a takisto dvor obeti.

	Ale najprv potreboval otráviť psa.

	K tomu účelu mu postačilo pár safaládok, napustených koncentrovaným jedom, ktorý ho zabije do desiatich sekúnd. V podstate čosi podobné, čo vstrekol do levieho cirkulárneho systému. Len úplne bez chuti, farby, či akéhokoľvek zápachu.

	Dokonalá tekutá zbraň.

	Všetko si zadovážil od svojho kontaktu z Poľska, ktorý bol podľa jeho skromnej mienky nevystopovateľný, no ak by čo i len kúsok pravdy polícia zistila, mal pripravené kroky na rýchlu minimalizáciu.

	Dostal sa až na miesto, kde bola osadená kamera, ktorej sa predtým šikovne vyhol. Tentoraz ju potreboval zneškodniť. Nechcel však urobiť hluk a prístroj bol namontovaný dostatočne nízko, takže cez ňu stačilo prehodiť kus látky, čo aj na druhý pokus spravil.

	To, že jedna kamera nesníma, aj tak nikto nezistí, pretože tá ženská určite nemá ústredňu, kde ktosi monitorovanie okolia sleduje.

	Potom vyskočil na plot a párkrát zacmukal.

	Hneď aj zbadal pohybujúci sa tieň, keď sa z druhej strany plota rozbehlo statné psisko rovno jeho smerom. Hodil safaládky dole, opäť zoskočil na svoje miesto a čakal.

	Podľa temného vrčania a dupotu láb zistil, že psy pribehli dokonca dva. Nevadí.

	Pochutnajú si oba. Údeniny je predsa dosť. Počkal, kým hltavo zožerú maškrty, ktoré mali podľa obalu obsahovať až osemdesiat percent mäsa, takže boli dokonca celkom kvalitnou večerou. Nech si poslednýkrát v živote trochu zamaškrtia.

	O pár sekúnd už živý pohyb a hrdelné vrčanie ustali, až napokon stíchli.

	Opäť vyskočil na plot, vzal so sebou aj vak a prehupol sa na druhú stranu.

	Psy, konkrétne rotvajler a argentínska doga, tu ležali v komickej polohe, prepletené, akoby sa navzájom láskali, a z úst im trčali kusiská krvavej peny.

	Ešte skontroloval, či kdesi na zemi neostali kúsky safaládok.

	Zdalo sa, že zožrali všetko. Výborne!

	Nasadil si kuklu a vybral sa smerom k honosne pôsobiacemu domu.

	Svetlo nezbadal nikde. Všetky okná sa zdali byť vyplnené čierňavou, takže panstvo pravdepodobne spí.

	To aj potreboval. Dnes bola teplá noc, je možné, že nejaké okno bude pootvorené a podľa jeho skromnej mienky bude žena dokonca v dome sama, keďže žiadneho strážcu si s vysokou pravdepodobnosťou neplatila.

	Ostával v strehu, pretože z temnoty mohol predsa len ktosi vyskočiť alebo sa prihnať ešte nejaké zatúlané psisko, no zatiaľ ho nič neprekvapilo, takže plán vychádzal skvele.

	Keď obišiel dom z jednej strany, všimol si, čo sprvoti predpokladal.

	Pootvorené okno na druhom poschodí! Tam musí ležať samotná kráľovná obydlia! Pod oknom sa tiahla malá strieška, akási polovičná terasa, kde by sa mohol celkom poľahky dostať a hore už vymyslieť posledné kroky pred zabitím.

	Táto verzia sa mu páčila.

	Predtým premýšľal nad tým, že do domu vkĺzne cez hlavný vchod, no určite tu je zabudovaný náročnejší alarm, čo by ho zdržalo.

	Pootvorené okno teraz vyznievalo ako hladnému šťavnatý kus prepečeného steaku na diamantovom podnose.

	Okamžite sa dostal na úroveň obloku a ešte prezrel, kde sa nachádzajú kamery, ale vyzeralo to tak, že vnútri areálu je už zabudovaná iba jedna, a to rovno pred vchodovými dverami.

	Bolo však možné, že ostatné boli kdesi skryté, napríklad v úhľadnom ovocnom stromoradí na opačnej strane. Preto si kuklu nasadil hneď po preskočení plota.

	Najprv potreboval opatrne vyhodiť svoj vak aj s levou hlavou hore, na terasu.

	To bude náročnejšia úloha, hlavne preto, že vak bol dosť ťažký a zároveň nechcel spraviť žiaden hluk.

	No poradil si.

	Vyliezol aj so záťažou do približne troch štvrtín výšky a potom s pomocou všetkých síl a zaťatých zubov vyložil náklad hore, pričom nespravil skoro žiaden hluk.

	Musel vynaložiť enormnú silu, no jeho šľachovité svalnaté ruky a v podstate celá horná časť trupu, ktorú vo voľnom čase neustále posilňoval, mu ten úkon umožnili. Vedel, že takéto niečo by dokázal len málokto.

	Ale nenaplnilo ho to žiadnou emóciou.

	Opatrne sa vyteperil za svojím nákladom a čupol si poniže okna. Ani nedýchal.

	V izbe vládlo ticho, dokonca sa mu zamarilo, že počuje pravidelný dych spiaceho človeka. Pridvihol sa a opatrne nazrel dnu. Skutočne. Žena s rozpustenými gaštanovými vlasmi, otočená rovno k nemu, schúlená do prenatálnej polohy, práve hlboko spala.

	Do tváre jej veľmi nevidel, no mohla mať už cez štyridsať. Vek si z poznámok nezapamätal, veril si aj bez takejto informácie. Takže toto by mal byť prvý cieľ. Nejako extra ho nezaujala.

	Teraz musel prestrčiť otvorom v okne ruku a pokúsiť sa z vnútornej strany otvoriť to druhé, hneď vedľa.

	Pomaličky tak spravil a našmátral kľučku. Skoro si vykĺbil pravicu v lakti, taký nemožný uhol to bol, no spravil by aj to, ak by bolo treba.

	Ale nebolo. Nakoniec dosiahol svoje, okno sa s jemným puknutím uvoľnilo a on ho mohol otvoriť dokorán.

	Odhrnul krátku záclonu, čo mu trvalo dlhší čas. Rýchle trhnutie by určite hlasitejším zvukom ženu postavilo na nohy.

	Nakoniec mal pred sebou úhľadne otvorený oblok, ktorý stačilo jednoducho Prekročiť a dostať sa dnu. Rovno k cieľu.

	Teraz ju videl už lepšie. Vyzerala pekne, teda jej telo. Určite sa o seba starala a držala prísne regulované diéty.

	Ale už nebude musieť.

	Odbremení ju od všetkého. Navždy. Vytiahol z vaku dlhú loveckú dýku s čepeľou z uhlíkovej ocele. Držala ostrosť veľmi dlho, takže ju zvyčajne preferoval. Brúsil ju pred troma dňami a dal si naozaj záležať.

	Prekročil okno a dostal sa až na mäkký koberec.

	Správal sa ako duch.

	Ani jediné šuchnutie, pukot, či výdych. Dokonca teraz ani len nežmurkal.

	Prišiel až k posteli a nôž položil opatrne na zem. Potom priložil obe ruky k ženinmu hrdlu, seriózne pozrel do jej oddýchnutej tváre a náhle jej z celej sily zovrel hrdlo.

	Žena prudko otvorila oči, na tvári jej naskočil zdesený výraz a ihneď zalapala I po molekulách drahocenného kyslíka.

	Za okamih ho už chcela kopať nohami či rukami za niečo silne zdrapiť, no už na nej sedel a kolenami jej pevne pritisol ramená o posteľ. Len sa bezvýznamné I metala.

	Bola slabá, takže ani nemusel vynaložiť nejakú extra námahu. Tvár jej začala I po chvíľke červenieť a na lícach sa objavili popolavé škvrny. Vlásočnice v buľvách i praskali od nahromadeného tlaku, takže sa jej bielka pozvoľne zaliali krvou. Pritlačil ešte viac. Začul pukot.

	Už sa jej asi zlomil nejaký stavec v krku.

	Nevadí. Iba to urýchli proces… Pomaly sa prestávala metať a z nosa jej vytiekol | cícerok riedkeho sopľa. Stále naňho hľadela ako na prízrak.

	Dokonávala.

	Ani to netrvalo dlho. Pre istotu držal pevné zovretie ešte chvíľku, až jej tvár I pripomínala spučenú grimasu prišliapnutej bábiky v lunaparku. Zaškrtil ju.

	Uvoľnil obe ruky, párkrát si povystieral prsty, do ktorých sa mu postupne začala vracať farba, a zakrútil pritom zápästím.

	Užasnuto pozeral na jej krk, ktorý ostal po tlaku úplne zdeformovaný. Vyzeral | akoby bol z plastelíny a v bode stisku sa stenčil o niekoľko centimetrov.

	Pôsobilo to komicky, no aj fascinujúco.

	Z úst jej vyliezol jazyk, všimol si ho až teraz, ale len malý konček. Z neho kvapkali na bradu nahromadené sliny.

	Teraz už príťažlivo nepôsobila. Skôr mu pripomínala pripučený hmyz. V izbe páchol kyslastý pot, ktorý sa miešal z levanduľovou arómou, akiste z aviváže obliečok na periny. Nepôsobilo to naňho dobre. Skôr hrozne, s akýmsi neurčitým 1 pocitom, ktorý tu poletoval v hutnom ovzduší.

	Musel sa poponáhľať.

	Neprišiel sem analyzovať pachy, ktoré naplnia miestnosť po akte vraždy.

	Každá vražda má predsa vlastnú arómu, až akési špeciálne génius loci. To už vedel. Teraz sa musel sústrediť na iné záležitosti.

	Opäť vytiahol z vaku pílku, ktorú predtým použil na Diega, no tentoraz sa chystal na ľahšiu robotu. Stavce človeka sú jednoduchším orieškom, než odolné hosti veľkého zvieraťa.

	podišiel k mŕtvej a otočil ju na brucho. Nebolo to kvôli tomu, že by sa na ňu nechcel pri rezaní dívať, skôr z praktického dôvodu.

	Zo zadnej časti krku sa pílilo omnoho jednoduchšie a mohol si ju pri úkone chytiť za vlasy, čo mu pomohlo pri celkovom manipulovaní.

	Nečakal.

	Pevne ju schytil za rozpletený vrkoč a hlavu nadvihol nad posteľ.

	Následne začal.

	Celý úkon mu trval len pár sekúnd a trénovaných ťahov.

	Na čo sa už hlava Martiny Greksovej vznášala pevne zakvačená v jeho ruke.

	Potom ju rýchlo vzal, natrčil nad blízky kvetináč, nech stečie krv… a položil medzi vázy na poličku pribitú o stenu, hneď vedľa dverí.

	Následne na to sa s chuťou zadíval na svoje dekoračné dielo. Celkom sa tam hodila.

	Hneď na to vybral z vaku leviu hlavu a nasadil ju ako korunu nebohému telu ležiacej obete. Diegova hlava bola fakt obrovská. Zabrala skoro polovicu hornej časti postele a vzhľadom k malému telu pôsobila až groteskne.

	No vedel, že pre ostatných tak pôsobiť nebude.

	Poslal im predsa drsný pozdrav od Gréka.

	Aby však pochopili aj súvislosti, napísal na stenu úhľadne, ženinou krvou, prvé písmeno gréckej abecedy. Alpha…

	To by mohlo stačiť. Uvidí sa.

	Za moment si už sadol a pokojne nasával vzduch, plný medenej pachuti a sladkastej arómy smrti, pričom na moment blažene zavrel oči. Dokonané!

	Dnes mal neobvykle náročný deň, no ak chcel, aby sa prvej úlohy zbavil rýchlo a promptne, musel sa posnažiť a odmakať všetko naraz. Iná cesta týmto strniskom neviedla.

	Ešte raz pozrel na vykonané dielko, pričom sa unavene poškrabal. To, že bola žena zahrdúsená, experti zistia, o to strach nemal. Hádam bude nakoniec spokojný aj Grék. A z analýzy jeho písma by ho vypátrať nemali.

	Extra dávku fantázie do toho nevkladal, ale malo by to stačiť. Aspoň na začiatok. Možno nakoniec aj čosi priplatí, pripomenul si Démon hlavný úmysel vražednej avantúry.

	Poslednýkrát sa nadýchol a začal spratávať vlastné veci… pričom dbal na zahladenie stôp, ktoré v konečnom dôsledku mohol zanechať.

	Zdalo sa mu, že začul nejaké puknutie, avšak keď sa prestal hýbať a napol sluch, nič ďalšie sa mu do uší nedostalo.

	Možno puká podlaha alebo čosi v stenách. Každý dom sa neustále hýbe. Aj keď to nie je vidieť.

	Rýchlo napchal všetko haraburdie do vaku a ešte predtým utrel stopy na podlahe. Šlo to rýchlo. Do krvi nestúpil ani raz.

	Vyšiel von oknom a zliezol na tú poloterasu, ktorá ho predtým zachránila pred fatálnym narušením priebehu akcie.

	Opatrne sa spustil až na trávnik, pričom počkal, kedy sa vchodová kamera obráti na druhú stranu, na čo šikovne prebehol.      

	Vyskočil na plot a vtom si všimol, že oba psy majú celé pysky zagebrené od zrazenej krvi, ktorá si ešte stále razila cestu von. To už im ale mohlo byť jedno.

	Prehupol sa na druhú stranu, podišiel kameru, sňal z nej prekrývajúcu látku a počkal, kým sa so bzučaním neotočí. Vzápätí už aj fujazdil k autu. Potreboval si rýchlo ľahnúť.

	Únava mu pomaly, ale iste, zatvárala oči. Dnes toho bolo tak akurát. Ale premohol sa a dal do toho všetko. Mal zo seba fakt dobrý pocit…

	Nasadol a uľahčené si vydýchol. Prvá časť dvanásťdielneho seriálu skončila nad očakávania.

	* * *

	Keď prišiel do bytu, okamžite zaspal.

	Snívalo sa mu o Diegovi, ktorý ho ľudským hlasom nabádal, aby s ďalšími úlohami prestal, na čo mu Démon okamžite vrazil do ľavého oka dlhú dýku a nemo sa pozeral, ako mu následne skapína pod nohami. Prebudil sa spotený a celkovo dolámaný, no keď sa posadil, postupne z neho nedobrý pocit zliezol. Zistil, že je už popoludnie.

	Vtom si všimol, že spod dverí do bytu trčí dosiva sfarbený lístok.

	Okamžite k nemu prišiel, vzal ho, rozbalil a pomaly prečítal.

	Bol to pozdrav od Gréka. Krátky, ale o to optimistickejší.

	„Výborná práca! Teraz každý vie, že so mnou sa neradno zahrávať! Môžeš pokračovať! Policajti, ktorých ešte nemám, aj tá jeblá opozícia vedia, že sa nemajú rýpať v mojom teritóriu. A budú čakať! Ani nevedia na čo.”

	Na konci sa ešte vynímal nepodarený smejko.

	Takže pochvala.

	Ale o finančnej stránke akcie ani cek. Vôbec nič! Rozhodol sa, že po pár dňoch sa s Grékom opäť spojí a prednesie mu svoje požiadavky o navýšení konečnej odmeny.

	Ak bude spokojný, nemal by otáľať.

	Cítil sa akosi vyprahnuto. Zabíjať na požiadanie sa už naučil, no vedel, že každá vražda si ukrajuje z jeho duše poriadny krajec človečiny… Akoby to bol teplý koláč položený na raňajšom stole, po ktorom sa len tak zapráši.

	Keď sa však presťahuje, prestane. Všetko skončí a on bude viesť obyčajný život, so všetkým, čo k nemu patrí.

	Svoje plány zvykol dotiahnuť do zdarného konca. Teraz by však mohol pozrieť ďalšiu úlohu. Pretrel si kútiky očí.

	Čím skôr, tým lepšie. Pokiaľ si Grékova opozícia, ako ju hlava miestnej mafie nazvala, neuvedomí, že ide práve po nej.

	Zažíval a otvoril poskytnutú vložku.

	Druhá úloha: Lernská Hydra.

	Začítal sa.

	Hydra bola takisto nepremožiteľná. Teda skoro. Mala niekoľko hláv, ktoré jej musel Herkules zoťať. Z každej zoťatej hlavy jej ale narástli ďalšie dve. Až kým Herkules so svojím pomocníkom neprišli na to, že ranu po odseknutej hlave treba prepáliť ohňom a ďalšia už nenarastie.

	Poslednú hlavu, ktorá bola skutočne nesmrteľná, jej hrdina privalil balvanom, aký už nikdy a nijakým spôsobom neudvihla.

	Démon sa opäť zamyslel. Idylický grécky príbeh. Pozrel na fotku a údaje o ďalšej obeti. Tentoraz chlap. Postarší muž so sivými vlasmi, opálenou tvárou, v drahom bielom obleku a výzorom už skoro vyhynutého člena originálnej sicílskej Cosa Nostry. Doslova stará škola. Na viacerých fotkách mal v ústach zastrčenú cigaretu. Takže fajčiar. A na očiach mal nasadené slnečné okuliare, aj keď videl, že v pozadí je obloha oblačná.

	Vyzeral byť nižšieho vzrastu, pekne oblečený, a na jednej z fotiek sa vytŕčal s dvoma vysokými brunetkami, ktoré držal okolo drieku a na niečom sa strašne zabával…

	Nepoznal ho.

	Z mesta a okolia poznal len veľmi málo ľudí.

	Vlastne iba tých, čo potreboval.

	Nechcel sa družiť s nikým a informácie, ktoré vyhľadával, boli len tie s presným pracovným podtónom.

	Radšej žil vo svojom svete, bubline, ktorú si pretváral na vlastný obraz. Stával sa pre ňu nenahraditeľným lokálnym Bohom…

	K šťastiu vlastne nepotreboval živú bytosť. A nebol to žiaden egoistický postoj či zničujúca láska k sebe samému. Jednoducho nedokázal nikomu dôverovať. A kto si jeho lojalitu trochu získal, musel počítať s tým, že si ho permanentne overuje.

	V murovanom mestskom svete bola nedôvera základným inštinktom prežitia. Bez nedôvery to nešlo.

	A pôsobila ako presný, no upevňujúci opak vzorových vzťahov.

	Druhá obeť sa hrdila menom Peter Marko. Svojím spôsobom sa mu zdal sympatický. Ani len netušil prečo. Iba tak naňho z fotiek pôsobil, no reálne môže byť úplne protipólny, takže radšej nepredpokladal.

	Musel ho zabiť. A sympatie boli, pravdaže, iba prekážkou… Potreboval ich vždy odstaviť bokom. Po úvahe o tom začal premýšľať, ako ho zavraždiť? Proste sa bude riadiť pokynmi z gréckych bájí, aspoň úryvku, ktorý mu vyňali Grékovi prisluhovači v inštrukciách. Jednoduchosť by mala byť najúčinnejšia.

	Tak to v živote chodí. Tie najrýchlejšie skratky bývajú vždy aj najúčelnejšie.

	Ešte raz si prečítal príbeh a pozrel, kde jeho človek žije.

	Stránske. Dedinka na úpätí Malej Fatry, kúsok od Žiliny, smerom na Rajec.

	Zbežne to tam poznal a pamätal si príťažlivú prírodu a kopcovitý terén naokolo. Vítaná zmena!

	Akoby ich preňho Grék vyberal.

	Veľmi rád sa pozrie do oblasti bližšie k chránenej prírode, pretože tu, v meste, strávil v posledných mesiacoch až príliš veľa času.

	A prírodu zbožňoval. To prirodzené ticho. Iba šepot vetra a zvuky divokých zvierat, môžbyť aj tých na dedine.

	Už samotný vidiek mal od mesta riadne ďaleko.

	A to nielen vzdialenosťou.

	Pozrel adresu domu a presnú polohu si vyhľadal na internete.

	Skoro na konci dediny, rovno pod začínajúcimi sa kopcami.

	Ďalší plusový bod pre nasledujúcu vychádzku. Prezrel si aj fotky domu. Široká zelená vila s murovaným plotom, cez ktorý nebolo nič vidno. Všimol si, že nie je chránený kamerovým systémom, to však môže byť v súčasnosti úplne inak.

	Netušil, kedy sa snímky robili, no aspoň ho trochu uviedli do obrazu. Najlepší na všetkom bol pocit, že sa už rozbehol…

	Táto dvanásťbodová prácička mu môže priniesť dostatočný balík, aby sa odrazil celkom inam. To si musel neustále pripomínať. Odrazu dostal chuť na Kukučku.

	Škoda, že ju zabil, sakra… No čo už, keď bola taká naivne sprostá!

	Mal by si zaobstarať nejakú inú. A keď už, aspoň trošku podobnú.

	Hm. Oblizol si koncom jazyka vrchné zuby. Nejakú, čo vyzerá skoro ako ona, aby ho nezadúšal ten neblahý pocit, že mu zo života zmizlo čosi užitočné.

	Našiel si stránku firmy, ktorá ponúkala Kukučku, prihlásil sa a začal lustrovať.

	Ako prvé si všimol, že Kukučku stále ponúkajú. Divné. Možno ešte netušia, že je mŕtva, a pritom ju kdesi na spodku vodného diela obžierajú slizké raky.

	Zapozeral sa na ňu a jeho unavenú dušu na moment pohladil závan smútku. No rýchlo sa ho zbavil a hľadal ďalej.

	Nemohol si dovoliť žiadnu sentimentalitu, i keď by k nej možno patrila.

	Kukučka bola ryšavá, takže si dal vyhľadať tento typ vlasov. Firma, ktorú obľuboval, mala skutočne moderný a bohatý výber možností nájsť tu pravú… kurvu.

	Usmial sa nad neokresanou myšlienkou.

	Áno, inak sa to nazvať nedalo.

	vtom si všimol fotku akejsi mladšej slečny, ktorá mu Kukučku skutočne pripomenula. Vlastne, keď sa lepšie prizrel, mala veľmi veľa jej čŕt… skoro identické lícne kosti a vypuklé pery. Akoby sa do nej prevtelila. Až sa musel nahnúť a podrobne preskúmať detailné črty na kvalitnom HD obrázku. No to čo chcel… zistil práve podľa pŕs. Dáma pred ním mala jedno väčšie ako druhé. Len o trošku, ale všimol si to. Kukučka ich mala dokonalé. Ako dva identické okruhliaky.

	Trochu ho to štvalo, ale aj tak sa mu tá nová páčila. Mala v očiach oheň. Divoká šelmička v krásnom tele. A na také mal slabosť.

	Volala sa Deni. Také hlúpe meno! opovržlivo pokrútil hlavou. Prečo im vždy dávajú tie lacné mená s cvengom západných krajín? On by dal určite iné. Slovenské, možno slovanské. Kvetana?

	Áno, to by k nej pasovalo. No musela by naň pristúpiť. Ak by nepristúpila, nebolo by to ono a on by od svojho zámeru upustil. Ale vedel byť presvedčivý.

	Keď chcel, veľmi.

	Pozrel na políčko pod albumom jej nahých fotiek a pomaličky, akoby ho mohol neopatrnosťou poškodiť, stlačil. Vyskočilo mu číslo, na ktoré už párkrát volal. Keďže bol prihlásený a overený užívateľ, vybehli aj nejaké pikošky o Deni. Vraj má rada maznavý sex a salko a vyhľadáva neznáme miesta…

	Bože, to sú sračky! Okamžite prestal čítať ďalej. Nevedel, či sa má smiať, alebo vynervovane krútiť hlavou. Nevybral si ani jedno.

	Radšej si skočil po telefón a začal volať. Pokúsi sa s ňou zoznámiť. Pokúsi sa nejako napraviť smrť Kukučky.

	„Dobrý deň, agentúra Jolka, čím môžem poslúžiť?” ozval sa hlas postaršej bordelmamy (ako ju v duchu nazýval), s ktorou už párkrát telefonoval. Netušil, či je len radová zamestnankyňa alebo dokonca jedna z majiteliek. Ktohovie? Podľa vystupovania bola skôr nejakým dôležitým hovnom.

	„Potreboval by som dievča,” stroho zavelil.

	„Á, pán Dušík,” zmenila hlas z formálneho na prívetivý a milý. Spoznala ho. Určite jej kdesi ukazovalo, že platí slušne a v cyklických intervaloch. Pravdaže, meno jej poskytol falošné.

	„Áno, to som ja. Moje dievča mi nedvíha. Kukučka!” zdôraznil pevne.

	„Áno, vieme, ktorá bola tá vaša. Už sme dostali nejaké informácie. Máme s ňou menší problém. Nekomunikuje ani s nami, ale náš tím ju intenzívne hľadá. Keď bude dostupná, ihneď ju posunieme vám, áno?”

	„Budem rád. No teraz potrebujem náhradu!”

	„Akú by ste preferovali?” spýtala sa úslužne.

	„Niečo namiesto nej,” bavil sa.

	Počul, ako si bordelmama na konci linky vzdychla.

	Akoby na svojom líci cítil jej slaninový dych.

	„A nemáte vybrané?” dostala nakoniec zo seba.      

	„Áno, mám,” naschvál ju nechal, nech z neho všetko krkolomne ťahá.

	Nepáčila sa mu. Krava, čo sa hrá na niečo, čo absolútne nie je. To jej šibnuté vystupovanie! Akoby robila kdesi v národnej banke! A pritom pracuje iba v noblesnejšom kurvinci! Kristepane!

	„A kto to je?” stále sa snažila pôsobiť pokojne a milo, hoci tušil, že krv v nej už vrie.

	„Vám to neukazuje?” položil prekvapenú otázku.

	„Niečo áno. Chcete teda Deni? Páči sa vám?” asi začala sledovať monitor.

	Na moment otáľal. No nakoniec predniesol, čo chcel.

	„Áno. Ona by mohla byť tá moja!”      

	„Samozrejme, je voľná. Môžeme vám ju poskytnúť aj dnes.”

	Na chvíľku sa zamyslel.

	Zajtra chce ísť skoro ráno obhliadnuť terén. Mal by sa radšej vyspať. No to dievča by mu možno pomohlo trochu sa uvoľniť. Dať svalom potrebnú masáž. Veď vlastne aj kvôli tomu volal.

	Bilo sa to v ňom. Ako dva psy s opačnými úmyslami.

	„O koľkej by mohla prísť?” pomohol si nakoniec doplňujúcou otázkou.

	„Okolo jedenástej. Teraz má klienta.” Klient! To odporné slovo. Vyvolávalo v ňom asociáciu na pravdu. Zrazu akoby opäť cítil, že si to chce rozdať s obyčajnou štetkou, že je to amorálne, úbohé a celkovo o level nižšie, ako u normálne súložiacich ľudí.

	Zaškrípal stoličkami, no nával zlosti a frustrácie ustál.

	„To mi nevyhovuje. Dohodneme sa zajtra, dobre?” v emóciách sa nakoniec rozhodol, že si dnes musí oddýchnuť. Už ani nemal chuť. Úplne vytriezvel.

	„Výborne, značím si vás, pán Dušík, a zavolám vám. Na toto číslo?” a

	„Ako vždy,” položil telefón a nahnevane pokrčil obrvy. „Stupídne štetky!” zasyčal ešte.

	Človek si už ani nemôže v pokoji objednať kurvu, na ktorú dostane chuť! Kam tento systém speje? Sadol si a opäť sa zadíval na fotky jeho novej obete.

	Premýšľal, čím mu odreže hlavu. Mal celkom slušnú zbierku pílok a každá sa hodila na odlišný úkon. Chcel vziať inú, než akú použil na leva a tú mŕtvu ženu. Nech si aj ona oddýchne, uškeril sa v prítmí. No najprv môže použiť sekáčik…

	Zožierala ho zlosť. Na celý tento svet, na spoločenstvo, na zabehnuté pravidlá, podľa ktorých sa snaží každý žiť.

	Kde je napísané, že sú správne? Za to, že si ich vybrala a presadila samozvaná elita? Sám sebe znel ako tisícoraký konšpirátor, no vedel, že má pravdu.

	Odrazu sa strhol. Akoby na balkóne zazrel tieň ľudskej postavy. Okamžite vyskočil a schytil prvý nôž, ktorý sa ledabolo povaľoval na kuchynskej linke.

	Prikrčil sa a zhasol svetlo.

	Očami jatril po každom pohybe, ktorý by nepatril k tomuto zdanlivo pokojnému predvečeru… Balkón však ostával bez života.

	No určite na ňom čosi zbadal! V takýchto veciach sa nezvykol mýliť. A dnes ešte vôbec nič nepil! Ani kvapku!

	Opatrne pootvoril dvere, na čo sa prikrčil a opäť čakal.

	Žeby niekto od Gréka? Somarina! Teraz je spokojný a čiastočne omámený prvotným úspechom. Alebo ktosi z jeho dvanástich obetí? Tých, čo ešte žijú? Nebodaj niekto od ženskej, ktorej prácne odrezal hlavu?

	Videli ho? Nemohli! Bol predsa presný a istý! Ale môže sa stať všeličo.

	Sakra!

	Vkročil na balkón a otáčal sa zo strany na stranu, pripravený okamžite buď bodnúť, alebo sa brániť prípadnému útoku.

	Ale tento studený obdĺžnikovitý kus sveta bol prázdny. Iba na podlahe sa povaľovalo zopár lupienkov červených kvetov, ktoré sem akiste nafúkal vietor.

	Inak nič.

	Pozrel sa cez zábradlie, poriadne naklonil… a vtom ich zbadal.

	Zasa.

	Policajt a pes!

	Nenútene odchádzali dole ulicou, smerom k obchodnému centru, a ten chlap sa iba tak obzrel cez rameno a jemu sa zazdalo, že naňho lišiacky žmurkol.

	Naozaj!

	Žmurkol!

	Potom sa opäť obrátil svojím smerom, pričom obaja náhle zmizli za rohom vysokej budovy. Démon úplne zdrevenel.

	Prsty zapieral do kovovej konštrukcie zábradlia takým spôsobom, až pocítil na mäkkej časti tupú bolesť.

	Zlosť sa ním preliala štýlom rozvodnenej rieky. Ak by mohol, skočil by teraz dole na chodník, rozbehol sa a bojoval s tými dvoma na život a na smrť.

	Hocikde a hocikedy.

	Ešte nikdy sa k nemu nikto nesprával takto okázalo a drzo. Doslova si z neho ten fízel spravil trhací kalendár…

	Je toto možné? Kto ich posiela? A prečo takýmto spôsobom?

	Akoby mu iba chceli naznačiť, že o ňom vedia, že tušia, čo robí a ako sa mu dostať na zúbok, ale nehrnú sa do toho. Nechajú ho pekne-krásne, nech sa udusí vo vlastnej šťave šialenstva.

	Polícia sa nikdy k jeho stope ani len nepriblížila.

	O tom by už dobre vedel. Tak prečo by to dokázala práve teraz?

	Že by fakt Grék? Nechce sa ten sukin syn nakoniec zbaviť aj jeho samotného?

	Ale prečo by to potom zahral takto teatrálne? Veď ten policajt sa mu úplne obnažuje! Absolútne sa nesnaží skryť.

	Akoby sa mu fakt posmieval.

	Nie, toto nedávalo zmysel.

	Nešlo mu to do hlavy. Nedokázal prísť na logický argument, ktorý by mu vohnal aspoň trochu svetla do tejto pedantne navrstvenej temnoty.

	Už-už si šiel zasa otvoriť fľašku čerstvej whisky, no akonáhle ju zovrel v prstoch, pustil ju a odložil nazad do chladničky.

	Radšej nie… Dnes ostane triezvy!

	Vstával skoro ráno a chcel byť pri zmysloch. Ktovie, kto všetko ho vlastne pozoruje? Čo ak mu čosi uchádza?

	Všimol si však, že možno začína byť paranoidný.

	No ešte nie takým spôsobom, aby sa musel sám o seba báť.

	To nie.

	Ale mohol by byť obozretnejší. Do Stránskeho si privstane a pôjde o čosi skôr. Len okukne terén a hneď pofrčí nazad. Bude si viac všímať okolie. Možno mu je naozaj ktosi v pätách a iba zbiera dôkazy. Aby ho zašili.

	Fízel a pes!

	Celá táto situácia mu začala poriadne brnkať na nervy.

	Stále hĺbal nad všemožnými alternatívami, až napokon zaspal.

	Nesnívalo sa mu nič.

	Ráno vstal prepotený a zadychčaný, akoby celú noc súložil alebo sa teperil na strmý vrch. Osprchoval sa, vzal jednu tabletu magnézia a zapil ju studenou vodou. Potom sa nahodil do pracovného „gala” a sadol do dodávky.

	Smer Stránske, pane! zavelil sám sebe a auto sa rozbehlo vytýčenou trasou.

	Cesta ubiehala pokojne, vozidiel ešte nejazdilo mnoho. Ak by nestretol dva skoré autobusy a nákladiak rozvážajúci pekárenské výrobky, povedal by, že šiel mŕtvou asfaltkou vyľudnenej povojnovej krajiny.

	Po desiatich minútach uspávajúcej jazdy odbočil z hlavnej cesty na dedinu Stránske, pričom neskôr zabočil vľavo a pustil sa stúpajúcou cestou, krížom cez celú obec, až k posledným novostavbám na úpätí vysokých kopcov.

	Tam kdesi by mal mať svoj dom aj Peter Marko.

	Jeho ďalší vyvolený.

	* * *

	Dnes bol nejaký nervózny.

	Možno preto, že ešte nemal náhradu za Kukučku a možno kvôli tomu, že sa mu večer zjavil ten vydrbaný policajt so psom.

	A v konečnom dôsledku azda preto, že včera nič nevypil, hoci to akosi potreboval.

	Ktovie, ktorá odpoveď zaváňala pravdou?

	Asi žiadna. Alebo všetky.

	Všade vládlo ranné temno a svet naokolo bol ešte hlboko pod perinou.

	O takejto hodine bol vždy najlepší čas. Vtedy sa sní ľuďom najtvrdšie. Vedeli to už staré bojové kmene, ktoré poväčšine plánovali útoky počas skorých ranných hodín.

	Kdesi to vyčítal… Čítal rád. No v poslednej dobe na to nemal žiaden čas.

	Konečne zbadal vytúžený dom, auto zvrtol do uličky vľavo, zaparkoval tam a vypol motor. Nachádzal sa medzi dvoma novostavbami, ktoré vyzerali byť ešte nedokončené a neobývané, takže mohol ostať pokojný.

	Dobré miesto.

	Vlastne skvelé miesto.

	Vyšiel z auta, pre istotu si vzal svoj vak s náradím a na ruky nasadil rukavice. Ak bude treba, mal vo vrecku aj kuklu.

	No momentálne chcel iba obzrieť terén. Hoci mal rád rýchlosť, v takomto prípade sa nemusel ponáhľať.

	Vyšiel na ulicu a ihneď ho ovanul chladný vzduch. Prichádzal od hôr, kde sa filtroval, napĺňal potrebným kyslíkom a súbežne aj ochladzoval.

	S blaženým výrazom na tvári sa párkrát nadýchol.

	Presne toto mu v meste chýbalo.

	Tá jedinečná prirodzenosť. Niečo, čo zaváňalo prastarou matičkou zemou, čosi, čo nevymyslel alebo nezhanobil človek. Divoké. A nespútané.

	Aj ľudia z vidieka boli iní. Páčili sa mu. Ich priamočiarosť a úprimný sedliacky rozum. V meste vládli všetkým zlé víly, ociachované intrigami. Pomaličky sa priblížil k domu a plot obišiel zo zadnej strany, aby ho nebolo z ulice vidieť. Nesvietili tu ani pouličné lampy. Dokonalá tma. Milý darček pre jeho výlet.

	* * *

	Všimol si, že Marko tu nemá žiadne kamery. Zato pozemok bol obrovský. Mohol by na ňom celkom pokojne postaviť slušný futbalový stánok.

	Určite ani sám nevedel, koľko financií na svojich účtoch má.

	Poznal podobných ľudí. Kšefty ich pohltia takým spôsobom, že za nejaké roky už ani polovicu z nich neregistrujú.

	Nemajú šajnu o tom, aké imanie vlastnia.

	Jednoducho je toho priveľa.

	A niekto iný musí rátať každý cent.

	Také všedné.

	Vyhupol sa na murovaný plot a preskúmal terén. Zbadal nejaké preliezačky, altánok, a v strede pozemku si všimol obrovský otvor s rebríkom. Bazén.

	Inak nič viac. Žiadny pes, strážca, či kamerový systém.

	Marko očividne nečakal problémy.

	To bolo svojím spôsobom hlúpe. Akiste si bol sám sebou dosť istý.

	Ale aktuálne sa priplietol do cestičky egocentrickému bohémovi Grékovi. Čo už…

	Rozmýšľal, či ísť aj na pozemok a pozrieť si bližšie dom. Nikde sa nesvietilo, akiste všetci tuho spali.

	Marko mal jednu dcéru a manželku. Ich fotky si predtým pozrel len zbežne Jeho manželka vyzerala kultivovane a svojsky milo. Ako nejaká naivná študentka s hnedými vrkočmi, hoci podľa údajov jej vek siahal už na štyridsiatku.

	Nechcel by ju zabiť.

	V podstate mu bol sympatický aj samotný Marko. No len vzhľadovo. Pôsobil naňho ako normálny rozumný chlap. Nič viac za tým nehľadal, nepoznal ho.

	Démon sa napokon rozhodol. Skočil dole a pristál na mäkkom udržiavanom trávniku.

	Urýchlene prebehol okolo akejsi skalky, obkolesenej vysokými tujami, a prikrčený sa pobral smerom k budove.

	Aj v prítmí si všimol, že okolie je čisté a slušne upravené. Všade naokolo sa tiahli ovocné stromčeky, dokonca aj lavičky a strihaním upravené kry, takže sa cítil ako uprostred nejakého revitalizovaného mestského parku.

	Markova žena a asi aj záhradník si dávali záležať. Štvornožky sa dostal až takmer k hlavným dverám a neustále si všímal každú piaď zeme naokolo, pretože bezpečnostné zariadenie mohlo byť ukryté hocikde.

	Pre istotu si pred minútou natiahol kuklu.

	Musel dbať na všetky varianty možného prezradenia sa.

	Postavil sa.

	A odrazu mu čosi prebehlo popred nohy. Strhol sa, no ostal mlčky stáť. Pes to určite nebol. Skôr väčšia krysa alebo kuna. Nebol si vôbec istý. Periférne si všimol iba pohyb, podlhovasté telo, a okamžite ostražito zastal.

	Pomaly dýchal a snažil sa nehýbať.

	Predsa len však netušil, či to nie je aj menší pes. Dnes už ľudia stvorili toľko odporných plemien, ktoré vyzerali ako rozmaznané králiky so špicatými zubami, že nevedel, či mu nemohol podobný „patvar” skrížiť cestu.

	Počkal zo dve rozťahané minúty, avšak nič sa nedialo.

	Spokojne sa teda pohol ďalej, keď popri ňom zašuchotali okrasné kríčky. Zamračil sa.

	Kurva!

	Opäť. Pokúsil sa do kríkov buchnúť rukou, ale zasa sa ozval iba podivný šuchot v ich najspodnejšej časti.

	Zasraná háveď! uľavil si v duchu Démon.

	Nahnevane sa pohol k domu, aby ešte obzrel zadnú časť pozemku, keď pod ním niečo srdcervúco zajačalo.

	Démon udivene pozrel pod ťažkú vystuženú topánku a zistil, že sa pod ňou skrúca malé mača. Prskalo a vycieralo biele zuby.

	Čože?

	Tak to by tu teda nečakal.

	Okamžite chytil to hebké stvorenie za hlavičku a dvoma rýchlymi pohybmi

	zlomil krk. Mačacia huňatá hlava mu skĺzla popri palci a ostala tam bezvládne visieť.

	Bolo naozaj maličké a celkom pekné. Odhodil ho však rýchlo do kríkov, vtom sa zarazil, pretože na verande sa práve rozsvietilo široké kužeľovité svetlo.

	Krista! zanadával si v duchu.

	To sprosté zviera ich zrejme zobudilo! To bola chyba, dokonca veľká chyba, ktorú nepredpokladal. Nepríčetné zúžil nazúrený pohľad a skryl sa za najbližší ker. Musel počkať, čo sa bude diať.

	Na verandu vyšiel muž, oblečený v rozgajdanom tielku a trenírkach. Bosý a poriadne rozmrzený. Starý Marko.

	Rozospato sa obzeral na všetky strany, pričom si rytmicky hladil vypuklé brucho.

	Démon si ho so záujmom premeriaval. Takto nejako by si vedel predstaviť svojho otca, ktorého nikdy nemal, teda… ktorého nikdy nepoznal. Matka ho odložila do detského domova, keď bol ešte bezbranným krpcom, párkrát ho prišla pozrieť, no vždy z nej tiahla len aróma alkoholu a lacných cigariet. Materinské city ani náhodou. Bola troskou a ňou určite aj ostala.

	Keď ho prišla navštíviť poslednýkrát, hladila ho mlčky po strapatých vlasoch a očami akoby blúdila kdesi v závetrí, po iných dimenziách, do ktorých mala prístup len ona a nik iný…

	Nonstop omieľala jedno a to isté: „Už bude dobre. Už bude dobre, synček!”

	Potom náhle odišla, pričom sa ho neunúvala ani pozdraviť.

	Odvtedy ju už nikdy nevidel.

	A vlastne mu ani nechýbala.

	Žil si po svojom, takže bol jednoznačne presvedčený o tom, že stretnutie s ňou by mu teraz iba prekážalo.

	Možno už ani nežije. Ktovie? Nezaujímalo ho to. Pozoroval Marka, ako jatrí po celom širokom dvore, ktorý bol však osvetlený iba sčasti a videl na ňom, že sa mu tento rozsiahly pľac veľmi prehľadávať nechce.

	„Tak… kto je tam?” ozval sa zvnútra domu piskľavý ženský hlas.

	„Asi nikto. Choď si ľahnúť, ja to tu ešte pozriem.”

	„Len aby ti čosi neurobili.”

	„Prosím ťa, a čo asi? Je to asi len nejaké zviera. Fakt si ľahni!” posledná veta znela skôr ako úsečný rozkaz.

	Žena ho aj naostatok poslúchla a akiste zaliezla späť do postele.

	Marko si v rýchlosti zapálil.

	Začal si vychutnávať cigaretu a občas sa ostražité pozrel ponad rameno, akiste Pozorujúc, či sa manželka náhodou nevracia. Démon sa opäť pousmial.

	Pred ňou asi nefajčí. Skrýva sa. Veľká a mocná ryba!

	Typické.

	Z ničoho nič pri ňom zasa čosi zapišťalo. Pozrel sa pod koleno a od údivu vypleštil oči. Ďalšie mača!

	Čo sa tu pod ním kotia?

	Mača mu hrýzlo do spodku nohavice a rozzúrene pri tom zaprskalo.

	Hneď na to aj Marko obrátil hlavu jeho smerom.

	Zaujato odhodil ohorok.

	Démon rýchlo schytil metajúce sa mačiatko a pevným stiskom prstov mu vykrútil krk. Ešte mohol dúfať v záchranu. Ešte stále áno.

	Marko sa obšmietal. Neveriacky zízal jeho smerom a bolo vidno, že sa v ňom čosi bije.

	Tí odvekí rivali. Zvedavosť a strach. Kto práve teraz zvíťazí?

	U rozumných to býva väčšinou strach, no Marko sa pohol dopredu a pomaličky, skúmavo, začal ukrajovať vzdialenosť medzi domom a skrytým Démonom.

	Akiste k tým rozumným nepatril.

	Škoda, doriti!

	Démon už nemohol nikam uniknúť. Nedalo sa. Videl by ho, a tým by sa celá akcia pokašľala. Možno by opäť prebudil spiacu manželku, ktovie, či nie aj dieťa?

	Čo mu teda ostávalo?

	Rysovala sa len jediná alternatíva.

	Musí ho zabiť tu a teraz!

	Pričupil sa ešte nižšie a mŕtve mača jemne odsotil nabok. Bolo ešte celkom teplé a neskutočne hebké. Nič jemnejšie asi v živote necítil, uvedomoval si cudzo v ubiehajúcich sekundách. Marko zrýchlil krok. Na nohách mal iba šľapky, takže sa občas zapotácal, akoby sa šiel vyvaliť na jednu stranu. Výhoda na súperovej strane! Démon posunul hlavu nižšie k špičkám svojich nôh. Ako pardál, pripravený vyraziť k nič netušiacej koristi.

	Marko už bol od neho iba na jeden dlhší skok. „Čo to tu dnes behajú, kurva, za zvery?” zašomral si zrazu polohlasne a v tom istom momente sa Démon vystrel v celej svojej šírke a výške.

	Marko naňho ostal prekvapene civieť, možno chcel ešte čosi doložiť alebo začať oduševnene kričať, no z úst mu vyšiel iba vysoký piskľavý tón, pripomínajúci vyfukujúci vriaci čajník.

	Démon ho totižto trafil päsťou priamo do ohryzku. Úder mu ho okamžite zlomil, následne na to vrazil ešte potácajúcemu sa Markovi poriadnu ranu do bránice, a tým mu nadobro vyrazil dych.

	Potom priskočil za jeho chrbát, nasadil mu klasický škrtiaci chvat a z celej sily napol všetky svaly na pravej ruke. Ľavou ho zatiaľ zdrapil za vlasy a pridŕžal hlavu, na čo sa spolu nečujne zviezli k zemi.

	Marko chrčal a kopal nohami.

	No už len slabo. Veď ho aj na začiatku poriadne zaskočil.

	Taký útok bol vždy najúčinnejší.

	potom nemal s obeťou toľko roboty.

	Toto však bola v podstate obrana.

	Nechcel ho zabiť. Teda ešte nie teraz. No záhyby osudu prekryli jeho plány tak, že už sa im nedalo nijako uniknúť.

	Pevne zaťahoval svoje zovretie a o moment začul dokonca pukanie kostí v jeho krku.

	Už iba prerývane chrčal. Ruky aj nohy sa prestávali hýbať. Démon zatlačil poslednýkrát, chlapovu hlavu pritom posunul prudko dole, až sa napokon prestal hýbať úplne.

	Démon ho spustil na zem a z čela si utrel veľké kropaje potu.

	Dnešný deň bol dusný a vzduch aj riadne nasiaknutý vlhkom.

	Neskôr určite zaprší, pomyslel si.

	Obrátil Markovu tvár smerom k svojej a pozrel naňho. Oči mal vypúlené a zaliate krvou, okolo nich mu od tlaku popraskali aj tie najväčšie žilky. Vyzeral príšerne, no zároveň aj bizarne zaujímavo. Z úst mi visel fialový koniec jazyka a okolo neho sa ťahali sliny a priesvitný hlien.

	Dokonca mu dva husté pramienky krvi vyrazili aj z nosných dierok. Tvár mal fľakatú, hrala všetkými odtieňmi purpurovej, akoby ju niekto len pred pár sekundami miešal na obrovskej palete s tými najtmavšími farbami.

	Démon stále odskakoval pohľadom k dverám od domu, či sa náhodou nevráti pani manželka.

	No keď už uplynulo okolo päť minút, vedel, že sa mu to podarilo.

	Síce nečakane, ale predsa.

	Zabil Marka už teraz! Zahrdúsil ho ako líška nepozornú sliepku…

	Ako to však stálo v povesti o druhom Herkulesovom čine?

	Zoťať alebo odrezať hlavu, potom pripáliť ohňom. Jednoduché, ale celkovo geniálne riešenie. Zamyslel sa. Čo ak by napokon Markovu korunu tela zoťal a nie spílil? Vo svojom vaku mal aj malú sekerku, dokonca univerzálnu mačetu.

	Obe zbrane boli pedantne ostré… Veď sa o ne doslova otcovsky staral. Akoby to boli jeho nenarodené deti.

	Musel by to ale spraviť teraz. To bolo riskantné rozhodnutie, no veľmi na výber nemal.

	Mŕtvolu chcel síce naaranžovať v izbe, avšak ani tu, na mieste smrti, by to nebolo najhoršie riešenie.

	Len aby sa opäť neukázalo nejaké idiotské mača! Dúfal, že nie, to by už Pravdepodobne nerozchodil. Obrátil sa a rýchlo zamieril smerom k svojmu autu. Dával si pritom sakramentský pozor, aby niečo drobné nepristúpil.

	Už si nemohol dovoliť čo i len najmenšiu chybu. Nakoniec sa šťastne dostal až k vozidlu a po minútke opäť nazad.

	Dával si pritom pozor a neustále sledoval okolie, či sú okná okolitých rozostavaných domov ešte stále tmavé, hoc v nich pravdepodobne nik nebýval, ak možno zatiaľ len občas prespával. Mohli ho však zbadať aj z diaľky. Bol by podozrivý a následne by zavolali fízlov.

	Vždy sa predsa môže čosi prihodiť.

	S tým musel za každých okolností rátať.

	Preto si ani nevyzliekal kuklu, ktorú si medzitým navliekol, či nedával dole rukavice.

	Opäť preskočil plot a vydal sa po mäkkej tráve až k Markovmu telu. V dome sa nesvietilo, aj veranda ostala tmavá.

	Takže sa žena druhýkrát nezobudila.

	Možno si spokojne odfukuje a nemá žiadne tušenie o tom, že pár metrov od jej postele leží v tráve jej vlastný muž v neživej polohe, so spuchnutým krkom a neveriacim výrazom v chladnúcej tvári.

	Došiel až k Markovi a prstami ohmatal jeho hrdlo, následne prezrel šiju. Mal celkom hrubý a svalnatý krk, no malo by to ísť.

	Ostrá čepeľ vie urobiť divy. Podobný poznatok mal aj on a istotne každý kvalifikovaný mäsiar.

	Vybral sekerku so širokým ostrím a masívnejšou hlavicou, no malou spratnou rúčkou. Perfektný nástroj na podobnú špinavú robotu.

	Obrátil Marka na brucho, pričom nastavil jeho hlavu nosom kolmo dole a o sekundu na to sa už poriadne zahnal.

	Ostrie vošlo hlboko do krku, až ostal pozitívne prekvapený.

	Ešte dvakrát zaťať a bude po robote, uvedomil si okamžite.

	A tak nečakal a náhlivo ťal a ťal…

	Nakoniec sa hlava Petra Marka oddelila od trupu, pričom sa ledabolo prekotila nabok. Tráva navôkol úplne stmavla od rozliatej červene.

	Hlavu vzal za lysinu, akoby práve neohrabane odnášal veľkú bowlingovú guľu.

	Oprel ju o okrasný krík a nastavil tak, akoby sa zasnene dívala na svoj dom.

	Grékovi sa to bude páčiť. Novinári ešte všetko prifarbia a prisolia, takže z toho vyjde fajne kvetnatý príbeh.

	Teraz potreboval pripáliť krk Marka, alias svojej napodobneniny fantastickej Hydry. Tak, ako sa to uskutočnilo v povesti. Mal pri sebe priemyselný zapaľovač, ktorý dokázal v najvyššej fáze vyvodiť naozaj vysoký plameň a následne horieť ešte hodnú chvíľku. Nič väčšie si brať so sebou nechcel. Už aj toto môže privolať neželanú pozornosť. Musel konať rýchlo. Len zľahka prepiecť a potom napísať na strom strohý odkaz.

	Kukol na dom a následne zapálil zapaľovač, pričom ho priložil na krvav koniec krku. Ozval sa typický zvuk škvarenia čohosi živého a následne mu do nosa vkĺzol otrasný puch pripáleného mäsa. Dokonal svoje dielo, hneď nato ^skočil k stromu a okamžite napísal krvou nebožtíka na kôru ako-tak úhľadné písmeno Beta. Následne zahladil všetky stopy a upaľoval odtiaľto kade-ľahšie. Nechcel sa tu zdržiavať ani o sekundu dlhšie. A ten odporný puch, čo naplnil éter mu boxoval už aj do žalúdka! Ešte chvíľku a vyjde to z neho von. Aj tak si toho dnes dovolil dosť.

	No primäli ho k tomu hlavne okolnosti.

	A nakoniec im bol vlastne rád.

	* * *

	Záhorský zaparkoval svojho golfa na maličkom parkovisku v časti Veľký diel, neďaleko zánovných budov Žilinskej univerzity.

	Keďže popršalo, z vysokých smrekov a trávy sa k zamračenému nebu plazili pásiky badateľnej pary.

	Naokolo nebolo vidieť nikoho. Len jedno staršie auto, kde zbadal akýsi mladý párik, ako o čomsi vášnivo debatujú.

	Záhorský si len tak pre seba pokrútil hlavou.

	Choré! Dnes každý niečo rieši, vadí sa a manipuluje s polovičkou, pokiaľ mu je to dovolené. Tvrdohlavosť a plamenné egá povznesené nadovšetko.

	Vzduch bol čerstvý, nasýtený vlhkosťou, takisto vôňou mokrej hliny.

	Schuti sa nadýchol. Žilinský lesopark Chrasť bol vlastne veľkým sebestačným lesom, susediacim s mokraďami a obrobenými poľami, zakotvený medzi dvoma sídliskami.

	Občas sa tu objavili srny, jelene, dokonca aj stádo divých svíň.

	Pamätal si, že sem chodieval ako dieťa. Vtedy boli všade naokolo malé močiare, plné chránených žiab, mlokov, salamandier, či užoviek.

	Teraz už táto fauna vymizla. Človek sa o to postaral.

	V lesoparku sa nachádzali drevené hojdačky, preliezačky, sochy, pieskové tunely a malá kaplnka.

	Neďaleko nej stála reštaurácia, pri ktorej by sa mali stretávať hľadaní feťáci.

	Ak má teda Silvia pravdu a ak ho len účelovo nezavádzala.

	Musel počítať aj s tým. Mala predsa mladého dosť rada.

	Uistil sa, či má pri sebe zbraň a pomalým krokom oddychujúceho turistu sa začal približovať k drevenej budove, zatiaľ čo si na celé okolie líhalo čoraz silnejšie šero.

	Skutočne to vyzeralo, že tu nikto nie je. Za niekoľko minút bude už osem.

	Čas, kedy tu mal mladý Ivan pravidelne chodievať…

	Najradšej by ho stretol, doviedol za golier na stanicu, trochu po ňom poziapal a odovzdal rodine, nech si mladého v pokoji a vo svojom kruhu vyriešia, závislákov treba byť tvrdý. Inak to nejde.

	Podľa jeho skromného názoru až veľmi tvrdý.

	Prikmotril sa až k budove a pozrel na hlavné dvere.

	Mávali tu otvorené len do tretej popoludní, v sobotu o čosi dlhšie. Asi sem až toľko kúpychtivých okoloidúcich nezablúdilo. Okolie sa zdalo byť naozaj pusté.      

	Počul len zavýjanie vetra v korunách stromov a pozeral na malé kaluže vody po dnešnom daždi, na odrazy smrekov v nich.

	No ten vzduch bol úžasný. Na to, že sa park nachádzal v objatí dlhočizných mestských štvrtí, v podobe drvivých klieští, akoby sa tu ocitol v celkom inom svete. Bez urbanizácie, hluku, či večne klesajúceho mraku smogu.

	Zhlboka sa nadýchol a rozhodol sa, že skúsi prezrieť reštauráciu zozadu.

	Prekročil cez veľkú mláku, vošiel do vysokej trávy, keď začul šuchot a tichú vravu. Prichádzala presne spoza budovy.

	Záhorský bol ihneď v strehu.

	Vyzeralo to tak, že sa za zadnou stenou zhovárajú dvaja ľudia. Čupol si a načúval.

	Asi muži v stredných rokoch alebo chalani.

	Zasa sa pohol, no celkom pomaličky, aby ničím nezašuchotal. Keď bude bližšie, skúsi vyraziť a prekvapiť ich.

	Akonáhle sa ocitol celkom blízko rohu budovy, dokonca už dešifroval aj jednotlivé slová.

	„Je to nové, chápeš?” naliehal jeden z komunikujúcich.

	„Ja viem, ale sračka!”

	„Ako môžeš vedieť, či to je sračka?” „Čo to nevidíš? Jeblo ho a…”

	„Sakra! “ zanadával zrazu nahlas Záhorský, pretože práve zlomil akúsi halúzku, ktorú mal akiste stále pod podrážkou, no pri preložení ťažiska tela z nohy na nohu, zákonite praskla.

	Okamžite vyletel dopredu a rozbehol sa za splašene utekajúcou dvojicou.

	Skutočne boli dvaja.

	Avšak nie chalani, ako predpokladal, ale jedno dievča a jeden chalan.

	Načapal ich nepripravených, takže boli ešte pomerne blízko. Aj keď podľa neho zareagovali naozaj promptne. Akoby na čosi podobné v kútikoch bojazlivých duší celý život čakali. Akiste boli na podobné únikové excesy zvyknutí, napadlo mu.

	Skákal cez korene stromov a nízke kriaky, čo mu nohy stačili, no po chvíľke zistil, že mladú dvojicu dobehne veľmi ťažko. To by musel najprv zhodiť ten vypuklý pupok…

	Niečo si vpredu zakričali a vtom sa rozdelili a každý začal uháňať svojím smerom.

	Hajzlíci prašiví!

	Jeden z nich však o ďalší okamih spravil hrubú chybu, pretože sa otočil, aby pozrel, kde sa práve Záhorský nachádza, avšak o čosi zakopol, prekoprcol sa a ostal ležať ako človek, ktorého idú za všetky končatiny rozštvrtiť štyri veľké kone. Záhorský k nemu pribehol, schytil ho za krk, a keď sa otočil, zistil, že je to nežnejšia časť dvojice. Dievča bolo v tvári úplne brunátne, oči sa jej nepríčetné leskli a na ľavom líci si všimol vytetovanú veľkú slzu.

	Zbadal, že pravú časť hlavy má vyholenú skoro na kožu. Už to videl u niekoľkých dievčat, dokonca aj chalanov, dnes to bola akási podivná móda, ako byť iný.

	Odlíšiť sa od svorky.

	Chalan zatiaľ upaľoval kadeľahšie, vôbec sa nezastavoval, takže svoju spolupatričnosť práve stratil kdesi v poraste…

	* * *

	Dievčina sa ani nebránila. Len sa otupene dívala a na tvári nasadila extrémne nenávistnú masku. „Čo, kurva, chcete?” vypenila ihneď.

	„Kde je Ivan? Ivan Danie?” zadíval sa na ňu seriózne.

	Viditeľne sa pri mene dotyčného preľakla, no rýchlo sa spamätala a zatvárila sa nanajvýš udivene.

	„Ivan? Čo s ním? Čo mu chcete?”

	„Ja iba nakopať schuti do jeho suchej riti. Ale hľadá ho jeho matka! Som od polície!”

	„Teraz ho nenájde. Je v prdeli! Ani my nevieme, kde je!”

	„Prečo?”

	„Vyparil sa, chápeš?” mykla kostnatými ramenami prežívajúceho umrlca. „Jednoducho vyfúkol!” dodala.

	„Klameš, takže sa ešte posnaž!” upozornil ju pokojne.

	„Neklamem. Ten debil dal do seba svinstvo a…” ani nedopovedala, využila to, že na moment uvoľnil zovretie, trhla sebou a vypáčila sa mu z rúk.

	Záhorský prekvapene zavrčal, no dievča už znovu bežalo preč, pričom nasadilo rýchlosť dlhoročne trénovaného atléta, takže v zlomku sekundy pochopil, že nemá šancu. Vzhľadom na jej vetchú postavu to bol skoro zázrak.

	Záhorský v duchu škaredo zanadával. Práve vyparatil laickú chybu. Bože!

	Ona sa však ešte v polceste stihla otočiť, krivolako sa usmiala, no o moment °päť zvážnela.

	„Serte naňho! Aj jeho mamka! To vám len radím!” divoko naňho mrkla a začala fujazdiť do ťažko preniknuteľnej tône bujnej hory.

	Zaborský od nervov udrel do prvého stromu, ktorý sa mu postavil do cesty.

	Pri kontakte s hrboľatou kôrou pocítil na hánke ostrú bolesť a z kože mu na niektorých miestach vyrazila krv.

	Rozzúrene sa na ňu pozeral.

	Ja som taký debil! Vytrhne sa mi ako nejaká šťuka! Ach, kriste! Ale mladý akiste žije…

	To bolo prvé pozitívne zistenie, ktoré práve pred chvíľkou nadobudol.

	To divné dievčisko sa vyjadrovalo v kontexte, akoby im iba kdesi zdrhol, a bolo veľmi pravdepodobné, že stále žije a nepredávkoval sa. Aj keď akiste árii oni dvaja to na sto percent netušia.

	Prišlo mu však, že tá položena s vytetovanou slzou vraví pravdu. Prečo by mala kryť druhého feťáka?

	Počkať, nedal si práve teraz jasnú odpoveď?

	V špeciálnych prípadoch akiste feťáci držia spolu…

	Vlastne musia.

	Tráve preto by ho mohla kryť, pán policajt! Tráve preto. Blik!

	Dobre, dobre! Samému so sebou sa mu momentálne hádať nechcelo. Ale čo teraz?

	Stratil možno poslednú nitku, ktorá by ho naviedla k stope, kde to sprosté decko hľadať. Jasné, veliteľ bol len nedávno veľmi presný a dôsledný, keď mu vysvetľoval, ako veľmi je tento prípad pre jeho rodinu dôležitý a vraj ho má rýchlo nájsť, čo najskôr problém ututlať a možno bude dokonca povýšený. Wau!

	Veď sa aj začínal snažiť.

	Ale… možno?

	To skurvené slovíčko neznášal.

	Nenávidel ho! Skoro viac ako svojho ulízaného pripečeného nadriadeného.

	Možno bude povýšený! A prečo iba možno? Jedno ale bolo isté. Mladí sa tu s malou pravdepodobnosťou mali s Danicom stretnúť a on buď meškal, alebo neprišiel. Ak by meškal, môže tu ešte na moment ostať. Možno sa zjaví. Možno príde a stane sa policajný zázrak.

	A možno… fakt len možno… bude potom povýšený.

	Ak mu však tí dvaja, čo mu akurátne zdrhli, nevolali. Akiste nie. Musel v to iba dúfať. Rozhodol sa, že zájde do nízkeho krovia a sadne si na moment do ihličia. Počká, či sa holúbok nebodaj nezjaví.

	Veď stať sa môže všetko.

	Sadol si, urobil si nejaké pohodlie a unavene zložil hlavu medzi kolená.

	Zrazu akoby ho všetko zmohlo, akoby na moment niesol ťarchu všemožných problémov celej galaxie a jemu sa od toľkých ton podlamovali kolená.

	Prišlo mu nevoľno a dostal chuť na cigaretu. Teraz by naozaj bodla.

	No nemohol si ju dovoliť. Ak sa mladý objaví, asi by to tu nemal zadymiť ako pri vypaľovaní jesennej trávy.

	Alebo jednu predsa len vyfajčí? Len jednu! zaliečal sa sám sebe. Jednu jedinú, človeče!

	Nie! Musí byť k sebe aspoň trochu tvrdý. Aj tak už dymil príliš. Kvôli tomu možno na tomto svete požije len nejakých desať či pätnásť rôčkov. Aj jeho starý otec kedysi zomrel na rakovinu hltanu.

	A fajčil ako Turek, aj keď tabak napchatý vo fajke.

	No i tak.

	Ktovie, či na to neboli v rodine náchylní? Na rakovinu. Aj keď by bol iba druhým prípadom v poradí. Pamätal si, že starému otcovi napokon museli aplikovať živiny cez infúzie. Pamätal si aj jeho sklenený pohľad, prepadnuté líca a konečný výraz vyhasnutého života.

	Už sa ani len neusmial. Dokonca naňho ani nepozrel. Hľadel len na strop, akoby tam videl vznášajúcu sa smrtku, ktorá naňho trpezlivo čaká. Tak si ho aj naposledy vryl do mysle. Keď odišli z nemocnice, netušil, že ho vidí poslednýkrát.

	Na druhý deň mu otec zvestoval smutnú správu.

	Dedo odišiel na onen svet.

	Na to všetko si momentálne v rýchlosti spomenul. Asi by si aspoň túto jednu zapaľovať nemusel, dumal, keď hľadel na pootvorenú škatuľku cigariet vo svojich prstoch.

	Keď už pre nič iné, tak práve preto, že odolať bolo v danej situácii rozumné.

	Uvelebil sa teda ešte pohodlnejšie a šúľky s tabakom schoval do vrecka.

	No vtom si všimol, že na druhej strane cesty, v stromoradí a tieni starých smrekov, sa mihla postava chlapa.

	Prebehol síce za prvé tisy poriadne rýchlo, ale stihol ho spozorovať. Akoby dotyčný nejakým spôsobom chcel, aby ho zazrel. Pretože podlá neho, on ho zbadať musel…

	Ivan? pomyslel si rýchlo a skoro sa postavil, no ešte duchaprítomne udržal čupiacu pozíciu. Nie! Vyzeral to byť starší chlap. Vlastne poriadne chlapisko. Ďalší feťák? Možno díler alebo pasák?

	A možno iba okoloidúci…

	Našmátral zbraň a odistil ju.

	Do srdca sa mu zabodli jemné zúbky obáv. Teraz ešte len trochu hryzkali, no vedel, že pokiaľ sa bude situácia stupňovať, zakvačia sa doňho ako pes do mastnej kosti.

	Rukou poodhrnul tenké konáriky šípky, ktorú mal rovno pred sebou, a dával si pritom pozor, aby sa nepopichal na jej vystrčených tŕňoch. Zúženými okáľmi prebodával každý pixel priestoru, pričom sa sústredil na to, aby odhalil čo i len najnevinnejšie hnutie stoického lesa.

	To nemohol byť ten mladý! Ale kto teda?

	Z ničoho nič ho z úvah vyrušilo jemné, až galantné zaodŕhanie, ktoré však Prichádzalo z pravej strany, kam sa vôbec nedíval.

	Rozrušené tým smerom obrátil hlavu a zbadal vysokého muža, ako si tam ležérne stojí, ruky má založené za chrbtom a pokukáva naňho spod primračených obŕv a ovísajúcej ofiny.

	Rol naozaj veľký, atleticky stavaný, a z jeho dohneda opálenej tváre neprýštilo nič ľudské. No nevidel do nej dobre. Vlastne dosť zle. Na hlave mal zatlačený starú šiltovku, pričom si ju prácne napasoval tak, aby mu zakrývala a tienila minimálne polovičku tváre. Preto sa mu aj zdala sprvoti príliš hnedá…

	Aj keby to Danie bol, nepoznal by som ho!

	Alebo?

	Chlap nasadil akýsi seriózny výraz ostrieľaného veterána.

	S najväčšou pravdepodobnosťou to skutočne nebol Danie.

	Ale ako sa sem, sakra, tak rýchlo a nepozorovane dostal?

	V podbruší pocítil príval napätia a chvíľkovej nerozhodnosti.

	No všetok emocionálny guláš sa pokúsil zahnať rýchlou otázkou.

	„Kto ste?”

	„Kto ste vy? A nepočul som žiaden pozdrav!” uškŕňal sa naňho posmešne muž.

	„Niekoho tu hľadám,” odvetil Záhorský, pričom už rukou šmátral po zbrani.

	„To, čo tak sústredene hľadáte, nechajte na svojom mieste! Nebudete to potrebovať,” objavil sa nad bradou záhadného chlapa ešte väčší úsmev.

	„Kto teda ste? Hľadám Ivana Danica! Som od polície!” rozhodol sa, že vyloží karty na stôl. Udaj, že práve hovorí s policajtom, v tomto týpkovi hádam zatiahne ručnú brzdu a ak mal niečo v úmysle, bude sa krotiť.

	Inak z neho šiel strach. Čudesný strach, aký ide z nočných cintorínov či duchmi opradených budov a lokalít.

	Čosi, na čo v podstate ľudia neveria, no predsa sa toho potajme boja.

	„Najprv vy. Ja mám kopec času, milý pane,” neschádzal z jeho tváre povrchný úškľabok. „Predpokladám, že Ivan Danie nie ste. Ani sa mi už do popisu nehodíte,” uvažoval nahlas Záhorský.

	„Ale ba! A kde sa akože hodím? Čo by ste o mne povedali ako odborník?” „Nič dobré. A čo vás je do toho!”

	„Samozrejme, asi nič, pane,” neustále sa povýšenecky uškieral.

	„Ste ich díler? Je mi to jedno,” pokračoval a rozprestrel ruky, „to len preto, aby som si bol na čistom. Je mi u prdele, kto ste, chcem len informáciu, kde nájdem Ivana Danica!”

	„Prečo po ňom tak strašne idete? Čo spravil?” muž zvážnel.

	Záhorský mykol ramenami.

	„Jednoducho sa stratil. Jeho matka ho chce vidieť, nakontaktovala môjho šéfa a ak túto sračku zametiem pekne pod koberec, môžem byť povýšený.”

	„Iba môžete?”

	„Áno, iba môžem,” stiahol Záhorský zlostne obrvy.

	„To nie sú extra vyhliadky.”

	„Nie, to nie sú. Takže máte nejaké informácie?”

	„Možno…” uškŕňal sa prichodiaci.

	počuj, ak si myslíš, že si vtipný, tak si na peknom omyle, takže mi vyklop nejakú zaujímavosť, inak zavolám posily… alebo ťa zatknem tu, na mieste!” vybuchol policajt.

	Kým vytiahnete pištoľ, strelím do vás aspoň trikrát. Veríte mi?” spýtala sa celkom vážne tvár spod šilta.

	Záhorský si ho skusmo obzeral.

	Nechcel by sa zraniť pri takejto banálnej, až stupídnej, záležitosti.

	Nepotreboval si tu s nejakým podpichovačom merať vtákov, to by radšej nejako diplomaticky ututlal a bude im obom lepšie. Už mal čosi odslúžené, takže nechcel riskovať ako zamladi. To by aj musel byť platený úplne inak…

	„Neverím, ale skúšať sa mi to nechce. Načo?”

	„To mi povedzte vy!”

	„Okej, skúsime sa dohodnúť. Čo by si za nejakú tú info o Danicovi chcel? Dokážeme spolupracovať?”

	„Čo by ste ponúkli?”

	„Prosím ťa, neodpovedaj mi na každú otázku protiotázkou!” od nervov mu už jednoznačne tykal, ani sa nenamáhal. „Normálne sa pýtam, tak mi aj normálne odpovedz!”

	„Chcel by som, aby ste mu dali pokoj! Nič viac. Má toho dosť aj bez vášho sledovania!”

	„Čoho?”

	„Všetkého!”

	„Chudáčik, čo?”

	„Možno?”

	„Tak mi už niečo daj. Kde ho nájdem? Nejaká indícia? Hm? Záhorský bol tesne pred finálnym výbuchom.

	„Niečo vám predsa len môžem povedať.”

	„A?”

	„Tu ho už istotne nenájdete!” zaškeril sa nepríčetné chlap.

	„Kurva, ty si teda pekný debil! Vieš o tom?” Záhorskému už bolo všetko jedno. Vždy bol prchkým človekom, ktorý si servítky pred ústa dával len v nevyhnutných prípadoch. Za svoj charakter sa dostával mnohokrát do problémov, n° dokázal si s nimi ako-tak poradiť.

	„Neviem. Takže mi idete nadávať do debilov?” Zdalo sa mu to, alebo sa hlas toho človeka zmenil? Zafarbenie, výška, aj celkový tón.

	Odrazu sa stal výhražným a ostrejším, akoby sa celkom tupá rybička prečatovala na profesionálny nôž šéfkuchára.

	„Áno. Ak budeš robiť debila zo mňa, budem ti veľmi rád nadávať! pritakal táborský najpokojnejšie, ako to len vo vyhrotenej situácii šlo.

	Snažil sa upokojiť.

	Ostali ticho. Obidvaja. Ako mlčiaci pištoľníci, kdesi pár storočí dozadu, na

	prašnej ulici starej Ameriky. Atmosféra hustla. Muž stál sklonený, šilt viac posunutý do čela a palce zakvačil do vreciek na nohaviciach.

	„Viete čo? Možno by som vám aj pomohol, ale za to, aký ste čurák, vám nepoviem vôbec nič! Vlastne vás mám na háku a odchádzam,” začal sa jemne točiť doľava.

	„Nikam nepôjdeš! Pôjdeš so mnou a…” Záhorský nestihol ani dopovedať strela vyšľahla neuveriteľne rýchlo, náboj mu prefrndžal okolo ucha a on pocíti] ostré štipnutie tesne nad lalokom.

	Kým sa stihol spamätať, inštinktívne sa sklonil, rukou si chytil ucho a následne pozrel hore, no ten človek bol už nenávratne preč.

	Všetko sa odohralo v sekundách. Možno v stotinách. Nestačil to ani riadne registrovať. Zízal ako vyoraná myš, ústa nechal pootvorené a srdce mu šlo doslova roztrepať hrudný kôš.

	Kurva, keby chcel, tak ho zabije! Naschvál mu iba oškrel ucho! Došľaka!

	Bolo to naschvál! Namieste by ma zabil, to je jasné!

	Veď sa ani nezachvel!

	Ešte raz si ho chytil a pozrel na dlaň. Tiahla sa po nej červená šmuha. Vyzerala ako diaľnica uprostred jednotvárnej roviny.

	Obzeral sa na všetky strany, no nezbadal nič. Len pustý lesopark, hustú vegetáciu a lístky tancujúce v južnom vetre.

	A ten hajzlík nenávratne zmizol.

	Záhorský si kvokol a neustále šokovane hmatal zranené miesto na uchu. Vyzeralo to tak, že jeho konček naozaj len škrablo. Alebo sa jednoducho netrafil?

	Nie, nie, oponoval si. Spomenul si na výraz viditeľnej časti tváre toho záhadného chlapa. Ten stoický hlas a až neľudský pokoj.

	Chcel to spraviť presne takto! Iba ho vystrašiť. Poriadne mu stisnúť gule. A to sa mu aj vydarilo. Záhorský si vytiahol zo škatuľky vytúženú cigaretu a s požitkom ju pripálil. Potom do seba vtiahol dva poriadne vdychy plné nikotínu. Cítil sa zaraz lepšie.

	Akosi živšie a rozumnejšie. Už sa tak netriasol. Takže Danie to asi nebol. Niekto z jeho bandy, no dnes to osobne dosť posral. Všetci mu zdrhli, všetko sa nadobro pokazilo a cieľ, nájsť mladého, sa mu vzďaľoval míľovými krokmi.

	Bafkal ďalej a jeho telo a myseľ sa postupne dostávali do klasickej réžie. A kam teraz?

	Zasa za matkou?

	Možno sa čosi dozvedela, ale nechcela mu dať vedieť. Hm?

	Bojí sa. Kto by aj nie, keď ani nevie, s kým sa jej synáčik vlastne ťahá. Má určite strach z nepoznaného…

	Viac ale veril tomu, že čosi utajovaného bude vedieť tá jeho kamarátka alebo bývalka, čo mala matku ako z nejakej kolekcie vyšinutých bosoriek. Mal by & s ňou ešte stretnúť a čosi z nej vymámiť. Ale bez jej matičky.

	Akoby to však dokázal spraviť? Možno cez matku Danica? Pošle jej cez ňu nejaký odkaz?

	Celkom jednoduché, nenamáhavé, a podľa jeho skromnej mienky aj účinné. Môže tak neskôr spraviť.

	postavil sa a zahasil ohorok pätou.

	Ešte sa obzeral, kam by mohla podivná trojka zdrhnúť. Lesopark bol rozlohou veľký a východov mal neúrekom. Zlievali sa hlavne k dvom najväčším žilinským sídliskám, takže sa radšej nad tým nepokúšal ďalej dumať a pohol sa k svojmu autu.

	pôjde odtiaľto.

	Ucho ho neskutočne štípalo, hoci tam mal len malú ranku. Ani len nezazrel zbraň strieľajúceho. Vytiahol ju neskutočne rýchlo. Ako pištoľník.

	Už musí mať nejaké skúsenosti. Vlastne, celkom určite ich má…

	* * *

	Možno by mal pokračovať čo najrýchlejšie. Azda sa v nasledujúcich dňoch bude dať pracovať na ďalších úlohách. Démon sa viezol v aute, stiahol si okienko a vychutnával studený vzduch, ktorý mu čechral vlasy a hladil pokožku.

	Obomkol ho skvelý pocit čisto odvedenej práce.

	A to v taký rýchly a hladký priebeh ani nedúfal.

	V podstate šiel iba na obhliadku terénu.

	No zavše sa plány zvrtnú takým spôsobom, že človek úplne prestane veriť, že ich má práve on v rukách. Všetko sa poserie a nič nevyjde.

	A zasa, občas sa zvrtnú tým najpozitívnejším smerom.

	Kdesi v aute by mal mať papiere s popísanými úlohami.

	Bral si ich so sebou alebo nie?

	Obzrel sa dozadu, no nič nezbadal. Pritom bol presvedčený, že ak mal lajster v rukách, hodil ho práve na zadné sedadlo. Zrazu zneistel.

	To sa mu nestávalo často. V podstate skoro nikdy… dumal.

	Neustále sa obzeral a hľadal, kde by mohol jeho štós byť, no z tejto pozície sa nedalo vidieť všetko. Určite si ho bral! Iba pre prípad núdze! Odopol si pás.

	Nahol sa ešte viac, avšak nič nezazrel. To mu na čele prehĺbilo vejár vodorovne sa tiahnucich vrások. Rozhodol sa, že zastaví… a práve, keď sa otočil a pozrel dopredu, kde by sa dalo auto odstaviť ku krajnici, zazrel, ako obchádza vysokého chlapa so psom.

	Ten muž mal na sebe oblečenú policajnú uniformu a zdanlivo ľahostajne naňho pozeral! Démon skoro zúrivo zrúkol.

	Už zasa?

	Dupol na brzdu, zastavil auto, ale najprv ho posunul kúsok bližšie, k pravému okraju.

	Okamžite vyskočil von a rozbehol sa tým smerom, kde pred pár sekundami °Päť zazrel toho buzerantského fízla a jeho špinavého čokla.

	Vypliešťal oči ako vyľakaná laň v tme, no nič podivné si nevšimol.

	Obaja zmizli.

	Ale kde? Popri ceste nebola žiadna vysoká tráva, žiadne stromy či budovy alebo skrýš. Úplne sa vyparili.

	Do priestranstva…

	Sú preč!

	Démon sa otáčal okolo svojej osi ako krasokorčuliar, nervózne vraštil obočie no nič si nevšimol. Akoby sa prepadli pod zem.

	Akoby tu ani nikdy neboli. No vo svoj zrak mal stále dôveru. Neklamal ho. A ani nikdy zatiaľ nesklamal.

	Takže tu jednoducho niekto skutočne bol! Vlastne nie niekto, ale konkrétne policajt a jeho štvornohý bastard! Museli tu byť!

	Vysmievajú sa mu ako sopľavému decku. Svine prašivé!

	Načo by to ale všetko fízel robil? Aká stratégia by v takejto pochabej a malomyseľnej činnosti tkvela?

	Nedalo sa mu dostať k jadru jeho správania sa. Iba ak by išlo o akciu vlka samotára! Možno ho policajt sleduje a takto podivne psychicky skúša len a len na vlastné tričko!

	Prečo by to ale, sakra, ešte raz robil? Ktovie, či mu v minulosti nezabil niekoho blízkeho? Dostal sa k utajeným informáciám, ale vie, že mu ich nemôže dokázať. A na súde by takisto určite neobstál, preto sa zahral na osobného Zorra pomstiteľa a sleduje ho. Divné, ale tiež možné.

	Démon sa pomalým krokom vrátil do auta a sám pre seba neveriacky potočil hlavou.

	To nemôžem mať nikdy aspoň na pár dní pokoj? Zadíval sa do odrazu vlastnej tváre v špinavom čelnom skle.

	Vyzerala naozaj udivene a staro. Ako tvár opilca.

	Akoby ani nebola jeho. To ho trochu miatlo.

	Málokedy mu nebolo všetko jasné.

	No nič to. Naštartoval motor, avšak náhle ho znovu vypol. Veď sa chcel pozrieť, či má na zadnom sedadle papiere ohľadom Herkulesových úloh, a teraz mu to úplne vypadlo!

	Znechutene a neveriacky preklopil oči. Postavil sa, otvoril zadné dvere a prekutral celú sedačku, aj spodok, kde sa blýskali starostlivo povysávané koberčeky pod nohy spolujazdcov, ktorých však skoro nikdy nemával. Lajstre s jeho úlohami chýbali.

	Zaškrípal stoličkami a už-už chcel nervózne zavrieť, keď si všimol, že z úložného priestoru na zadnej strane sedadla pre vodiča čosi trčí. Natiahol ruku a vybral to von.

	Boli to ony! Jeho listiny, ktoré nechcel ani za otca stratiť.

	Ako to, že má takéto divné výpadky? Podobné predsa nikdy nemával.

	Alebo?

	Zabuchol dvere, sadol si za volant a naštartoval. 

	Nech už je z tejto tmavej riti konečne doma! 

	Hnev mu pálil zdravé myšlienky na popol.

	V byte si pozrie ďalšiu úlohu a ožerie sa. Ako sa patrí… Veď predsa oslavuje. Už na to skoro zabudol.

	Ďalšia úloha starostlivo odfajknutá a, ako si v duchu hovorieval, nie odfláknutá…

	Grék už o tom možno vie. Má oči všade. Platí si mnoho informátorov a ľudí, ktorí sú mu za malú čiastku nápomocní a možno verní až za hrob. Každý má predsa rád peniaze.

	Úplne každý.

	Démon sa dostal šťastlivo domov a keď zaparkoval, ostal chvíľku pokojne vydychovať, pričom sledoval svoje belavé hánky, pevne zakvačené do koženého volantu.

	Následne prudko otvoril a poobzeral sa naokolo.

	Hľadal ich. Psa a jeho pána.

	Dostali sa mu do mysle ako dve pásomnice, ktoré mu požierajú aj tie najvšeobecnejšie kúsočky myslenia.

	Toho sa bál. Myšlienky musí mať čisté, aby mohol pokračovať v náročnej práci.

	* * *

	Všetko vyzeralo byť tiché a celkovo spiace. Nikde žiaden pohyb, klepot topánok či šuchotanie oblečenia.

	Len ticho. A jednotvárne prskanie neónov v pouličných lampách.

	Zabuchol, zamkol auto a vybral sa hore.

	Prišlo mu nejako zle od žalúdka.

	Akoby ho chcelo zrazu prehnať, no obstál to a svojmu vylučovaciemu Ústrojenstvu zavelil rázne nie.

	Nadvihol kútik. Keby sa to dalo takto jednoducho vždy.

	Ale nateraz sa cítil lepšie. V ľavej ruke zvieral ako svätý grál svoj lajster s dvanástimi príkazmi. Keď sa dostal do bytu, vyzul sa a odhodil vrchnú časť oblečenia. Vyložil si nohy na taburetku, riadne sa usadil na gauči… a začal čítať.

	Tretia úloha: Kerynejská laň.

	Vraj sa jednalo o krásnu laň so zlatým parožím, ktorá žila, ako inak, v odľahlej Keryneji.

	Laň patrila mocnej bohyni Artemis. Herkules mal túto laň iba chytiť a nezabiť N. takže ju naháňal po celý rok, no nakoniec musel spraviť nejaké protiopatrenia, pretože by ju pravdepodobne nikdy nedolapil. Keď už bola po roku laň úplne vyčerpaná, dostal sa do jej tesnejšej blízkosti, vystrelil šíp a prebodol jej obe predné nohy. Ostala nehybná. Potom ju premohol, následne vyhodil na ramená a odniesol až do Mykén. Živú a skoro nezranenú.

	Ďalšia úloha s prehľadom splnená. Démon sa zaujato poškrabkal po brade Pozoruhodné. Ten Herkules sa mu celkom pozdával. S ničím sa nejako nesral a išlo mu to. Asi aj preto, že bol nezlomný poloboh.

	Démon sa zamyslel. Všetko vybavenie a chuť odpečatiť ďalšiu úlohu stále mal.

	Fľochol pohľadom na fotku a údaje o obeti. Magdaléna Lašová. Mladá a veľmi pekná bruneta s uhrančivo širokými škoricovými očami, okolo ktorých sa nevrstvili skoro žiadne vrásky. Určite navštevovala všetky kozmetické salóny v okolí a žehlila si pokožku ako košeľu na birmovku.

	Táto sa mu fakt páčila. Veľmi.

	No mal ju brať ako ďalší cieľ všeobecnej pracovnej stupnice, takže všetky sympatie museli ísť bokom. Práve si obzeral súradnice presnej polohy jej domu.

	Takže Žilina, mesto, konkrétne štvrť rodinných domov na Bôriku, ktoré boli doslova vklinené medzi okolité rozostavané paneláky.

	Taká úhľadná dedinka v pažeráku rozrasteného krajského mesta. Vedel, že sú tam aj obyčajnejšie obydlia, no aj honosné milionárske sídla, a keď sa pozastavil pri fotkách domu krásky, zistil, že ho dokonca pozná.

	Občas predsa chodieval okolo, keď ho ešte pred dvoma rokmi začínali stavať! Aj neskoršie… Už vtedy pútal pozornosť okoloidúcich.

	Aj jemu sa páčil, no majiteľov, či čo i len človiečika, tam v živote nevidel.

	Chodil okolo len tak. Poprechádzať sa a prevetrať myseľ. Nájsť novú inšpiráciu pre svoje umenie, upokojiť sa a vstrebať pokojnú atmosféru tejto ospalej štvrte.

	Jej domček nebol strážený, neobopínal ho žiaden vysokánsky múr a majitelia nechovali ani len strážneho psa.

	Len moderný nízky plôtik a na dvore pekná skalka s umelým potôčikom, cirkulujúcim skoro po celom obvode pozemku.

	Nečrtala sa mu tam žiadna prekážka. Vlastne žiaden problém, ak sa na danom území nič nové nepristavalo.

	Ešte raz sa zadíval na sympatickú ženu.

	Nebola pekná iba obyčajným fyzickým spôsobom. Čosi z nej vyžarovalo. Ten smútok a žiaľ, popretkávaný intelektom. Alebo chvíľkami dlho hľadaného šťastia… Taký kokteil emócií z jej podobizne cítil. Pripadala mu atraktívna. A taká mu pripadala máloktorá žena. Zrazu ním trhlo.

	Čo ho už šiali zrak?

	Z ničoho nič sa mu na maličký moment zamarilo, že na fotke sa objavila tvár jeho sestry! Nahradila podobizeň tej ženy. Ako duch odnikiaľ…

	Len tak prebleskla, akoby práve preletel autom okolo jej obrovskej fotky na billboarde.

	pravda bola taká, že si boli trochu podobné, ale prečo práve jeho sestra? Veď na ňu nemyslel roky. Ani sa s ňou nikde nestretol, ani o nej nepočul… Bývala kdesi za Martinom, našla si mladšieho a mala s ním dve deti. To počul naposledy, možno ich už má aj zo desať.

	Viac o nej nevedel. A ani nechcel.

	Ktovie, či mu to myseľ a svedomie nerobia naschvál?

	Aby začal nad svojou „skoro mŕtvou” rodinou aspoň miestami uvažovať, Šikovne mu pripomenula sestru… ale on sa radšej rozhodol, že si okamžite naleje.

	Potreboval si prečistiť závity.

	A teraz fakt, že na poriadok.

	Pobral sa k sekretáru a vytiahol fľašu bieleho rumu z Kolumbie. Kúpil ho na objednávku a dal zaň celkom slušný balík. Otváral si ho iba pri špeciálnych príležitostiach.

	A táto bola rozhodne jednou z nich.

	Dnes by sa mala ozvať tá neúprimná štetka, čo ponúkala spoločníčky. Veď mu sľúbili Deni! Jeho novinku! Ako sa to vlastne pri telefonáte dohodli? Chcel štetku, ktorá sa podobala na Kukučku, a tá trasorítka v telefóne mu ju odmietala dať.

	Vraj mala Deni zákazníka a neskôr sa dohovorili práve na dnešok. Či nie? To je jedno! Ale kto sa mal komu ozvať?

	Ona jemu! Určite áno!

	Aj keby tomu tak nebolo, on jej istotne prvý nezavolá!

	Na to bola príliš malou rybou, aj keď si o sebe pravdepodobne myslela inšie.

	Bože na nebi, dnes fakt potreboval ženskú! Nikam sa mu nechcelo, dokonca aj smelý plán, ožrať sa ako vyslúžilý biskup, sa mu už zrazu bridil. Asi preto mu myseľ posadla Deni. Jeho náhradná Kukučka! Ktovie, či po klasickej Kukučke niekto vôbec pátra?

	Hlavne, že vôbec netušia, že uňho bola!

	Už mu skoro vypadlo, ako ju zahlušil a hodil do tmavomodrej vody v priehrade.

	Tých vrážd bolo zrazu príliš. Sypali sa navôkol neho a obaľovali jeho takmer statický svet ako nahnité jesenné lístie.

	Najhoršie na všetkom bolo, že to mal v hlave občas trochu pomotané. Akoby sa nedokázal naplno sústrediť. Akoby nejaké tajomné sily z iných dimenzií občas Presiakli priamo k nemu. Konkrétne do jeho uvažovania, do jeho lokálneho teritória, v ktorom ho dokázali ovplyvniť. Nechápal to.

	Nikdy sa mu nič podobné nestávalo.

	Ale teraz čoraz častejšie. Možno aj ten policajt so psom! Dostali sa mu na kobylku, pretože je slabý. Neopatrný a celkovo nerozumný! Už nie je tým čím býval!

	Odpil si z bieleho rumu a nechal jeho unikátnu chuť, nech mu pozvoľne obalí celú ústnu dutinu. Stával sa slabším. Naozaj to tak bolo. A netušil, ako to dokáže zastaviť.

	Po polhodinke sústavného pitia sa už cítil slušne natrieskaný. Všetko sa mu hmýrilo, zahmlievalo a zasa zaostrovalo, akoby si nastavoval nový ďalekohľad. V ušiach mu hučal neviditeľný vodopád a ostatné zvuky sa zdali nereálne, čudesné a ďaleké.

	Začínali mu klipkať viečka. Len trošku, no bol to prvotný náznak toho, že už má dosť. Nechcel zaspať.

	Nie! Dnes predsa oslavuje!

	Ale sám!

	Prečo tá krava nezavolala? Tak prečo? Rozhodol sa, že sa napokon poníži, či dokonca zníži na jej úroveň, a že tej arogantnej šľapke zavolá prvý a vypýta si náhradnú Kukučku. Deni!

	Už-už sa naťahoval za telefónom, keď ktosi znenazdajky zaklopal na dvere.

	Démon okamžite otočil hlavu a jeho ruka zostáva visieť vo vzduchu – ako kobra číhajúca na nič netušiaceho hlodavca. Opilecký výraz z jeho tváre okamžite zmizol, oči zvážneli a tvár nadobudla bledý odtieň. Akoby v momente vytriezvel.

	Klepot sa ozval opäť. Intenzívny a krátky.

	Potichučky sa postavil, po špičkách prešiel k dverám, pričom ostal stáť bokom a iba hlavu načiahol k priezoru.

	Nikto tam nestál.

	No na rohožke zbadal veľkú žltú obálku. Ešte chvíľku počkal, prudko otvoril a obálku okamžite hodil dnu, pričom hneď rázne zatvoril a zamkol.

	Pozrel znovu cez priezor. Ani mu len nenapadlo použiť kameru, ktorú mal schovanú vonku v kvetináči. Nevadí.

	Nikde žiaden pohyb či záchvev tieňa.

	Ešte sa pár sekúnd pozeral, potom zobral obálku, vyložil ju na stôl v kuchyni a chvatné otvoril. Na vrchu nebolo nič napísané. Absolútne nič.

	Z papiera mu do nosa vrážala iba aróma novosti.

	Určite bola kúpená len nedávno.

	Vnútri naňho vybafol papierik, na ktorom bolo čosi napísané na počítači, a vedľa neho ďalšia menšia obálka. Prezrel si papierik.

	„Dobrá práca! Aby si nepovedal, že mlátim prázdnu slamu, tu je na začiatok. Žiadny podpis, nič iné. Ale vedel, že je to Grék.

	V menšej obálke sa zaskveli eurá. Keď ich zrátal, uznanlivo pohol spodnou perou. Okolo sedemtisíc chechtáčov. Len tak pohodiť popod dvere. Ach jaj‘ Slušná odmena. Slušná robota.

	Zatriasla ním však spokojnosť. Ak tým chcel Grék dosiahnuť to, aby sa snažil ešte viac, azda sa mu to aj podarí. Rozhodol sa, že za ďalším objektom sa vydá už zajtra. A možno aj skoro ráno. Kam to mal vlastne ísť?

	Alkohol mu dodával bujarú náladu a v žilách mu odrazu kolovala rozšafná mladícka krv. Á, už sa rozpamätal.

	Kamsi na Bôrik. Ten krásny dom, ku ktorému nedokázal nikdy nikoho priradiť. Akoby sa staval úplne sám. Bez ľudí, bez strojov. Alebo sa jedného slnečného dňa iba tak zjavil. Vyrástol! Kochajte sa, ľudia!

	Démon sa otupene primračil.

	Vzal telefón a vytočil svoju eskort službu. „Áno?” ozval sa na druhej strane prísny mužský hlas.

	Démon ostal na moment zaskočený a mlčal, no napokon prehovoril.

	„Kde je tá ženská, čo sa ozývala predtým?” zrazu mu chýbala.

	„Aká ženská?”

	„No aká? Bordelmama, nie?” Démon sa opito zarehlil.

	„Ak ste sa pokúšali o vtip, nevyšiel. Majte sa!” Chlap na druhom konci linky nemal chuť na žarty. Asi majiteľ alebo pasák. Alebo niekto z väčšinových akcionárov?

	„Tak mi dajte rovno Deni. Tú peknú kurvičku!” zahulákal Démon a zasa sa zasmial.

	„Tú si hľadajte vo svojej rodine!” odsekol mu muž tvrdo a okamžite zavesil.

	Démon skoro vypľul všetok rum na svoje koleno.

	Práve pred momentom si totiž zasa logol.

	Čo to malo znamenať? Čo je to za debila!

	To mu tam nič neukazuje? S kým volá? Že má akurátne na linke zakazníka mesiaca? Aj keď trochu podnapitého, ale veď to je ono! V takom stave k nim musí volať minimálne polovica nadržancov. Bol si tým istý.

	Ako inak by to dokázali? Zavolať?

	Zasa sa uškeril.

	Mal dobrú náladu. Zatiaľ všetko klapalo, len tento nímand mu akurátne žral nervy. Debilko!

	Možno si ale zmýlil číslo? Rýchlo kukol do pamäte hovorov a poriadne skontroloval všetky číslice. Nič. Bolo to presne to isté číslo, aké volával inokedy. Tak Prečo sa k nemu správal ako k sopľavému decku? A kde je tá stará striga?

	Démon si zasa logol.

	Asi dnes Deni nedostane. Už tam viackrát telefonovať nemienil. Skončil s nimi! Nájde si profesionálnejších ľudí. Aj tak už je Kukučka vyradená z portfólia, debili! Ani netušili, o čo prišli.

	A možno ju ešte hľadajú.

	Opäť sa tlmene zasmial.

	Asi ju napokon vyradil on?

	Svojím spôsobom áno.

	Dopil fľašu na pár hltov a uvedomil si, že to už trochu prehnal. O malý okamžik zbadal, ako obývacia stena naberá na rozmeroch, vlní sa ako tlsté telo bežiacej ženskej, opäť sa sťahuje a mení farbu.

	Áno! Presne tak! Chameleónsky zmenila farbu z oregonskej slivky na nejaký hnedastý odtieň konského trusu. Či?

	Nepáčila sa mu. Ani trochu…

	Zahučalo mu v hlave.

	Najprv mierne, no neskôr akoby mu čelo rozrazil nákladný vlak. Zatmelo sa mu pred očami, ešte videl nejasné kontúry všetkého naokolo, avšak pomaličky to mizlo a rozpúšťalo sa v pudingovej tme.

	Démon si oprel hlavu o plece, hneď na to ju vyvrátil dozadu, akoby ho chytila nečakaná mŕtvica, a s pootvorenými ústami odkväcol. Prebral sa až okolo tretej nadránom.

	Ani netušil prečo, no mal strašne vyschnuté v ústach a krk ho bolel takým spôsobom, že ak by ním rýchlejšie trhol, akiste sa zlomí ako vyschnutý kmeň.

	Fľaša rumu ležala na zemi. Našťastie dopitá. Teda, našťastie… svojím spôsobom. Nemusel čistiť koberec.

	No hlava mu išla prasknúť.

	Jeho telo si akiste pýtalo vodu. A to urgentné. Preto ho prinútilo zobudiť sa práve v túto skorú hodinu.

	Rýchlo sa postavil a v hlave mu zabzučal fiktívny nasrdený sršeň. Zvraštil čelo a vydal bolestivý ston.

	Prehnal to. Zasa to, krucinál, prehnal!

	Prešiel do kúpeľne, opláchol si tvár a poriadne sa napil. Potom sa napil ešte raz.

	A ešte jedenkrát. Až kým ho nepremkol pocit, že sa mu úplne roztvorí brucho.

	Následne sa otočil a hlava sa mu znovu zakrútila.

	Sakra, mal by ísť na vzduch. Ale nie na balkón.

	Kdesi sa prejsť. Len tak, po okolí.

	Počkať… a čo keby šiel rovno na vec? Dôjsť si pre ďalší cieľ?

	Jednoznačne dobrý nápad! Ešte bol síce pripitý, ale šoférovať auto zopár metrov predsa zvládne. Aj s troma promile. Mal už skúsenosti.

	Šiel by aj bez neho, no potreboval ho. Kvôli nástrojom…

	Dúfal, že sa mu zadarí tak, ako to bolo doposiaľ.

	Veď má všetky predpoklady.

	Aby povýšil zabíjanie na novopečený umelecký smer!

	Nikdy neholdoval liekom, dokonca ani tým proti bolesti, no teraz si do úst hodil až dve pilule. Hoc aj na alkohol.

	Radšej sa vždy vystrábil na prírodnej báze, avšak niekedy to inak, než cestou chémie nešlo. Démon sa ešte raz poriadne nalogal vody, potom vliezol do chladničky a pozrel si, čo jeho najstudenší priestor v byte ponúka… Kusisko chladnej šunky.

	premohol ho obrovský hlad.

	Šunka sa mu teraz zdala ako medikament, ako najúčinnejšie antibiotikum na jeho ubolené vnútro.

	Žalúdok si pýtal jesť. Bol rozvášnený a rozdráždený, akoby v ňom brechalo hladné psisko.

	Okamžite si zo šunky poriadne odrezal a zhltol k nej aj rožok. Bol ešte mäkký, no doma ho mohol mať už aj zo dva dni.

	Nevadilo mu to.

	Inak sa stravoval vyvážene a poväčšine zdravo. Ale len čo si vypil, všetky zásady odleteli štýlom kŕdľa vrabcov. Patril k takzvaným alkoholickým pažravcom. Niekto sa správa úplne opačne.

	Keď si vypije, bolí ho žalúdok a vôbec nemá chuť čosi konzumovať.

	No on bol úplným protipólom. Vo chvíľach, keď mu v krvi bujnelo pár promile, by zhltol aj nasolený vandeľ.

	Dojedol, prsty si utrel do papierovej utierky a opäť sa riadne napil.

	Úplne vyschol. Ten svinský alkohol ho dehydroval precíznejšie, ako keby strávil dva dni uprostred púšte.

	Obliekol sa do čistého a vybehol von.

	Obloha sa jagala od veľkého množstva hviezd. Vyzeralo byť úplne jasno. Vzduch bol preto chladný a dosť svieži, no to mu teraz vyhovovalo. S radosťou sa nadýchol a dokonca aj neprirodzene usmial.

	Parádny čas na ďalšiu rýchlu a čistú akciu!

	Nasadol do auta, naštartoval a vyrazil.

	Dom, ktorý bol teraz v stredobode jeho záujmu, sa nachádzal len dve ulice poniže, takže sa tam dostane za pár minút.

	Ak sa čosi nestane. Ak náhodou nenabúra.

	Hoci mal pred očami trochu nejasno, veril si, aj keď by ešte stopercentne nafúkal nejaké to promile.

	No páni policajti teraz spia. Vybehnú len vtedy, keď je pekné počasie. A cez deň. Ako osy… Len ten jeho policajt a pes asi nespia nikdy. Krysy!

	Keď si na nich spomenul, zachmúril sa a úplne stratil náladu.

	No to sa už nachádzal v tesnej blízkosti vytipovaného domu, takže sa všetkými zmyslami zameral práve naň.

	Auto odstavil asi štyri pozemky nižšie a ihneď vypol svetlá.

	Po chodníku sa akurát tackal podgurážený chodec, prepletal z jednej nohy na druhú a čosi vehementne vysvetľoval. Démonovi napadlo, či tam niekoho vidí, alebo sa snaží dávať rozumy len sám sebe.

	Pretmolil sa okolo neho a o chvíľku zašiel za najbližší roh.

	Ulice ostali opäť prázdne. A nemilosrdne otvorené.

	Démon vyšiel z auta a divo zazíval. Len čo sa postavil, treskúca bolesť v jeho hlave sa zintenzívnila.

	Jazyk sa mu opäť prilepil na podnebie a on si musel šťavnato vynadať. To nemohol so sebou vziať aspoň litrovú fľašku s vodou?

	Mohol.

	Ale to by musel byť o dosť triezvejší. Prečo vlastne toľko chľastal? Ani len sám netušil a nechcelo sa mu na to hľadať odpovede. Momentálne na to nemal mozog.

	No čo už, teraz s tým nič nenarobí. Musí vydržať. Táto ulica bola husto obývaná, takže musel byť obzvlášť opatrný a správať sa ako hladná myš v špajzi.

	Veď inak to ani v úmysle nemal.

	Pomaličky sa priplichtil k svojmu vytúženému domisku a obišiel ho z druhej strany.

	Zasa sa mu zdalo, že vidí v diaľke rýchlo kráčajúceho chodca.

	No po chvíli zazerania zistil, že to bol akiste iba odraz konšpiratívnych myšlienok jeho vybičovaného uvažovania.

	Nikto tadiaľ nešiel.

	Na tejto ulici bola však hustá premávka a koridor ľudí väčší. S tým musel už vopred počítať. Slúžila ako akási spojnica medzi mestom a sídliskom Solinky. Najmä pre chodcov.. Prešiel až k zadnej strane domu, ktorá susedila s veľmi blízkym dvorom ďalšieho solventného obyvateľa štvrte. Medzi ich pozemkami rástli jablone. Tam sa mohol pohodlne skryť.

	Tak aj napokon urobil.

	Zaliezol za prvý kmeň a húšť ho úplne obalila. Vyštveral sa na nižší murovaný plot, skočil dole a čupol si.

	Psa tu nemali. To vedel isto, pretože ho pri prechádzkach nikdy nevidel.

	Žil tu aj muž, no zabiť mal len jeho ženu.

	Magdalénu Lašovú.

	V tej náhlosti si však čosi uvedomil. Vzal si len príručnú tašku a všetko ostatné nechal v aute! To nie!

	Mal by sa vrátiť a vziať všetko. Rukavice aj kuklu už mal navlečené. Keďže sa ocitol na rušnom mieste, bola kukla úplne nevyhnutná. Dával si ju však len vtedy, keď to uznal za vhodné.

	Páchla starinou, hoc ju niekoľkokrát vypral, a bolo v nej až zadúšajúce teplo. Neznášal ju, hoc si zaobstaral naozajstnú profesionálnu kvalitu za nekresťanské peniaze.

	No i tak.

	Obmedzovala ho. A preto obmedzoval aj on ju.

	Nemusí sa teraz predsa hneď vrátiť!

	Kerynejská laň!

	Dá sa to uskutočniť aj s praobyčajnou dávkou improvizácie. Len to musí nejako skúsiť!

	Keďže už bol na druhej strane plota, vracať sa mu nechcelo. Absolútne nie. Akoby prekročil hranicu, za ktorou už niet cesty späť. Dostal sa sem, do tieňa tují a okrasných kriakov, kde bol práve ukrytý a okolo jeho hlavy nervózne bzučal nočný hmyz.

	Musí ísť rovno na vec.

	Spravil krok a zastal.

	Čosi začul.

	Iba jemný, skoro nepostrehnuteľný šelest, avšak nestačil zachytiť, z ktorej strany prichádza.

	Ak to bude zasa nejaké mača, dostanem mŕtvicu!

	Vtom schytal do zátylku brutálne silný úder, ktorý ho okamžite skolil k zemi a pohybovo paralyzoval. Zahučalo mu za lebkou, doslova cítil ako mozog vnútri narážal do lebečnej klenby, bolesť mu okamžite zaplavila celý zátylok a vedel, že okrem nej ho určite zaplavuje aj čerstvo vytečená krv. Pred očami mal zrazu tmu.

	Úplnú temnotu, ktorá ho nenormálne vystrašila. Na nose a lícach zacítil steblá trávy, no len veľmi slabo.

	Držal sa zubami-nechtami na krajíčku priepasti, v ktorej ho už čakalo úplné bezvedomie. Ako tak vydržal. Chrčal a sťažka dýchal.

	Bolesť ho ničila. Ubíjala.

	„Čo tu, kurva, chceš?” počul z obrovskej výšky, akoby k nemu práve prehovorila obrovská Godzila. „Pýtam sa ťa, čo tu, kurva, chceš?” zopakovala nástojčivejšie a jej slová mu svojou britkosťou krájali myseľ.

	Čosi zabľabotal. Chcel mu odpovedať rovnakým tónom, chcel ho nejako odpálkovať, no z úst mu vyšli iba podivné pazvuky, pripomínajúce dieťa, ktoré sa učí prvé slabiky.

	„Čo šušleš? Čo šušleš?” veľká noha mu pristála na chrbte a pritlačila ho k zemi. Ten chlap mal silu.

	To musel uznať.

	Akiste bol veľký, možno aj adekvátne silný. Do hlavy ho musel trafiť niečím dreveným alebo jednoducho tvrdým, no na takýto úder musel mať na rukách aj nejaké tie svaly.

	Zmysly sa mu začali pomaličky vracať. Godzila pritlačila a jemu zaprastalo v chrbtici. Hrudník mu začalo tlačiť o zem a už o sekundu sa mu dýchalo opäť horšie.

	„Normálne mi povedz, čo si chcel ukradnúť?” spýtal sa ho už pokojnejšie a čímsi tupým (akiste svojou zbraňou) systematicky klepkal o zem.

	Tvoju ženu, ty jelito!

	Už videl aj počul celkom slušne.

	Škoda, že predtým chľastal. Ak by sa neopil, takáto vec sa mu nestane.

	Neprekvapil by ho a nezbavil skoro polovičky hlavy. Aspoň mu to tak prišlo.

	Musí prestať nasávať. Nerobí mu to dobre, a to po všetkých stránkach.

	Preglgol a zistil, že bolesť v zátylku už prechádza do znesiteľnej. Bolo mu lepšie a lepšie, jeho organizmus sa dokázal vrátiť do predošlej polohy celkom rýchlo.

	„Chcel si mi ukradnúť diamanty? Zlato? Auto? Prezraď, ty blbeček!” tlačila mu Godzila nohou na chrbát takou silou, až si pomyslel, že mu o maličký moment vytlačí hrudný kôš z tela.

	„Nie!” dostal zo seba a napol svaly na rukách.

	„Takže blbeček nám aj rozpráva? A čo teda? Čo ťa ku mne priviedlo?” zahundral obyvateľ domu vyzývavo.

	„Chcel som ti zabiť ženskú!” úplne pokojne prezradil Démon.

	„Čo… čo… čože?” Godzila začala udivene habkať.

	A na to práve Démon čakal. Prekvapil ho. A on prekvapoval rád.

	Prudko sa otočil, nedbal pritom na neúprosnú bolesť, ktorá mu okamžite rozhrýzla celú hlavu, podkopol vystrčenú nohu svojho protivníka, zhodil ho na zem a vzal dosku, ktorou ho akiste predtým trafil.

	Všimol si, že na druhom konci trčí z dreva hrubý a ostrý klinec. Ešteže ho ten debil nepoužil…

	Okamžite ho nasmeroval, zahnal sa a z celej sily ho zapichol do ľavého oka prekvapeného ozrutného chlapa.

	Vošiel doňho ľahko, akoby tam ani nebolo. Akoby vkĺzol do prázdneho priestoru. To by malo stačiť.

	Klinec bol dostatočne dlhý.

	Mal by sa predrať až k mozgu.

	Chlap krátko zreval, no nie tak nahlas, aby niekoho zobudil alebo, nedajbože, postavil na nohy celú ulicu.

	Ten výkrik, utopený v smrteľnej agónii, znel ako zaskučanie chorej mačky ci brechot menšieho psa. Bol síce mätúci, ale dal sa zaradiť medzi bežné zvuky nočného mesta.

	Chlap spadol na zem a držal dosku takým spôsobom, akoby sa nedala vybrať, akoby bola k jeho hlave priskrutkovaná, pritom by klinec dokázal dostať z oka celkom poľahky. Muž však ostal v šoku. Poškodený…

	A koniec klinca sa predral do mozgu, takže musel znehodnotiť nejaké dôležité nervové centrum.

	Umieral.

	Z ničoho nie sa začal triasť, klepotal nohami aj rukami, ktorými stále kŕčovito zvieral kus dreva. Hruď sa mu zhlboka nadvihovala, ešte raz sa divoko zatrepotal, zachrčal a napokon ostal ležať. Godzila práve prehrala svoj finálny súboj.

	Ale bol to obstojný protivník.

	Démon ešte raz kopol, teraz už do nebohého chlapa, a zavrčal:

	„Prišiel som si po tvoju ženskú, ty smrad! Keby si sa choval slušne, mohol si žiť. Tvoj problém,” mykol benevolentne plecami.

	Nechal chlapa chlapom a začal sa prikrádať k hlavným dverám domu. Všade naokolo vyčnievali naukladané skalky, rôzni sadroví trpaslíci, miniatúrne drevené studne, vodné mlyny… a taktiež tu cirkuloval umelo vybudovaný vodný tok. Malá riečka uprostred mestského dvora.

	Páčilo sa mu tu.

	Majitelia sa očividne starali. Hlava ho už tak nebolela a cítil sa tu pokojne, dokonca už aj vyrovnane. Ak by natrafil na nejakú príjemnú lavičku, možno by si na chvíľku posedel a pomeditoval nad zmyslom celej svojej existencie.

	Taká tu však nebola.

	Prešiel kúsok ďalej, prikrčil sa a čakal. Poobzeral sa na všetky strany. Ulica aj okolité domy ostávali tiché a zhasnuté. Na dvore sa žiadne zviera neobšmietalo.

	Dokonca si teraz všimol, že hlavné dvere sú mierne pootvorené. Akiste si šla Godzila pofajčiť, alebo len tak prevetrať hlavu, a všimla si ho. Takže za sebou nezabuchla.

	Ďalší plusový bod.

	* * *

	Pokročil ešte dobrý kúsok smerom k dverám a zhlboka sa nadýchol. Teplý závan nočného vetra mu z ničoho nič pošteklil napnutú pokožku na sluchoch a na krku mu napučili pásy zimomriavok. Akoby ho pohladila rozšafná žena.

	Možno mu nejaký skrytý bôžik smrti dáva najavo sympatie.

	Démon sa usmial.

	V poslednej dobe sa vyškieral dosť často, uvedomil si.

	Asi preto, že aj napriek komplikáciám zatiaľ všetko klape, ako má.

	Hlava mu síce stále brnela a občas v nej vytryskla vlna treskúcej bolesti, no keď si nahmatal inkriminované miesto, zistil, že už nekrváca. Dokonca si bol istý, že žiadne kvapky jeho krvi nespadli na zem alebo kdesi do trávy.

	Vražednú dosku, ktorou bol skoro sám zneškodnený, musí odstrániť. Mohli na nej ostať jeho vlasy, kúsky kože a krv. To si, samozrejme, uvedomoval.

	Teraz sa však musel sústrediť hlavne na úlohu, ktorú dostal, a ktorú chcel Zrealizovať podľa vlastného plánu.

	
Prišiel sem s preveseným príručným vakom, v ktorom mal len niečo z potrebných nástrojov. Všetko ostatné zostalo v aute, ale napokon, nič iné ani Potrebovať nebude, v to pevne dúfal.

	Vkĺzol dnu a do nosa mu vrazil zatuchnutý vzduch, ktorý obsahoval akúsi nedefinovateľnú arómu. Najbližšie mala ku škoricovej. Ale vyvetrané tu nebolo.

	Vzhľadom na to, aký bol domček zvonku pekný a úhľadný, dnu to rozvoniavalo ako v preplnenom domove dôchodcov…

	Ak nerátal ten závan škorice.

	Snažil sa našľapovať opatrne a komicky pritom krčil lopatky, takisto nos a obočie.

	Nesmie nič zavŕzgať! Ani nič zašuchotať! Ďalší súboj už nechcel a vôbec nepotreboval.

	Aj tak môže byť rád, že ho napokon nezačula. Alebo? Čo ak naňho kdesi prikrčené čaká?

	Deti nemajú, to dostal v inštrukciách, a aj si to vopred overil. Tých sa teda báť nemusel. No jej áno. ‚^Magdalény tyčovej určite!

	Vybehol na schody, ktoré boli našťastie potiahnuté mäkkým kobercom, pričom sa opatrne pridŕžal zábradlia.

	O chvíľku ju uvidí! O malý moment spozná cieľ a vykoná, čo je potrebné. Ak teda spí…

	Dostal sa na akési miniatúrne medziposchodie. Rovno oproti nemu stál stolček a dve ratanové stoličky. Na nich jednoduchá váza a červený obrus. Cez priehľadné strešné okno zbadal oblak, ktorý práve pohltil stádo jagajúcich sa hviezd.

	Strecha bola šikmá a momentálne sa nachádzal v podkrovnej časti, takže sa priestor nad jeho hlavou rovnomerne zužoval.

	Prikrčil sa a zabočil do izby napravo.

	Dvere boli zavreté, no nie celkom. Zbadal štrbinku, ktorá naznačovala, že nie sú úplne pribuchnuté. Mal šťastie.

	Skúsil ich jemne potlačiť, avšak hnevlivo zavržďali.

	Zdúpnel.

	Vyčkal, či sa niekto neprebudí.

	Nič sa však nedialo. Potlačil opäť, no opatrnejšie.

	Tentoraz sa už dvere otvorili tichšie, bez ostrejšieho zvuku.

	Pozeral cez škáru, ktorá mohla mať priemer okolo piatich centimetrov. V izbe vládla tma, ale jeho oči si začali po ubiehajúcich sekundách zvykať. Zbadal obrysy postele a nejakého stolíka.

	Vtom si všimol postavu ženy s dlhými vlasmi.

	Spala.

	Objímala vankúš, akoby to bol hebký maznavý psík, a zdalo sa mu, že sa pritom usmieva. Už videl celkom dobre.

	Rozoznal aj kontúry jej tváre. Áno, bola to ona, jeho ďalšia, nič netušiaca, obeť… Pôvabná a možno aj nebezpečná. Magdaléna Lašová. Zhlboka nadychovala a zasa vydychovala zatuchnutý vzduch.

	Sálalo tu príšerné teplo, ktoré ho vyvádzalo z koncentrácie.

	Vstúpil dnu a otvoril skoro dokorán. Hneď za ním sa do izby vovalil kúdoľ čerstvého vzduchu.

	Žena si čosi povzdychla zo spánku. No spala ďalej. Démon vzal vak a vytiahol z neho kovový šíp, zakončený ostrým titánovým hrotom. Bol vyrobený na objednávku a nachystal si ho už vopred.

	Skúsil ho bruškom palca a pocítil, ako mu poľahky vniká pod napnutú kožu. Bolesť akoby ho prebrala z lepkavého tepla.

	Pristúpil ešte bližšie k okraju postele.

	Pozeral sa na ňu.

	Bola odokrytá, vlhké prsia sa jej rytmicky nadvihovali a nohy mala pokrčené, no ako sa na slušne oddychujúcu dámu patrí, v kolenách pevne spojené.

	Odetá bola iba v priesvitnej nočnej košeli. Vyzeralo to tak, že sa o svoj výzor, a hlavne telo, stará. U bohatých paničiek bežná záležitosť.

	Démon si čupol a nasával atypickú vôňu.

	Každý človek, a hlavne žena, má svoju osobitú arómu. Lašová voňala levanduľou a cesnakom. Zvláštna, ale svojím spôsobom príťažlivá zmes. Aspoň teraz… preňho…

	Ktovie, čo si dala dobrého k večeri? Možno cesnakový dressing s čerstvo natrhaným poľným šalátom. A teraz preráža cez všetky póry… Ten by si dal aj on.

	Takto, zblízka, mohla mať okolo 36 rokov. Viac by jej určite nehádal.

	Svoj vek síce mala v zložke, ktorú obdržal, no nejako mu to zasa vypadlo. Fakt by nemal toľko chľastať!

	Toto sa mu predsa prv nestávalo.

	O vytýčenom objekte vedel vždy všetko a nikdy na to nezabúdal! Možno viac než samotná obeť! Žena sa znenazdajky prevrátila.

	Urobila tak veľmi rýchlo a rukou pritom zavadila o svoje čelo.

	Vyľakane pridržal šíp blízko jej hrdla a ani nežmurkol.

	Napäto dýchal a čakal, či sa tentoraz skutočne neprebudí. No asi spala veľmi tvrdo. Stres z neho razom opadol.

	Mohol sa teda prichystať.

	Nemal premyslené nič extra. Jednoducho to musí vyzerať ako vražda na nejaký grécky spôsob. Niečo, čo naplní toho debilného Gréka pýchou. Čosi už vymyslí.

	Priblížil sa ešte o kúsok bližšie a nasal vôňu ženiných vlasov. Voňali inak než ostatok tela. Akoby z nich cítil kadidlo, tabak a nejakú rajčinovú polievku.

	Skutočne mu to tak prišlo.

	Odokryl jej celé nohy a popritom sa neustále díval do príťažlivej tváre.

	Robil to len preto, lebo teraz pocíti na koži nad členkami studenší vzduch a môže sa prebudiť. No nezobudila sa.

	Už musel konať rýchlo. Pridržať špičky a prebodnúť obe nohy tesne nad chodidlom.

	Takže začal…

	Zvieral obe nohy dosť pevne, náhle ich zodvihol, zovrel prsty, aby ich udržal vo vodorovnej a hlavne nehybne uchytenej polohe.

	Žena zareagovala na silný stisk, otvorila ospalé a karpinami vyplnené oči, nechápavo žmurkajúc na všetky strany.

	„Čo… čo to robíš? Čo…?”

	Nechcel ju prerušovať, znela tak náramne príťažlivo a sexi vyplašené, no musel myslieť hlavne na účel návštevy.

	Zahnal sa a jedným silným šmahom jej zapichol titánový hrot šípu tesne nad členok, pričom vyšiel na druhej strane, možno len pol centimetra vyššie. Tentoraz však až z druhej nohy.

	Akoby prešpikoval kus kotlety grilovacou ihlicou.

	Hrot bol skutočne ostrý.

	Z rán sa začala rinúť krv, ozdobila nohy tenkou červenou stuhou a Lašová zaziapala od návalu prenikavej bolesti.

	Najprv jej inštinktívne zapchal ústa, no uvedomil si, že tu, v zavretej izbe, na druhom poschodí domu s nadštandardne hrubými stenami, ju určite nebude nik nepovolaný počuť.

	Znovu jej odokryl pery a nechal, nech sa dodatočne vykričí.

	A Lašová sa dvakrát ponúkať nenechala. Vrieskala, jačala, hulákala, gamby aj ušné lalôčiky sa jej triasli, líca nadobúdali čerešňový odtieň a oči vymaľovala priezračnosť čerstvo zrodenej hrôzy. Pozeral sa na ňu.

	Najprv posmešne, neskôr s opatrným záujmom. Muselo ju to bolieť, no vôbec sa nenamáhala s ním aspoň trochu bojovať.

	Iba vrieskala, inak ležala ako také bezbranné jahniatko.

	To ho popudilo. Nemal rád tie typy, ktoré sa tesne pred smrťou nepokúsia aspoň o jeden záchranný manéver, o posledný pokus dostať sa nejako zo šlamastiky.

	“Bezbranné teliatko…

	Vybral z vaku ďalší šíp, zahnal sa a prerazil vrieskajúcej žene stred hrdla.

	Akoby necítil žiaden odpor. Taký bol ten vražedný nástroj ostrý.

	Lašová sa inštinktívne chytila za bod, kde ju zasiahol, chrčala a z nosa jej povyskakovali červené bublinky, ktoré na vzduchu rýchlo popraskali.

	Dusila sa, to bolo zjavné, no hlavu položila opäť na posteľ, takže ju už nevidel a ani nemal záujem sa na ňu pozerať.

	Zrazu sa stala príliš tuctovou. Fádnou. Počkal, kým sa prestane trepa1 a pošúchal si spánky. Cítil sa unavene. Keď sa neskôr vráti domov, pospí si.

	Potrebuje to.

	Nakoniec ustala, jej metajúce sa nohy ostali nehybne ležať a neustále roztvorené ústa s nabehnutým jazykom sa aspoň o pár milimetrov privreli.

	Inak by ich nechala otvorené dokorán. A možno ich tak rigor mortis aj nakoniec zapečatí.

	V tvári mala už voskovo-biely nádych. Pripomínala mu nejakú figurínu z domu hrôzy, ktorý kedysi len tak z nudy navštívil vo Viedni.

	No Lašová vyzerala ešte menej živo, ako tie dokonalo umelé postavy tam.

	Šípy nechá v nej.

	Pôsobili bizarne a nebezpečne, Grékovi sa to bude pozdávať.

	Krv už zalievala drahú drevenú podlahu a pomaličky sa blížila k jeho topánkam. Potreboval ju na nápis.

	Rozhodol sa, že ženu uloží ako cválajúcu antilopu, ktorú práve zasiahol bodec pytliaka, na čo umiera v akomsi polokŕči.

	Niečo na spôsob báje s posvätnou laňou. Hodí ju doprostred postele, do bielej periny, s hlavou vyvrátenou hore, akoby hľadala Boha a jeho rýchlu spásu.

	No tá neprišla. Nemohla. Tu zaskakoval Boha on!

	Ten nápad sa mu páčil.

	* * *

	Niekedy vymyslel za chodu lepšie a umelecky zdatnejšie veci, ako keď si všetko puntičkársky pripravoval.

	Starostlivo ju podobral a zacítil, že je stále teplá. No život z nej rýchlo vyprchá, o to sa nebál. Teplo odíde, príde iba vlhký chlad a typický posmrtný pach beznádeje.

	Poznal to. Až veľmi dobre.

	Položil ju správne na posteľ a ponaprával perinu pod ňou.

	Začala sa ešte viac farbiť na červeno. Vytvárala abstraktné obrazce, pripomínajúce rozstrapkané dažďové mraky pred krvavým obzorom. Ponaprával ju, ako si predtým zaumienil, a následne namočil do krvi svoj ukazovák, úkryty v rukavici.

	Napísal na stenu ďalšie písmenko gréckej abecedy.

	Gamma.

	Jeho tretia obeť.

	Bolo ich už dosť, kopili sa, no i tak mal stále pocit, že je pomalý a akosi prešľapuje na mieste. A ešte k tomu musel dnes zabiť aj toho muža. Tým sa všetko trošku Zauzlí, avšak veril, že nie veľmi. Polícia bola vo viacerých aspektoch bezradnejšia než hociktorý novinár. Tých sa bál viac. Ak by sa niektorý z tých darebákov hocijakého prípadu chytil, mohol by čosi vysnoriť. Ale fakt len mohol.

	Percentuálna šanca bola chabá.

	Ešte musí odpratať tú dosku.

	Takže mu ostáva iba deväť mŕtvol? Ani nie veľa, no zasa nie málo.

	Cítil sa akosi vyčerpané. Ale len na moment, kým sa opäť nezadíval na svoje dielo skazy. Hneď ho vyplnilo zadosťučinenie a akási „mačoidná” pýcha.

	Na svoj výtvor, na ženu, ktorá kvôli jeho precíznej práci a umeniu dodýchala a teraz letí niekam, kde sa kopia opotrebované duše.

	A to všetko len kvôli nemu!

	Stal sa jej osobným katom! Osudovým pastierom a navigátorom ďalšej cesty! Pozeral na grécke písmeno, ktoré napísal blízko nástenného televízora a chvíľku hľadel na kvapky krvi, stekajúce z neho nadol, až mu to pripomenulo kornút plný topiacej sa malinovej zmrzliny.

	Ďalší odkaz, ktorý možno polícia nepochopí.

	Tie tupé lebene!

	Ale Grékova opozícia určite áno!

	Možno sa už dovtípili ďalší sled mŕtvych a do budúcna sa pripravia.

	Bude to mať o to ťažšie, ale aj tak sa tešil. Nebavili ho akcie, kde šlo všetko ako po masle, nič sa nevzpriečilo, nerozbilo, aspoň štipku nedobabralo…

	Nebýval v nich život. To čosi pulzujúce, omamujúce a nepríčetné.

	To, čo robilo preňho prácu okúzľujúcou. Mala však aj svoj tieň. Nemohol a v podstate sa ani nedokázal sústrediť na nič iné. Úplne mu preonačila život, zotročila si ho a pretvorila na svoj obskúrny obraz.

	Stal sa vrahom a toto poslanie si bralo svoje molekuly šťastia či ďalšieho pokoja.

	Postupne odber dávok zvyšovalo, až sa mohlo stať neúmerným.

	Ako neliečená angína, ktorá sa mesiacmi zmení v chronickú.

	Vedel, že ak včas neprestane, buď zomrie, alebo ho chytia…

	Alebo sa stane to, čo sa rysovalo byť najhoršou možnosťou.

	Zmení sa v ozajstného Démona.

	Telom, ale aj dušou.

	A to by nechcel. Chcel žiť pokojný život, možno si založiť rodinu alebo nejaký jednoduchý výnosný biznis s počestnejším základom. V podstate mohol byť tým najvšeobecnejším druhom človeka, aký kedy obýval túto prekliatu planétu. Neškodný obyvateľ.

	Taký bol plán.

	* * *

	Možno by si našiel aj ženu.

	Nie prostitútku, akou bola Kukučka, no niečo na jej spôsob. Bez toho amorálneho základu. Vedel, že by to šlo len ťažko, ale posnažil by sa. Taká jeho… slušnejšia štetka.

	V duchu sa opäť uškrnul. To bude asi nesplniteľná úloha.

	Ešte sa jedenkrát otočil a fľochol pohľadom na to žieňa, ktoré mu teraz naozaj pripadalo ako postrelené sŕňa.

	Oči mala splašené a veľké. Boli vlhké, no už nepripomínali tie živé studničky pred niekoľkých minút.

	premýšľal, že ju mohol vyzliecť donaha, pôsobilo by to efektívnejšie, ale v tej nočnej košeli takisto nevyzerala na zahodenie.

	Všetko podstatné bolo aj tak vidno.

	porúčam sa, madam,” vystrúhal napokon všeobecnú poklonu a zavrel za sebou dvere. Vtom sa zľakol.

	Neľakal sa priveľmi, ale teraz ním skutočne trhlo.

	V chodbe stál policajt.

	Celý v čierno-modrom, v tej idiotskej uniforme ako z nejakého primitívneho filmu, rozkročený a náramne veľký.

	Až teraz si naplno uvedomil, aký je vysoký a plecnatý.

	Asi ho len tak ľahko nepremôže. Mohol vážiť okolo stodvadsať kilogramov, no nebol to žiadny obžratý tučko, ale kus agresívneho mocného chlapa. Do tváre mu nevidel.

	Vždy ju mal šikovne sklonenú a šiltovku zatlačenú až na koreň nosa. Jedine ten bol zreteľný.

	Taký jastrabí. Aristokratický. Panovačný.

	* * *

	„Čo tu chceš, ty buzerant?” povedal mu pokojne na privítanie.

	Nie, nebál sa ho. Len ho vyplašil.

	Psa si zatiaľ nikde nevšimol. Možno sa kdesi dole motká a ňuchá.

	„Teba,” šepol policajt.

	„Tak si ma zober, hm?” posmešne skrivil pery.

	„Kto ťa poslal?”

	„Načo ti to bude?”

	„Aby som vedel, koho po tebe zabijem!” neschádzal mu z nahnevanej tvare ironický úsmev. Jeho hlas ho vytáčal. Znel tak pokojne, až zvláštne nežne. Akoby trochu žensky.

	„Ty nikoho nezabiješ. Nie toho, koho treba,” policajt sa zrazu poškrabal za uchom. „Dnes ťa ale nechám. Chcel som ťa len vidieť zblízka, zahundral. „Deň si vyberiem neskôr,” obrátil sa na päte a jeho rozložité telo sa začalo uberať k schodom nadol.

	»To len preto, že ešte nie je vhodný čas,” otočil sa ešte a Démonovi sa zamarilo, na jednu sekundu zbadal jeho pravé oko. Úzku chladnu štrbinku, v ktorej sa leskla kvapka vlhkosti a akási nadradená nenávisť.

	Ten parchant ním opovrhoval!

	Ním!

	Démon zaškrípal stoličkami, ale ovládol sa. V danom momente na taký úkon ale musel vynaložiť všetky zostatkové psychické sily.

	Vychutná si ho až neskôr! On jeho! Naseká ho na malé mäsové rezance!

	Teraz ani netušil, kde môže byť pes. Musí sa odtiaľto čo najskôr vypratať.

	Toho zmrda si neskôr preberie! sľuboval sám sebe a svojmu zmätenému vnútru. Toto sa mu ešte nikdy nestalo.

	Aby sa mu ktosi takto viditeľne a bez hanby, či rešpektu, vysmieval.

	Preňho nová skúsenosť.

	Kto toho cvoka v uniforme vlastne poslal?

	A prečo ho vždy videl tak podivne, až hmlisto? Akoby sa stále nachádzal v akomsi obláčiku konzistentnej pary.

	Démon si neveriacky pretrel oči, no rukavice úplne nesplnili svoj účel.

	Rozhodol sa, že už pôjde preč…

	Ďalšia úloha nepočká a chcel ju mať čo najrýchlejšie z krku. Aby sa mohol zasa v pokoji pripravovať a nevyjsť z načatého cyklu. Využiť jedinečný moment prekvapenia. Mať hlavu ako-tak čistú.

	Doraziť dvanásť aktov, zhrabnúť prachy a vypadnúť z tohto zaprdeného a zakomplexovaného kúsku sveta.

	Znelo to až príliš jednoducho.

	Preto sa dobrého výsledku začínal obávať.

	Zišiel po schodoch a zabočil do izby, ktorá bola moderne prepojená s kuchyňou.

	Už bol takmer pri vchodových dverách, keď dostal do zátylku ďalší mohutný úder.

	Pekelná bolesť ním preletela rýchlejšie ako hladná lastovička sídliskom, zapotácal sa, ešte stihol zakliať, a následne úplne stratil rovnováhu. Sklátil sa na zem.

	Pocítil bolesť v lícnej kosti a vzápätí tupú ťažobu v celej hlave.

	A potom sa mu úplne zastrel obzor.

	* * *

	Prebral sa až na zúrivé zamraučanie, ktoré ho prinútilo rozlepiť viečka a nadvihnúť hlavu. No opäť ju rýchlo sklonil, pretože okamžitá bolesť, ktorá mu ňou zalomcovala, ho skolila ako nedochôdča.

	Zvraštil tvár a vydal piskľavý strnulý ston.

	Kriste, kde to som? spýtal sa sám seba.

	Vtom zasa začul divé zamraučanie, až si uvedomil, že sa v jeho tesnej blízkosti bijú dva kocúry. Kývnutím ruky ich zahnal. Znervóznel.

	Ležal na chrbte, na nejakej poddajnej tráve. Hebkej a mäkkej, asi čerstvo pokosenej. Vyzeralo to tak, že je na trávniku pred nejakým rodinným domom.

	Pred iným domom!

	Navôkol sa roztekala tma, no svetlo pouličných lámp povoľovalo aký-taký rozhľad… Zbadal košatú lipu.

	Týčila sa do všetkých strán a v jej obrovskej korune si potichu pospevoval vietor. Nejaký smutný song. Tá lipa sa mu zdala známa. Ale odkiaľ?

	Sakra, žeby tu už predtým bol? Rozhodne nebol pred domom, kde vraždil.

	Trochu sa pozviechal a pokúsil sa posadiť, pričom sa podoprel dlaňami o zem.

	Na prvýkrát sa mu to nepodarilo. To ani nečakal. Mozog ani telo ho neposlúchali, celkovo musel pôsobiť ako nekoordinovaný opilec. No aj cez bolesť a ťažkopádnosť sa nakoniec posadil. Napravo zbadal búdu pre psa.

	Bože! Tú predsa tiež poznal!

	Oranžová, akoby so škvrnami od hrdze, no to bola len akási futuristická bláznivosť človeka, ktorý ju maľoval.

	Hneď za ňou chodníček, okolo ktorého rástli zakrpatené, ale kvalitne ostrihané tuje. Kriste, toľko sa po ňom kedysi nachodil!

	Obzrel sa dozadu. Za ním sa zjavil dom jeho rodičov. S obrovskými muškátmi na oknách a precízne umytým obločným sklom, v ktorom sa lipa na dvore odrážala ako v zrkadle. Dom, v ktorom vyrástol.

	To ho prinútilo dostať sa na štyri.

	Bolesť sa vrátila, zúrila, šklbala mu hlavou, akoby ho do temena hrýzol veľký pes.

	No vydržal to, privrel oči, zatisol zuby a počkal, kým najhoršia vlna prejde.

	Musím sa odtiaľto dostať! Čo najskôr!

	Preboha, ako dlho už nebol doma? Aký strašný čas sa neukázal v dome, v ktorom bol vychovaný?

	V ktorom ako malý porozbíjal toľko riadu a pokreslil centrofixkou všetky steny.

	Boli to roky rokúce, no teraz sa mu to absolútne nechcelo riešiť.

	Nie! Nechcel tu byť ani o sekundu dlhšie!

	Musí sa odtiaľto dostať, aj keby ho mali odvliecť žeriavom.

	Chcel sa postaviť, avšak nešlo to.

	Pokúsil sa rukou nahmatať miesto, kde dostal druhý úder. Nemal tam krv, len jeden masívny opuch.

	Akoby sa kdesi v rovníkovej Afrike objavilo na obzore Kilimandžáro.

	Dobre. Teraz sa pokúsi postaviť opäť. Pripravil sa, napol všetky svaly, hlavne he na lýtkach a ramenách…

	Nedokázal to. Bol príliš slabý. Možno mal aj otras mozgu, ale nemyslel si to. Alebo aspoň myslieť nechcel.

	Prečo ho ten debilný fízel zavliekol práve sem? Aký to malo zmysel? Chcel mu dať najavo, že vie, kde býva jeho stará mať? Jeho posledná najbližšia? Rodičia totižto opustili, keď bol ešte malý. V podstate ho vychovala ona, no v láske Ju nikdy nemal. Jednoducho si nesadli. Kto by si aj sadol so starou ufrflanou Ježibabou, vyžadujúcou od dieťaťa skoro vojenskú poslušnosť?

	Nechcel ju vidieť a ani sa s ňou rozprávať.

	Dávno na ňu zabudol. Išiel si svojimi cestičkami, ktoré ona nechápala. Vlasti^ ani nepotreboval, aby ich pochopila.

	Bol svojský a uzavretý. Málokto mu rozumel čo i len štipku.

	Preto si radšej hľadal šťastie sám.

	Možno práve to mu chcel fízel spraviť? Aby ho jeho zošúverená stará mať našla? Aby sa s ňou musel rozprávať? Konfrontovať ju?

	Možno sa na tom kdesi v kaviarni samoľúbo chechce.

	Nerieši ani to, že zabil ďalších dvoch ľudí…

	Chce ho len zlomiť?

	Démon sa nazlostené pohol po štyroch a ako zbité zviera pokračoval po chodníčku, pomedzi tuje, smerom k bránke.

	Vydrbaný fízel!

	Hlava mu trešťala, vzpínala sa, protestovala.

	Nabudúce ho zabijem!

	Nohy ho poslúchali len trochu, takisto ruky sa ledva prepletali.

	Z diaľky musel pripomínať obrovské dieťa, učiace sa prvýkrát chodiť štvornožky.

	Posúval sa stále ďalej a fučal ako nadsluhujúca lokomotíva.

	Už bol skoro pri bránke.

	Vtom začul, ako na dome zaprašťali dvere a zacinkotal kľúč.

	Kriste, to bude ona! Stará mať!

	Tak strašne sa s ňou nechcel stretnúť! Nenávidel ju!

	Áno, doslova ju neznášal za to, ako sa k nemu chovala, keď bol ešte krpatý.

	Vysmiaty zasran, ktorému postupne mizli pehy na lícach.

	Všetko mu zakazovala!

	Veľakrát musel kľačať na obyčajnom odštiepenom dreve, ktoré malo také ostré hrany, že jeho obnažené kolená a nohy boli do niekoľkých minút krvavé.

	Tam sa naučil znášať bolesť.

	Tá špinavá suka ho bila trstenicou po prstoch, až kým mu nezmodreli!

	A to len preto, že rozlial vodu z vázy, do ktorej išla práve vložiť čerstvo narezané karafiáty.

	Ale on si tú debilnú vázu nevšimol! Bol len decko, čo sa chcelo hrať a malo energie na rozdávanie! Bila ho aj za iné banality. Chutilo jej to. Jeho plačlivý výraz, prosiaci o konečné odpustenie…

	Nechcel už na to myslieť. Posúval sa čoraz rýchlejšie, zatínal čeľuste a po sluchách sa mu spustil pot.

	Bol horúci.

	Akoby ho naštartoval k ešte enormnejšiemu úsiliu. Zrazu štvornožkoval tak rýchlo, žeby sa mohol okamžite prihlásiť do obdobnej disciplíny na olympiádu. Ak by existovala.

	Kľúč divoko zacingotal. Akiste jej spadol. Vždy bola kyptavá!

	Vždy!

	Zašiel za nejaký ker a prudko vydychoval. Počul, ako sa práve dvere dokorán otvorili.

	No už ho určite nemohla vidieť…

	Lapal po dychu a snažil sa preglgnúť bolesť, ktorá mu nanovo explodovala uprostred lebky.

	Potil sa na celom tele, horúčava ho oblievala systematicky, ako mechanicky sa spúšťajúca para v saune.

	Počul kroky. Smerovali od dverí do domu, v ktorom trávil detstvo. Kde vždy vládla železnou rukou jeho stará mať.

	Spôsobom krvilačného satanáša z predpeklia.

	Teraz kráčala po chodníčku.

	Zreteľne počul šuchotavý zvuk jej opuchnutých tučných nôh, obutých v nejakých papučiach. Tsum-tsum-tsum-tsum…

	* * *

	Približovala sa priamo k nemu. O chvíľku ho nájde. Stretnú sa zoči-voči po toľkých rokoch a jemu môžu pokojne rupnúť nervy.

	Čo ak na tú beštiu vyletí?

	Čo ak jej v zlomku sekundy zlomí krk, vydlabe oči, zasadí do vetchej hrude smrteľný úder?

	Presne toto ten sukin syn chce! Chce ma dostať do úzkych! Robí si z mojej psychiky vlastnú cirkusovú manéž, v ktorej sa dokonale baví.

	Musel sa odtiaľto dostať úplne.

	Nie, nemohol ubližovať starej materi, aj keď by si to možno za všetky vykonané príkoria zaslúžila. No na druhej strane ho vychovala. Prežil a bude žiť naďalej!

	Neposerie si život nejakou sprostou reakciou, ktorú by spravil vo chvíľke stresu, nervov a rozbombardovaného vnútra hlavy.

	Za toto by ho už našli.

	K tomuto ho ten policajný bastard nedokope. Aj keď momentálne nepremýšľal úplne príčetné a v jeho mozgu sršal akýsi nezastaviteľný roj divého hmyzu, ešte sa dokázal v poslednej sekunde zháčiť a pokúsiť o únik.

	Nech je, ako je, nespraví jej nič! Nesmie! Musel byť ale riadne mimo, keď ho sem fízel dostal!

	Ale dve rany do hlavy (a to pekne silné) za jednu noc je už silná káva.

	Mimochodom, jednu by si teraz rád vypil. Už nikdy nebude chľastať pred akciou! Nechcel si dávať idiotské predsavzatia, že už nebude piť do konca života, Pretože podobné určite nezvládne.

	Človek sa občas potrebuje vyventilovať.

	Inak to nejde.

	Záhorský bol už v podstate vyhorený typ človeka, ktorý nemal v budúcich rokoch nejaké výstavné plány.

	Bude rád, ak ostane zdravý, ak ho postretne nejaké to potrebné šťastíčko, získa slušný dôchodok a možno si ešte raz začas zašpásuje s peknou mladinou.

	Nič viac mu nebolo treba.

	Kedysi býval chlapom s ambíciami. Človekom, čo si išiel tvrdošijne za svojím, no jeden nepekný rozchod so Zuzanou ho tak dokonale zničil a podlomil, že by to lepšie nedokázala ani päťročná chrípka.

	Veril jej.

	To bolo na tom to najhoršie.

	On, večne podozrievavý fízel a muž s neschádzajúcim opovržlivým úškrnom, naletel nejakej mladej dračici, ktorá si ho dokonale obmotala okolo prsta.

	Ale kto verí, má zalepené oči. A to hrubou páskou na koberce.

	Tak to už jednoducho býva…

	Až neskôr zistil, že ho podviedla. Vlastne mu to suchopárne oznámila.

	Chodievala na stáže do Bratislavy – len na víkendové povinné roboty. Tak to ona s nešťastným výrazom v tváričke nazývala.

	Jedného dňa mu odtiaľ zavolala, že ostáva.

	Najprv nechápal.

	Ostávaš? Prečo? Čo sa akože stalo?

	Po chvíľke trápneho ticha mu predostrela všetko, čo doposiaľ dlhé mesiace tajila. Vraj si tam porozumela so svojím kolegom Mišom, vraj to už medzi nimi doma neklape a ani v posteli to nie je ono… Pre ňu toto nie je život a ona mu nechce ublížiť, ale tam našla druhé šťastie a verí, že ho nájde aj on…

	Ďalej nepočúval.

	Stratil sa.

	V mizérii… v oceáne beznádeje, zúfalstva, zlosti a strachu z blízkej budúcnosti.

	Tak ona ho podvádzala už mesiace! Krysa špinavá! A teraz si potajomky pobalila veci a ostala v Bratislave. Adios muchachos!

	A vraj ona prvá nezloží. Ale nechcel ani on.

	Najprv vypenil, potom prosil a žalostil. No bola chladná ako decembrový cencúľ.

	Nakoniec položila.

	Na linke ostalo horkasté mĺkvo a odvtedy ju už nikdy nevidel ani nepočul.

	On, usmievavý policajt so životom pred sebou, ktorý mal nad všetkým svojský nadhľad, dostal úder otvorenou dlaňou. A takmer smrteľný.

	Ako správne vychovaný chlap začal holdovať alkoholu, neskôr na moment prestal, no po nejakých životných peripetiách sa zasa spustil a na dno pohárika pozeral častejšie a systematickejšie. Dokonca bývali tie dná čoraz širšie.

	No v práci sa zvykol strážiť.

	Aspoň tá ho nejakým spôsobom držala nad hladinou.

	Aj keď si chcel nájsť nežnejšiu polovičku, ktorá by ho dopĺňala, a s ktorou by im bolo spolu lepšie, v tomto ohľade sa mu akosi prestalo dariť. Možno bol už svojím spôsobom poškodený. Drsný rozchod zanechal na jeho duši a psychike hlboké brázdy, ktoré sa už nedali jednoducho vytmeliť.

	Žil sám v jednoizbovom väčšom byte, v starom meste, neďaleko centra.

	Byt dostal od mesta. Za výhodnú cenu po nejakom asociálnom neplatičovi.

	Prerobil si ho a zútulnil.

	Musel sa presťahovať zo svojho rodinného domu v Bytčici, pretože by mu vždy pripomínal celoživotnú lásku, ktorá mu jedného pekného dňa vytrhla srdce aj s koreňmi a dôkladne po ňom pošliapala.

	Tam by už nevydržal ani o jednu minútu dlhšie.

	Dofajčil poslednú cigaretu, ohorok odhodil smerom k obrubníku, kde zasyčal v kaluži vody. Nasadol do svojho staršieho Seata a vyštartoval.

	Dnes sa chcel stretnúť s matkou strateného, s Emou.

	Mal v úmysle poslať ju za dievčinou od susedov, ktorej matka je stelesnením filmovej psychopatky. Ona mu môže dohodnúť nejaké súkromnejšie stretnutie, kde by sa mohol dozvedieť o hľadanom viac.

	Inak by to vyšlo zložitejšie.

	Nejaké extra stopy zatiaľ nemal. Táto by mohla byť konečne seriózna.

	Veril tomu, že dievča niečo skrýva, že mu má ešte čo-to k danej téme doložiť a možno aj dokonca vie, kde jej bývalý priateľ je, len nechce, alebo nemôže, nikomu nič prezradiť. Nečudoval by sa.

	Sám predsa vie, že láska býva slepá.

	‚Úplne slepá.

	Dostal sa až k ulici, kde bývala matka hľadaného, no auto odstavil o kusisko nižšie, aby ho nezbadala harpya od susedov.

	Prešiel pomedzi ďalšie domy, prekĺzol cez akúsi úzku chodbičku medzi vysokánskymi stenami starších rodinných kolosov, až sa ocitol pri Danicovej dvore.

	Opatrne preskočil bránku a vtom mu okolo ucha zasvišťal slušne veľký kameň.

	* * *

	Zhrozene vypúlil oči, prižmúril, pričom si všimol, že pred dverami stojí Ema a pred jej nohami sa pýši ešte poriadna kopa skál, nejakých rozbitých dlaždíc a ktovie čoho ešte, čo by asi s poriadnym apetítom nahádzala priamo do jeho ksichtu.

	„Kto ste? Čo tu chcete?” zrúkla nahnevane.

	„Dopekla, čo ma nepoznáte?” vybuchol a snažil sa byť v strehu.

	Ema privrela viečka, zaostrovala, no jej pološialená tvár sa vôbec nevyjasňovala.

	Nespoznávala ho.

	Dopekla, je toto možné? Čo je už načisto vyšinutá? Vzala zo zeme ďalšiu skalu, tentoraz v ešte väčších rozmeroch, a hrozivo si ju poťažkávala v dlani.

	„Nepoznám!” skríkla.

	„Však som tu len nedávno bol! Bavili sme sa o vašom zmiznutom synovi. Ja som policajt, ktorého poslal do terénu váš bratranec!” snažil sa jej vysvetliť všetky detaily, aby sa čohosi chytila, keďže netušil, čo sa s tou roztrasenou ženou vo vnútri deje.

	„Môj syn?” zopakovala v nemom úžase a náhle sa jej oči rozšírili, brada trošku nadvihla a Ema sa blažene usmiala.

	„Jáj, to ste vy? Preboha, prečo to nepoviete hneď? Poďte dnu! Som trochu našponovaná, lebo mi tu okolo dvora sliedili nejakí podivní kumpáni a ja sa už jednoducho bojím! O všetko! Aj o svoj život!”

	Záhorský by okamžite čosi šťavnaté podotkol, no rýchle si zahryzol do jazyka a nechal svoju uštipačnú poznámku radšej skonať.

	„To vám verím,” dostal napokon zo seba.

	Akoby cez husté sito cedil puding.

	„Tak poďte dnu, pane, len poďte! Nestojte tam! “ vyzvala ho a na podčiarknutie zmeny svojho postoja odhodila skalu pár krokov bokom. Záhorský sa neunúval a podišiel až k nej. „Ospravedlňujem sa ešte raz za môj výpad,” pokrivené sa zaškerila. „Vzala som si nejaké prášky, ani sama neviem koľko, a teraz som ešte viac ostražitejšia ako inokedy! Poznáte to, nie?”

	Zbadal, že jej oči sú lesklé a matné, akoby práve trpela horúčkou.

	S tabletkami to očividne prehnala. Takže tam bol pes zakopaný.

	No čo už. Dúfal, že mu aspoň s čímsi pomôže…

	Veril, že rozumovo nie je úplne mimo.

	Vnorili sa do domu a Ema mu rukou slávnostne ukazovala kuchyňu.

	Akoby ho uvádzala do privítacieho salóniku barokového sídla.

	„Posaďte sa, ja za vami veľmi rýchlo prídem!” zašeptala tichšie.

	„Niekto tu ešte je?” spýtal sa ihneď Záhorský.

	„Nie, nie,” krútila hlavou. „Ak máte na mysli môj stíšený tón, doma som vždy takáto. Nikdy nekričím. Domov má byť predsa miestom pokoja, no nie?” poznamenala opäť čudesne a hneď na to sa zvrtla a zamierila preč.

	Záhorský osamel.

	Poobzeral sa navôkol.

	Kuchyňa vyzerala byť rozbombardovaná, akoby sa tadiaľto prehnalo menšie tornádo alebo tlupa týždeň hladujúcich deciek.

	Bolo zjavné, že Danicovej zo straty syna preskočilo. Ale to by sa ani nečudoval. Materinské puto ženy so svojimi deťmi je asi najsilnejšie spojenie prírody a ak sa pretrhne hocijakým spôsobom, musí to byť pre matku katastrofálna udalosť.

	Tobôž takto, keď jej synček nedá o sebe ani vedieť.

	Nenapíše, neukáže sa, nezavolá.

	Možno je už fakt mŕtvy… To si iste musí myslieť aj jeho rodič, ktorý je momentálne duchom vo vesmíre omamujúcich práškov.

	Pozeral na kopu neumytých riadov, ktoré sa vypínali v umývadle, na vrecúška od čipsov na zemi, na preplnený kôš, ktorý už začínal smrdieť, na škvrny od jedla roztrúsené po celom stole, na obaly po všetkom možnom, ktoré ho obklopovali ako abstraktná kosodrevina.

	Ema už očividne začala kašľať na všetko.

	Práve sa vrátila.

	Ihneď si všimla jeho pohľad poskakujúci po celom tom chaose a jej úsmev vystriedal ospravedlňujúci výraz.

	„Úplne som sa opustila. Je to strašné! Neviem, čo mám robiť. Ale dám sa dokopy a upracem to tu! Musíte si o mne myslieť len tie najhroznejšie veci, však?”

	Hoci tomu tak bolo, Záhorský vehementne pokrútil hlavou.

	„Určite nie! Chápem, že ste na tom zle. Ani to neriešme,” mávol priateľsky rukou. „Čo ste to ale vraveli o ľuďoch, čo vás sledujú, hm?”

	Ema sa naňho uprene dívala, napokon však sklopila zrak.

	„Vlastne bol len jeden!” zašomrala sprisahanecky.

	„Takže neboli viacerí?”

	„Nie. To sa mi len sprvoti zdalo. Ale bol jeden. Obšmietal sa tu naokolo, myslel si, že ho nezbadám, no ja som ho videla celkom jasne, aj keď som na sebe nedala nič znať!” pyšne sa poškrabala po líci.

	„Tak to ste spravili výborne,” pochválil ju napokon Záhorský, pretože z jej polovičatého úsmevu usúdil, že na pochvalu od chlapa, a od fachu, čaká.

	„Áno, ja si to tiež myslím. Niečo hľadal, ale neviem čo! Možno môj syn dlží nejaké peniaze… Chcela som ho chrániť, ale už je to jedno. Nechce sa mi ozvať, nechce mi dať o sebe nič vedieť… a to je tá najhoršia rana pre mamu, ktorá len prestrašene čaká, viete?” slzy jej začínali močiť opuchnuté vačky pod očami a rozdrobené kvapôčky stekali po lícach.

	„Myslím si, že vám asi nemôže dať vedieť, kde je,” podotkol po odmlke Záhorský.

	„Ale prečo?” zagúľala dúhovkami.

	Záhorský iba mykol ramenami.

	Vedeli to obaja. No ona sa na to asi bála čo i len pomyslieť a on to z úcty k nej nechcel vysloviť nahlas.

	Hrali si svoje malé roly a čakali, čo sa bude diať.

	„Môže byť v zajatí alebo niekým držaný? Ak teda lietal v drogách « okúsil.

	O jeho stretnutí v lesoparku jej zatiaľ reprodukovať nechcel. Sám netušil č0 si má o tom presne myslieť. Matka sa zapozerala na povrch stola.

	„Asi v nich naozaj lietal,” utrúsila. „Najprv som tomu nechcela uveriť, £0 i len slovko na podobnú tému ma iritovalo, no postupom času si uvedomujem že už nemôžem klamať samu seba.”

	Celkom zrelá úvaha, pochválil kôpku nešťastia v duchu Záhorský.

	„Ale dúfate, že stále žije?”

	„Áno, v to dúfam,” pritakala.

	„Takže ten podivín, čo tu sliedil… netušíte, čo konkrétne mohol hľadať?” Pokrútila hlavou.

	„Nie, to neviem. Vyzeral to byť starší chlapík. Možno mu už ťahalo na šesťdesiat, netuším. Podľa mňa nejaký díler,” spýtavo si ho premeriavala.

	„Díler?” neveriacky pokrčil čelo. „Taký starý… to asi ťažko. Ale azda čosi zistíme neskôr. Teraz sa vás však musím spýtať na to, kvôli čomu som prišiel,” napravil si zhrnutý rukáv na pravej ruke, pretože mu neposlušne zišiel k zápästiu.

	„A to je?”

	„Mohli by ste poprosiť susedovu dievku, či by sa nemohla so mnou stretnúť kdesi osamote? Bez jej matky. Aby som čosi o prípade naozaj zistil,” zaodŕhal.

	Ema sa chápavo uškrnula.

	„Takže bez jej matky, aha!” pootvorila pobavene ústa.

	„Presne tak, prisvedčil, pretože už videl, že Ema má na tú ženskú podobný názor. „Aj vy si o nej myslíte, že je to bosorka z pekiel?” spýtal sa akoby nič.

	„Neviem, či zrovná bosorka z pekiel, ale príjemná žena to veru nie je,” komentovala opatrne. Jej úškľabok sa ešte zvýraznil.

	„Bosorka ju volajú ostatní susedia. Neviem, či úplne všetci, ale väčšina určite. Ona vlastne nevychádza skoro s nikým. Viete, taká typická xantipa,” vysvetľujúc zdvihla ruky s dlaňami obrátenými nahor.

	„Takže to nebolo iba mnou?”

	„Ak k vám bola nevrlá, tak pochybujem. Ako hovorím, s jej tvrdohlavosťou tu majú problémy všetci. No na druhej strane je výborná, hoci prísna matka!”

	„Áno, všimol som si, že ochranný pud k dieťaťu má až prehnaný,” pritakal.

	„To má. Takže ste sa od nich nič nedozvedeli?”

	„Potrebujem sa s dievčaťom porozprávať v pokoji, niekde osamote. Hlavne ďaleko od jej matky. Stále mi skákala do reči, chránila si decko, hoci bolo jasné, že s vaším synom sa mladá poznala a možno by mi aj niečo prezradila, no pred matkou sa bála alebo nechcela.”

	„Aha,” prikývla vzrušene Danicová. „Tak s tým by sa dalo čosi urobiť. Dnes večer by mala ísť na tréning. Každý utorok chodieva na volejbal. Okolo piatej. Môžem ju vyčíhať a porozprávam sa s ňou. Uvidíme,” ťukala nervózne hánkou stôl a napäto čakala, ako Záhorský zareaguje.

	„Super!” pochválil ju napokon. „Výborný nápad!”

	„Potom by som vám dala vedieť, ako sa veci majú a poinformovala vás, čo som sa dozvedela.”

	„Ďakujem pekne. Vážim si to.”

	„Nie... Neďakujte! Jedná sa predsa o môjho syna! Urobím všetko, čo je v mojich silách, aby sme sa čosi dozvedeli.”

	„Samozrejme. To tiež rád počujem!”

	„Prepána,” ťapla sa zrazu po spotenom čele. „Chcela som vám predsa urobiť tú kávu. Úplne mi to vypadlo z hlavy. Idem na to! Dnes som trochu mimo, ale do večera budem zasa fit,” presviedčala ho ospravedlňujúco.

	„V pohode. Ja vám verím a za kávu ďakujem. Môžem sa ešte spýtať… ten človiečik, čo sa tu obšmietal, zmizol rýchlo?”

	„Ale áno. Ako zistil, že som ho zbadala, zmizol. Podivný starší ujo. Ktovie, čo s mojím synom mal.”

	„Ktovie? To sa už asi dozvieme len ťažko,” zabručal Záhorský a premýšľal, že Eme zatiaľ neprezradí nič, o čom nateraz vie. Veď bola predávkovaná liekmi a nemienil ju zaťažovať ďalšími informáciami.

	Aj tak ich mal zatiaľ pramálo.

	Démon sa dotrepal domov okolo šiestej večer. Uprostred lebky mu neustále buchotala miniatúrna nákova, avšak pozitívne bolo, že sa paralelne s ubiehajúcim časom zmenšovala. Akiste mal otras mozgu. Aj keď slabý, no predsa.

	Dnes urobil veľké chyby!

	A za také sa zvykne zomierať.

	Tá najväčšia bola napojiť sa mililitrami alkoholu, keď ho vôbec nepotreboval. Potrebu nasávať si len nahováral. Vedel to. Tak, ako to vie každý priemerný alkoholik.

	No i tak spravil, čo spravil, a neskôr už kopil chybu za chybou…

	Hlupák!

	A to sa ešte počastoval veľmi jemnou nadávkou.

	Ani len netušil, ako sa dostal domov. Išiel peši… ako zablúdený turista so sklonenou hlavou a roztrasenými nohami.

	Divná karikatúra samého seba, ktorú by na vlastné oči nechcel vidieť.

	No nakoniec to zvládol.

	Cez všetku bolesť a mrzutosť.

	Vyvalil sa doma na gauči a okamžite zhltol dve tabletky a zapil ich aspoň litrom studenej vody. Už len doplnenie tekutín mu urobilo neskonalé dobre.

	Zavrel oči a chvíľku plytko vydychoval. Vyzeralo to tak, že sa dostal medzi dva mlynské kamene, ktoré ho môžu pri dlhšej nečinnosti rozmliaždiť.

	Tým prvým kameňom bola jeho vlastná hlava. Psychika, podivné predstavy, polosny, zakalená realita…

	Nechápal, čo konkrétne sa s ním deje, ale občas mal zvláštne výpadky, kedy sa cítil ako omámený, hoci si nič nedal. Kedy videl bizarné obrazce a siluety ľudí, no napokon všetko zmizlo.

	Zdalo sa mu aj, že ich odniekiaľ pozná, no netušil odkiaľ…

	Pripisoval to vyčerpanosti.

	Bol skutočne vyťažený a hoci si to nechcel priznať, ostarel. Už nebol tým nezlomným a divokým mladíkom ako kedysi.

	A tým druhým kameňom bol práve fízel.

	Začínal sa mu dostávať pod kožu. Akoby presne vedel, ako ho sofistikovane zničiť. Nechcel to robiť priamo, pretože by možno nasral svojich nadriadených, ktorí boli s mafiou jedna ruka. Radšej postupne, nech to bolí čo najviac…

	A možno bol iba osamoteným Zorrom pomstiteľom.

	To zistí neskôr.

	Rozhodoval sa, či nezájde do miestneho bordelu a neužije si s nejakou mladou. Bolo mu už jedno s akou, nemienil sa tým zaťažovať.

	Potreboval vypustiť paru a zmierniť ten tlak, čo ho odrazu pálil dole, za spodkami.

	Aj keď bol malátny, jedno číslo by zvládol. Sral na celý eskort servis aj s ich pribrzdenou pomalosťou, pre ktorú už určite prišli o stovky solventných zákazníkov.

	Banda debilných amatérov!

	* * *

	Nervózne klepkal prstami o stôl a napokon sa rozhodol, že nikam nepôjde.

	Dnes predsa zabil dvoch ľudí a možno by to ani nebolo posledné číslo večera! Ešteže zdúchol od starej matky. Asi by už ležala pred prázdnou psou búdou a jej oči by pripomínali dve vyschnuté kaluže vody. Mŕtve slimáky.

	Ako ho tam ten zdegenerovaný policajt dokázal dovliecť? Bože! Všetko sa mu skrúcalo pred očami, doslova posmievalo a fackovalo ho za bieleho dňa. Niekedy by ťažko hľadal racionálnosť vecí, ktoré sa diali.

	Dnes bude nakoniec doma!

	Aj tak si už patrične užil.

	Prečíta si nejakú knihu, pozrie čosi v telke. Alebo len tak vypne a ostane ležať v prvej polohe, do ktorej sa prevalí.

	Alebo?

	Alebo by mohol pozrieť ďalší prípad. Už štvrtý. Nechcel si to síce priznať, no zabíjanie na Grékov spôsob ho začalo baviť a vlastne ho už chytilo medzi svoje fiktívne klepetá.

	Môže si čo najrýchlejšie odbiť nasledujúcu časť tejto zvrátenej stonožky. Na stenu napíše krvou ďalšie grécke písmeno a jeho útroby naplní pocit spokojnosti.

	Ako vždy.

	Chvíľku dumal a hľadal dôvody, prečo tak neurobiť, no nakoniec nikam nedošiel, pozrie si ďalšiu obeť, z ktorej neskôr vyžmýka posledné kvapky života.

	* * *

	Otvoril zápisky a hľadel na fotografiu, udávajúcu vizuálnu podobu budúcej mŕtvoly.

	Teraz však od údivu pootvoril ústa. Predtým si to nevšimol alebo na obrázok jednoducho zabudol…

	Na fotke boli až štyri osoby!

	Chvíľku sa na podobizne uprene díval a na sekundičku sa mu zamarilo, že ich odniekiaľ pozná.

	Pôsobili akýmsi južanským dojmom.

	Hnedá opálená pokožka, snehovo-biele zuby, aj odev bol na tunajší spôsob života akýsi extravagantný a bujarý, aj keď sa určite snažili zapadnúť.

	V pozadí stálo nové strieborné Bentley a nejaký skalný zráz s pekným výhľadom do zelenej kotliny. Akiste sa fotili kdesi v blízkosti, možno smerom na Oravu.

	Tam už mŕtve telá taktiež zakopával, takže pri prieskume terénu aj nejaké oku lahodiace lokality spoznal.

	Najprv si myslel, že ide o dva blízke páry, teda dve manželky a ich mužov, no pri bližšom skúmaní snímky si všimol spoločné črty.

	A keď sa zahľadel na ďalšie fotky pod najväčším obrázkom, musel uznať, že sa nemýlil.

	Boli to skutočne súrodenci.

	Pravdepodobne nejaká zámožnejšia cigánska rodinka, ktorá sa začala špárať v Grékových kšeftoch a vypaľovala jeho bohaté rybníky. Na fotkách nerozoznal, či šlo o čistých cigáňov, no v poznámkach si svoj poznatok potvrdil.

	Takže rómski spoluobčania!

	Pousmial sa.

	* * *

	Ten cvok si myslí, že keď ich všetkých vykynoží, tak sa bude mať zrazu fajn. Problémy zmiznú a všetci sa mu začnú klaňať ako rímskemu cisárovi.

	Veď majú predsa známych, rodiny a priateľov na vysokých postoch!

	Prisťahovalec sa z toho určite len tak nevylíže. Mohol sa s nimi radšej diplomaticky dohodnúť, skúsiť prehodiť kšefty, rozparcelovať územie iným spôsobom.

	Možno by bol nakoniec spokojný.

	Počul však, že grécky cvok je strašne horká hlava.

	Nuž, kto chce kam, pomôžme mu tam!

	To bude platiť naveky.

	Detailne si prezeral ďalšie fotografie, očividne nafotené v najobyčajnejších chvíľkach ich života, keď nastupovali s kuframi do auta, akiste za účelom dovolenky.

	Keď sedeli niekde na lavičke, zatiaľ čo vzadu videl tieň, pravdepodobne jedného z bodyguardov.

	V poznámkach zistil, že žijú spolu v akomsi zdvojenom veľkom komplexe za Belou, smerom na Terchovú. V blízkosti lesa. A sú to naozaj súrodenci.

	Vynikajúce!

	Dom bude akiste lepšie strážený, ale zvládne to.

	Zlikviduje ich!

	No a týmto bodom jeho úsilia sa mu počet potenciálnych cieľov značne zníži. Dole mal poznačené, že každého z nich popraví štýlom jednej z nasledujúcich Herkulesových úloh.

	To sa mu taktiež pozdávalo. Skvelé urýchlenie akcie! Zaujímavé, že si to predtým nevšimol, ale v poslednej dobe zabúdal na veľké množstvo faktov.

	Po tejto avantúre by mal mať na konte už sedem ľudí takže mu zostanú piati.

	No akosi sa mu nad podobnou matematikou nechcelo tešiť.

	Najpravdepodobnejšie preto, že príde o toľko roztomilých chvíľ.

	No jeho interný cieľ je v dohľadné!

	Vypadne odtiaľto!

	Zmizne z celého zavšiveného Slovenska a odcestuje do niektorej z južných krajín.

	Tam si prenajme alebo kúpi domček pri pláži, pričom môže začať žiť iným spôsobom a úplne odznova. Taliansko? Španielsko? Portugalsko?

	Tým sa ešte detailnejšie nezapodieval, ale keď si predstavil tie dlhočizné dni, plné rozpáleného slnka a slanej morskej arómy, všetky starosti akoby ubrali na váhe.

	Určite by to bol skvelý život!

	A ak nie skvelý, aspoň lepší než v tejto diere! Neviditeľné južanské slnko mu z ničoho nič učarovalo.

	Ale čo teraz? Čo s načatým časom?

	Poriadne sa posadil a práve, keď chcel vrátiť hárok papierov na stôl, čosi ho poriadne pichlo nad obočím, za lebkou.

	Bola to rýchla a prenikavá bolesť, akoby mu tam ktosi z celej sily vrazil kovovú ihlicu.

	Ihneď ustúpila, no poriadne ho prekvapila.

	Niečo sa so mnou deje!

	Určite.

	Tie podivné pocity neistoty či živého snenia.

	policajt so psom, ktorý ani nevyzerá ako z tohto sveta! Občasné stavy nečakanej bolesti. Žeby bol za všetkým Grék?

	Poľuje naň? Sleduje ho a možno čosi mieša do pitia? Robí si z neho okázalú prdel?

	Zistí to.

	* * *

	Záhorský zodvihol telefón a potiahol si z cigarety. Hustý dym mu už skoro obaľoval celú hlavu. „Áno, počúvam ťa…”

	Na druhej strane bol technik z oddelenia násilných zločinov.

	„Čože ste našli? Krista, to teda vyzerá až moc zaujímavo! A nič iné?”

	Záhorský si potiahol ešte raz a silnejšie. Skoro polovička cigarety zmizla do nenávratna. „Hovoríš v Stránskom? Okej, potom mi brnkni s ďalšou info… Tak to vyzerá byť iné spestrenie ďalších dní.”

	Náhle položil a cigaretu zahasil v popolníku na stole.

	Odkašlal si.

	Naozaj mu práve oznámili masakrálnu vraždu muža v stredných rokoch, no človeka veľmi špecifického rangu?

	A to v neďalekom Stránskom?

	Zdá sa, že nasledujúce hodiny, či dni, budú ešte turbulentné.

	Zamračil sa.

	* * *

	Nie, nie, trpezlivo krútil hlavou Démon.

	Ten čudák na to nemá ani rozum, ani iniciatívu. Srší z neho iba nakysnutá lenivosť a nadutosť. Neveril tomu. Možno je tu ktosi iný, koho v minulosti prehliadol.

	Ale kto?

	Nikto určitý mu momentálne nenapadal. Aj keď sa nad tým zamýšľal naozaj puntičkársky. Opäť ho rozbolela hlava, tentoraz len tak obyčajne, a premáhal ho spánok. Ten ho vlastne premáhal čoraz častejšie.

	Ľahol si na pohovku a na moment zatvoril oči. A predstavoval si to obrovské južanské slnko.

	Zobudil sa spotený.

	Vlastne úplne mokrý, akoby práve vyliezol z koryta januárovej rieky. Všetko sa naňho lepilo, viečka mal akoby potreté tuhou masťou a v ústnej dutine sa prevaľoval akýsi lepkavý sliz. Jeho sliny.

	Preboha, koľko vôbec prespal?

	Keď pozrel na hodiny, zistil, že dlho nie.

	Možno tak zo tri hodinky.

	V takomto rozpoložení sa mu to zdalo ako večnosť, ak nie viac. Postavil sa a pretrel kútiky.

	Aspoň, že ho prestala bolieť makovica. Netrešťalo mu v nej a ani nič nepichalo.

	Keď sa opláchol, rozhodol sa, že pôjde do Belej. V posledných dňoch si pripadal ako stroj. Ako nejaký mechanický, na kľúčik natočený vraždiaci pes, čo sa nedokáže zastaviť.

	No to nevadilo, aspoň všetko rýchlejšie ubehne a môže vypadnúť.

	Obliekol sa a vzal so sebou potrebné veci.

	Možno ich opäť využije.

	Zbehol do auta a tešil sa aspoň z toho, že vchod aj ulica sú úplne ľudoprázdne. Spod karosérie mu ale vyskočila prekvapená mačka, ktorá sa tam asi hriala pri teplom motore. Namosúrené naňho zaprskala a potom ihneď zmizla pod ďalším vozidlom.

	Prieberčivá asi nebude, usudzoval apaticky.

	Vybral sa teda smerom na Belú.

	* * *

	Bola to riadna dedina, vtesnaná v zeleni, kúsok pred jej slávnejšou sestrou – Terchovou.

	Napravo od domov sa vypínali najvyššie kopce Malej Fatry a na druhej strane ju obopínali menšie zalesnené pahorky Kysuckej vrchoviny. Tiekli tu dve riečky, domáci Beliansky potok a Varínka.

	Vedel, že Belá je veľká a do všetkých strán rozťahaná obec, no usadlosť zbohatlíckych cigáňov sa mala nachádzať až kdesi pri lesoch Malej Fatry.

	Na akomsi námestíčku, hneď pri hlavnej ceste, kde sa nachádzala krčma a miestny obchod, by mal zabočiť vpravo a potom sa už ťahať úzkymi ulicami až k hore.

	Tak aj urobil.

	Vonku bola tma, takže si nemohol vychutnávať pohľady na vysokánsky Malý Kriváň či iné vrchy, ktoré boli od hlavnej cesty vidno a človek sa na ne nemohol nikdy do sýtosti vynadívať.

	Hlavne v apríli, keď mali ešte vrcholky zabielené hromadou snehu.

	Vtedy pôsobili magicky. Občas si touto cestou zbehol len tak, do nejakej doliny, a v pokoji rozjímal. Niektorí zo všemocných bohov túto oblasť obdarovali unikátnou prírodou. Za to im musel byť vďačný každý.

	Zazrel tabuľku, ktorá viedla k najaktuálnejšiemu turistickému cieľu v okolí, k Belianskym skalám. Kdesi už o nich čítal a možno by sa tam aj niekedy rád vybral, no v poslednej dobe mal času veľmi málo.

	Hlavne toho, ktorý sa netýkal práce či predprípravám na splnenie konkrétnej úlohy.

	Auto odstavil až pri začiatku lesa. Naľavo od neho sa týčila oplotená budova s nejakou tabuľou v popredí.

	Vypol svetlá a vyšiel von.

	Zistil, že nápis na tabuli hlása, že sa nachádza blízko vodohospodárskeho zdroja.

	Asi dvesto metrov pred ním stáli dve veľké opachy. Domiská, ktoré nemohli patriť nikomu nemajetnému, to bolo zrejmé na prvý pohľad.

	Vinula sa k nim poľná cesta, posiata štrkom a menším kamením.

	Vybral sa teda po nej a po pár krokoch zacítil štipľavý závan dymu.

	Niekto si v blízkosti založil ohník, možno čosi opekal alebo pahreba už iba tlela, no rozhodne sa musel mať na pozore.

	V tomto prípade išlo predsa až o štyri duše!

	Štyri drahocenné kúsky jeho špeciálnej skladačky. Trochu sa prikrčil a držal sa kraja cesty, kde ju lemovalo husté stromoradie.

	Popri cestičke tiekol potok, vydávajúci hypnotizujúci žblnkot.

	Pach čohosi spáleného bol čoraz silnejší a intenzívnejší.

	Už sa aj priblížil k prvému domisku a jeho pozemku, no ten vyzeral byť mĺkvy.

	Za to usadlosť za ním doslova pulzovala životom. Už aj začul rytmus hlučnej cigánskej piesne, ktorú sa pripito snažili zanôtiť nejaké ženské hlasivky. Aj im to celkom šlo.

	Cigáni majú predsa hudbu v krvi.

	A aj keď je tá hudba premiešaná alkoholom, znie výborne. Je to u nich asi dedičné. Ako u dakoho geneticky preberaná cukrovka.

	Ihneď zazrel malú vatričku, nad ktorou sa na ražni opekalo akési mäso. Vyzeralo to byť celé zviera. Možno králik alebo jahňa. Vlastne v to dúfal…

	O cigáňoch a ich „pochúťkach” sa rozprávajú kdejaké legendy.

	Priblížil sa k plotu a spoza stromov pozeral na dvoch hnedých mužov a dve ženy v pestrofarebných háboch.

	Okolo nich nikoho iného nezbadal.

	Ktovie, či si platia osobnú stráž? Porozhliadne sa tu. Cigáni sa poväčšine nebáli a kašľali na akúkoľvek prehnanú bezpečnosť. Trochu ich už poznal.

	Aj títo sa správali žoviálne, neustále sa rehúňali, chichotali a rozprávali po rómsky, takže im nerozumel ani mäkké ň.

	Nevyzerali ako ľudia, ktorí by sa mali strachovať. Skôr ako páni celého okolitého územia. Pozastavil sa aj nad tým, aké má šťastie, že každého nájde pekne doma.

	To platilo hlavne pri Rómoch.

	* * *

	Opatrne prešiel pozemok dookola a zistil, že nikde nie sú nainštalované kamery, že nikde nestojí pripravený strážca so zbraňou a stoickým výrazom v kamennej tvári.

	Vybral si už aj miesto, kde preskočí cez plot a dostane sa dnu.

	Všimol si, že na malom piknikovom stolíku majú postavené fľaše od vína aj čosi tvrdšie, čo hralo takisto v jeho prospech.

	Veď len pár hodín dozadu sám na sebe zistil, čo dokáže spraviť s reflexami, s celkovou logikou a fyzičkou, niekoľko decilitrov páleného. A možno ho vypi] aj viac.

	Pravdepodobne áno.

	Ešte raz sa pozrel na svoje stále živé „terče”. Chlapi vyzerali byť dobre stavaní s svalnatí, no nie až tak, aby sa cítil ohrozený. Obaja mali na krku hrubé reťaze a neustále čosi hulákali, pričom jeden z nich začal vyskakovať ako naježená opica, načo sa všetci štyria hlasito rozrehotali.

	Ženy boli útlejšie, obe pekné a chudé.

	So záujmom pozoroval ich žiarivo biele zuby a lesklé ebenové oči. Ich kradmé pohľady do šľahajúcich plameňov.

	Štyria cigáni.

	* * *

	Prečo každý, ku komu sa chystá, neskúsi aspoň trochu navýšiť základnú bezpečnosť?

	To nikomu netrkne, že Grék môže po nich ísť? Po záškodníkoch, ktorí sa začali bezhlavo rýpať v jeho starostlivo oranej záhradke?

	Nechápal to.

	Veď bolo predsa na výsosť jasné, že ak predtým zabil ľudí, ktorí s nimi museli taktiež komunikovať a kšeftovať… keď im takto nechával nepriame odkazy, že za vraždami stojí tunajší najvyšší, tak… tak prečo si aspoň nezabezpečia všeobecnú ochranu alebo sa nepokúsia zmiznúť?

	To ho až tak podceňovali?

	A ešte, ak sa pohybovali v jadre jeho krutého biznisu?

	Boli vážne až takí naivní?

	Alebo len ľahkomyseľní?

	Neveriacky zakrútil hlavou a pobral sa k svojmu autu. Už sa ani nesnažil veľmi skryť. Tí štyria sa aj tak ničoho neboja.

	A to bola ich najväčšia slabina.

	* * *

	Otvoril kufor auta a potom odomkol antikorový kufrík, kde ukrýval zbrane.

	Ten kufrík bol jeho tajnou prenosnou archou, obsahujúcou poklad, prinášajúci tisícoraký druh smrti.

	Ťažkal pištole, rôzne kalibre od rôznych výrobcov, až si napokon vybral starý dobrý glock. Šikovne naň namontoval tlmič a potom ho ešte raz dôkladne prezrel. Nábojová komora bola plná a zbraň plne funkčná.

	Bral si ju však len pre prípad núdze.

	No ak by chcel priebeh urýchliť, použije ju. Predsa len, bolo ich viac.

	Zopakoval si štyri úlohy, ktoré ho teda čakali. Pozrel si ich pred odchodom ešte raz a zbežne sa o nich informoval.

	Prvý bol Erymathský diviak.

	Nejaké obrovské zviera, ktoré musel Herkules chytiť živé, takže mu zviazal všetky štyri nohy a dovliekol ho vyšinutému kráľovi, pre ktorého úlohy vykonával. Samotnému Eurystheovi.

	Augiášov chliev.

	Tam síce nikto nezomrel, ale Herkules dokázal pomocou dvoch riek, ktorým sám odklonil tok, vyčistiť obrovské chlievy špinavé od dobytka, pretože dostal za úlohu v čo najkratšom čase tento bordel vyčistiť.

	Démon už dobre vedel, ako tento príbeh realisticky vyobrazí.

	Stymfalské vtáky.

	Ejha.

	Operenci, ktorí dokázali zabiť aj dobytok, či dokonca ľudí. Strieľali po nepriateľoch perie, končiace bronzovými hrotmi, pripomínajúcimi domorodé šípy. Herkules vyliezol na strom, vyplašil ich bubnom, a odtiaľ ich strieľaním zo svojho luku rýchlo vyhnal preč.

	Aj tu už mal Démon určité indície pre svoju verziu.

	Ďalší príbeh. Krétsky býk.

	Býka mal obetovať istý kráľ bohovi mora, Poseidónovi, no keďže sa mu veľmi páčil a mal ho pre jeho silu a majestátnosť najradšej zo stáda, nechal si ho a namiesto neho obetoval iného.

	No Poseidón to prekukol a zoslal na býka veľkú zúrivosť, na čo začal pustošiť okolie a takisto všetko, čo mu prišlo do cesty.

	Herkules ho však nakoniec taktiež chytil a holými rukami dokonca skrotil. Býk nemohol viac narobiť žiadnej škody.

	Takže tieto štyri úlohy ho dnes čakali…

	Celkom sa na ne pripravil, hoci všetko, čo by potreboval, ešte pri sebe nemal.

	No keď sa sem uberal, všimol si, že na kraji dediny stálo drevené humno so statkom, pretože sa povedľa vznášal ostrý pach hovädzieho dobytka a ošípaných.

	To by mu mohlo pomôcť.

	Ak by teda svoj štvorkúskový počin spáchal dnes večer.

	Vôbec sa mu to ale nebridilo. Tí ľudia sú opití a omámení sami sebou. V okolí nikto nie je. Všetko akoby pripravené osudom, aby sa dnes s cigánskou rodinkou Pomaznal.

	Ale akosi sa na to necítil. Na to maznanie.

	Vedel, že sa pomaličky blíži k svojmu konečnému bodu cesty, no potreboval °stať opatrný.

	A takisto chcel všetko spraviť rýchlo, čisto a hlavne promptne.

	Bez zdržania.

	Oprel sa o roh kufra a premýšľal.

	Dokázal by smrť štyroch Rómov narafičiť podľa týchto gréckych rozprávok aj teraz?

	Na statku by mohol zhabať čosi z býka a prasaťa, no nejako sa mu tam nechcelo.

	Už by to nebolo ono. Okukaná story, ktorú už predtým riešil… Bez inovácie. Podobné zátišie predsa použil s levom.

	Mohol by to spraviť aj omnoho jednoduchšie, avšak tak, aby to nevyznelo lacno a rýchlokvasne. Býk, chliev, vtáci a diviak.

	Už si aj plietol poradie, ale na tom, samozrejme, nezáležalo. Dôležitý je výsledný efekt a naaranžovanie chladnúcich rómskych tiel po ich pozemku…

	Ešte chvíľku unavene uvažoval, potom sa odlepil od auta a konečne sa rozhodol.

	Pôjde tam teraz!

	Môže si odstrihnúť ďalšie kúsky z celkového metra svojho vražedného poslania. Zabije ich a pokúsi sa spraviť, čo je v jeho silách, aby bol ten idiot, Grék, s výsledkom spokojný!

	Vzal si kufrík a tašku, kde mal rezné a bodné zbrane.

	Tie by mu mali stačiť.

	Jemný vetrík sa mu pohrával s vlasmi a opieral do kože na lícach. Akoby ho hladila roztúžená žena. Upokojil ho a priviedol na rozvážnejšie myšlienky. Celkom neostýchavo, bez prehnanej ostražitosti, prešiel vzpriamene celú trasu, ktorá ho delila od domu cigánskych súrodencov.

	Už sa nebál, že ho uvidia.

	Sú ešte mladí a hlúpi. Myslia si, že ak sa im párkrát zadarilo, patrí im zrazu celý svet.

	Nik sa im nevzopne, nikto nevycerí zuby a neočakávane neuhryzne.

	A ak hej, určite ho zvládnu.

	No ten mylný pocit mali v sebe určite len preto, že ešte nestretli zdatnejšieho protivníka. Zažil to už veľakrát.

	Mladosť – pochabosť.

	A potom sa končí nejeden sen v kaluži teplej krvi.

	Presne tak to bude aj v tomto prípade. Dostal sa až na miesto, ktoré si predtým vytipoval ako bod prechodu, pričom prehodil kufrík aj vak na druhú stranu.

	Cigáni si zatiaľ čosi štvorhlasne spievali. Dokonca jeden z nich odniekiaľ vytiahol husle.

	Počul, ako na ne krásne hrá. Bez falošného tónu či nejakého zaváhania‘ Plynulé a nonšalantne ako tisícročný tok rieky.

	Chvíľku sa započúval a obdivoval jeho hudobné majstrovstvo.

	Nádhera!

	Majú to v krvi, raz darmo. A ešte k tomu aj poriadne opití!

	Zohol sa a začal sa prehrabovať vo vaku s náradím.

	Zrazu sa zháčil.

	Čo keby to naozaj urýchlil? Je to omnoho inteligentnejšie riešenie, veď načo to naťahovať!

	Aj ich počet, a nekalé skúsenosti s predošlým prípadom, mu navrávali, nech momentálne radšej rieši veci s rozumom a chladne, ako nechať sa unášať zbytočnými emóciami.

	A tie ním lomcovali. Ako vždy.

	Mal chuť, veľkú chuť tam vbehnúť a sekať mačetou, hodiť ostrú sekerku niekomu z nich priamo doprostred čela tak, že by mu nalomila polovicu lebky ako zrelé mango.

	Mal chuť sa zabávať a pokryť svoje telo cudzou krvou a slaným potom.

	Cítiť ich prchajúci život, zatiaľ čo oni budú nenávratne umierať a očami prosiť o zľutovanie.

	No akiste sú ozbrojení.

	Mohlo by sa čosi pobabrať.

	Radšej zvolí cestu istoty.

	* * *

	Poťažkal si v dlani zohriaty glock a potom sa opäť zapozeral na hýriacu štvoricu. Jedna zo žien začala tancovať a jej hadie telo sa vlnilo, akoby sa vyhýbala stovkám letiacich šípov.

	Neuveriteľné predstavenie!

	Až ho na moment bodlo pri srdci, že musí toto živelné zoskupenie poslať k zemi, nech s ňou splynie.

	Nič sa však nedá robiť.

	Ak chce, aby on vstal ako Fénix z popola a začal žiť inak… nesmie teraz ani na sekundu zaváhať.

	Vyšiel spoza našuchorenej tuje, kde v pokoji čupel a odistil popritom zbraň.

	Nevideli ho.

	* * *

	Kráčal oproti plameňom, nebeskej hudbe, cigánskemu tancu a občasným hurónskym záchvevom ich smelého smiechu. Usmieval sa aj on.

	Boli takí prirodzení.

	Akoby ich matka príroda práve vypľula na svoj povrch v jedinečnej iskre radosti, sama sa chváliaca takým dokonalým dielom.

	Prvé strelil do hlavy dievča, ktoré sedelo na lavičke povedľa jej podskakujúcej sestry.

	Okamžite sa prevrátila horeznačky a jej vlasy vystrelili do vzduchu ako riasy plávajúce v rozbúrenej vode.

	Najbližšie postavený cigánsky brat vyjavené odhodil husle a zašmátral rukou dozadu, za nohavice, no to už guľka prevŕtala jeho ohryzok, takže si prstami zhrozene zovrel hrdlo a zalapal po dychu.

	Potom klesol na kolená, pričom mu spod ruky vytiekli tmavé jarčeky krvi.

	Splašene sa zadíval na zem a neustále chrčal. Muzika zanikla v pukaní hladných plameňov, smiech a živá vrava akoby sa prepadli hlboko pod nánosy hliny.

	A Démon sa stále usmieval.

	* * *

	Zameral sa na druhého brata.

	Ten sa rozbehol rovno proti nemu, čo mu navrávalo, že akiste nie je kvalitne ozbrojený.

	Klial naňho čosi po cigánsky, z očú mu šľahalo to najspodnejšie peklo, no nebál sa ho.

	Bál sa už naozaj málokoho, pretože toho strašne veľa zažil.

	Vlastne sa možno už bál len sám seba…

	Strelil ho rovno doprostred hrude, začul tupý náraz guľky o hrudnú kosť, cigána odhodilo dozadu, akoby ho nejaký neviditeľný obor zdrapil za pačesy a pritiahol k sebe…

	Vzápätí ostal nehnute ležať.

	Hneď nato však dusivo zakašľal, metal rukami, no už nedokázal vstať. Len sa udivene pozeral na tušovú oblohu a jeho pohľad vyplnil jednoduchý ľudský strach.

	Jeho posledný výhľad.

	Démon sa obrátil k štvrtej živej bytosti.

	Mladá a naozaj krásna cigánka sa triasla na celom tele. Akoby práve vyliezla z decembrového jazera. Pozerala naňho cez záclonu z prameňov čiernych vlasov a v očiach nemala obsiahnuté nič. Iba prastaré primitívne zúfalstvo.

	„Neboj sa,” povedal jej celkom chlácholivo a potom ju rýchlo strelil doprostred čela. Zatiaľ čo padala, z jeho meravej tváre nezliezal pôžitkársky úsmev.

	Nech sa viac netrápi, pomyslel si oduševnene, hrajúc ďalej svoje večerné predstavenie. Strieľal zblízka, takže budú mať lebky asi slušne poškodené, kde tu sa ulomia väčšie časti kostí, vyletia kusy mozgu, no jeho aranžovanie podľa gréckej mytológie to neohrozí.

	* * *

	Sadol si na pník, ktorý mal predtým obsadený jeden z bratov, a pozeral na vizuálne divadlo, ktoré sa jeho očiam naskytlo.

	Už sa skoro nehýbali.

	Len cigáň s priestrelom ohryzku ešte občas prerývane zachrčal.

	plameň stále divoko horel a jeho poskakujúce oranžovožlté svetlo dodávalo všetkému nadpozemský podtón.

	Voľne ležiace vyhasínajúce telá v rôznych, skoro groteskných, polohách, poprevracaný inventár, fľaše alkoholu a neskonzumované jedlo.

	Hmyz, vyrušený z nočného chodu života, nervózne bzučiaci v hustej temnote.

	Pach strachu, kyslého potu, zmesi voňaviek a spáleného dreva.

	Užíval si to…

	Aspoň na tú maličkú chvíľku, pretože musel opäť konať. Skutočne si všetko vychutnával a stále sa pritom uvoľnene škeril.

	Potom vstal a vrátil sa po vak a kufrík, ktorý nechal obďaleč polihovať v tráve. Uložil dovnútra glock, no najprv zložil tlmič.

	Ešte stále bol horúci a razil z neho silný sírnatý zápach.

	Starostlivo kufrík zamkol, pričom si z vaku vybral nejaké rezné nástroje.

	Následne na to sa otočil a zamieril k štyrom mŕtvolám.

	Bude to chvíľku trvať, takže by si mal pohnúť. Štyri naraz ešte v podobnej situácii nerobil. Vlastne ešte nikdy nearanžoval nebožtíkov takýmto spôsobom. Aj preňho čudná novota.

	Zháčil sa, pretože za plotom, v stromoch rastúcich popri potôčku, čosi zočil. Svetielkujúce oči a tieň stojacej postavy.

	A to vysokej postavy na dvoch nohách.

	Kriste, to akože zasa! Toto hádam nie!

	Zhrozil sa, keď začal ako-tak rozoznávať siluetu. Ihneď zazrel policajnú šiltovku a následne ďalšie oči, no výrazne užšie a posadené o dosť nižšie. Oči služobného psa.

	Chcel naňho nazúrene zaziapať. Chcel ho poslať do horúcich pekiel a možno sa vrátiť po glock a napáliť do jeho sprostého ksichtu, takisto zvieraťa, plnú dávku tak, že by ich tvár pripomínala nevydarený lekvárový lievanec.

	No oči zrazu zmizli a s nimi odcválal aj silný pocit neistoty či zvierajúcej beznádeje.

	Vždy ho pri tom uniformovanom pekelníkovi opantal.

	Ale už aj strach! Na ten nezabúdal.

	Strach možno nakoniec najviac, no nikdy by si to naplno nepriznal.

	Ešte sa hodnú chvíľku díval do kyvotajúcich sa konárov kriaku, až napokon odvrátil pohľad a podišiel k prvej mŕtvole…

	Dopekla, ten diabol ho bude asi prenasledovať až do samotnej smrti! Bude sa robiť, že ho nevidí a bašta! Ak mu nechce ublížiť, nezaujíma ho. Už ho nesmie Zaujímať!

	Seriem na teba, ty drzý zmrd!

	Pozvoľne sa upokojoval.

	Takže divoké prasa alebo lepšie diviak. Dumal a analyzoval, čo spraviť nasledovne pri prvej úlohe, ktorá mu prebehla cez rozum. Nech myslí na čosi iné.

	Na hocičo.

	Mal by to naaranžovať podobne ako v bájach. Pozeral na mŕtve dievča, na jej vyvrátené oči a krv, vytekajúcu zo zátylku do trávy.

	Najprv si nasadil nové rukavice, potom ju vzal a zviazal jej ruky aj nohy dokopy. Z palíc a brvien, ktorých tu bolo naokolo neúrekom, akiste nachystaných na pahrebu, našiel aj dva kusy, pripomínajúce obrovské praky.

	Následne zistil, že ich asi aj Rómovia používali na záhradné grilovačky a príležitostné posedenia. Na koncoch boli zaostrené a ich okrajové konce viditeľne oblizovali jazyky vatry. Poriadne ich zapichol do zeme, zahlobil, a na ich rozdvojenú časť položil silný bukový papek.

	Naň nejako prevliekol nebohú, akoby sa opekala nad ohňom sťa práve ulovené divé prasa. Celkom sa narobil, no napokon držala.

	Plamene sa do nej okamžite hladne zahryzli, ale už boli príliš malé.

	Do Démonových nosných dierok však vrazil hnusný zápach spáleného ľudského mäsa a kože. Zvraštil tvár, ale zrak odtrhnúť nemohol…

	Díval sa, ako sa škvarí, ako jej obhárajú vlasy, ako sa jej koža na tvári pretvaruje v niečo neforemné a odporné, až nakoniec sklopil oči.

	Už pripomínala roztečenú pizzu. A to bola predtým taká pekná. Trochu mu jej prišlo ľúto, no ihneď ten slabošský pocit zahnal do ústrania.

	Nechal, nech si ju ohnivé jazyky pôžitkársky oblizujú a on sa obrátil k druhej sestre.

	Augiášov chliev – napadlo mu okamžite, keď na ňu uprene hľadel.

	Hm. Na to by si mal predsa vyčleniť jedného z bratov! To bude efektnejšia voľba.

	Ale ako to spraví? hĺbal nervózne.

	Jednoducho ho zababre. Od všetkého, čo tu nájde. Ako posraný Augiášov chliev!

	Začal sa obzerať navôkol… a vtom si všimol, že po pravom boku domu stoji osamotený zrub a pri ňom menšia latrína. Pravdepodobne pripravená na horšie časy, keď nepôjde voda alebo podobne. Potešil sa jej.

	Chytil cigáňa, ktorému prestrelil ohryzok za nohy a začal ho ťahať smerom k úzkej drevenej búdke. Prekvapivo zafučal, keď zistil, aký je ťažký.

	No podarilo sa mu ho bez nejakých ťažkostí dotiahnuť až k latríne, na čo zacítil typický zápach ľudských výkalov.

	Cigáni asi neboli až takí zbohatlíci, ako sa na prvý pohľad zdalo, pomyslel si posmešne, ale zároveň vedel, že jedna praobyčajná latrína nič nedokazuje.

	Môže tu stáť aj ako nejaká podivná kamufláž.

	Alebo si na ňu proste potrpeli z mladosti. No a v blízkosti divočiny sa vždy zíde. Asi boli na ňu zvyknutí.

	Peňazí museli mať na účtoch iste dosť.

	Stačilo fľochnúť pohľadom po tomto honosnom sídle. Bizarný kontrast s latrínou. A to ešte nevidel ich vozový park…

	Otvoril záchod a cigáňa posadil nad dieru, akoby šiel cez džínsové šortky vykonať riadnu chlapskú potrebu.

	Oprel ho o zadnú stenu a potom zašiel za latrínu a z hnojiska nabral na pohodený pahýľ trochu z výkalov.

	Vrátil sa, všetko potrel po tvári a krku nebohého. Sám sa pritom tváril znechutene a hneď aj nahodil masku čoraz viac kysnúceho hnusu.

	No musel to spraviť. Ak chcel, aby bola misia naplnená do bodky.

	Smrad sa začal šíriť všade navôkol ako štipľavý dym a ako náhle Démon dokonal svoju prácu, s odporom pribuchol dvere. Ostatné dokončí o čosi neskôr…

	Zahodil papek a vrátil sa na miesto vraždy.

	* * *

	Zápach spáleného mäsa sa už šíril navôkol ako výrazná aróma z prvotriednej parfumérie. Len celkom opačného rangu.

	Cigánka už nemala vlasy. Oheň si ich zobral do svojej ríše. Jej šaty skoro zhoreli, ovísali na nej iba šklbance čiernej látky a všimol si aj tmavé obhorené prsia.

	No plamene slabli. To bolo fajn. Ten smrad sa nepáčil ani jemu.

	Odvrátil sa od zvláštnej scenérie a zamieril si to k ďalšiemu bratovi.

	* * *

	Neskrotný Býk.

	Herkules ho zvládol holými rukami a potom doviedol ku kráľovi. On toho svojho počerného bujaka zastrelil guľkou.

	Nejaká extra podobnosť tam veru nefigurovala. No mohol by to nejako napraviť. Narafičiť, aby tento mŕtvy Róm vyzeral ako nejaký zgegnutý dobytok alebo čosi podobné.

	Vlastne si to už premyslel.

	Všimol si, že cigáň má v ľavom Uchu veľkú zlatú náušnicu. Bola celkom okrúhla, len ozdobená množstvom ornamentov, čo mu však nevadilo. Jedným prudkým ťahom mu roztrhol ušný lalok a náušnica ostala slobodná, trblietajúca sa na jeho dlani.

	Poťažkal si ju a poutieral od čerstvej krvi. Okamžite vybral zo zadného vrecka malú ihlicu a mŕtvemu prepichol priehradku na nose, medzi nosnými dierkami.

	Tam mu následne náušnicu drsne navliekol.

	Zahľadel sa.

	Teraz už trochu pripomínal akúsi napaprčenú obdobu minotaura.

	Vzal zo svojho bezodného vaku dva nožíky z ušľachtilej ocele a z celej sily mu ich zabodol do temena – na mieste, kde by mohol mať teoreticky rohy. Čepele sa zabodli len špičkou, ale predsa ako tak držali.

	Zaujato sa pozeral na svoje dielo. Skutočne to pripomínalo vzdialeného príbuzného nejakého domáceho tura. Pri všetkej fantázii, pravdaže.

	Bol spokojný a viac sa mu už vymýšľať nechcelo. Prevalil ho na brucho, pričom dával pozor, aby sa nože neuvoľnili.

	Skúsil ho dostať aspoň čiastočne do polohy, akoby stál podoprený na všetkých štyroch.

	Celkom ho to zmohlo, no nakoniec sa úkon, s podoprením o strom, akosi podaril.

	Následne na to sa premiestnil k poslednej obeti, mladej dievčine, ktorú predtým iba nevšímajúc prekračoval.

	* * *

	Skusmo na ňu pozrel.

	Aha, vtáky! napadlo mu okamžite.

	Herkules ich vyhnal strieľaním zo svojho luku… Tento poznatok mu vlastne aj stačil. Nejako už poloboha napodobní.

	Vrátil s k vaku so zbraňami a vzal malú drevenú kušu.

	Kedysi ju kúpil u starého majstra v jeho obchode na Liptove. Bola dokonale funkčná, hoci pôvodne slúžila len ako ozdoba na stenu.

	Ešte si ju trochu vylepšil, vystužil, takže mohla hocikedy poslúžiť ako vražedná pomôcka.

	Vrátil sa k mladej cigánke a priložil jej kušu ku krku. Založil miniatúrny šíp a… vystrelil.

	Tenké drievko prebodlo mäkkú časť tela spôsobom, ktorý očakával. Tak, že ostalo trčať z obidvoch strán.

	Pokrútil jej šijou a ešte raz prezrel, ako z nej vlastne šíp trčí.

	Nakoniec to vyzeralo celkom pôsobivo.

	Viac k tejto verzii jednej z úloh spraviť nemusel. Nech si vyšetrovatelia, aj Grékovi ľudia, trochu ponapínajú mozgové závity. A zapoja fantáziu.

	Tak, to by mala byť posledná obeť na antický spôsob, ktorú dnes svojpomocne vyzdobil. Teraz už len namaľovať písmená abecedy a vypadnúť odtiaľto preč.

	Opäť si našiel pohodený papek a surovo ho namočil do rany s krvou, ktorú práve spôsobil mŕtvej žene.

	Kvôli zapichnutému šípu to šlo ťažko, no s použitím sily mu to napokon vyšlo.

	Písmeno nakreslil na okraj drevenej lavičky, kde predtým cigáni tak družne sedeli a gestikulovali. Prešiel k jej skrútené ležiacemu bratovi a spravil obdobný úkon, pričom písmeno namaľoval na druhý okraj lavičky, keďže sa takisto nachádzal ešte blízko.

	Dievčina, ktorá ležala obďaleč, bola len zo dva metre od nejakého ovocného stromu. Tu však potreboval viac krvi.

	A tak namáčal niekoľkokrát.

	Úporne, nacvičenými pohybmi, bez mihnutia jediného svalu na tvári.

	Potreboval sa sústrediť, aby boli čiary, hrany, či oblúky písmena celkom zrozumiteľné a viditeľné. Pracoval ako skúsený maliar, ktorý sa ku každému ťahu stavia puntičkársky, skoro s posvätnou úctou. Kôra bola našťastie celkom hladká, takže mohol byť s výsledkom spokojný.

	* * *

	Napokon mu ostal Augiášov chliev a jeden z mŕtvych, sediaci vo svojej „luxusnej” latríne.

	Démon sa teda presunul práve tam a keď otvoril dvere, začalo okolo neho krúžiť niekoľko malých ubzíkaných múch.

	Smrad ho ovalil ako dobre mierená rana päsťou.

	Zapchal si nos, zatiaľ čo druhou rukou vzal kúsok laty opretej o bok latríny a takisto ju namočil do krvi nebohého. Na vnútornú stenu záchoda nakreslil písmeno gréckej abecedy, ktoré nasledovalo v poradí.

	Nie, spamäti ich nepoznal. Mal ich už dávnejšie zakreslené v malom notesíku, ktorý si zavše otvoril, aby si overil každý nasledujúci ťah. Nakoniec nechal dvere dokorán otvorené a poslednýkrát mrkol na mŕtvolu.

	Potom sa od nej s odporom obrátil.

	* * *

	Ema sa cítila strašne sama.

	Bez muža, teraz už aj bez syna. Zrazu akoby netušila, čo si počať.

	Ako ďalej s neprežitými dňami, kde nájsť útechu, posledný zmysel bytia? Všetko sa jej zrazu zdalo rozhárané a vratké.

	Preto siahla po liekoch.

	Predpísal jej ich lekár, keď mávala kedysi kvôli práci problémy so spánkom. Neustále menenie pracovnej doby jej totižto úplne rozhádzalo spánkový cyklus.

	Postupne ich brala viac a viac. Prestávala sa ovládať. No vzhľadom na ten brutálny psychický nápor by sa jej nemohol nikto čudovať. Zmizol jej predsa syn!

	Malý Ivan bol jednoducho preč! Už s ňou vôbec nebýval!

	A ona mala ostať pokojná? Neplakať? Šialene sa v tichu nesmiať?

	Nezúfať si?

	Veď jej materinské srdce sa rozlomilo na dve súmerné polovice! Cítila to. Bolo vriace, akoby ho niekto neustále mágal v rozpálenej fritéze. Trpela.

	Ubíjalo ju už skoro všetko.

	No a potom si dala zopár práškov a cítila sa lepšie.

	Postupom času zvyšovala dávku.

	Dnes si aplikovala asi najväčšiu. Chvíľkami sa cítila rozjarene, chvíľkami zasa úplne apaticky, až polomŕtvo.

	Ako na hojdačke.

	A len čo Záhorský odišiel, chcela si zasa čosi dobrého šupnúť, no ovládla sa a radšej sa poriadne napila domáceho čaju. Sladeného. Nech sa upokojí.

	Kedy to vlastne mala ísť malá Stoická na tréning? Mrkla na hodiny.

	Presne za pätnásť minút!

	Doriti!

	Skoro by to nebola stihla. Okamžite si bežala obliecť čosi, v čom mohla dôstojne vyliezť z domu na ulicu, a opláchla si suchú tvár.

	Mala by Záhorskému pomôcť. Veď tým vlastne pomáhala svojmu stratenému synovi, takže v podstate len sebe!

	Vyšla von a zamkla za sebou dvere. Na moment len tak postávala, pričom röntgenovala okolie.

	Nič netradičné si však nevšimla.

	Zamierila teda rovno k domu rodiny Stoických.

	Ostala stáť pri strome asi dvadsať metrov poniže a rýchlo sa zaň skryla.

	Tadiaľto by malo dievča ísť.

	Popýta sa jej, len ju netreba ihneď naplašiť.

	* * *

	Prešlo asi desať minút.

	Nič.

	Už by mala každú chvíľku vybehnúť z dvier. Autobus jej predsa príde čo nevidieť! Znervóznela a opäť dostala chuť vrátiť sa a hodiť do seba nejakú peknú bielu tabletku na upokojenie.

	Na čele jej vystúpil studený pot.

	Doslova cítila, ako jej ľadové kvapky tancujú na horúcej koži.

	Zľakla sa. Že nepríde, že jej do toho niečo vošlo a ona dnes nikomu nepomôže.

	Vlastne, ako vždy!

	Kvokla si na chodník a pozerala na košatú lipu, ktorá sa nad ňou skláňala ako starostlivá matka. Takto prečkala necelých päť minút. A stále nič. Začínala byť nervózna. Dievča bude mať ďalší tréning až o dva dni. Kedy ju takto opäť vychytá, bez jej prepnutej matere, len tak osamote? Možno nikdy.

	Vôbec nikdy!

	Chcela svoj liek. Maličkú horkú tabletku, ktorá jej urobí tak dobre.

	Stlmí to hučanie a pískané v ušiach, zničí ten nervózny pocit v podbruší, ktorý jej pripomínal nevoľnosť po skonzumovaní čohosi po dátume spotreby.

	Zachráni ju od seba samej.

	Vtom začula kroky. Nazrela spoza kmeňa a zbadala Silviu.

	Panebože, skvelé! vydýchla si trhane.

	Hneď na to však od domu doletel aj drsný hlas jej matky.

	„A po tréningu hneď domov, jasné?”

	„Jasné, mama,” zafrflala dievčina.

	„Som rada, že si rozumieme!”

	Ozvalo sa tupé buchnutie, keď matka zavrela vchodové dvere.

	Dievča iba pokrútilo hlavou a drdol jej pritom zaletel z jednej strany na druhú.

	Danicová vyčkávala na pravý okamih.

	Jej matka sa istotne ešte díva z okna. Bola to naozaj vyšinutá stvora, takže si musela dávať pozor, akoby robila niečo nekalé, hoci sa chcela mladej iba čosi popýtať.

	Nakoniec sa Silvia dostala až na jej úroveň.

	„Ahoj, Silvi,” prehovorila potichu a snažila sa, aby sa mladá nezľakla.

	To sa jej aj nejako podarilo.

	„Dobrý deň,” zaštebotala hneď na to ona, prekvapene nadvihnúc obočie.

	Danicová sa stále krčila za stromom a vypliešťala na ňu oči ako pripučena žaba, pričom vystrúhala na tvári tú najsprisahaneckejšiu grimasu.

	Mladej Silvii to prišlo komické.

	Nie, nebála sa jej, skôr nechápala, o čo tu vlastne ide.

	„Myslíš, že ťa už mama nevidí?” pokračovala Danicová vo svojej úlohe tajného agenta.

	„Myslím, že už nie. Zašla do izby, práve jej beží nejaký seriál, ten si istotne nenechá ujsť,” mladá sa zazubila.

	„Výborne! Isto si prekvapená, prečo som ťa takto prepadla? Chcem sa ťa iba čosi popýtať ohľadom môjho syna. Dúfam, že ti to nevadí? Chcem pomôcť tomu pánovi detektívovi, ktorý bol minule aj u vás a tvoja mama ho tak trochu odohnala. On mi to povedal, pretože Ivana hľadá. Nejdem ťa krátiť o čas, len sa niečo rýchlo spýtam a to je všetko. Možno by si nám pomohla, hm?” vyhŕkla na ňu všetko v jednom balení a popritom sa zatvárila nevinne, aby dievča naozaj neodohnala.

	No Silvia ostala pokojná.

	Už bola vo svojom živote zvyknutá na kadečo.

	„Ale áno. Veľmi rada vám poviem, čo chcete. Aj keď, asi toho až tak veľa neviem, keďže Ivan sa mi v poslednej dobe neozýval. Mal už svoj život, do ktorého som prestala patriť,” posmutnel jej hlas. „A kedy sa ti ozval naposledy?”

	„Mohli by sme ísť spolu k zastávke? Nebojte sa, mama už je dávno zalezená pri telke. Naozaj,” odpovedala jej Silvia protiotázkou a Danicová súhlasne kývla hlavou, na čo ukradomky vyliezla zo skrýše.

	* * *

	Začali teda kráčať smerom k ceste.

	„Takže naposledy?” pokračovalo dievča. „Ani sama neviem. Asi týždeň predtým, ako zmizol. Stretli sme sa na kraji dediny. Viem, že vtedy svietilo slnko. Ani teplo, ani zima. Taký fajn deň. Chceli sme ísť kdesi na prechádzku, no bol nejaký divný,” dievča preglglo, vybavujúc si celkovú situáciu.

	„Aký divný?”

	„Nesprával sa ako obvykle! Vlastne som si to všimla už predtým, ale v ten deň to bolo najvýraznejšie. Sama neviem. Správal sa čudne, akoby ma ani nejako nevnímal. Rozprával trhane, nelogicky… aj pochudol,” hlas jej už preskakoval do plačlivej tóniny.

	„Áno, presne. Máš pravdu. Aj ja som si to v poslednej dobe všimla. Asi mal naozaj problémy s drogami.”

	„Myslíte?” dievča na ňu prekvapene mrklo.

	„Myslím. Vlastne som si už skoro istá,” odpovedala jeho matka pevne. „Nevieš, či nemal nejakého stáleho kamaráta?”

	„Myslím, že nemal, hoc posledné dva mesiace sa s nejakým stretával. Ale videla som ho len raz a z diaľky. Akoby sa nechcel ukázať, no neriešila som to. Volal ho Milan. Viac nič neviem. Len som netušila, že v tom mohli byť aj drogy.”

	„Veru mohli,” pritakala Danicová. „ A asi aj boli. Bohvie, čo je s ním,” vzdychla si napäto.

	„Našli ste doma nejaké ihly alebo tabletky?” zaujímalo sa stále prekvapené dievča.

	„Ani nie. No tie príznaky tam boli. Presne také, aké sa opisujú pri drogovo závislých. Možno však ešte závislý nie je,” mykla si sama pre seba bezradne ramenami. „Ale lieta v tom. Som si takmer istá.”

	„To mi predtým ani nenapadlo. Len som si myslela, že je unavený alebo chorý! Že mi o tom nechce dať vedieť, aby som sa nestrachovala!”

	Danicová neodpovedala a zachmúrene kráčala ďalej.

	„Ten Milan. Nevieš ho aspoň trochu opísať?” v duchu si spomenula na kameň s podivným odkazom, ktorý jej niekto hodil na dvor. Akoby ho práve mala pred očami.

	Možno to bol on!

	„Myslím, že bol hnedovlasý a vyšší. Tiež pochudnutý. Viac neviem. Bol naozaj ďaleko a potom zmizol.”

	„Tak to mi asi fakt nepomôže. Nevieš aspoň, čo mal oblečené?” Danicová na ňu ustarostené kukla a Silvia jej v tvári zočila všetky materské starosti a kríže, ktoré sa jej vryli do kože ako miniatúrne cudzopasníky.

	No nešpatili ju. Naopak, prišla jej svojsky pekná.

	„Nejakú bielu bundu,” pridvihla obočie, „ale to vám asi aj tak nepomôže. Veď takých tu v okolí môže pobehovať stovky.”

	Dostavili sa až k zastávke, kde zatiaľ postávalo iba zopár zadumaných ľudí.

	„Máš pravdu,” Danicová si vzdychla. „No nevadí, aj tak si mi celkom pomohla.”

	„Myslíte, že ho ešte nájdu?” Silvia sa zadívala na špičky vyleštených topánok.

	Danicová na ňu namrzene zazrela.

	„Určite áno! Na to, že nie, ani nemysli, moja!” spustila výhražne.

	Silviou viditeľne myklo.

	„Ja som to tak nemyslela. Pravdaže, aj ja verím, že žije, ale viete…”

	„Viem… Dobre to viem. No nepripúšťam si to!”

	„Bodaj by dnes prišiel domov.”

	„Bodaj. Ale mame nepovieš nič hej? Že som sa ťa vypytovala. Bola by len mrzutá a nespala by.” Silvia sa smutne usmiala.

	„Nie, nebojte sa. Jej nič. Asi by nám nijako nepomohla. Ide si svoje.”

	„Ona veru ide.”

	* * *

	Keď Démon prešiel celý rozsiahly dvor a pozametal za sebou stopy, trochu sa vydýchal. To neustále holdovanie alkoholu v ňom asi zanechalo ujmu.

	Stopu, ktorá sa nedala zakryť.

	Všetci štyria Rómovia ostali vo svojich šialených polohách, písmená gréckej abecedy poznačil na blízke drevnaté veci ich krvou, takže misia mohla byť odfajknutá.

	No i tak ho premkol stiesnený pocit.

	Nechápal ho. Neveril, že naň zliezol práve teraz.

	Keď si chcel vychutnávať víťazstvo.

	Asi kvôli fízlovi a jeho psovi. Zasa ich predsa zbadal! To ani nie je možné! Nemôžu byť skutoční. Prečo by to, sakra, policajt robil?

	Ani ho len nepoznal. V živote ho predtým nevidel…

	Je nereálny!

	Ale mohol by ho duch omráčiť a pohodiť kdesi na dvor starej matky? To ťažko. Duchovia sú len výmysly ustráchaných trasorítok.

	Nemôžu jestvovať. Nechcelo sa mu s tým moriť a zanášať si myseľ kalnou nečistotou, no musel… Prečo ho však fízel nezahlušil?

	Prečo sa s ním iba pohráva? Už mal istotne všetky informácie, ktoré potreboval, aby ho mohol oficiálne obviniť a odpísať!

	Ale on tak nespravil. Len ho sledoval a smradľavý pes pobehoval stále za jeho zadkom. Niečo tu nehralo.

	Odfúkol si a zobral so sebou všetok „sortiment”.

	Ešte raz sa obzrel na dvor so svojím dielom. Oheň v pahrebe pomaličky uhasínal tak, ako telá jeho tvorcov.

	Obrátil sa a rýchlym krokom vykročil k odstavenému autu.

	Takže má už len štyri úlohy. Sakra!

	Najlepšie by bolo, keby zasa natrafil na nejakú rodinku alebo viacčlenný gang, prípadne na súrodencov. Dnešný deň mu značne urýchlil celý proces odchodu zo Slovenska.

	Zrazu sa prudko prehol. Rozbolela ho hlava. A to pekelným spôsobom.

	Skoro ako minule, no tentoraz sa mu zdalo, že mu za čelom pulzuje veľké žeravé vajce.

	Rytmicky. Cik a cak. Cik a cak.

	Zvraštil tvár a vtom bolesť náhle prešla. Vyjavené sa vzpriamil a čakal na ďalšie vlny, no nič neprichádzalo.

	Dúfal, že nemá v hlave nejaký nádor. To by mu asi jeho vzniknuté plány dosť skomplikovalo. Ale pravdepodobne to bude len alkohol.

	Vlastne v to dúfal.

	Musí s ním už nadobro skoncovať…

	Radšej začal premýšľať nad tým, aké budú ďalšie úlohy.

	* * *

	Vedel, že nasledujúca bola o nejakom páse.

	Kráľovná Amazoniek Hippolité dostala od otca Area krásny pás. Po ňom však zatúžila dcéra kráľa Eurysthea a chcela, aby pás pre ňu Herkules získal. Vedel, že nakoniec mu ten pás Hippolité sama dala, pretože na ceste k nej vykonal Herkules množstvo hrdinských skutkov, takže ju jeho sláva očarila.

	Koniec si už presne nepamätal, no nikto v ňom nezomrel.

	Hm, tak v tomto prípade mu stačí iba nejaký pekný pás a s ním sa už decentne pobaví. Seriózne prižmúril.

	Doma sa na to prizrie lepšie. Teraz si musí hlavne pohnúť a vypadnúť odtiaľto!

	* * *

	Danicová zavolala Záhorskému takmer okamžite.

	Účinok liekov z nej začínal pozvoľne vyprchávať, cítila sa triezvejšia a napodiv aj uvoľnenejšia.

	Akoby mali „oblbováky” celkom iný účinok, ako by mali mať.

	Ani len netušila, čo mu vlastne ide oznámiť, veď sa od Silvie nič podstatné nedozvedela.

	No dostala akútny pocit s niekým rozumným si pohovoriť.

	A Záhorský sa jej taký zdal. Dokonca jej prišiel aj sympatický.

	Nebolo v tom nič sexuálne, hoci sa jej páčil. Len akási duševná priazeň, ktorú teraz strašne potrebovala.

	Keď sa však nad tým zamyslela, priťahoval ju. No teraz nemala čas nad podobnými záležitosťami uvažovať.

	Mala v tom aj tak guláš.

	Išlo tu predsa o jej syna. A to bolo prvoradé!

	„Áno, počúvam?” ozval sa so zjavným otáznikom v hlase policajt.

	„Volám vám len preto, že som sa práve rozprávala so Silviou…”

	„A čo ste sa dozvedeli?”

	„Vlastne nič,” povzdychla si. „Len to, že mal akéhosi kamaráta Milana. Vysoký, pochudnutý a v bielej bunde. A mal hnedé vlasy. S ním začínal behávať, keď už na Silviu viac-menej kašlal. No nikdy ho nevidela zblízka. Akoby si ten chalan dával pozor.”

	„Ak bol díler, určite si dával. Mám pocit, že vášho syna pozná dosť ľudí z brandže. Hm. Toto nám veru nejako extra nepomôže, ale skúsim popátrať. Pozriem aj v databáze.”

	„Veľmi pekne ďakujem. Ani neviem, ako sa vám neskôr odvďačím.”

	„V prvom rade asi poďakujete Cyrilovi, vášmu bratrancovi,” stroho sa zaškeril.

	Ema zostala na moment ticho.

	Čo tým teraz mysli?

	* * *

	„On bol iba ochotný, ale všetku prácu vybavujete vy.”

	„Taký je už osud nás podriadených.”

	Odrazu jej prišlo na um pozvať ho kdesi na kávu! Len tak, ako poďakovanie a možno by z toho vzišlo aj čosi viac, no v poslednej sekunde sa zháčila a radšej danú myšlienku nikdy nevyslovila. Akoby sa hanbila sama pred sebou.

	Čo vlastne od neho chce? Isto už má nejakú ženskú! Veď je súci!

	A ona by preňho nebola žiadna výhra. Radšej sa na to hneď vykašle, ako zažiť ďalšiu potupu.

	„Tak teda skúsim Milana nejako vypátrať, áno?” ozval sa nakoniec Záhorský.

	„Áno, to bude skvelé, ďakujem!” vytrhla sa zo zasnenia.

	„Dobre, čosi teraz mám, tak sa zatiaľ majte a hneď vám volám! Teda, ak niečo pozitívne objavím.”

	„Veľmi pekne ďakujem. Majte sa,” rýchlo položila a šla sa napiť vody.

	Ešte raz si v duchu vynadala.

	Musíš sa sústrediť na syna! Nie na nejakého fešného policajta, ty zúfalka!

	* * *

	Démon sa vrátil domov úplne uťahaný.

	Jedna z ďalších podivností, ktoré sa mu predtým nestávali. Veď mal fyzickú, no i mentálnu výbavu špičkového atléta.

	Bolo to skutočne len alkoholom? Teraz nepil, ale cítil sa pod psa. A opicou to takisto byť nemohlo. Tak teda čim?

	Občas mal pred očami akúsi jemnú hmlu.

	Všimol si to aj cestou nazad, z Belej, keď šoféroval.

	Prišla z ničoho nič, videl ako cez popršaný oblok, či mliečnu dymovú clonu. Farby sa rozpíjali a opäť spíjali, kontúry sa krivili, narovnávali, dokonca aj hojdali…

	Niečo sa s ním začínalo diať.

	Mohla to byť aj nejaká choroba, dokonca aj nádor, no zatiaľ sa k ničomu nechcel prikláňať.

	Sadol si na gauč a hľadel na vypnutý televízor. Svoju tvár v ňom našťastie v aktuálnom uhle nevidel… a to bolo dobre.

	Iba rozsvietenú lampu. Ten odraz mu však spaľoval oči.

	Sklopil zrak a pohľad mu padol na fľašu whisky na stole. Ešte nenačatá. Ani len netušil, kedy ju vyložil.

	Kriste!

	Ani sa jej nedotkne!

	Aj keď by chcel. Bože, ako by len chcel!

	Naozaj by si trochu dal, len na upokojenie. No neurobí to!

	Radšej si pozrie ďalšie spisy… Áno!

	Nahol sa pre ne, ale prišlo mu mdlo. Musel sa palcom a ukazovákom chytiť za koreň nosa a tú slabosť ustáť. Tak ako dieťa, ktoré to preženie so zmrzlinou…

	Zatvoril oči, opäť ich otvoril. Zdalo sa mu, akoby precitol.

	Akoby doteraz spal a práve v danej chvíli sa zobudil, spoznával obrysy bytu a vecí v ňom.

	Boli úplne iné, ako si myslel, že sú… vlastne sa práve ocitol v úplne inom paneláku, miestnosti, možno aj svete.

	Vystrašil sa.

	Aj zaskočil.

	* * *

	Okamžite privrel oči, držal ich tak zavreté veľmi dlho, ako keď bol ešte nižší od stola a skryl sa pod posteľ, lebo za skriňou zbadal v tme fosforeskujúce okále predstavivosti.

	Tento pocit bol však iný. Nenormálne reálny.

	Opäť ich otvoril a všetko bolo také ako predtým.

	Jeho podivný polosen sa stratil do zabudnutia.

	Aspoň v to dúfal.

	Prvú úlohu si už zbežne vybavil vo svojej rozháranej mysli. Tú si celkom pamätal. No na ďalšiu sa musel mrknúť.

	Cjeryónove stáda.

	Vraj ich strážil nebezpečný trojhlavý obor Geryón. Hérakles ich mal prihnat na rozkaz kráľa do Mykén. Po nejakých peripetiách zabil obra šípmi, vrátil sa s dobytkom, a po ceste ešte premohol siláka Eryka, obra Kaka a ktohovie koho všetkého…

	Napokon nejako dobytok kráľovi Eurytshenovi doviedol, no a ten ho už obetoval bohyni Hére, ktorá však bola Héraklovou nepriateľkou.

	Tá vata navôkol podstaty príbehu ho nezaujímala.

	No čítal poctivo a úplne všetko.

	Zdalo sa mu, že ho chce Grék zasvätiť do najpodrobnejších tajomstiev gréckej mytológie. Asi mu to robilo dobre, no Démon to bral len ako profesionálnu záležitosť, ktorá bola síce milým spestrením všedných dní, ale to bolo asi tak všetko.

	Grékovo národné cítenie mu bolo totálne ukradnuté.

	Keď pozeral ďalej, zistil, že to, o čom sníval, sa mu nakoniec pomaly splní.

	Skutočne mu ostávalo posledných pár úloh a tentoraz skutočne išlo o členov rodiny. Manželov a ich synov.

	Ďalšie štyri políčka vyplnené…

	Keď analyzoval profily tváre otca, aj jeho synátorov, musel uznať, že sa podobajú až veľmi. Ktosi sa na svojho potomka skoro neponáša, akoby nezdedil jeho gény alebo ho manželka splodila so susedom, čo v dnešnej dobe vôbec nebola divná myšlienka.

	A ktosi to má práve naopak.

	Žena vyzerala byť o dosť mladšia, ako jej počerný manžel južanského výzoru. V tvári veselá, taktiež pekná blondínka. Akoby ani nepatrila k tomu prísnemu výrazu a hlbokým čiernym očiam bez emócií…

	Tými sa vynímal práve jej druh.

	Vraj bývali v Bitarovej. Poznal to tam. Dedinka smerom na západ, za sídliskom Hájik.

	Fakt len neďaleko samotnej Žiliny. Práve teraz sa v okolí intenzívne budovala diaľnica. Hm. To bude blízko.

	Skvelé!

	Viac sa nevzrušoval a prešiel k ďalšej úlohe.

	Zlaté jablká Hesperidiek. O tom už predsa kdesi čítal! Vlastne ako dieťa čítal o všetkých úlohách mocného poloboha, no táto mu utkvela v pamäti viac.

	Mal ich doniesť tri, teda tie jablká.

	Napokon mu pomohol boh Atlas, ktorý držal nebeskú klenbu a za to, že ho na moment Herkules vystriedal, Atlas odišiel zabiť draka Ladóna, ktorý strážil strom s jablkami a vrátil sa s nimi pekne nazad. Neskôr ho Herkules nejako prekabátil a klenbu mu vrátil opäť na jeho plecia…

	Čo však Démona zaujalo, bol neskorší súboj Herkulesa s obrom Antaiosom, ktorý čerpal silu zo zeme a pokiaľ bol na nej postavený, nemohol ho nikto iný premôcť. Zaujímavé! Takže ho musel zodvihnúť a zahrdúsiť vo vzduchu.

	Síce sa to stalo iba cestou k Hesperidkám, ale práve toto mu pomôže k ďalšiemu teatrálnemu prevedeniu vraždy. Mohol si vybrať.

	Tentoraz však bude musieť zabiť aj deti.

	Vlastne tí chalani už mohli mať okolo dvadsaťpäť (vyzerali tak), takže sú už v podstate dospelí muži, ktorí majú nad svojimi činmi plnú zodpovednosť. 

	A teraz poprosím, fanfáry! Finálna úloha! Pes Kerberos!

	Bájny slintajúci pes, strážca pekiel.

	Aspoň tak ho poznal on. Psa Kerberosa premohol Herkules holými rukami a doviedol až ku kráľovi. Aj tu si nejako pomôže a vraždu povedome naaranžuje. A to bude predposledný špás. Už len jedna úloha.

	Dokonané.

	Opona konečne spadne.

	* * *

	Záhorský položil telefón a celý sa triasol. Prišla naňho neskutočná zima, hoci mal byt vyhriaty minimálne na všeobecne uprednostňovaných dvadsaťdva stupňov.

	To, čo sa dopočul, by otriaslo aj otrlejším detektívom z oddelenia tých najodpornejších zločinov.

	Krista!

	Toto sa mu snáď iba zdá!

	To prišli na to až teraz?

	Prešiel do kuchyne, pustil studenú vodu plným prúdom, nechal ju chvíľu odtiecť a potom si poriadne prepláchol tvár. Tento postup zopakoval asi šesťkrát, na čo sa konečne prebral z prvotného šoku…

	Akoby bol neskorý večer a on nechcel ani za svet zažmúriť čo i len jedno oko.

	„Doriti!” zahrešil nahlas.

	Práve dostal správu od výjazdovej jednotky a tímu, ktorý aktuálne vyšetroval šokujúce vraždy ľudí na predmestí Žiliny.

	Zločiny prišli náhle, v posledných dňoch, dokonca by sa dalo povedať, že hodinách.

	Všetci zainteresovaní ich držali pod pokrývkou tajomstva, pretože ak by sa taká vlna násilia v pomerne malom meste, akým je Žilina, prevalila na verejnosť, mohla by nastať všeobecná hystéria.

	A tú určite nikto a nikde nepotreboval. Dnes sa potvrdili ďalšie vraždy.

	Tentoraz štyroch ľudí naraz!

	Aj tak to nakoniec vyjde na povrch. Susedia si budú šepkať, ich šepot sa dostane k ďalším, premení sa na všeobecnú vravu a klebety, až z neho nakoniec vyklíči výkrik hrôzy celej žilinskej kotliny.

	Normálny kolobeh správania sa prestrašeného obyvateľstva.

	Záhorský to ale nečakal. Nikto by to nečakal.

	O vraždách, samozrejme, vedel, no to, čo sa z nich nakoniec vykľúvalo, by mu nenapadlo ani v tom najhoršom sne. A to ich mával neúrekom.

	Skoro každú priemernú noc sa potil v nesúrodých nočných morách…

	Cítil sa akosi neisto, oklamane, skoro biedne. Už sa aj organizovala výjazdová motorizovaná jednotka. Špeciálne komando, vycvičené práve na akcie najvyššieho ohrozenia z oddelenia závažných zločinov. Všeobecne sa zapodievali kriminálnymi skupinami z podsvetia, no tentoraz šlo o jediného človeka.

	Vlastne ho už zbežne poznal.

	Musel ísť s nimi. Dnes večer.

	Inak bude neskoro. Odhliadnuc od toho, že im tam môže aj reálne pomôcť.

	* * *

	Najhoršie na tom všetkom bol fakt, že hodiny ukazovali ešte len osem ráno. Na oddelení však už vytipovali ďalšiu obeť sériového vraha.

	Áno, po dôkazoch, ktoré mu boli telefonicky predostreté, mohol úplne pokojne potvrdiť, že v okolí Žiliny vyčíňa sériový vrah.

	Neskutočné, ale fakticky reálne!

	Znovu si prepláchol tvár, akoby práve prúd studenej vody mal z neho zmyť tieto strašidelné informácie, ktoré mu šli roztrhať hlavu. Premýšľal, či nemá niekomu zavolať.

	Nie! Trpko v duchu potriasol hlavou.

	To určite nie! Tentoraz bude práve mlčanie nefalšovaným zlatom.

	* * *

	Démon sedel v aute a smeroval na Bitarovú.

	Už ani len netušil, ako doň nasadol. Opäť mal akúsi šialenú víziu, kedy videl všetko úplne naopak. Celkom iný vnútrajšok bytu, inú ulicu… a sám seba badal v zrkadle ako cudzieho polomŕtveho človeka.

	Akoby v ňom ktosi driemal a silou-mocou sa chcel predrať na povrch.

	Druhá osoba… Cudzí svet!

	Neustále sa tváril zachmúrene. Čosi sa s ním dialo a on sám seba presviedčal, že najlogickejší vývod jeho úvah je práve hubovitý nádor uprostred lebky.

	Môže mať rakovinu!

	A tá sa môže hrať s jeho mysľou. Nádor tlačí na nejaké miesto uvažovania či emócií, ktoré mu skresľujú realitu.

	Kriste!

	Zamračil sa a zaklial.

	Pôjde na vyšetrenie, ale teraz sa musí totálne sústrediť. Možno mu nakoniec nič nie je, takže sa tak potrebuje aj správať – presviedčal sa o pár sekúnd úplne protipólne.

	Vyšetrenie ukáže, že je v poriadku a on si založí nový život, kdesi na juhu Európy.

	Priamo pri pobreží mora. Akoby už počul šplechot teplej vody o útesy.

	Za peniaze, ktoré získa z vraždy nasledujúcej štvorice. Áno, na to by sa mal teraz sústrediť ako na najvyššiu prioritu.

	Nič iné nevidieť, nevnímať, necítiť.

	Otec, matka a synovia… Predposledná časť obety jeho gréckej avantúry. Už sa náramne tešil, keď bude mať všetko to jarmo z krku.

	Zo začiatku sa viac-menej zabával, no teraz to už tak nešlo. Čosi ho neustále kvárilo, brzdilo a vnútorne leptalo.

	Už chcel len zistiť, že je zdravý, odísť z tejto bohom zabudnutej planiny a nájsť vytúžený pokoj kdesi inde. Uložiť sa na predčasný dôchodok a máčať nohy v slanom mori.

	Prešiel autom okolo sídliska Hájik a ponoril sa medzi tmavé domy dediny Hôrky. Od Bitarovej bol už len na skok.

	Keď sa pozrel do spätného zrkadla, zbadal vysvietenú Žilinu. Bolo už skoršie ráno, všetci ešte tvrdo spali, no neóny mesta žiarili neustále. Spala teda aspoň tá väčšina.

	Všetok sortiment mal so sebou, no opäť si navrával, že ide iba na malý prieskum. Zaútočiť vôbec nemusí. Stačí neskôr, presviedčal sa.

	Ale takisto pokojne môže.

	Dostavil sa až na okraj Bitarovej a počkal, kým oproti nemu prejde raňajší autobus, ktorý akiste smeroval kdesi do depa. Okrem šoféra v ňom nikto nesedel. Ani nemohol.

	Bolo ešte príliš skoro.

	* * *

	Ten domisko mal stáť úplne na kraji obce.

	Démon šoféroval akosi zotrvačné, akoby si už vôbec nemusel dávať pozor, len prísť, odbúchať ďalšiu rutinnú záležitosť, neskôr si vybrať od kompetentných prachy a na všetko dokonale zabudnúť.

	Zasa sa cítil pod psa.

	Tie vlny nevoľnosti prichádzali v posledných hodinách ako neohlásení nevítaní hostia. A zdalo sa mu, že sú čoraz silnejšie a drsnejšie. Lomcovali ním ako nalomeným konárikom uprostred víchra. Zabolelo ho za čelom, zvláštna bodavá a pulzujúca bolesť, akoby sa mu do mozgu zavŕtaval neviditeľný červ.

	Zvraštil tvár, zanadával, a bolesť okamžite prešla.

	Strhol volant, pretože skoro zabudol odbočiť. Dom sa mal nachádzať na konci prvej ulice a ešte kúsok ďalej, smerom k lesíku.

	Skoro na samote. Super poznatok… Zdalo sa mu, že už má toho podivného šťastia až priveľmi. Alebo?

	Veď šťastia ako šťastia!

	No nenadával naň za to. Šťastie predsa praje pripraveným.

	Náhle sa prudko pozrel do zrkadla.

	Nie! Toto opäť nebol on!

	Videl tam tvár dakoho iného. Inú tvár, hoci strašne povedomú, až známu.

	Kriste! Čo sa to s ním v poslednej dobe deje? Blúznil. Vídaval veci, ktoré naozaj nejestvujú. Práve sa pozeral na seba samého ako na celkom iného človeka! Akéhosi škaredého chlapa s hnedými očami, ktorého síce odkiaľsi poznal, no vôbec netušil, pri akej príležitosti to bolo!

	Toto všetko mohol spôsobiť jeden debilný nádor?

	Kdesi počul alebo čítal, to už si presnejšie nepamätal, že výrastok v hlave dokáže nastoliť halucinácie či stratu bočného videnia. Dokonca môže ovplyvniť rast či celkové ochlpenie človeka. Podľa toho, na ktoré miesto nádor v mozgu tlačí.

	Takže naozaj veril, že môže mať z rastúceho hubovitého mäsa vo vlastnom tele podobné magorské vidiny.

	No počká si. Na vyšetrenie. Áno priamo naň.

	Ale teraz by sa mal venovať poslednej vražde…

	Zaparkoval dodávku a preglgol.

	V ústach mal rozťahané lepkavé sliny, ktoré ho dráždili. Smädný vôbec nebol, takže to dával za vinu množstvu vypitého alkoholu.

	Naokolo ešte vládla tma, všimol si iba matne osvietené pracovisko diaľnice, len niekoľko stoviek metrov od neho.

	No nezbadal tam ani živú dušu, aj keď tam ktosi strážiť musel, avšak vedel, že by ho i tak nezbadal. Nachádzal sa príliš ďaleko a skrytý honosným sídlom jeho štvorčlennej obety.

	Mali ešte zhasnuté.

	Plot bol nevysoký, dokonca cezeň videl aj do záhrady, plnej zakrpatených ozdobných krov a stromov, pričom kdesi v strede žblnkotala fontána a voda v nej sa trblietavo leskla.

	Skoro idylka…

	Žiadne bezpečnostné opatrenia, nič mimoriadne. Akoby sa práve pozeral do usadlosti priemernej, kvalitne zarábajúcej a spokojne si nažívajúcej slovenskej rodiny.

	No keďže boli manžel so ženou a ich synovia na zozname chána okolitého kraja, určite nemohli mať ruky úplne čisté.

	To bolo isté.

	Nahol sa ponad plot a skúšal zachytiť nejaký pohyb.

	Po chvíľke musel spokojne usúdiť, že nemajú ani psa. Nieto osobného strážcu. Nezbadal ani kamery.

	Akiste spali. Netušil však, či sú doma aj synovia, predsa len, boli to mladí ľudia, takže mohli ísť kdesi za zábavou či nejakou ženskou.

	No manželia by mali byť na poschodí. Dúfal v to.

	Veril v to viac, ako sa mu vôbec dalo…

	* * *

	Vrátil sa do auta a prekvapivá bolesť na pravom spánku ho primäla k tomu, aby si rýchlo čupol. Prišla úplne nečakane, akoby ho na inkriminované miesto bodol odrastený hmyz.

	Bolestivo zachrčal a končekmi prstov si pretrel napadnutú oblasť.

	Opäť sa mu svet pretočil pred očami, no keď ich otvoril, zasa videl všetko normálne.

	Nádor pravdepodobne neľútostne vyčíňa! Kriste, už len aby dokončil toto načaté dielo a bude po paráde! Len nech to nejako vydrží! Preskočil plot a vzal si so sebou aj potrebný inventár.

	Aká je vlastne prvá dnešná úloha?

	Geryónove stáda. Pamätal si, že Herkules zabil obra, čo strážil stádo… šípmi. Dobre. Na to by mohol aj okamžite ísť. Už sa s tým nemôže príliš párať.

	Vlastné telo mu zvyšný čas asi nedovolí.

	Prešiel pomedzi stromčeky a nejaké kvety, ktoré nedokázal v prítmí rozoznať, no silne cítil ich podmanivú vôňu.

	Ani sa len neunúval skrčiť.

	Len nech to už mám z krku!

	Bolesť v spánkoch sa vrátila, dokonca sa rozliala aj do šije a poza uši.

	Zaťal čeľusť a neustále pokračoval. Z vaku popritom vybral malú kušu a za chôdze do nej založil šíp.

	Vzal si ešte ďalšie tri.

	Musí ich usmrtiť naraz. Iná alternatíva nebola teraz zaujímavá, ba určite ani rozumná. Potom už smrť každého nejako špeciálne naaranžuje.

	Bolesť sa miestami stupňovala, obopínala ho ako škrtiaci pytón, hneď na to postupne zmizla, aby sa opäť triumfálne vrátila.

	Krista!

	Možno už poslednú akciu ani nedokončí. Odkväcne tu ako dorobený cigáň a už sa nikdy a nijako nepreberie.

	Pekné vyhliadky! Po tom všetkom, čo už do týchto pridrbaných úloh zo seba investoval. Skoro všetky fyzické aj mentálne sily!

	Ostal vyžmýkaný a s kvasiacim nádorom v hlave. Uff, lepšie to už ani nemohlo byť! Pravdaže! Prešiel ku vchodu a svetlo nad jeho hlavou sa automaticky rozsvietilo. Ustúpil dozadu, na čo po niekoľkých sekundách zmizlo.

	Počkal, či si niekto čosi nevšimol. Okolie však vyzeralo byť pokojné a statické, ako kdesi na odľahlom cintoríne.

	Poobzeral sa po dome, ako sú osadené okná, kde by sa dalo vyliezť a či vôbec má šancu dostať sa aj na poschodie.

	Ale zistil, že má. A to celkom jednoduchú.

	Zo zadnej strany stál vchod so strieškou, akiste do pivnice alebo priestorov s ústredným kúrením, možno do dielničky, to už neriešil.

	No mohol tu celkom pokojne vyskočiť na plechovú striešku, pokračoval po vysunutej streche ďalej a vyhupnúť sa na okno pri schodisku na prvom poschodí.

	Vedel, že tam za múrom schodisko je, svedčil tomu tvar okna či výklenku pod ním. Potom ho nejako otvorí, to už dokáže iste rýchlo. Vbehne dnu a pokúsi sa porozhliadnuť naokolo.

	Akoby ten dom už odniekiaľ poznal.

	Zrazu sa zarazil. Mal by si nasadiť kuklu a rukavice. Zabudol na ne! To by sa mu predtým určite nestalo.

	Sakra!

	No teraz mu aktuálne išla prasknúť hlava. Možno aj s nádorom uprostred nej.

	Aspoň sa mám na čo vyhovoriť.

	Jedno však bolo isté. Toto už nebol celkom on.

	Stával sa niekým iným.

	Rozháraným, roztržitým a neuvážlivým človekom, ktorému sa triasla pôda pod nohami. Predtým by sa nebál. Ničoho. Vedel to.

	Tá bolesť a preludy, ktoré mu občas prelietavali pred očami, ho však postupne oberali o všetok zdravý úsudok. Načínali ho, ako si hniloba berie zdravé ovocie.

	Otriasol zo seba tieto pesimistické myšlienky a s pomocou odkvapu sa vyšplhal na malú striešku, ktorá kryla zadný vchod do budovy.

	Snažil sa pritom správať nanajvýš obozretne a zároveň stále čakal na nové prívaly bolesti za lebečnou klenbou, ktoré by ho pristihli nepripraveného, takže by mohol čosi dobabrať.

	Pohyboval sa po plechu, preto sa musel správať ako ostražitá mačka. Aby nezapraskal, našľapoval úplne potichu, až sa dostal k okennému výklenku.

	Podarilo sa mu to.

	Opäť našiel v sebe to, čo ho predtým povyšovalo nad ostatných.

	To, čím sa mohol v pokoji duše hrdiť. Atletickou zdatnosťou vrcholových športovcov a pokojom striehnucich pytliakov.

	Prikrčený sa dostal až k oknu a popritom nevydal žiaden zvuk. Akoby tu ani nebol.

	Už-už sa vystrkoval hore, že sa pokúsi otvoriť oblok, keď mu znovu do hlavy vpálila bodavá bolesť.

	Prekvapene zasyčal.

	„Kurva, už nie!” precedil pomedzi zuby a rýchlo zavrel oči. Zdalo sa, že tento úkon mu predtým pomohol. Škrípal pritom sústavne stoličkami…

	Po chvíľke ich otvoril a naozaj. Bolesť prešla, aj keď mu v ušiach ešte podivne brnelo.

	Spamätal sa a zasa sa vztýčil.

	Na moment počkal, či sa to svinstvo opäť nevráti, no nič sa neudialo. Mohol teda rýchlo pokračovať v načatej činnosti.

	Rukami prezrel okenicu, skúmavo ju lustroval, keď ho z ničoho nič zaplavilo nanajvýš nepríjemné a ostré svetlo.

	Vlastne nie len jeho, ale celú stranu domu.

	„Odhoďte zbraň a ten vak! Ste obkľúčený!” ozval sa drsný a emóciami nabitý hlas z ampliónu kdesi za jeho chrbtom.

	Démonom ani len netrhlo.

	Akoby to čakal…

	Akoby celé jeho bytie na tento moment sústavne myslelo a chcelo naň byť dokonale pripravené. Na deň, keď nadíde.

	No nehýbal sa.

	Nič neodhodil. Nikoho neposlúchol.

	* * *

	„Odhoďte vak a zdvihnite ruky nad hlavu!” ozval sa hlas z megafónu ešte nástojčivejšie.

	Démon začul kroky, nejaký nepokojný šuchot a hvízdanie vetra.

	Už vedel, že vnútri v dome nikto nie je. Nejako ho odhalili. Asi je za tým policajt a jeho pes! Policajt bez mena. Aké ironické.

	A aj dehonestujúce…

	Ten všivavý sukin syn ho zničil! A to si myslel, že sa na to po čase naozaj vybodne. A možno ho to úchylné prenasledovanie prešlo a povedal si, že mu rovno skočí na kobylku.

	Už od začiatku mal nad ním moc. A obrovskú… Až teraz si to naplno uvedomil. No ruky nezdvihol.

	Nech doňho napália dávku!

	Aspoň zomrie s nejakou cťou. Do južných krajín Európy sa aj tak nedostane, leda ak do nejakej smutnej zatuchnutej cely, kde bude jeho výhľad predstavovať strop plný múch.

	„Zodvihnite ruky nad hlavu! Ste obkľúčený! Nemáte žiadnu šancu ujsť. Je nás tu cez tridsať!” Neznámy hlas mu osvetlil celkovú situáciu – odhalil počet členov zásahovej jednotky, čo by bola za iných okolností hrubá chyba, no Démon vedel, že tentoraz nie.

	Musel byť obkolesený naozaj pedantne. Z tohto zveráka by sa dostával ťažko. Jediná úniková cesta mohlo byť práve okno pred ním.

	Prevliecť sa nejako dnu, preskočiť na chodbu a stratiť sa v tmavom dome.

	Ale dom už mohol byť takisto plný týchto hajzlov!

	Vlastne… istotne bol.

	A musel by preskočiť cez rozbitú sklenenú výplň.

	Dorezal by sa, možno aj vážnejšie zranil.

	Skúsiť by to azda mohol.

	Beztak je všetko stratené.

	* * *

	Posledná úloha – a takto jednoducho ho dostanú. Možno mohol zúfať, smela ním lomcovať zlosť či bezmocnosť, no jediné, čo intenzívne cítil, bola tupá prázdnota.

	Tichá, ale o to hlbšia beznádej.

	Tá mu však hlodala dušu najhoršie.

	„Zdvihnite ruky a pokojne sa nám poddajte!” zvolal hlas zasa.

	Vedel, že teraz sa už musí rozhodnúť.

	Zomrieť, alebo sa ešte pokúsiť žiť.

	Pozeral na okno, snažiac sa odhadnúť hrúbku sklenenej výplne. Vyzeralo byť hrubé, no nie až tak, aby črepy predstavovali smrteľné riziko.

	Raz už čosi podobné videl… Jeden zlodej sa pokúšal preraziť výklad v zlatníctve. Celkom náhodou šiel práve okolo za svojou „prácou” a ten maličký chlap s výrazom prišliapnutého potkana síce výplň prerazil, no pri svojom inteligentnom pokuse sa mu do krku zabodlo veľké trojuholníkové sklo.

	Rovno do tepny, avšak človiečik si ho ihneď vrieskajúc vybral. To bola, pravdaže, chyba.

	Z rany sa vyrútila striedavo vystrekujúca fontánka krvi a už mu nebolo pomoci. Vlastne aj bolo, no Démon sa len pozeral do jeho zúfalých vyhasínajúcich očí.

	Ako mútneli. Ako ho prosíkali o pomoc.

	Ľudia z okolia pribehli neskoro.

	Aj keď ktosi urgentné zavolal záchranku, vedel, že mu už nieto pomoci. To by nestihol nikto. Vykrvácal tam ako na porážke…

	Vtedy sa pobral preč a už sa o miesto či osobu tragédie nezaujímal.

	Zlodej bol akiste v zúfalej situácii. Keď musel prerážať sklenený výklad vlastným telom. Možno ho ktosi vyrušil alebo sa mu postavil do cesty. Ako jemu teraz.

	Ale momentálna výplň pred ním bola určite jemnejšia a menej nebezpečná.

	Odhodlával sa.

	Vlastne už nie. Už sa odhodlal.

	Skúsi to!

	Celkom nebadane sa prikrčil, napol šľachy na nohách, celé telo akoby pretavil do jednoliateho, na všetko pripraveného organizmu, a odpočítaval sekundy.

	Už sa aj chcel odraziť, keď ho opäť primäla zostať na mieste tá kurevská bolesť.

	Zvykla si chodiť v tých najnevhodnejších intervaloch, až sa mu marilo, že si z neho robí dokonalú srandu. Kriste!

	Oblapila mu zátylok, stekala nižšie, prešla do spánkov, uší, krku a ku koreňu nosa. Zapĺňala ho tak, ako zaplní miestnosť dym z upchatého komína.

	Privrel oči, no bolesť neprestávala.

	Naopak, silnela.

	Musel ten skok odložiť, a to ho štvalo najviac. Práve teraz bola tá najvhodnejšia chvíľa!

	Bolesť mu z ničoho nič zdrapila mozog do fiktívnych pazúrov a hrala sa s ním ako s ošúchanou loptou.

	Bodala do každej časti vnútra hlavy.

	Opäť zavrel oči a po chvíľke ich otvoril. No zasa nič.

	Už ho boleli aj ramená. Zaplavovalo ho to ako rozvodnený potok. Chcel kričať, chcel čosi urobiť, vedel však, že nemá žiadnu šancu.

	Nakoniec ho za ramená schytili dva páry mocných rúk. Následne na to ho strhli na strechu a rovno za ním sa ozval drsný mužský krik.

	„Žiadne sprostosti! Nehýb sa a pekne, kurva, lež!” poznal hlas z megafónu, no tentoraz bol omnoho bližšie. Znel reálne a strašne živo. Ani sa len nedokázal brániť.

	Tá bolesť uprostred tela ho úplne rozštiepila. Ako jeho vôľu, tak aj fyzickú silu.

	Na množstvo bezvýznamných zhorených častíc. Hrali sa s ním ako s handrovou bábikou. Šmarili ho na kus plechu, ktorý hrozivo zabuchotal.

	Ako keby v diaľke zahrmelo.

	Všimol si statných chlapov v taktických odevoch a kuklách. Videl lesklé uvážlivé oči, pre ktoré bol len jeden z ďalších cieľov. Aké ironické! Tak rád by sa bránil.

	Aj v tomto rozpoložení by ich dokázal pár poslať na onen svet.

	No bolesť ho otupila. Znemožnila ho pred sebou samým…

	* * *

	Ani sa nevzpieral. Iba hľadel, dýchal a bezmocne čakal.

	Ležal na bruchu, ruky mal vyvrátené dohora a niekto mu na ne práve nasadil želiezka. Mal veľkú silu, takže by s ním mal aj za dobrej formy a pri zmysloch nemalé problémy. No nebránil sa.

	Ďalší okolo neho živo obskakovali a niekto čosi vzrušene kričal do vysielačky. Už ani nerozoznával slová.

	Ležal ako obetný veľkonočný baránok.

	V pozadí začul štekot psa. Vlastne viacerých, takže mu myšlienka na to, či to nie je ten idiotský pes so svojím pánom, pokojne zliezla z mysle.

	A možno aj je. Neviditeľne zaradený v policajnom zbore.

	Postavili ho.

	Ktosi naňho niečo zaziapal, akiste urážku, pretože sa následne hrdelné zarehlil.

	Hneď na to aj niekto ďalší za ním. Viedli ho dole. K streche pristavili hliníkový rebrík a dole postávalo zopár chlapov v kuklách, ozbrojených tak, akoby šli zaútočiť na celý susedný štát. Zliezali nadol a zhora ho zatiaľ nejaký muž pevne zvieral za ramená.

	Všade naokolo sa mihotali baterky a okolie mu zrazu pripomenulo nejakú zle osvetlenú dedinskú diskotéku.

	Stále ho bolela hlava.

	Vlastne aj mozog.

	Bol na pokraji explózie. Opäť akoby videl nereálne siluety okolia, ľudí. Akoby sa na moment pozrel pod hladinu, kde je všetko úplne iné.

	Roztečené, rozvibrované.

	Dokonca sa mu zamarilo, že kdesi v pozadí zazrel stáť ženu. Smutne ho pozorovala a potom zmizla v nekonečnej tme. Privrel oči a zostúpil na pevnú zem.

	* * *

	Tam mu akýsi vysoký muž zasvietil baterkou do očí.

	„Spoznávaš ma?” spýtal sa neokrôchane.

	Démon ho spoznať nemohol.

	Pretože ho nevidel.

	Svetlo mu úplne oslepilo zrak, vyzeralo ako obrovské umelé slnko, vystupujúce z temnoty.

	„Nie. Pretože ťa nevidím,” hlesol sucho.

	„Ha! Takže pán je ešte aj vtipný!” muž okamžite spustil baterku nadol a ukázal mu svoju primračenú tvár.

	Démon zažmurkal. Oči si zvykali na temnejšie obrysy, no keď sa mu tvár toho šialenca naozaj odhalila, musel opäť konštatovať, že ho nikdy nevidel.

	Odkiaľ by ho mal vlastne poznať? Síce sa mu svojím spôsobom známy zdal, no všetko v hlave mal akési pomotané a nejasné, takže sa nedokázal rozpamätať. Akoby sa mu postupne roztápali všetky spomienky. V nesúvislé útržky.

	„Nie. Neviem, kto si!” zahundral.

	„To naozaj?” policajt vyzeral byť prekvapený. Nadvihol obrvy, spustil spodnú peru a chvíľku nervózne preskakoval z nohy na nohu.

	„Musíš byť totálne sfetovaný!” vyriekol napokon ortieľ.

	„Zato, že ťa nepoznám?” tykal mu aj Démon udivene.

	„Áno, zato. Ale vidno ti to aj na očiach, debil!” pozeral mu ostro do zreníc. „Nefetujem,” Démon sa cítil byť dotknutý. Dával si záležať na tom, aby žil ako-tak zdravo. Pravdaže, poháriku alkoholu občas neodolal, no iných práškových svinstiev by sa nedotkol.

	„Nefetuješ?” policajt sa usmial a neustále si ho premeriaval.

	„Kde sme sa to akože stretli?

	„V Žiline!”

	„A to je?”

	„Bližšie ti ešte nepoviem. Ale zaujímavé je to, o čom mi tu točíš.”

	„Ja netočím. Nestretli sme sa.”

	„Ale stretli. Však ty nám neskôr zaspievaš.”

	Démon si odpľul na zem.

	„Vtipné!” štekol.

	Muž naňho dlho iba tak civel. Akoby práve analyzoval jeho duševnú stabilitu jeho zmysly… celkovú príčetnosť.

	* * *

	Zdalo sa mu to, alebo vie tak vyškolené klamať? hĺbal Záhorský.

	Vyzeralo to tak, že nie. Bol veľmi, veľmi presvedčivý, akoby tomu, čo trepe, skutočne veril.

	On ho nepozná! Veď prečo by aj?

	Tam, kde sa stretli, nemusel vidieť dobre. A aj fakt, že je to známy človiečik, na tom nemenilo vôbec nič.

	Chytili ho len preto, že zistili jeho vražednú postupnosť.

	V tak krátkom časovom slede dokázal zabiť toľko ľudí. Hrôza na nebi!

	Neskutočné, že sa mu to vôbec podarilo.

	A v takomto stave.

	Démon, či ako si to vlastne hovoril, hľadel naňho mútnymi rôsolovitými očami. Zdalo sa mu, že práve komunikuje s nejakým zombie, ktorý nežral celý mesiac. Akoby mal úplne zastretý rozum, všetky zmysly… celého ducha.

	Záhorský iba znechutene zatriasol hlavou a obrátil sa.

	Chlapom dal rukou pokyn, nech ho naložia do dodávky. Vnútri s ním ostane dvojčlenná hliadka.

	To, čo v Žiline a okolí za tých pár desiatok hodín vyviedol, by sa azda nepodarilo ani trénovanému profesionálovi.

	Potreboval si zapáliť.

	A tak aj urobil.

	Potiahol zo šúľka nikotínu a s pôžitkom nasal do pľúc dym. Rozlial sa do nich, vyplnil kusisko tela jedom, a to mu urobilo tak dobre.

	* * *

	Ako to mohol stihnúť? Zabiť také množstvo ľudí? Už dostávali informácie, že obete sú prepletené ešte viac, ako si sprvoti mysleli.

	Neboli to žiadne vychýrené ryby okresného podsvetia. Ani ten najvyšší ansámbel mafiánskeho podhubia žilinského okolia. Nie. Skôr obyčajní ľudia. Ale špecificky prepojení…

	Až mu z toho prišlo zle.

	Na miestach činu sa vraj našli v rôznych bizarných polohách a pri každej mŕtvole bolo kdesi blízko vyznačené písmeno gréckej abecedy. Ich vlastnou krvou.

	Obyčajní ľudia!

	Zatiaľ mu to dokopy nič rozumné nedávalo.

	Ale prečo by to, preboha, robil?

	Idiot sprostý!

	* * *

	Dnešný záťah mu zveril Cyril – asi ako lahodnú odmenu za to, že si na ňom tiež zamakal.

	Povýšenie síce čakať nemohol, ale teraz vlastne ani nechcel. Nebyť toho človiečika z kancelárie, ktorý si po objavení prvých dvoch miest vrážd všimol kontext obetí s blízkym kruhom obvineného, asi by dnes nestáli pred týmto domom, plne ozbrojení a pripravení na to, že psychopat opäť zaútočí.

	Vlastne si popredu vytipovali dva domy.

	Ešte tu bol jeden, ktorý takisto strážili policajti. Išlo o Démonovi blízkych ľudí, na ktorých mohol okamžite zaútočiť.

	No Záhorský chcel byť s tímom práve tu. Akosi tušil, že ich páchateľ nezavíta inam, ale sem.

	Veď mal na to aj sakramentský dôvod.

	Vedel, že sa vyberie práve za ňou!

	A nemýlil sa.

	Strašné!

	Dofajčil svoju obligátnu dávku jedu a do mozgu sa mu okamžite zatúlal pokoj. Aspoň ten chvíľkový. Cez okno pozrel na skloneného páchateľa. Vlasy mu zastierali celú tvár.

	Idiot sprostý! zopakoval si v duchu ešte raz.

	Prečo to všetko robil?

	Vraj už mali na stanici usadeného akéhosi jeho kumpána, ktorý sa sám prihlásil. Chce im niečo prezradiť.

	Je vraj z toho celý v riti.

	Tak to je teda náramne zvedavý, čo pekného zaspieva.

	* * *

	STANICA – trochu neskôr

	* * *

	Záhorský vyšiel von z miestnosti a neveriacky pritom točil očami.

	V podstate mu všetko rozuzlenie, ktorého sa v tomto prípade dočkal, pripadalo, akoby ho vymyslel nejaký vyšinutý blázon alebo človek s najodpornejšou formou fantázie.

	Práve sa totižto dorozprával so spoločníkom obvineného.

	Čosi strašné!

	Nikto o ňom nepočul, nikto ho nevidel, ale ten mladý fagan tvrdil, že sa so zatknutým poznali už dlhé mesiace!

	Napokon ho presvedčil o svojej pravde.

	Veď sa aj volal presne tak, ako sa volať mal.

	Záhorský si Démona zapamätal z lesoparku.

	Áno, presne tam sa stretli, hoci mal tvár zakrytú šiltovkou, zasadenou hlboko do čela, skoro až po koreň špicatého nosa.

	No pamätal si tie jeho neokrôchané spôsoby, hoci sa snažil vyznievať elegantne a aj rozumne… Nešlo mu to. Vôbec mu to vtedy nešlo.

	Oklamal ho aj telom, veľmi dobre sa zakamufloval, aby netušil, kto v skutočnosti je.

	Vtedy to bol práve on, tým si bol stopercentne istý.

	Človek, ktorého by v danej lokalite čakal, ale asi v úplne inej súvislosti…

	Po tom, čo tam zažil.

	Dal sa však vtedy oklamať.

	A Démon tam asi kohosi hľadal.

	* * *

	Pri tomto prípade dúfal, že dostane aspoň kus odmeny za vykonanú prácu, hoci v iných sa mu nedarilo.

	Veď ho už v podstate vyriešili.

	Sám o sebe nejakú vysokú mienku nemal. Nemyslel si, že je výnimočný detektív alebo bol obdarený čímsi, čo z neho robilo loveckého psa na kriminálnikov.

	Vnímal sa ako obyčajná stredná trieda. Vo všetkej svojej skromnosti.

	Ale aj tej sa občas zadarí!

	To všetko, čo mu pred pár minútami prezradil mladý fagan, Démonov kamarát, mu ešte teraz vírilo uprostred mysle ako rozkyprený popol v peci.

	Boli to veľmi neočakávané a špecifické informácie, ktorým sprvoti neveril, no po ďalšom dôkladnom vysvetľovaní, či vypytovaní sa, musel uznať, že na jeho tvrdení niečo je.

	Teraz mieril do vypočúvacej miestnosti, kde naňho čakal sám obžalovaný. Démon.

	Záhorský sa poškrabal.

	Necítil sa nervózne, ale ani príliš pokojne.

	Tak akurát.

	Ako si mohol svojvoľne udeliť takúto šialenú prezývku? Zahĺbil sa. No popri tom, čo vykonal, vlastne už mohol asi všetko…

	* * *

	Dvere mu otvoril strážiaci a kontrolu vykonávajúci policajt a Záhorský sa vnoril dnu.

	Už vopred si vybavil, aby s ním v miestnosti počas rozhovoru nikto nebol. Vyrušovalo by ho to.

	Pravdaže, snímače a nahrávače zvuku a obrazu zapnuté ostať museli. To mu nevadilo a v podstate to bolo v narýchlo vyvinutej situácii nevyhnutné.

	Démon sedel za stolom, ruky mal položené na jeho vrchu a spútané putami. Tie boli ešte na dôvažok pripevnené o silný kovový kruh v tele stola.

	Odetý bol stále v špinavom civile, a len čo vošiel Záhorský dnu, hlavu nezodvihol. Mal ju ohnutú ako kajúcny hriešnik, ktorého kláti k zemi jarmo navrstvených hriechov.

	Záhorský si sadol na stoličku rovno pred neho. Tupo zavŕzgala (v podstate s ňou aj naschvál pohol), no Démonom ani len nemyklo.

	* * *

	„Ivan Danic! Syn Emy Danicovej, hľadaný kvôli tomu, že ho vlastná matka nemohla nikde nájsť!” spustil okamžite rázne Záhorský.

	Démon sa však nepohol.

	Vlasy mu padali pozdĺž čela ako nepriepustná opona, cez ktorú nemohol Záhorský nič zbadať. „Takže, si to ty?” zaodŕhal, skúsiac navodiť nejakú komunikáciu.

	Démon však opäť nereagoval.

	„Prečo si vlastne ušiel z vlastného domu?” spýtal sa ho.

	Tentoraz naňho Démon rýchlo pozrel.

	„Neušiel som,” zašomral a prvýkrát po odmlke prehovoril.

	Z jeho purpurovo-červených, nezdravo zakalených zreníc, razilo zúfalstvo. Bolo na ňom vidieť, že sa dostal do situácie, s ktorou absolútne nerátal.

	Nachytali ho.

	Totálne pokorili!

	„Uniesli ťa?” Záhorský sa pokúšal byť sarkastický. Možno ho uštipačný tón prinúti k tomu, aby sa viac rozhovoril.

	„Neušiel som. Môj domov je môj domov!” Démon toho chlapa nechápal.

	* * *

	„Budeš potrebovať pekne silnú odvykačku! Vraj to svinstvo funguje riadne dlho. Kedy si si dal naposledy?”

	Záhorský sa oprel o stôl a vážne mu šľahol pohľadom do tváre.

	„Nič neberiem!” Démona opäť rozbolela lebka. Zasa sa mu obraz a zvuk rozvírili v jeden nezastaviteľný kolotoč, akoby sa spolu prepierali v automatickej práčke, pričom už nedokázal ani jedno, ani druhé, riadne dešifrovať.

	Dostával halucinácie.

	Zrazu videl čierno, následne na to oslepujúco bielo a hneď zasa normálne, avšak s veľmi širokým spektrom farieb.

	Policajt pred ním z ničoho nič zmizol, takisto aj stôl. Videl len čiernu izbu, no keď na moment prižmúril, vrátila sa zasa do normálu.

	Ježiši!

	„Ale berieš, len si to neuvedomuješ. Si si vedomý toho, že si zabil sedem ľudí?”

	„Áno,” potvrdil Démon.

	„Takže sa stále nachádzaš v paralelnom svete. V tom, kde sa z teba stal skurvený vrah!” Démon naňho nervózne civel.

	„V akom paralelnom svete?” zahundral naostatok.

	„To ty nevieš, pretože v ňom žiješ! Už možno bezmála dva týždne!”

	„O čom to točíte?” Démon pocítil riavu agresie, ktorá mu naplnila žalúdok a stúpala vyššie a vyššie.

	„Práve si nadrogovaný, chápeš? Nie si žiaden Démon. Si len poondený Ivan Danie, syn Emy Danicovej… neposlušný lump, ktorého hľadá vlastná matka po celom žilinskom chotári! A ešte k tomu… si vrah!”

	* * *

	Démon pootvoril ústa.

	Zrazu akoby mu hlavou prebleskol pocit… a nejaký vzdialený, no teplými farbami obohatený obraz, že jeho matka tu blízko naozaj existuje, že dýcha… Že ho má skutočne rada, že doma plače… a túžobne čaká na synov návrat.

	Že ten fízel možno netrepe. Bože, čo sa s ním deje?

	„Nie som nadrogovaný!” hnevlivo zavrčal, akoby si to dokazoval sám sebe.

	„Si! Potvrdil nám to aj tvoj kamarát, alebo komplic, Milan Razúrek. To je človek, čo ti to svinstvo, čo máš momentálne v sebe, posunul a v podstate na tebe aj krásne vyskúšal.”

	„Toho chlapa nepoznám!” zaškrípal nenávistné stoličkami.

	Bože, keby tak mal voľné ruky aj nohy. Zlomil by tomu fízlovi krk.

	Len by tak zaprašťal!

	„Nepoznáš, lebo si ešte stále ponorený v toxických sračkách! Vraj ti posunul, okrem iného, aj nejakú brazílsku novotu, ktorú volajú rodinný bič!” Záhorský skleslo spustil plecia.

	To vysvetľovanie ho zmáhalo.

	„A ja už asi aj viem prečo. Teda ten názov, aby si chápal!”

	„Chceš povedať, že som z toho sfetovaný?”

	„Hej, chcem. Presnejšie z brazílskeho rodinného biča, či ako sa tomu vlastne nadáva… Dostane ťa to do niekoľkodenného raušu, kedy úplne stratíš pojem o realite a vytvoríš si svoju… vlastnú. Vraj to len skúšajú. Ako na to zareaguje trh a podobné sračky, však to poznáš,” žmurkol na neho.

	„Sám sa nám priznal, pretože sa zľakol. To, že ti to svinstvo posunul, už z neho vytiahli chlapci. Pravdaže to chcel na teba všetko hodiť!” usmial sa pobavene.

	„Ale ja toho chlapa nepoznám!” bránil sa Démon všetkému, do čoho ho chcel tento podivín namočiť.

	„Naozaj poznáš. Teraz si mimo. Ale veď ty vytriezvieš!”

	* * *

	Na moment sa obaja odmlčali.

	Nervózny Démon škrabal ukazovákom po povrchu stola, pričom sa miestnosťou rozliehal nepríjemný, skoro neznesiteľný zvuk.

	Záhorský naňho zatiaľ hľadel.

	Zachmúrene analyzoval, či to tento trtko skutočne nehrá, a je naozaj pod vplyvom nejakej novej silnej drogy, vyvezenej z hlbín amazonských pralesov.

	Ale v podstate to chémia nie je. Všetko je na rastlinnej báze. Hm, to dnes predsa letí v každej spoločnosti…

	Bio dobrota pre tupcov!

	„Kedy akože vytriezviem?” opýtal sa Démon po dlhšej odmlke, no zrak pritom nezdvihol.

	„To neviem. Riešia to s tvojím komplicom. Ale ty si zabil sedem ľudí! Sedem ľudí z tvojej rodiny, chápeš to?!” tentoraz už nahnevane zručal.

	Démon naňho žmurkol.

	„Čože?” dostal zo seba s problémami.

	„Presne, ako počuješ!” Záborský celý očervenel.

	Vyzeral ako chlap, ktorému práve vypovedal činnosť najväčší sval tela a on sa ho silou-mocou snaží reštartovať.

	„Zabíjal som predsa pre Gréka! Ničil jeho opozíciu! Iba pouličnú zlobu!” syčal Démon neveriacky.

	„Aký Grék, ty osol! Nikto podobný tu v okolí nie je a ani nikdy nebol! Všetko je to v tvojej sprostej hlave, rozumieš?” zaťukal si policajt hrubým ukazovákom doprostred čela. „Vyzabíjal si vlastnú rodinu! Strýka, dve sesternice a dvoch bratancov… a neviem koho ešte… V Belej si zabil práve bratrancov a sesternice! Videl si úplne iných ľudí, akých si vraždil! A chytili sme ťa práve vtedy, keď si šiel zaklať vlastnú matku, doriti!”

	„To by som nikdy neurobil! Veď som ich všetkých normálne videl! Nebola to moja rodina! Tam v Belej žili zazobaní cigáni!” Démon už tiež kričal.

	Ten idiot ho poriadne vytáčal.

	Z takýchto nezmyslov sa obviňovať nenechá.

	„Videl si len to, čo ti postrčila pred oči droga. Bič rodiny! No robil si celkom iné veci, kapišto? Žiadni cigáni tam nežijú!”

	„Ja… ale… ja by som svoju matku nikdy nezabil! Veď ani neviem, kde je,” zhrozil sa už menej zlostne.

	O cigáňoch sa mu teraz baviť nechcelo.

	„Ale áno. A ešte ako pokojne. Takže tie písmená gréckej abecedy, čo si písal krvou povedľa obetí… to má byť odkaz pre vymysleného Gréka?” spýtal sa ešte.

	„Áno, on tak chcel. Aby som ho označil, aby každý vedel, že za pomstou stojí on.”

	„Hm. Len škoda, že nijaký Grék neexistuje a tvojej rodine sú nejaké grécke háky-báky asi u riti, však?”

	„Ja som ich nezabil,” Démon už šepkal. „Nezabil! Zabíjal som len preňho! Mariánsky odpad!”

	* * *

	Záhorský si odpil z pohára mlieka, ktorý mal prichystaný na kraji stola.

	Keď ho sušilo v ústach, zalieval si dutinu vlažným bielym mokom. Tak bol naučený od detstva a tento rituál mu zvykol pomáhať.

	Niekto je z mlieka zahlienený, ktosi s nadobudnutou laktózovou intoleranciou ho vôbec nemusí.

	No jemu sedelo.

	Hasilo smäd, napĺňalo žalúdok a zaplavovalo ho podivným mliečnym pokojom, až melanchóliou.

	Áno, tak ju nazýval.

	Mliečna melanchólia.

	„Tvoje odtlačky prstov síce ešte nemáme, ale si zachytený na jednej kamere. A teraz sme ťa prichytili na mieste činu. V tvojom dome! Chcel si zavraždiť vlastnú matku, doboha! A to ešte chlapi overujú fakt, že si žil v prenajatom byte na bulvári a občas tam za tebou chodila nejaká ženská!” Záhorský si pokojne sadol.

	Démon si len letmo spomenul na Kukučku, ale zamlčal ju.

	„Akú matku? Šiel som k tej…” zakoktal sa, „k tej zločineckej rodine,” chcel rozhadzovať rukami, no putá mu to nedovolili. „Ku Grékovým nepriateľom, ktorých som mal zlikvidovať. Boli predposlední z dvanástich. Mal som ich zabiť podľa Herkulových úloh… a potom som chcel odísť preč a žiť nový život!”

	Vedel, že už nemá cenu zapierať.

	Aj tak je v úplnej riti. Už ani nechcel vedieť, kde ho vraj zachytila tá neviditeľná kamera. Bolo mu to zrazu jedno. Aj to, že policajt možno iba kamufluje.

	Ale obviňovať ho z vyvraždenia vlastnej rodiny ho nikto nebude!

	* * *

	„Nie, tá zločinecká rodina je výplod drogy, ktorú si požil. Ako tvoje Herkulesove úlohy, ty blázon!”

	„Nič si nepamätám!” nazúrene skríkol.

	„To je vraj normálne. Nie som na túto drogu expert, ale že vraj ťa to úplne vymaže. Až keď sa prečistíš, začneš vnímať normálne. Ako Danie. Ale kedy to bude, neviem. Hádam bude tvoj kamoš o čosi múdrejší.”

	„Čo so mnou chcete robiť?”

	„To ešte neviem, ale slobodu asi uzrieš ťažko,” vážne si ho premeriaval.

	Démon naňho iba prihlúplo civel.

	„Tomu ani sám neveríš,” zavrčal napokon konfrontačné.

	„Ale verím,” Záhorský sa natiahol za pohárom s bielym mokom.

	„Chceš trochu mlieka?” seriózne ho ponúkol.

	Démon zavrtel hlavou.

	„Ako myslíš,” priletelo k nemu z druhej strany a policajt sa pôžitkársky napil. „Ako len myslíš.”

	* * *

	Keď prehltol, trhlo ním, pretože do miestnosti vošiel chlap a doniesol mu nejaké papiere s narýchlo poznačenými poznámkami.

	„To sú výsledky od jeho spoločníka. Vyšetruje ho Milena! “ uškrnul sa a v hustej čiernej brade mu z ničoho nič zasvietili zuby.

	Milenu tu poznal každý.

	Usilovná, ale príliš pekná, preblesklo mysľou Záhorskému.

	Jej prekliatie. Nikto nepochyboval o tom, že je talentovaná policajtka, no priveľká krása tieto prednosti dokonale eliminovala.

	Každý sa díval len na ženine súmerné krivky, modré oči a havranie vlasy. Na jej vyšportovanú postavu a energický volavčí krok. Chlapi ju v prvom rade vnímali ako objekt túžby, hoci ju aj ako-tak rešpektovali.

	Nikto však nebral príliš vážne jej pracovné danosti, hoci nimi v skutočnosti oplývala.

	V podobnom prípade bola jej atraktivita na škodu.

	Záhorský sa zazubil a vzal spis.

	Začal ho čítať, zatiaľ čo jeho kolega opustil miestnosť.

	Takže, čo to tu vlastne máme? Milan Razurek, malý díler, ktorý sa dostal k veľkej droge! Ani im len nedokázal normálne vysvetliť, ako cestou k nej na ulici prišiel.

	Pravdaže, dostanú to z neho.

	Časom…

	* * *

	Obdobné sračky by sa mali ľuďom vyhýbať na kilometre. Nič podobné v živote nevidel. Aby niekto celé dni fungoval ako schizofrenik, s inou mysľou, dušou, spôsobmi…

	Jednoducho všetkým. A tá sračka v ňom vzbudila len čistý negativizmus.

	Dokonca vyplavila na povrch skrytého vraha!

	Chvíľku čítal a potom pozrel na Démona, ktorý sa zatiaľ nervózne hral s prstami.

	„Vraj ti to naruší celý zmyslový systém. Všetko, čo si doteraz vnímal a videl, je len alternatívny svet. Možno sa s tým skutočným zlieva v nejakých bodoch. Ale všetky postavy, tvoje činy a čo ja viem čo… sú iné, aké boli v realite. Bol si mimo. Totálne okno. A udiera to hlavne na lokalitu, kde je umiestnený strach. V prvom rade detský… Od toho sa ten tvoj feťácky svet odvíjal. Čoho si sa vždy bál? Ako reálne dieťa? Skús sa do neho dostať… Možno to pôjde!”

	Démon sa poškrabal, no neodpovedal.

	„Tak čoho? Skús! Ako skutočné dieťa!”

	„Asi nejakého temného chlapa.”

	„Ktorý by ťa uniesol?”

	„Asi.”

	„To je všetko?”

	„Možno ešte psov. A starej vráskavej bosorky.”

	„A čoho si sa najviac bál v tomto tvojom prelude, ktorý ešte žiješ?”

	Démon si nervózne spomenul na policajta a jeho psa.

	Aj na to, že ho fízel pohodil pred dom starej matere.

	Krista, čo za guláš to má v hlave? Čo je skutočné a čo nie?

	Tento ancikrist ho chce iba zmiasť! Rozleptať!

	Sviňa falošná!

	„Nikoho!” zareptal a zovrel čeľusť. No potreboval sa ešte na niečo spýtať. Iba pre istotu. Pre svoju horiacu myseľ!

	„Podľa tých vašich vyšetrovateľov… Ublížil som aj nejakým zvieratám?” Záhorský naňho dlho hľadel.

	„Nie. Iba ľudom.”

	* * *

	Tú otázku policajt nechápal, videl však, že chalan mu nehovorí úplnú pravdu. Bol totálne mimo. Oči mal, ako po záchvate, celé červené a zaslzené. Jeho tvár mala kriedový nádych a výraz najutrápenejšej duše v galaxii. Občas ním viditeľne šklblo, hoc sa bolestivý proces, ktorý ním práve otriasal, snažil utajiť.

	Akiste sa na ňom začínajú prejavovať abstinenčné príznaky, pomyslel si Záhorský.

	Ten človek absolútne nechápal, kto je a prečo je tu. Oni to už však vedeli dobre. V tomto mu ale asi neklamal.

	Videl, že sa úplne vžil do svojej druhej role. Úlohy vlastného, rokmi živeného, strachu…

	Utekal pred svojimi prízrakmi a likvidoval vlastnú rodinu.

	Úbohý a naničhodný feťáčik!

	A pritom si myslel, že likviduje nejakú mafiu?

	Kriste pane!

	S takýmto trtkom by sa aj tá najbiednejšia mafia vybavila za niekoľko minút. A to by bol ešte veľmi rád. No, možno sa už trochu dostáva z feťáckej reality do tej normálnej. To časom zistí.

	V spisoch od Mileny, ktoré vybavila od podozrivého Milana, si prečítal, že na absťák si musia počkať. Vraj prichádza znenazdajky, neexistuje naň žiadna použiteľná šablóna alebo nejaký utajený koncept.

	A absťák je zúrivý.

	No putá ho udržia.

	Keby niečo.

	„Dokedy ma tu ešte chcete držať?” spýtal sa Démon a jeho hlas znel zrazu neiste.

	„Dokedy bude treba.”

	„Na to nemáš právo,” pokračoval pokojne.

	„My máme právo na mnoho… mnoho vecí!”

	„No na toto akurát nie!”

	„Nebudem sa tu s tebou o tom handrkovať, okej?” Záhorský premýšľal, prečo ho v duchu volá tiež Démon, no celkovo to bolo jednoduchšie, tak prečo si neuľahčiť život aj takýmto spôsobom. Démon, Danie, pár písmen hore-dole.

	Na tom nezáleží.

	Všimol si, že sa zasa trasie a práve zavrel oči. Viditeľne mal veľké bolesti a bol presvedčený, že sú to práve bolesti za jeho lebečnou klenbou. Možno je teraz na polceste k vytriezveniu. Chcel vidieť jeho tvár, keď sa ako Ivan Danie dozvie, čo za svinstvá napáchal.

	A možno to len hrá a všetko veľmi dobre vie. Hm. Musel brať do úvahy aj takúto možnosť. Vlastne všetky, čo sa momentálne naskytnú.

	„Pusti ma už teraz! Aj tak mi nič nedokážeš!” zasyčal zrazu Démon a oči mu hrozivo zahoreli.

	„Nedokážem?” Záhorský sa musel zasmiať.

	Nahlas a skoro od srdca.

	„Grék to zariadi. A ty skončíš s krvavou riťou a rozpáraným telom!”

	„Grék, čo?” Záhorský analyzoval, či myslí tento nezmysel vážne, no podľa jeho šialeného výrazu a akéhosi teplého pocitu výhry v zreniciach konštatoval, že áno. „A riť mám už krvavú od hemeroidov. Toho sa nebojím!”

	„On existuje!” zavrčal naprotiveň.

	„V tvojom terajšom svete asi áno. No v tom skutočnom,” rozhodil rukami, „fakt ťažko.”

	Démon chcel naňho čosi na oplátku zasyčať, no skrútil sa a vydal iba dlhý bolestivý ston.

	* * *

	Opäť to dupanie tisícok žeravých kopýt za jeho čelom.

	Opäť ten jed, tečúci celým cirkulárnym systémom ako prskajúca láva.

	Opäť bolestivé impulzy, ktoré ho privádzali na pokraj šialenstva.

	No pri nich akoby si stále vzdialene uvedomoval, že vidí čosi iné. Niečo, čo je klamlivé a svojím spôsobom divné a pekné.

	No nenapĺňa ho štípajúcim pocitom skutočnosti. Má azda tento trtko naozaj pravdu?

	Opäť ním zatriasla bolesť. Akoby bol iba ohybnou bábikou v rukách nazlosteného dievčatka.

	Zvíjal sa a reval, putá ho tlačili, ale na druhej strane cítil, že je silný.

	Veľmi silný… Už sa to však nedalo vydržať.

	Ten strašný pocit ničoty, zúfalstva a nekončiacej riavy bolesti.

	* * *

	Záborský si všimol, že zadržaný vyvrátil oči, takže mu bolo vidieť iba krvou nasiaknuté bielka.

	Asi to práve začalo? Abstinenčné príznaky ako na podnose. Môže ho tu pozorovať ako v National Geographic alebo kdesi v zoo.

	Všimol si aj to, že putá na jeho zápästiach pri prvom trhnutí nebezpečne zapukali…

	Počul to. Naozaj to počul!

	Ten blázon má neuveriteľnú silu. Možno pozostatok drogy.

	Alebo iba jeden z príznakov prichádzajúcej abstinenčnej krízy? Veď na to inak nevyzeral. Metal sa ako zmyslov zbavený a z hĺbky hrdla vydával nezrozumiteľné bublavé tóny.

	Mal by niekoho zavolať?

	Ale načo? Toto predsa zvládne. Určite to zvládne!

	Veď sa tam dívajú, všetko je v pohodičke!

	Veria mu, že to má pod kontrolou.

	Záchvat prejde a potom sa z neho ešte pokúsi čosi vymámiť. Ak sa vlastne bude dať. A tak čakal.

	Postavil sa a napol svaly na predlaktiach aj ramenách.

	Keby niečo.

	* * *

	Démon sa zvíjal, akoby ho práve ktosi polial vedrom kyseliny.

	Musel zažívať strašné bolesti. Videl to na jeho mimike, svalových zášklboch a aj konečnom zvukovom prejave.

	Z jeho stiahnutého hrdla sa drali zvuky ako z najhoršej scénky uprostred Jurského parku.

	Neskutočné divadlo.

	No Záborský stále iba vyčkával.

	Kameru, ktorá snímala miestnosť pred vstupom, nevypol, ale kolegovi, ktorý sedel vo vzdialenej komore pri čiernobielom monitore povedal, že môžu zasiahnuť iba vtedy, ak dá pokyn, aby sa tak stalo.

	Takže stále hľadel a nič nepodnikal.

	Ten sukin syn akoby zožral tisícku roztancovaných diablov, ktorí sa teraz z neho chceli silou-mocou preškriabať na slobodu.

	Odrazu sa celý prehol, zaklonil hlavu do fyzicky nemožnej polohy (aspoň jemu to tak prišlo), sklonil sa zasa ponad stôl a z ničoho nič si potichu sadol, pričom klepol čelom po povrchu stola.

	Bum!

	Záchvat prešiel rovnako rýchlo, ako prišiel.

	„Si tu?” opýtal sa po odmlke nervózne policajt.

	Odpoveď neprišla.

	„Tak si tu, či mám zavolať doktora?”

	Nič.

	„Nikoho nevolajte!” zachrčal zrazu udychčané Démon.

	„Už si sa vrátil? Kto teraz vlastne, krista, si?” Záborský vraštil obrvy.

	Žiadna odpoveď.

	„Tak kto si, kurva?” Záhorského takéto hry nebavili. A popritom mu ešte ani nevidel do tváre. To ho vytáčalo najviac.

	Zlu predsa potrebuje vidieť priamo do ksichtu. Inak mu jeho čachre machre ľahko uniknú.

	„Som nikto,” zašeptal Démon tak, že ho ledva počul.

	„To viem. Ale povedz mi, kto si teraz? Prešlo to? Aká osoba si? Hm?”

	Ticho.

	Zapukanie pohnutej stoličky.

	Opäť ticho.

	„Som ten, kto aj vždy!”

	„Kto, krista? Nehraj sa tu so mnou na blbca, jasné!”

	„Som Ivan Danie, preboha!” Démon zdvihol hlavu a preľaknuto sa poobzeral naokolo. Akoby sa práve prebudil z dlhočizného sna…

	„A kde som to? A prečo je mi tak hrozne zle? Čo ste mi to, sakra, dali?” zvolal vyplašené.

	* * *

	Záborský ho doslova špikoval pohľadom.

	Skúmavo prižmúril a hľadel na tú vystrašenú tvár, rozcuchané vlasy a oči… Ach, áno… tie sa mu naozaj zdali iné!

	Akoby sa stratila tá neprehľadná mútnosť, čo ich sústavne kalila. Vyzerali ako oči bežného človeka, síce unavené a zarosené, ale také obyčajne obyčajné, že si ich ihneď akosi zvrátené obľúbil. Žeby bol toto napokon celý absťák a zatknutý je zasa medzi logicky uvažujúcimi?

	Normálny?

	Alebo rozumnejší?

	Takáto rýchlosť?

	„Si tu, kde si bol doteraz,” Záborský sa už napevno mračil.

	No zvrásnilo sa aj Démonovo čelo.

	„Čo to meliete? Nerozumiem. Vy ste policajt? Čo tu vlastne robím? Vyzerá to ako nejaká vypočúvacia miestnosť!” vyjavené si pošúchal spánky a neustále žmurkal.

	Ako človek, ktorý sa práve posadí na posteli, spotený a splašený, uprostred noci… po dlhočiznej hororovej more.

	„Si na policajnej stanici. Vypočúvam ťa! Áno.”

	„Čože?” Čo… čo som akože spravil, preboha?” Démon sa lepšie posadil a až teraz akoby si všimol putá na svojich rukách. „Vy ste ma zatkli?” doložil ešte zvýšeným hlasom, v ktorom už zaznievali mierne známky hystérie.

	„Samozrejme!”

	„Ale prečo? Nechápem! Čo som spravil, dokelu? Čo chcete?”

	Záhorský neveriacky pokrčil pery.

	„A čo si teda vlastne pamätáš?”

	* * *

	„Už presne neviem,” pátral okamžite v pamäti. „Boli sme s Milanom v našom humne, kde sme sa občas flákali. Potom sme čosi popili, že pôjdeme taxíkom do mesta. To viem.”

	Sklonil hlavu a zaodŕhal.

	„Potom… potom, hm… vlastne… už mi svitlo!” takmer šťastne sa vzpriamil a fľochol po ňom pohľadom. „Milan vytiahol nejakú novú zmes. Brazília? Už neviem. Že či nechcem okoštovať. Asi kvôli tomu som tu? Už o tom viete?”

	„O čom?”

	„Že mal Milan pri sebe nejaké drogy? Je tu aj on? No niekto nám ich podstrčil! Teda Milanovi! To len, aby ste vedeli! Nie sú od nás! Na to musíte určite prihliadať! Musí byť na to nejaký zasraný paragraf!”

	Záhorský sa blahosklonne usmial.

	„Jasné. Prihliadam. Pokračuj, synak!”

	* * *

	„Takže musí byť trest menší. Ja som to len videl. Možno by sme sa mohli dohodnúť?” previnilo rečnil a neustále klipkal očami.

	„Možno,” Záhorský nedbalo hodil ramenami.

	„Za nejakú informáciu? Čo chcete vedieť? Lenže… keď… keď ja si na nič nedokážem rozpamätať!” pretočil tón hlasu od natešeného k úplne skleslému.

	„Možno neskôr,” prikývol Záborský a neustále sa snažil pochopiť, či je toto naozaj jeho druhé ja, či presnejšie druhý človek ukrytý v Démonovi.

	Teda… skôr naopak.

	Démon bol zjavne ukrytý v ňom.

	A to je predsa jedno!

	A teraz sa vrátil pán číslo jedna, Ivan Danie. Alebo to všetko naňho iba hrá. Jeho špeciálne pripravené… realistické divadielko.

	No vyzeralo to fakt dôveryhodne.

	Pôsobil prekvapene a úplne zmenil rečnícky prejav. Zdalo sa mu, že je trochu žoviálnejší. Dokonca sa prestal mračiť a jeho tvári to okamžite ubralo nejaké roky.

	Teraz vyznieval ako akési utrápené a naivné decko, čo si snaží rozpamätať nejakú kravinu, vyvedenú v stave opitosti.

	Predtým naňho pôsobil omnoho nebezpečnejšie. Ako človek, ktorý dokonale vie, čo robí a ovláda sa. Dokáže si spočítať všetky premenné a úplne vystihne čas, kedy má zaútočiť či udrieť na slabiny súpera.

	V okamihu rozhovoru asi práve na tie jeho.

	* * *

	Mal pocit, že ho Danie analyzoval.

	Každú jeho stránku.

	Ako dravec.

	„Možno som mal čosi v sebe, okej!” nadvihol veľavýznamne viečka. „Ale nič horšie by som neurobil. Ani nič neukradol. To viem. Tak za čo som, preboha, tu? Nemohlo sa nič strašného stať!” prikladal dôraz na každú vyslovenú slabiku.

	„A možno aj mohlo,” Záhorský sa tváril ako veľavážený profesor.

	„Ale čo?! Tak mi to povedzte. Nešetrite ma! Určite vám to nejako rozumne vysvetlím!”

	„Myslím, že ešte nie. Teraz nie je ten správny čas.”

	Danie iba zavrtel hlavou.

	„Dobre. Ako len chcete. Ale neprávom ma tu určite držať nemôžete!” Záhorský sa k nemu okamžite nahol.

	„Myslíš, že ťa tu držíme neprávom?”

	„Jasné, že hej!” vyprskol jeho obranný mechanizmus naplno.

	„Uvidíš časom. Bol si niekto iný! Kapišto?”

	„Niekto iný? Akože, keď som mal čosi v sebe? Veď to je normálna vec,” gúľal očami a krútil pritom hlavou. Vyzeral ako veľký vták, ktorému práve spred zobáka uchmatli misku s čerstvým zobom.

	„Ty si však bol úplne iný! Úplne, a totálne iný!”

	„Ako to myslíte? Nechápem!”

	„Veď sa dozvieš.”

	Ivan Danie sa deprimované zadíval na rovnomerný povrch stola. Dnes bol pedantne umytý, takže na ňom nevytŕčala ani jedna jediná škvrnka.

	Ivan sa hojdal a triasol popritom hlavou. Záhorskému sa dokonca zazdalo, že mu dole lícom stiekla drobná slza. No nevidel na to poriadne.

	„Nič som neurobil. Ja nie som zlý človek, chápete?” odhalil mu odrazu tvár Danie a jeho nos a líca spurpuroveli od návalu plaču.

	Skutočne to bola slza. Vlastne ich bolo omnoho viac.

	Ten „dobrý” chlapec sa mu tu rozplakal.

	Akoby šibnutím čarovného prútika bol z neho iný človek.

	Interesantné!

	* * *

	„Nie je ti nič?”

	„Ako to myslíte?” a už mu aj permanentne vykal.

	„Či ťa čosi nebolí… Hlava? Brucho? Niečo iné?” opýtal sa sucho Záhorský.

	„Ale áno. Hlava mi ide prasknúť. No keďže som asi čosi požil, môže to tak byť, nie?”

	„Možno si práve prekonal absťák…”

	„Ako to myslíte? O tom by som asi čosi vedel. Aj keď mám výpadok, to beriem,” neveriacky zvraštil obrvy.

	„A možno ani nie. Ak by si bol totálne mimo?”

	„Takže som bol podľa vás pred nejakými hodinami preč z mojej mysle? Dostal absťák a som zasa tu? Tramtarará, pekne krásne naspäť?”

	„Presne tak! Až na to, že predtým si bol originál iný človek. Druhá osobnosť. Tá, ktorú z teba stvorila droga. Vydržalo ti to nadlho.”

	„Ale taká droga predsa neexistuje!” rozčuľoval sa zasa Danie.

	„Tak už asi začala jestvovať. Veď si mal nejakú novú sračku z Brazílie. Či už nevieš?”

	„Hej, to viem. Ale aj tak. To je úplná blbosť, preboha!”

	„A čo ak nie je?”

	Danie sa na moment odmlčal. Pozeral naňho svojimi novými lesklými očami, kypriacimi životom, ktoré mal však aktuálne vlhké od plaču a zažierajúcej sa beznádeje.

	„Kristepane, ja vôbec netuším, čo sa mi dnes stalo!” zabedákal, akoby prosiac nebesia o podrobnejšie vysvetlenie.

	„To ešte nevieme presne ani my. A bol si mimo dlhšie. Pravdepodobne až niekoľko dní!”

	„Niekoľko dní? A čo som teda spravil?”

	Danie roztvoril oči.

	* * *

	„Zabíjal si!”

	„Preboha! To je úplná sprostosť! Musíte mi to dokázať! Toto mi fakt musíte dokázať!”

	„To asi nebude ťažké.”

	„Prečo?”

	„Si zachytený kdesi na kamere a máme aj množstvo iných neklamných dôkazov.”

	Danie si opäť oprel čelo o stôl.

	Úkon urobil rýchlo, akoby zamdlel. Záhorský by mu možno aj všetko zožral, veď napokon mohol byť schizoidný. Nejaký odpad, ktorý sa dostane do jeho hlavy a utáborí sa tam, mu môže úplne poprehadzovať tendenčnú realitu.

	No čosi mu tam chýbalo.

	Už bol profesionálne podozrievavý a nikdy to nebolo na škodu, takže sa nemienil správať inak ani teraz.

	Ale čo? Čosi potvrdzujúce!

	So zaujatím sa díval na strapaté Danicovo temeno a popritom dumal, aké by mu ešte mohol položiť otázky.

	Čosi inteligentné, riskantné a zdanlivo logické. Azda niečo dvojzmyselné?

	Otázku, po ktorej by si bol istý, že je teraz skutočne kýmsi iným.

	Odrazu ním trhlo, pretože ktosi zaklopkal na dvere.

	Danie nereagoval, neustále sa dotýkal čelom stola a vydával pritom plačlivé pazvuky.

	Záhorský podišiel k dverám a opatrne ich otvoril. Stála tam mladá policajtka, ktorú nepoznal.

	* * *

	„Dobrý deň. Doviedli sme jeho matku. Vraj by ho chcela vidieť a možno aj navštíviť.”

	Maličká brunetka s drdolom šepkala, aby ju počul len on a napäto čakala, čo jej nadriadený odpovie. V jej nalíčenej tvári zazrel aj cez výrazný mejkap hlbokú nervozitu. Asi je tu nová. A dnes bol na oddelení frmol. Nezvláda to ešte s patričným pokojom.

	Ani by sa jej nečudoval.

	„To už je na tom tak dobre?” Záhorský vyšiel von a privrel za sebou dvere. Tváril sa prekvapene. „Asi áno. Vraj ho musí aspoň na pár minút vidieť. Je úplne rozhodená, skoro na dne.”

	Záhorský sa zamračil a zauvažoval.

	„To neprichádza do úvahy! Myslím tým to, aby som ju k nemu pustil. Veď ju chcel zabiť! Aj keď bol mimo! Ale cez okno si ho prezrieť môže. Aj keď na mieste jeho zatknutia nám už totožnosť vlastne potvrdila.”

	„Čo jej mám teda povedať?” ošívala sa mladá.

	* * *

	Policajtova tvár sa zrazu rozžiarila.

	„Viete, čo? Mohli by sme ju nakoniec aj pustiť! Mám dobrý nápad! Dám na to pozor. Ak ju mladý spozná, znamená to, že je naozaj ktosi iný. Teda, ak viete o čom teraz točím…” pridvihol obočie. „Hej. Viem, že bol, alebo ešte je, pod vplyvom drog a má odlišné vnímanie reality. Čosi ako všeobecne braná schiza?” pokúsila sa byť prínosná.

	„On je úplne prekrútený! Na totálku! No mám pocit, že sa na ňom prejavil nejaký abstinenčný záchvat, pričom sa vrátil do svojej kože a už nevystupuje ako ten poondený Démon, ale reálny Ivan Danie. Inak, prečo tu nie je doktor?” poobzeral sa naokolo. „Veď som si ho vyžiadal, doboha! Bohvie, čo môže spraviť? Aj sebe. Potrebujeme ho na objasnenie všetkých svinstiev, čo vykonal, takže si spraviť nič nesmie!”

	„Jasné, vybavím to a privediem ho… Je tu, videla som ho kdesi vzadu. Naozaj!”

	„Dobre, ďakujem. A zavolajte mi teda aj Danicovu matku.”

	Mladá drobná bruneta sa sama porúčala do úzadia, pričom zmizla za rohom studeno pôsobiacej chodby.

	Vlastne tu vyzeralo studené takmer všetko, zamyslel sa ihneď Záborský. Šedé okraje stien, ich modré vrchy a sucho pôsobiaca architektúra celej budovy.

	Dokonca mu na moment nabehli na predlaktiach zimomriavky.

	Výstižné!

	Pozrel sa cez sklo dnu, na Danica.

	Neustále sa opieral čelom a vrch stola a vôbec sa pritom nehýbal.

	Akoby… akoby…

	Záborský vbehol vzrušene do miestnosti a zvýšil hlas.

	„Si v poriadku? Si tu so mnou?” oprel sa o roh a čakal.

	Nič.

	Žiadna odpoveď.

	„Tak si tu, doriti?” skoro nervózne zakričal.

	* * *

	Danie zodvihol pomaličky hlavu a zažmurkal sa na neho malými unavenými zrenicami. Opäť akoby sa práve prebudil a predtým spal niekoľko hodín.

	„Jasné, že som tu, kde by som mal akože byť? Čo sa to tam deje?” spýtavo nadvihol obočie a ukázal mu hlavou na dvere.

	„Nič, len nejaké informácie zhora.”

	„Aké? Máte ma zatknúť?”

	„Niečo podobné,” pripustil Záborský, ktorému bolo teraz úplne jedno, čo mu vraví a ako na to zareaguje. Mal predsa svoj malý utajený plán. Dúfal, že aj náležíte vyjde.

	„Som teda vinný?”

	„Ty o tom stále pochybuješ?”

	„Pravdaže! Nič som neurobil!” chlapec hnevlivo prskal.

	„Myslím, že máš toho na rováši akurát tak dosť.”

	„Ale ako druhá osobnosť? Ja si na nič nepamätám! Chcem vidieť nejaké usvedčujúce video!” Záborský iba pokyvkal ramenami.

	„Možno ako druhá osobnosť. Ale sú to tvoje ruky a tvoje telo, čo vraždili. A video ti rád pustím neskôr, no teraz ešte nie je čas.”

	Danie pokrútil hlavou a zovrel čeľusť.

	„To je úplne absurdné! Ja by som nikdy nikoho nezabil! Viem to!” zahundral, snažiac sa stále brániť obvineniam.

	Pravdaže! Pravdaže! pomyslel si Záborský a očami neustále utekal k dverám do miestnosti. Už aby tu bola! Nechcelo sa mu debatovať o veciach, ktoré nemohol nikto stopercentne pochopiť. A tobôž nie tu prítomný mladý. Ak bol možno ešte stále nadopovaný brazílskou bylinkou, musel mať okno ako na kostolnej veži…

	Odrazu ho však Boh nedočkavosti predsa len vyslyšal a odobril jeho tajné želanie.

	Dvere sa s vrzgotom otvorili a do miestnosti vstúpila malá policajtka, pričom sa tvárila ako serióznosť sama.

	„Môže?” pozrela ihneď na Záhorského, zatiaľ čo sa snažila vyhýbať očnému kontaktu s odsúdeným. Danie na ňu smutne civel.

	„Áno, nech sa páči!” podotkol Záborský, voľne visiace ruky si založil do seba a čakal.

	* * *

	Dovnútra vstúpila ustráchaná Ema Danicová.

	Jej oči behali sem a tam, akoby tu jestvovalo milión vizuálnych podnetov, no Záborský vedel, že to si s ňou iba strach robí, čo sa mu zapáči…

	Dokonca aj v tejto vypätej chvíli videl na oboch tú výraznú podobu. Rozhodne sa momentálne v miestnosti nachádzali, okrem neho, aj rýdza matka a jej nefalšovaný syn. Tá dokonalá podobnosť čŕt tváre, dokonca aj očí či lícnych kostí, ho až zarážala.

	Danicová pozrela na Záhorského.

	Pohľadom hľadala útechu, nejaký oporný bod… nech čosi povie, nech pretrhne putá tomuto tiesnivému a lepkavému mĺkvu, ktoré ešte viac umocňuje jej obavy, čo tu môže čakať.

	Od svojho vlastného syna.

	Od prvorodeného.

	„Takže…” zaodŕhal policajt. „Poznávaš túto pani?” pozrel prísne smerom k mladému a hlobil ho pritom pohľadom.

	Danicovi sa okamžite vyjasnila tvár. Vlastne ju už mal vyjasnenú presne odvtedy, ako žena vkročila do miestnosti.

	Aj to si Záborský stihol všimnúť.

	„Pravdaže ju poznám! Však je to moja mama, preboha! “ zaúpel a oči sa mu zaleskli vlhkosťou.

	„Si si istý?” Záborský sa stále mračil.

	„Ako si nemám byť istý? Preboha, však ma vychovala. Vy si takisto nie ste istý svojou matkou?” spodná pera mu ovisla ako kysnúce cesto, valiace sa cez okraj misky.

	„Som. Ale ty si bol plný nejakej zelenej sračky, chápeš? Neviem, kto teraz vlastne si?” Záborský sa nahol úplne k nemu, až v nose zacítil zvláštny zemitý puch.

	Ten sopliak nevoňal práve najaromatickejšie.

	Bohvie, kedy sa naposledy sprchoval?

	„Aleja som Ivan! Koľkokrát to mám ešte opakovať? Ja som Ivan Danie a nikto iný nikdy nebudem!” Danie už úplne zúril.

	Záborský musel v duchu skonštatovať, že pravdepodobne hovorí pravdu. Skutočne sa od tej „abstinenčnej” príhody výrazne zmenil a hovoril celkom logicky, iným tónom aj akcentom. Nedalo sa to prehliadnuť.

	„Kto si, to ešte zistíme!” mávol naprotiveň svojim myšlienkam rukou a opäť pozrel na jeho matku.

	* * *

	Vyzerala ako zle namiešaný koktail emócií. Na jej tvári badal, že sa bojí, že je zároveň šťastná, zmätená a sebaistá v jednom darčekovom balení. V tejto chvíľke sa asi v jej vnútri nevyznal ani samotný Všemohúci.

	„Spoznávaš ma?” zaštebotala napokon mäkkým materinským tónom.

	„Mama… pravdaže! Prečo by som ťa, prepána, nemal poznať?” Danie sa postavil a jeho výška akoby odrazu Záhorského prekvapila. Zbystril, no nechal ich na pokoji.

	Videl, že do kútikov očí sa mladému rinú nové slzy. O pár sekúnd tu budú mať stretnutie ako z Pošty pre teba.

	Bože!

	„Vieš,” utiekla pohľadom k policajtovi, akoby hľadala odpoveď či povolenie na to, že môže synovi všetko vysvetliť, no Záhorský ihneď jemne pokrútil hlavou.

	Toto ešte nechcel. Nech počká.

	Veď nejaké informácie mu už prezradil aj on sám.

	„Nemôžem ti povedať ešte všetko, no zdá sa, že si bol naozaj niekým iným,” riekla napokon opatrne.

	„Kvôli tej droge?”

	„Áno,” pritakala mu smutne.

	„Mama, odpusti mi, že som sa na ne dal, teda skúšal… a… ale,” hrášky vody sa mu z očú už aj kotúľali dole lícami, „ale ja som naozaj nikomu nič neukradol a už vôbec nikomu neublížil. Dúfam, že mi veríš?” žalostil.

	Matka sa rozrumázgala takisto.

	„Keď’ ja už ani sama netuším, čomu mám vlastne veriť?”

	„Však mne!” trval na svojom, no hlas mal tichý a celkom poddajný.

	„Ale veď vieš, že ti verím,” utrela si napokon vlhký nos.

	„Ďakujem!” Démona, či Ivana Danica, akoby veta naplnila bezbrehou pýchou a pokojom, pretože sa vystrel ešte o niekoľko centimetrov bližšie k stropu a spupne nadvihol bradu.

	Aspoň Záhorskému sa tak zamarilo.

	* * *

	Jeho matka sa zrazu k nemu otočila.

	„Mohla by som ho iba chytiť za ruku? Alebo na sekundu objať?” slzy je stekali na pery a ona si vrchnú mimovoľne oblizla jazykom.

	Záhorský ostal iba nemo hľadieť.

	„To nie je dobrý nápad!” pokrútil napokon hlavou, hoci mu všetko naokolo navrávalo, že sa nemôže nič stať. Ten chalan je už pravdepodobne zasa vo svojej koži. Je pevne pripútaný o stôl a jediný dotyk od vlastnej matky by mu uškodiť rozhodne nemal.

	Napokon ani jej. Vyzeralo to bezpečne.

	„Len sa mu chcem chytiť ruky!” prosíkala zaslzenou tvárou. „Viete, ako dlho som ho už nevidela? Svojho syna?” pery sa jej úplne triasli.

	„Viem,” prisvedčil Záhorský, hoci mu ten časový úsek úplne vyfučal z hlavy.

	„Len dotknúť!” povedala pevnejšie.

	Záhorský pozrel na Démonovu ustráchanú a zaslzenú tvár, opäť sa očami vrátil k jeho matke, a napokon prikývol.

	„Okej, dotknite sa svojho syna. Ale nič viac!” dal si záležať, aby znel autoritatívne a jasne.

	„Pravdaže. Ďakujem!” prisvedčila matka a z druhej strany stola chytila svoju krv za chrbát dlane.

	Syn otočil ruku a jemne ju zovrel prstami. Zavrel pritom rozcitlivene oči.

	* * *

	Takto tam ostávali niekoľko sekúnd a obaja nemohúco vzlykali.

	Záhorský sa už na to po chvíľke nedokázal dlhšie dívať.

	„Dobre, dobre, to by hádam aj stačilo,” prerušil uplakané ticho napokon stroho.

	„Ďakujem,” zopakovala ešte raz Ema Danicová a len čo chcela svoju ruku odtiahnuť naspäť k telu, stalo sa čosi nečakané.

	Aspoň pre ňu a takisto pre prihliadajúceho policajta.

	No rozhodne nie pre tretiu osobu v miestnosti.

	Ivan Danie sa totižto ukrutne rýchlo prehol dopredu, potom zasa nazad a jediným prudkým pohybom ohybného tela roztrhol obe policajné putá, akoby to boli iba papierové atrapy z hračkárstva.

	Hneď na to preskočil stôl a Záhorský si v zlomku sekundy stačil všimnúť, že do jeho očí sa vrátilo rovnaké mútne šialenstvo, aké tam badal len niekoľko desiatok minút predtým. Možno ešte horšie a viac vrytejšie…

	Danie schytil svoju matku za krk a naširoko sa na nich zaškľabil.

	* * *

	Tá iba tak stála a nevydala pri tom všetkom ani hlások. Ostala úplne paralyzovaná. Dokazovali to aj jej očné buľvy, ktoré jej strachom doslova vyliezali z lebky.

	„Myslíš si, že som debil?” pozrel Danie na Záhorského a svoju matku stále držal pod krkom, takže policajt ostal radšej pokojný.

	Hlas sa mu zmenil. Výraz tváre takisto.

	Už sa opäť vrátil k predošlej osobnosti?

	Mohol by ju úplne poľahky zabiť.

	„Prečo?” spýtal sa, stále ponorený v šoku.

	„Čo si mi to chcel nabulikať, kurva? Ja som Démon, rozumieš? A vždy budem iba Démonom!” vytrčil nazlostené veľké zuby. „Žiadny debil na drogách a žiadny hlúpy trtko! A táto ženská mi chýba k finálnemu cieľu naplniť príkazy toho šialeného Gréka!”

	„Ale veď ten vôbec neexistuje!” Záhorský zatiaľ rýchlo premýšľal, čo spraviť ďalej. Zatiaľ mu nič súceho a bezpečného nenapadalo.

	Démon sa iba krátko zarehlil.

	„Ale áno! A žije si celkom dobre, aby si vedel, poliš. Aspoň podľa mňa! Vieš… trochu som sa s tebou pohral. Zahrať úlohu vyplašeného chlapca mi ide celkom fajn. Kedysi som bol vlastne dosť podobný. No túto suku musím zavraždiť! A je mi jedno, že ma zabásnete! Nie je to moja matka! A ja som Démon! A svoje úlohy vždy plním do poslednej bodky!”

	Záhorský stále premýšľal.

	Boha, to si teda dal! Nemal jej to dovoliť. Nemal jej dovoliť nič!

	Nemal ju sem dokonca ani pustiť!

	Potil sa a po sluchoch mu už stiekli prvé slané kropaje hanby.

	Žiadne povýšenie nebude, kamarát!

	„Nechaj ju, prosím ťa!” skoro zabedákal a vystrel pritom dlaň, akoby čakal na almužnu od štedrého darcu.

	Démon prižmúril a na tvári mu neustále poihrával divný chlapčenský úsmev. Vyznieval tupo a zároveň opovržlivo a drzo.

	* * *

	„Ale jasné, že ju nechám. Hádam si nemyslíš, že si ju vezmem so sebou, hm?” pokrčil začudovane čelo.

	V tom krátkom momente pevne schytil medzi dlane lebku svojej vlastnej mamy a neodtŕhal pritom zrak od Záhorského.

	V očiach mu zasvietili dva víťazné plamienky.

	Doslova žiarili.

	„Ivan,” zašeptal sotva počuteľné jeho rodič. „Ivan, nechaj ma tak, prosím ťa. Dostaneš sa z toho. Uvidíš, že áno! Spoločne to dokážeme!”

	Po jej posledných slovách Démon prudko trhol rukami a miestnosťou sa ozval hlasitý praskavý zvuk. Presne taký, ktorý telo zvyčajne vydá pri zlomení niekoľkých krčných stavcov.

	Záhorský zúrivo zareval, no nejako sa nemohol pohnúť z miesta.

	* * *

	Kde sú všetci? Kriste, kde sú? ziapalo jeho vnútro v úplnom a vriacom virvare.

	„Tak, to by sme teda mali!” skoro zašeptal Démon a pustil nebohé ženské telo na podlahu. Len čo dopadla, udrela si bok hlavy tvrdo o linoleum.

	Ozval sa buchot, akoby tam spadol ťažký kokosový orech.

	„Neviem, kto mi to ešte chýba, ale to je už asi aj jedno, však?” neustále sa naňho hrozivo usmieval.

	„Kto vlastne si? Zabil si skoro celú svoju rodinu! Namiesto tvojich vy… myslených obetí! Tá… tá droga sa volá rodinný… bič!” koktal Záhorský a snažil sa nejako skoncentrovať, no jeho skurvené telo malo asi nenáležitý výpadok alebo sa dalo na celkový reštart.

	Úplne skolabovalo…

	Kde všetci sú?

	Svaly akoby ho nedokázali alebo ani nechceli poslúchnuť.

	„Netrep zasa o tom istom! Sám tomu neveríš! A kto som?” Démon sa začal k nemu pomaličky približovať. „Kto som?” uškeril sa ešte širšie. „Vieš, že už ani sám neviem? Jednoducho budem tým, kým sa mi bude chcieť,” na moment sa zarazil, akoby sa tuho zamyslel.

	„Ale teraz! Teraz mi trochu pomôžeš. Budeš moja tesná telesná ochrana. Skúsim si ťa vziať a dostať sa z tejto smradľavej budovy von, áno?” už bol skoro tesne pri ňom. „Budeš mojou mäsitou ochrannou vestou!”

	„Kto si?” zakoktal ešte raz ohromený Záhorský a stále dumal, kde všetci sú.

	Prečo ešte nikto neprišiel? Prečo sú tu len sami dvaja?

	Psychopat a policajt.

	Démon ho už držal rukou za zovreté hrdlo a Záhorskému sa zazdalo, že mu zrazu pripomína fízla so psom, ktorý mu tak permanentne liezol na nervy.

	Ktovie, či tu o chvíľu nepriskáče aj jeho smradľavý chlpáč?

	„Som, čo len chceš, kamarát. Čo len chceš! A neotravuj ma už s tým! Tvoje otázky ma fakt nebavia!”

	Koncami prstov mu ešte viac zovrel ohryzok a prísne prižmúril do tváre.

	„Dnes si to tu spolu užijeme! A možno tu aj všetci do jedného skapeme! Tak poď, kamarát! Pohni tou fízlovskou riťou! Ideme von z miestnosti! Otváraj dvere! Vypadneme odtiaľto preč!”

V okoli Ziliny patri vietko bossovi
podsvetia. Do jeho rajonu viak
zavitaji votrelci. Preto si najima sé-
riového vraha Démona, aby ukazal,
kto tu viadne. Ten zabija oponentov
podila dvanastich Herkulovych tioh.

Ako stvisia vrazdy v okoli Ziliny so
zmiznutim syna Emy Danicovej
a kto naozaj stoji za vietkym zlom

